
Prolog 


Supravieţuise. 

Respirând greoi, scăldată în sudoare, după ore de 
dureri aproape insuportabile şi ţipete, descoperirea veni 
oarecum ca o surpriză. Moaşa o avertizase că avea 
şoldurile prea înguste pentru ce va urma, îngrozind-o cu 
teribila posibilitate a morţii, dar, cu toate astea, frica, 
agonia şi îndoielile care o chinuiseră se estompau pe 
fundalul volumului în creştere al urletelor indignate care îi 
umpleau dormitorul. Plânsul viguros era un semn de 
sănătate şi de bine. Un zâmbet blând îi arcui buzele pe 
măsură ce o bucurie neaşteptată îi străpunse inima şi se 
răspândi infailibil prin ea, ocupând fiecare părticică a fiinţei 
ei. Cum putea o creatură aşa de mică să aibă un impact aşa 
imens? 

— Este băiat? întrebă ea, neputând să vadă bine când 
moaşa înfăşă repede copilul în pânză albă şi apretată. 

II dădu apoi mamei ei, care era îmbrăcată toată în 
negru ca de doliu, cu chipul, o mască inflexibilă, lipsită de 
emoție, semănând foarte mult cu o fantomă oribilă în timp 
ce lua copilul. 

— Mamă. Ridică braţele rugător, mişcându-şi degetele 
cum ar face poate un cerşetor dornic să capete un bănuţ. 
Adu-l aici! Lasă-mă să văd singură dacă este băiat sau fată. 

Fără să-i arunce măcar o privire, femeia care o 
adusese pe lume se răsuci iute pe călcâie - tocurile ei 
păcănind hotărât şi rău prevestitor în timp ce se îndrepta 
spre uşa închisă. 

Groaza puse stăpânire pe ea, amenințând să-i sfâşie 
lumea. In ciuda stării de slăbiciune, se chinui să se ridice în 
capul oaselor, să se dea jos din pat, dar mâini puternice, 
mult prea multe mâini, erau dintr-odată acolo ca s-o ţină 
jos, eficiente precum cătuşele ce leagă un condamnat. 

— Mamă, nu! Te rog nu lua copilul de lângă mine! Te 
rog! Voi fi o fată cuminte. Nu voi mai păcătui niciodată. Te 


rog! Te implor! Nu face asta! 

O tânără servitoare deschise îndatoritoare uşa. 

Lacrimile îi ardeau ochii şi îi alunecau pe obraji. 

— Nu! Ai milă! Măcar lasă mă să-l ţin o dată... 

„În braţe” îi muri pe buze în vreme ce mama ei ieşi pe 
uşă ca un înger răzbunător, hotărâtă să distrugă totul în 
calea ei, dispărând dincolo de holul întunecat şi luând 
preţiosul ghemotoc cu ea. Uşa se închise cu un clic 
răsunător şi de rău augur care avea să reverbereze mereu 
în sufletul ei. Se luptă câteva minute să se elibereze, să 
fugă după mama ei şi să o împiedice să facă inimaginabilul, 
să dea copilul cuiva care nu l-ar putea iubi cu toată 
ardoarea cu care îl iubea ea. Dar ultimele ore nu fuseseră 
deloc uşoare, o lăsaseră secătuită, extenuată, sfârşită. 

— Gata, gata, draga mea fată, o linişti o servitoare. 
Calmează-te. Mâine totul o să fie bine. 

Zguduindu-se de plâns, se întinse deznădăjduită pe 
saltea în timp ce tot ce mai rămăsese din inima ei tânără şi 
delicată se făcea fărâme care aveau să fie imposibil să mai 
fie vreodată puse la loc. 


Capitolul 1 


Whitechapel 
Inceputul lui noiembrie, 1871 


Tremurând, Lady Lavinia Kent îşi ridică gluga mantiei 
îmblănite peste cap. Spre deosebire de alte nopţi, aerul era 
rece, iar ea nu era întru totul convinsă că era o consecinţă 
a faptului că toamna lăsa loc iernii, ci că mai degrabă avea 
de a face cu o posibilă primejdie care o aştepta. Era o 
femeie cu un scop, îl avea din august, de când scăpase de 
viaţa ei de aristocrată, pentru a căuta ceva care să-i aducă 
mai multă satisfacţie decât cea care îi fusese destinată 
până atunci fără să fie consultată şi fără să-i fie luată în 
considerare niciuna dintre dorinţe. 


Deşi misiunea actuală atrăgea după sine pericole care 
pândeau nevăzute în cotloane întunecate, ea depăşise 
momentul în care putea fi speriată. Mai degrabă era 
impulsionată de o chemare pe care o putea urmări până în 
urmă cu zece ani, când cunoscuse un băiat pe cale dea 
deveni bărbat, când şi ea era doar o fată pe cale de a 
deveni femeie. 

El era fiul nelegitim al unui lord fără nume, considerat 
a-i fi inferior în toate privinţele, în ciuda sângelui nobil - dar 
pângărit. Deşi el cunoştea identitatea tatălui său, nu-i 
încredinţase niciodată această informaţie. Incă îşi amintea 
tristeţea din vocea lui când îi mărturisise că nu ştia nimic - 
nu avea nicio amintire - despre cea care îl născuse, fiindcă 
fusese luat imediat de lângă ea şi dat în plasament unei 
femei spre îngrijire. 

Învăţând din experienţele lui, aflase de o lume despre 
care nici măcar nu ştiuse că exista, o lume pe care o 
traversa acum, cu mâinile goale încordate în jurul capului 
rece de lup sculptat ce decora bastonul care îi era un 
tovarăş de drum constant şi încurajator când făcea aceste 
călătorii târzii în noapte. Prin el, aflase adevărul despre 
casele de copii şi despre ororile care se întâmplau uneori 
acolo. 

Aflase cum femeile, de obicei văduve, îşi promovau 
serviciile. Recent, se apucase să le caute anunţurile, să le 
scrie, să se întâlnească cu ele, să le plătească. Nu ca să 
aibă grijă de vreun copil, cum indica în scrisoarea iniţială, ci 
ca să-i se dea ei în grijă copiii de care se ocupau. Cu 
binecuvântarea surorilor de caritate, care o găzduiau, 
aducea copii la orfelinatul lor, regretând că nu avea 
mijloacele să deschidă propriile adăposturi. Ale lor aveau să 
se umple în curând, şi apoi ce va face? 

Femeile cu care coresponda erau dispuse să se 
întâlnească doar noaptea cu ea, pe cele mai întunecate alei 
şi locuinţe, la cele mai târzii ore, când pe străzi se auzeau 
fojgăiala rău prevestitoare a lăbuţelor şobolanilor, cântecul 
ciudat cu cuvintele poticnite de la prin multă bere, un 
mormăit ocazional, câte un țipăt. Şi sentimentul, mereu 


prezent, că era urmărită. 

_ | se zbârli părul de pe ceafă. Se opri brusc şi ascultă. 
Işi încordă strângerea pe capul de lup, ridică iute bastonul, 
îl apucă la mijloc cu cealaltă mână şi scoase parţial floreta 
inteligent ascunsă în teaca ei, întorcându-se repede, 
cercetând cu atenţie zona cu privirea. Nu era nimeni prin 
preajmă, cu excepţia unui om ce părea a fi un cerşetor 
ghemuit pe prispa unei case de peste drum. Nu-l văzuse 
înainte pentru că firida îl ascundea privirii oricui care venea 
din acea direcţie. Era abia vizibil din poziţia unde se afla ea. 
Aşteptă, privind,  ascultându-i  sforăitul ocazional. 
Considerându-l inofensiv, băgă sabia la locui ei şi îşi 
continuă drumul. 

Fusese încântată când găsise arma într-o casă de 
amanet şi la fel de uşurată că şi cămătarul fusese dispus să 
accepte la schimb cerceii pe care ea ar fi trebuit să-i poarte 
în ziua nunţii. Când împlinise nouăsprezece ani primise 
lecţii de scrimă, iubise provocarea asta şi devenise destul 
de pricepută. Fratele ei se luptase cu ea în duel doar o 
dată. Cum nu-i plăcea să piardă, nu acceptase aşa uşor că 
fusese învins, deşi mărturisise că fusese surprins de 
măiestria ei în sport. Dar pentru ea, mereu fusese mai mult 
decât un sport. Fusese o modalitate de a supravieţui şi de 
a-şi păstra sănătatea mintală într-un loc care te ducea la 
nebunie. 

Indepărtă gândurile neliniştitoare. Tot ce conta era 
viitorul, să meargă înainte pas cu pas. Să uite ceea ce nu 
putea fi uitat. Aşa că se concentra asupra prezentului şi la 
ceea ce o înconjura, conştientă că trebuia să fie mereu în 
alertă dacă voia să aibă succes în posibila confruntare care 
o aştepta. 

De obicei chefliii mişunau pe acolo după ce-şi 
terminau seara în vreo cârciumă sau tavernă, dar întâlnirea 
de acum avea loc puţin mai târziu decât de obicei şi într-o 
zonă mai pustie decât cea în care se simţea în largul ei. Dar 
nimic nu o putea opri să-şi ducă misiunea la îndeplinire. Era 
tot ce avea acum, tot ce-şi dorea. O hrănea, o susţinea şi îi 
oferea un motiv să se dea jos din pat dimineaţa. 


Se apropia de intersecţia indicată în misiva în care i 
se spusese unde şi când urma să aibă loc întâlnirea. „Treci 
pe partea cealaltă”, îşi aminti, chinuindu-se să ignore 
sentimentul de rău augur, concentrându-se să urmeze 
întocmai cuvintele mâzgălite cu un scris abia descifrabil. 
„Fă stânga pe prima alee peste care dai. La jumătatea 
drumului...” 

Se opri când lumina de la felinarul stradal se stinse. 
Ca să meargă mai departe ar fi trebuit să treacă printr-o 
cortină de întuneric. Curajul şi nebunia ei aveau o limită. 

Cu mişcări discrete, abia perceptibile, se uită cu luare- 
aminte în spaţiul îngust, îngrădit pe două părţi de zidurile 
din cărămidă ale clădirilor, la ferestrele întunecate, de la 
încăperi probabil nelocuite. Aceste întâlniri aveau de obicei 
loc în zone pustii, unde nu existau martori care să observe 
tranzacţiile. Se luptă să nu lase impresia că dintr-odată 
avea îndoieli în legătură cu acest aranjament, în cazul în 
care era urmărită. 

Îşi menţinu respiraţia constantă, deşi simţea cum 
începeau să-i transpire palmele şi auzea cum îi bătea inima. 
Surorile o avertizaseră de mai multe ori că nu ar trebui să 
se ducă singură, dar nu-şi putea atinge obiectivele dacă 
rămâne ascunsă ca un copil speriat şi petrecuse prea mult 
timp în ultimii opt ani ascunzându-se, disimulând 
adevăratele ei dorinţe şi nevoi nu doar faţă de ea însăşi, ci 
şi faţă de ceilalţi. Se săturase să mai facă asta. Terminase 
cu trecutul. O lua de la capăt, hotărâtă să-şi trăiască viaţa 
cum simţea ea că trebuie trăită. 

Era chiar motivul pentru care în urmă cu trei luni 
părăsise în faţa altarului din St. George un bărbat bun. 
Faptul că-l abandonase pe ducele de Thornley se terminase 
în favoarea lui, fiindcă recent el se căsătorise cu o femeie 
pe care o iubea. Ultima dată când îl văzuse - în secret şi 
pentru a-şi cere iertare -, el îi expusese virtuțile lui Gillian 
Trewlove şi ea desluşise în vocea lui emoția făţişă a unui 
bărbat îndrăgostit. Mult mai bine decât să se însoare cu una 
pe care nu o putea iubi şi pe care, cu timpul, după ce avea 
să afle adevărul despre ea, ar fi ajuns să o dispreţuiască, 


aşa cum deseori ea însăşi se dispreţuia pentru greşelile şi 
slăbiciunile ei din trecut. 

Auzi un râcâit, un pas. Se răsuci pe călcâie şi dădu cu 
ochii de o femeie corpolentă, cu o pălărie care semăna 
foarte mult cu una de fermier, trasă peste frunte, 
acoperindu-i destul de mult din chip. Apoi, zgomotul altor 
paşi când încă două femei, una slabă ca un băț, cealaltă 
înaltă ca un copac, intrară pe alee. Cele trei o înconjurară, 
în spatele ei aflându-se doar întunericul necunoscut. Avea 
întâlnire doar cu una. 

— Sunt aici ca să mă văd cu D.B. 

Era destul de mulţumită că reuşise să-şi păstreze 
vocea calmă. 

— Săptămâna trecută te-ai întâlnit cu Mags. A fost 
arestată dimineaţa următoare. Umblă vorba că or s-o 
spânzure pentru copiii pe care îi creştea, zise cea 
corpolentă. 

Ceea ce însemna, cel mai probabil, că autorităţile 
reuşiseră cumva să descopere că aceasta omorâse cel 
puţin unul dintre copiii care îi fuseseră daţi în grijă. 

— Nu cunosc nicio Mags. 

Le ştia doar inițialele. Mags era M.K., care îi dăduse 
trei copii săptămâna trecută în schimbul celor cinci lire 
oferite de Lavinia? Majoritatea femeilor care luau copii în 
grijă erau plătite când primeau copii de la un părinte sau de 
la cineva apropiat mamei care încerca să o scutească de 
ruşine. Oh, câţiva plăteau în tranşe săptămânale - cei care 
erau interesaţi de binele copilului -, dar mulţi dădeau o 
sumă mai mare o dată şi plecau, aşteptându-se - dorind - 
să nu mai dea vreodată sau să nu mai fie vreodată 
deranjaţi de copil. Cum după aceea nu se mai primeau alţi 
bani, acei copii erau deseori neglijaţi şi apoi piereau, 
îngropaţi fără vreo ceremonie în morminte nemarcate, ca 
nimeni să nu-i bănuiască pe cei care aveau grijă de ei de 
fapte criminale. Pentru mulţi, un bebeluş semăna cu altul. 
Cine se deranja să ţină o evidenţă clară a numărului dintr-o 
anumită casă, mai ales când unul pierdut era repede 
înlocuit de altul? 


— Cu siguranţă, eu nu am raportat-o la poliţie. Mă 
interesează doar copiii şi binele lor. 

— Asta zici tu. 

— Nu eu sunt cea care minte. Vorbesc cu D.B? 

— Până şi cuvintele tale par elegante. Dar asta nu o 
să te salveze. Nu ne poţi distruge afacerea. 

Afacerea. Stomacul i se întoarse pe dos când avu 
confirmarea că aceste femei vedeau copiii ca pe produse, 
făcuţi de femei pe care nule cunoşteau, pentru a fi vânduți 
unor femei care nu-i iubeau. 

— Nu-mi pasă de voi, nu-mi pasă ce faceţi. Ceea ce 
nu era complet adevărat. li păsa, altfel nu ar fi fost aici. Eu 
doar vreau copii şi voi plăti să-i iau din mâinile voastre. 

— lţi luăm noi monedele... după ce-ţi luăm viaţa. 

Scoase iute floreta şi o agită, astfel încât în oţelul 
lamei să se reflecte lumina îndepărtată a lămpii stradale, 
făcând-o vizibilă. 

— Nu vă apropiaţi! 

Femeia  corpolentă  zâmbi, dezvăluind goluri 
întunecate unde ar fi trebuit să fie dinţii. 

— Ai mai mânuit vreodată o sabie, fato? Ai simţit cum 
taie pielea şi muşchiul, cum alunecă adânc şi tot mai adânc 
până dă de os, felul cum tremură carnea când rana lasă loc 
oţelului? 

— Vino încoace şi o să vezi! Adoptând o poziţie fermă, 
încă strângând teaca de lemn ca să o folosească în caz de 
nevoie ca pe o armă în plus, tăie cu floreta un X rapid prin 
aer, adorând felul cum şuieratul umplu liniştea cu o 
ameninţare. Deşi nu tăiase niciodată în carne vie, nu avea 
să ezite să provoace durere acestor creaturi care se 
hrăneau cu disperarea altora. Doar că nu o vei face, nu-i 
aşa? Pentru că nu sunt neajutorată, slabă sau temătoare. 
Nu sunt nici pe departe precum cei pe care îi omorâţi de 
obicei. 

Femeia corpolentă se uită la tovarăşele ei, apoi se 
repezi pe neaşteptate în faţă, în timp ce ele se retraseră. Se 
îndoia că acţiunile lor porneau din dorinţa de a fi corecte, ci 
mai degrabă din laşitate. Nu voia să o rănească mortal 


dacă nu era nevoie - până la urmă nu era o barbară - aşa 
că făcu o mişcare în sus cu vârful floretei pe faţa femeii, 
care nu era protejată de pânză, tăindu-i obrazul, dându-i jos 
pălăria. Cu un țipăt, de durere, otrava de negustoreasă se 
împletici înapoi, puse o mână peste rană şi se încruntă. 

— Hai, fetelor! O doborâm dacă lovim toate deodată. 

— Nu fără a mai căpăta câteva răni, aş paria eu, rosti 
o voce groasă din întunericul care plana la marginea 
luminii. 

Lavinia încremeni, dar nu îndrăzni să se întoarcă, nu 
îndrăzni să-şi mute privirea de la femeile din faţa ei. 

— Cine eşti? întrebă şefa, mijind ochii. 

— Nu contează. Nu-mi place disproporţia de şanse. ŞI 
îndrăznesc să spun că eu şi doamna am putea scăpa 
imediat de voi trei. Pare destul de abilă. 

Faptul că el accentuase cuvântul doamnă o avertiză 
că nu folosise cuvântul fără scop, ci făcea referire la 
statutul ei, era recunoaşterea faptului că aparţinea 
nobilimii. lar tonul lui o avertiză că nu prea îi păsa de asta. 
Cum îşi dăduse seama cine era? Oare era unul dintre 
bărbaţii angajaţi de fratele ei pentru a o găsi şi a o însoţi 
acasă? În vocea lui era ceva familiar, şi totuşi... 

— Încrezut mai eşti, zise cea corpolentă. 

— Nu degeaba. Întreabă pe oricine mi-a tăiat calea. 
Aşa deci, eu am treabă cu ea, deci valea! 

Femeia rânji. 

— Atunci ia-o. Bucură-te de ea. Dar dacă o să-şi mai 
bage nasul unde nu-i fierbe oala, o să se trezească fără el. 

Privi uluită şi fascinată cum femeile se împrăştie, fără 
graţie şi nu în linişte, spre deosebire de individul din umbre 
care se apropie de ea cu paşi silenţioşi şi îi luă floreta la fel 
de uşor şi firesc cum ar fi luat ea lingura de la un copil 
neatent. 

Ea se întoarse. 

— Auzi... 

Restul cuvintelor de dojana îi muriră în gâtul care i se 
strânse subit când lumina depărtată dezvălui ceea ce 
ascunseseră umbrele. 


Bărbatul stătea acolo de parcă ar fi fost stăpânul lumii 
subterane, dur şi neiertător, plin de răutate, pregătit să 
facă dreptate, îmbrăcat la patru ace în haine atât de negre, 
încât se pierdeau în noapte. Marginea paltonului îi flutura în 
jurul gambelor în briza uşoară, care îi ciufulea şi şuviţele 
părului blond lung, lăsat liber pentru că nu purta nicio 
pălărie - şuviţe pe care ea le răsucise cândva pe degetele 
ei şi îi plăcuse să facă asta. 

Era înalt, impozant. Nu era de mirare că femeile 
fugiseră. Îşi aminti cum ea fusese nevoită să stea pe 
vârfurile degetelor de la picioare ca să-şi petreacă braţele 
în jurul gâtului lui, cum el o cuprindea şi o ridica aşa de 
uşor, de parcă ea nu cântărea mai mult decât un nor înfoiat 
pe cerul verii. Cum o făcuse să se creadă... preţuită. 

Acum îi displăcea felul cum o făcuse să se simtă, 
faptul că-i permisese să o atingă. 

Deşi ştia că artrebui să-i fie recunoscătoare pentru că 
venise, dispariţia lui din viaţa ei - sau mai degrabă faptul că 
nu-şi făcuse apariţia - în urmă cu opt ani o făcea să fumege 
de indignare şi să tremure de furie. Simţea nevoia să-şi 
verse nervii pe nedreptatea întregii situaţii, mai ales asupra 
inimii ei, moartă demult, dar care acum, în prezenţa lui, 
părea să revină la viaţă. Naiba să o ia de inimă la fel de 
trădătoare ca şi el. 

Agită uşor floreta, şi ea îşi dădu seama că îi testa 
balansul, greutatea, lucrătura şi că nu-i găsea niciun cusur. 

— Nu-i foarte practică. O sabie, un cuţit, un pistol 
toate îţi pot fi luate şi folosite împotriva ta. Mai bine ai 
învăţa să-ţi foloseşti pumnii ca arme. 

Oh, ce tupeu pe el, să-i vorbească pe tonul cu care te 
adresezi unui copil recalcitrant. 

— Ce te face să crezi că nu am făcut-o? 

Apoi cu pumnul strâns îi dădu o lovitură de upercut în 
maxilarul bine definit, pe care cândva presărase sărutări, 
lovitură ce-l făcu să scape floreta şi să se dea înapoi doi 
paşi. Era destul de sigură că pumnul ar fi doborât orice alt 
bărbat, dar el era numai muşchi şi fibră, înalt şi mare. 
Oricum, gestul ei îl uimise pe moment, ceea ce-i oferise 


ocazia de care avea nevoie pentru a-şi ridica arma şi de ao 
strânge bine între degete. Inainte ca el să-şi revină 
complet, ea se năpusti înainte şi apăsă cu vârful sabiei între 
reverele hainei lui, pe pânza cămăşii. Simţi o satisfacţie 
imensă când văzu cum înlemneşte, cum abia respiră, 
privind-o, aşteptând. Tentaţia de a-l străpunge o făcu să 
tremure la posibilitatea de a se răzbuna. Ar fi meritat 
pentru că se dovedise a fi un mare derbedeu când îi furase 
inima şi apoi o strivise cu călcâiul cizmei lui după ce 
obținuse ce dorise, ce ea îi dăduse de bunăvoie pentru că-l 
iubise la nebunie. 

Strângând mai bine arma, se luptă cu amintirile care 
o bombardau, amintiri despre omul bun şi blând pe care îl 
cunoscuse cândva, cel de care se îndrăgostise când avea 
doar cincisprezece ani. 


Capitolul 2 


Londra 
1861 
La prima vedere 


— Să fie trimis la abator. 

Lavinia simți fiori reci auzind cuvintele tatălui ei, şi 
acum stătea în apropierea boxei, cu fruntea lipită de 
fruntea iepei ei, mângâind cu mâna brațului rănit minunata 
piele albă a lui Sophie. Il rugase pe tatăl ei să nu trimită 
după omul acela oribil care avea s-o ia pe Sophie. 

— Nu voi păstra un cal care aruncă o doamnă din 
spinarea lui, zisese el ferm şi apoi plecă spre casă. 

Ştiuse că ar fi fost inutil să se certe cu el, dar tot 
alergase după el, încercând să-i explice ce se întâmplase 
de fapt, dar el nu dorise să asculte. Calul era un pericol, şi 
el nu voia să rişte siguranța unicei lui fiice. Va scăpa de 
acesta şi îi va cumpăra altul. Tonul lui lăsa de înțeles că 
discuția se terminase. 


Nu era corect, nu era deloc corect. Nu fusese vina 
Sophiei. Dacă era vina cuiva era a ducelui de Thornley - 
cunoscut ca Thorne de apropiaţi -, fiindcă o invitase pe 
Lavinia să călărească cu el pe Rotten Row, apoi îl invitase şi 
pe fratele ei, acordându-i mai multă atenţie lui Neville, care 
era cu nouă ani mai mare ca ea, decât ei. Îi fusese promisă 
lui Thorne de la naştere, dar asta nu însemna că nu avea şi 
ea nevoie să fie curtată, că nu tânjea să fie singura lui 
preocupare. Dar nu, în ciuda prezenţei ei, cei doi bărbaţi 
discutaseră despre un tripou abia deschis despre care se 
zvonea că era „exact ceea ce trebuie” şi cum să-l găsească, 
pentru că, în ciuda faptului că era „exact ceea ce trebuie”, 
se pare că era ascuns pe undeva. 

Ca de obicei, o tratau ca pe o copilă care trebuie 
distrată, nu ca pe o fată pe cale să devină femeie, al cărei 
corp se schimba de ceva vreme, pregătindu-se pentru 
căsătorie şi maternitate şi care recent dobândise o 
cameristă personală. Simţindu-se geloasă şi irascibilă, o 
lovise pe de obicei docila Sophie peste crupă cu biciul, cu 
intenţia de a porni cu calul la un galop frenetic şi de a se 
preface că pierduse controlul animalului, ca viitorul ei 
logodnic să vină repede după ele şi să o salveze. Dar, în loc 
să o ia la goană, Sophie se ridicase pe picioarele din spate 
la acest abuz şi o dărâmase pe Lavinia, care aterizase apoi 
cu greutatea pe braţ, care braţ aterizase rău pe o piatră. 
Ţipase de durerea sfâşietoare care o săgetase şi apoi se 
holbase prosteşte la bucata de alb chiar deasupra 
încheieturii care ieşea prin mânecă şi la roşul care intra în 
materialul de culoarea lămâilor verzi ai costumului ei de 
călărie. 

Nu-şi putea aminti exact - şocată fiind, bănuia ea - 
cum o ridicase fratele ei şi cum ajunsese în poala lui Thorne 
care stătea călare pe armăsarul lui. Ţinând-o aproape, în 
timp ce-şi îmboldise calul la un trap rapid, o însoţise acasă, 
lăsându-l pe Neville să recupereze iapa ei. În ciuda faptului 
că fusese cea mai dureroasă călătorie din viaţa ei, se 
bucurase de braţele lui Thorne în jurul ei, de apropierea lui. 
O cărase chiar şi în casă, până sus în dormitorul ei, de 


parcă îşi rupsese piciorul, nu braţul. 

Va fi un soţ excepţional, chiar dacă avea cu 
unsprezece ani mai mult decât ea şi momentan nu părea să 
se grăbească să se însoare. Nu-i ceruse încă mâna, dar taţii 
lor semnaseră un contract când se născuse ea, oferindu-i 
ducelui Wood's End, o mică proprietate vecină cu cea mult 
mai mare a lui Thorne, la căsătoria lor. Aşa că viitorul ei era 
aranjat, fără poezii, flori sau gesturi măreţe. Întregul 
aranjament era al naibii de plictisitor, lipsit de pasiune sau 
dorinţă nebună. 

După ce o aşezase în patul ei, Thorne plecase 
respectuos, lăsând-o în grija servitorilor care se 
precipitaseră cu cuvinte de îngrijorare de parcă nu mai 
avea mult de stat pe lumea asta. Deşi ştia prea bine că un 
gentleman nu zăbovea în dormitorul unei doamne dacă nu 
era căsătorit cu ea, tot fusese cumplit de dezamăgită că el 
nu rămăsese să vegheze asupra ei. Trimiseseră după 
medic, osul fusese pus la loc - o procedură care îi 
provocase o durere imensă - şi o atelă îi fusese fixată la 
antebraţ pentru a împiedica osul să se mişte din nou până 
nu era vindecată cum trebuie. 

Un pic ameţită de la laudanumul primit pentru a mai 
diminua durerea, se dusese la grajd să vadă ce face Sophie 
şi să se asigure că nu era rănită. Sosise tocmai când tatăl ei 
făcea anunţul. Şi acum nu mai exista speranţă. Frumoasa ei 
Sophie va fi dusă la abator. 

— Imi pare rău, aşa de rău, fată dragă, şopti ea, din 
nou şi din nou, cu lacrimile adunate în ochi. Am fost aşa de 
proastă, şi acum tu plăteşti preţul. 

Dacă nu ar fi fost îngreunată de un braţ rupt, ar fi pus 
şaua pe Sophie, ar fi încălecat şi ar fi plecat, o fantezie care 
trecea peste faptul că ea nu pusese niciodată în viaţa ei 
şaua pe vreun cal şi habar n-avea cum să o facă. Avantajul 
de a avea servitori era că sarcinile erau făcute de ei, şi ea 
nu trebuia să se deranjeze să înveţe complexitatea cu care 
erau făcute. Cu excepţia trimiterii cailor la abator. Curios să 
vadă cum scapă Londra de numeroşii ei cai bătrâni şi 
bolnavi, Neville vizitase un abator. Se întorsese şi îi 


povestise ororile din abator şi ce se întâmpla după. Ea avea 
atunci şapte ani, el, şaisprezece, şi ea avusese coşmaruri o 
lună întreagă. Şi acum un om îngrozitor, urât, cocoşat 
venea să-i facă Sophiei inimaginabilul, iar ea nu avea cum 
să o salveze. 

— Milady? zise încet în spatele ei Johnny, unul dintre 
grăjdari. Măcelarul este aici. Trebuie să o scoatem pe 
Sophie din boxa ei. 

Cu furia, frustrarea şi suferinţa luptându-se să câştige 
asupra ei, se întoarse şi privirea îi căzu pe un străin, fără 
îndoială, măcelarul. Doar că nu era hidos şi bătrân şi 
părând să aibă o inimă de piatră. Era tânăr. Poate cu şase 
ani mai mare decât ea. Pe sub bereta maro, părul lui de un 
blond-închis se ondula la gulerul hainei lui simple maro. 

Cămaşa lui albă şi vesta maro erau curate, dar 
şifonate, şi ea bănuia că munca lui le împiedica să rămână 
imaculate toată ziua. Însă ochii lui căprui o atraseră, ochi ce 
nu păreau a fi ai unui criminal. 

— Cum poţi face aşa ceva? întrebă ea, cu vocea 
aspră, cu un nod în gât de la toate lacrimile care îi 
curseseră. Cum poţi s-o omori? Nu e bătrână. Nu e rea. Nu 
a vrut să mă arunce. 

— Facem ceea ce suntem plătiţi să facem. 

În vocea lui se simţea resemnarea, de parcă nu era 
prima dată când fusese obligat să înfrunte acuzaţiile. 

— Cu siguranţă o poţi cruța. 

El arătă cu capul spre braţul ei. 

— Ea a făcut asta? 

— Nu, pământul a făcut-o, când am căzut. 

— Deci v-a aruncat. 

— Dar nu a fost vina ei. Eu am împins-o să facă asta. 
În mod normal este un animal foarte docil. 

— Da, este, fu de acord Johnny. 

— Tatăl meu este încăpățânat. Nu vrea să asculte. 
Mai făcu un pas în faţă. Dar, cu siguranţă, înţelegi cum stau 
lucrurile. Cruţ-o! 

— Riscăm să ne pierdem licenţa dacă ne păcălim 
clientul. 


— Dar nu-l păcăliţi pe tata dacă el nu o să afle. 
Păcăliţi moartea. Cât de minunat ar fi! 

— Îmi pare foarte rău, milady. Acum, dacă eşti 
amabilă să te dai la o parte. 

Vru să treacă pe lângă ea. 

Strânse pumnul de la mâna bună şi îi dădu una în 
umăr, sigură că îşi făcuse rău mai mult ei decât lui. Era ca o 
stâncă, dar de la înălţimea lui măcar se opri şi se uită în jos 
spre ea. Dacă ar fi luat-o în braţele lui puternice - ceea ce 
ea, cu siguranţă, nu ar fi permis - ar fi ajuns să-şi sprijine 
creştetul chiar sub clavicula lui. 

— Nu va suferi. Am felul meu de-a mă purta cu caii, 
aşa că o să am grijă. Sfârşitul vine repede. Nici nu va şti. 

— Eşti un monstru! Cum poţi face aşa ceva? 

— Ai idee câţi cai sunt în Londra? Crezi că oamenii vor 
să dea peste stârvuri bolnave şi urât mirositoare pe oriunde 
merg? Noi oferim un serviciu de care este mare nevoie. 

Ea remarcă tonul lui defensiv, ceea ce o irită, pentru 
că ştia că el avea dreptate, ştia că trebuia făcut ceva cu 
animalele bătrâne şi neputincioase. 

— Dar Sophie nu este nici bolnavă, nici urât 
mirositoare, nici măcar muribundă. 

— Ar fi trebuit să te gândeşti la asta când ai îmboldit- 
O. 

Cuvintele lui o durură mai mult decât mâna după ce îl 
lovise. 

— Eşti îngrozitor! 

Ignorându-i ieşirea, el trecu pe lângă ea, deschise uşa 
boxei şi petrecu un laţ de frânghie peste capul Sophiei şi-l 
strânse în jurul grumazului ei, frecând cu afecţiune zona. 

— Hai, fetiţo! 

O conduse afară. Lavinia se repezi şi îşi petrecu 
braţele în jurul grumazului iepei. 

— Îmi pare aşa de rău, Sophie. Aşa de rău. Nu te voi 
uita niciodată. Mereu te voi iubi, fată dulce. Apoi se uită la 
tânăr. Te rog să nu o laşi să-i fie teamă. 

În ochii lui căprui se împleteau compasiunea şi 
tristeţea. 


— Îi voi cânta cel mai dulce cântec de leagăn pe care 
l-a auzit vreodată. 

— Îi va plăcea. 

După ce o sărută pe Sophie pe gât, inspirând adânc 
pentru ultima dată mirosul ei, se dădu înapoi, aproape 
strigându-şi durerea care îi strângea pieptul. 

Privi cum o conducea pe Sophie spre căruţa cu ţarcul 
ei din lemn, bănuind că nu toţi caii erau în stare să meargă 
singuri unde era nevoie, iar călătoria în ceea ce părea a fi o 
simplă căsuţă mică din lemn le oferea puţină demnitate. O 
mână în sus pe scândură şi închise portiţa improvizată după 
ea. Ultima imagine a Laviniei cu mult iubita sa iapă fu crupa 
şi şfichiuirea cozii ei în timp ce era transportată spre o 
execuţie sumară, ca una din soțiile condamnate ale lui 
Henric al VIII-lea. 


În vreme ce căruţa hurducăia agale pe străzi spre 
curtea abatorului, Finn Trewlove îşi mişcă spatele pe capra 
din lemn şi strânse nemulţumit frâiele. Nu era prima dată 
când fusese chemat la o casă elegantă care voia să scape 
de un cal care părea perfect sănătos. Nobililor nu le plăcea 
când o iapă arunca din şa vreo fiică prețioasă sau când un 
cal muşca de fund vreun moştenitor valoros. Cu toate 
astea, îl irita îngrozitor când caii buni trebuiau omorâţi din 
motive stupide. 

Dar îi spusese adevărul fătucii. Era plătit cu zece 
şilingi să trimită creatura în rai şi, dacă s-ar afla că nu o 
făcuse, şeful lui ar rămâne fără licenţă, iar Finn şi-ar pierde 
nu doar slujba, ci şi şansa de a-şi găsi de lucru în altă parte, 
fiindcă nimeni nu ar mai avea încredere în el după ce nu 
respectase ordinele prevăzute de lege. Nu era îngăduit să 
păcăleşti clientul. Luarea unui cal care trebuia omorât era 
furt. Nu avea de gând să rişte închisoarea, indiferent de cât 
de drăguță era fata, de cât de verzi erau ochii ei - cei mai 
verzi, cei mai drăguţi la care avusese plăcerea să se uite. 
Chiar dacă erau plini de furie dirijată către el, când ar fi 


trebuit să fie dirijată spre ea însăşi. Puicuţă proastă, să 
grăbeşti sfârşitul unui cal fiindcă l-ai lovit, şi apoi să-l 
implori pe Finn să cruţe animalul, de parcă el ar avea de 
ales. 

Nu avea. La abator, aşteptau calul şi cei zece şilingi. 
Urma să fie omorât cu o lovitură rapidă de topor. In mod 
normal, găsea mângâiere ştiind că totul se termina iute şi 
cu milă. 

Dar fata, naiba să o ia - încă-i vedea lacrimile sclipind 
în ochi - îl făcea să se simtă vinovat de slujba lui. Era bine 
plătită, dar nu avea de gând să-şi petreacă toată viaţa 
făcând asta. Avea douăzeci şi unu de ani, strânsese ceva 
bănuţi şi în curând va trece la lucruri mai bune. Dar nimic 
din ce l-ar fi putut aştepta nu-l împiedica să nu fie bântuit 
de tristeţea din ochii aceia verzi, atât de verzi. 


* 


În noaptea aceea, aproape de miezul nopții, Finn 
stătea lângă grajdurile de lângă uriaşa reşedinţă a contelui 
de Collinsworth, cu sacul lui negru pentru spargeri aşezat la 
picioarele sale. În tinereţe se încurcase cu un grup de băieţi 
dubioşi. Avea cincisprezece ani când mama lui descoperise 
ce învârtea şi aproape-i jupuise pielea de pe fund cu nuiaua 
- chiar şi cu pantalonii încă acoperind pielea sensibilă. Nu-l 
luase în casa ei când nimeni altcineva nu-l dorise şi nu-l 
ţinuse în viaţă toţi acei ani ca să-l vadă putrezind în 
închisoare sau atârnând în laţul spânzurătorii. Ca să o 
îmbuneze renunţase la tâlhării, dar păstrase uneltele pe 
care le cumpărase, dar şi abilităţile dobândite, pentru că nu 
ştiai când îţi puteau fi utile. 

Studia casa de câteva ore deja, chinuindu-se să-şi dea 
seama care era dormitorul ei, dar fata nu apăru deloc la 
fereastră. Luându-se după lumina care se vedea ocazional 
printre draperii, redusese numărul posibilelor ferestre la 
opt, dar neştiind dimensiunile încăperilor, nu putea să fie 
sigur că nimerise şi numărul camerelor. Intr-o casă mare ca 
asta, unele camere aveau sigur mai mult de o fereastră. 


Gardurile verzi străjuiau zidurile, dar nu era niciun copac 
suficient de aproape încât să se urce în el şi să se uite 
înăuntru. 

Pentru asta avea uneltele. Urma să intre prin efracţie 
în conacul lordului. 

Se gândise să treacă a doua zi pe după-amiază şi să 
ceară să discute cu fata despre soarta calului ei, dar îşi 
dăduse seama că era mai sigură o întâlnire clandestină 
fiindcă nimeni, cu excepţia fetei, nu trebuia să ştie ce 
făcuse. Un lord care îşi trimitea calul la pierzanie pentru că- 
i aruncase fiica din şa s-ar putea să nu fie prea încântat că 
un om de rând cere să stea de vorbă cu fiica lui, mai ales 
că Finn spera ca mica lor întâlnire să aibă ca rezultat o 
scurtă călătorie a fetei cu el. Raționamentul avusese noimă 
când dăduse pe gât berea în cârciuma soră-sii, cu toate că 
bănuise că la venirea dimineţii, când capul avea să i se 
limpezească, îşi va da seama că era un prost. 

Dar asta rămânea pentru mâine. Acum, nu băuse aşa 
de mult încât să nu se poată strecura tiptil în casă. 
Urmărise cum se stinseseră luminile una câte una până 
când nu se mai văzuse niciuna, deci era destul de sigur că 
cei din casă, inclusiv servitorii, se duseseră, în sfârşit, la 
culcare. Cu cât era o casă mai mare, cu atât puteai s-o 
spargi mai bine, pentru că mare parte din ea era 
abandonată pe timpul nopţii, şi un hoţ putea să 
hoinărească prin ea cu uşurinţă, luând bunuri fără să dea 
peste un alt suflet. 

Punând sacul peste umăr, trăgându-şi căciula mai jos 
pe frunte, se furişă spre conacul imens, genul în care 
plănuia şi el să locuiască atunci când avea să fie mai în 
vârstă, atunci când avea să se realizeze. Deşi îşi detesta 
slujba actuală, îi plăcea să lucreze cu caii şi spera ca într-o 
bună zi, cu puţin noroc, să deţină propria fermă de cai, 
unde să poată creşte şi antrena nobilele animale. Nu era un 
vis fantezist, dar prefera să fie propriul stăpân, să 
muncească pentru el, nu să trebuiască să se supună altora. 
Dar visul rămânea pentru altă dată. În acel moment trebuia 
să se concentreze să nu fie prins. 


Când ajunse la uşa servitorilor, puse cu grijă sacul pe 
pământ, o deschise şi scoase un felinar mic, închis pe trei 
părţi, cu o deschizătură mititică pe a patra parte, care lăsa 
să iasă doar un licăr de lumină. După ce folosi un chibrit 
pentru a aprinde lumânarea din interior, o ţinu sus lângă 
broască, recunoscător că era una pe care se pricepea 
destul de bine să o descuie. Avea unelte să deschidă o 
fereastră sau să taie geamul când nu mergea altfel, dar să 
descuie o broască era mereu cea mai bună opţiune, mai 
ales în acest caz. Dacă uşa descuiată era descoperită, un 
servitor era luat la rost că nu se ocupase cum trebuie de 
siguranţa casei, dar asta era de preferat decât să lase 
dovezi clare că cineva chiar intrase neinvitat. Scoase o 
trusă cu unelte şi se puse pe treabă. In mai puţin de un 
minut intra pe uşă. Lăsă - cui pe verandă pentru că nu avea 
să ia nicio comoară cu el. 

Deşi era tentat, al dracului de tentat, să fure o vază 
de aici sau cutie ornată de colo, îşi văzu de drumul lui în 
tăcere prin locuinţa ţinând felinarul sus pentru a-l ghida. 
Din când în când lumina căci?, pe câte un obiect fistichiu, 
despre care ştia că probabil nu i se va simţi lipsa. Nobilii 
aveau atâtea nimicuri, de parcă dacă-şi umpleau casa cu 
lucruri inutile, ascundeau faptul că în vieţile lor lipsea ceva. 
Uneori, după ce jefuia o locuinţă, nimeni nu observa măcar 
că lipseau sfeşnice de argint, bibelouri sau statuete pe care 
le şterpelise el. Nu se trimisese niciodată după copoi. Ştia 
asta pentru că avea perversa plăcere de a supraveghea 
casa doar ca să vadă dacă în dimineaţa următoare avea loc 
ceva activitate frenetică. Se mândrea că scăpase neprins, 
crezuse chiar că va deveni cel mai mare hoţ care existase 
vreodată - dar apoi mama lui îi descoperise poznele şi le 
pusese rapid capăt. 

Dacă ea nu l-ar fi descoperit, acum nu s-ar fi furişat 
prin locuinţă, urcând pe scările late. Şi-o închipui pe fata 
contelui coborând treptele îmbrăcată într-o rochie de bal de 
un verde ca trifoiul, asortată cu ochii ei. Bănuia că 
întotdeauna carneţelul ei de bal se umplea în câteva 
minute după ce intra în sala de bal. Ştia totul despre baluri 


pentru că erau utile în activitatea unui hoţ, mai ales când 
invitaţii rămâneau peste noapte. Mai multe bijuterii de furat 
pentru că rareori erau încuiate când oamenii se retrăgeau 
târziu şi erau prea obosiţi să aibă grijă de lucruri cum 
trebuie. Şeful bandei îl trimisese să supravegheze câteva 
baluri, apoi îi poruncise să o jefuiască pe una dintre femeile 
care locuiau în casă. Fusese cea mai îngrozitoare şi 
excitantă noapte din viaţa lui. Până acum. Inima îi bătea cu 
putere, dar nu de teamă, ci de anticipare. 

La etaj o luă pe hol şi când ajunse la prima uşă se 
opri, lipi urechea de lemn şi ascultă. Sforăit puternic, sforăit 
de bărbat. La următoarea uşă nu auzi nimic. Probabil 
stăpâna conacului, dar trebuia să verifice. Deschise încet, 
foarte încet zăvorul şi apoi crăpă uşa centimetru cu 
centimetru. Casele elegante aveau tendinţa să aibă 
balamale silenţioase, servitorii având grijă să le ţină unse. 

Era la jumătatea drumului spre pat când văzu clar 
cine-l ocupa, o doamnă - cu gura neplăcut de deschisă şi cu 
pliuri de piele adunate la gât - cel puţin la fel de bătrână ca 
mama lui. Se retrase în tăcere, dar repede, închizând uşa în 
urma lui. Imaginându-şi ce ştia despre camere şi ferestre, 
după lumina care se revărsase în întuneric, nu băgă în 
seamă următoarele trei uşi şi o deschise uşor pe a patra, 
dându-şi imediat seama că găsise dormitorul corect, pentru 
că mirosea ca ea: a flori, dar nu dulce. Ceva rar, un miros 
pe care îl simţise o singură dată, când trecuse pe lângă ea 
ca să ajungă la iapă. Parfumul îl bântuise de atunci, până în 
acest moment când îl putea inspira şi simţi un sentiment de 
linişte. 

Păşind la fel de uşor ca o pisică, se îndreptă spre patul 
ei, recunoscător că era vară şi că ea nu trăsese draperiile 
grele ale baldachinului. Aşeză cu grijă felinarul pe noptiera 
de lângă pat, întorcând-o în aşa fel încât flacăra care 
pâlpâia să lumineze chipul ei. Adormită, părea mai inocentă 
şi mai bună decât păruse când o întâlnise prima dată, când 
îl lovise cu pumnul fără efect. Braţul ei rănit era încă prins 
în aţele, şi avea să rămână aşa câteva săptămâni dacă 
învățase ceva din experienţa lui cu oase rupte. Mâna ei, cu 


palma în sus, se odihnea pe pernă, cu degetele curbate. 
Cealaltă mână era ascunsă sub pături. Părul ei, de o nuanţă 
care amintea de cea mai strălucitoare dintre luni, era 
împletit, coada venind peste umăr, iar capătul ei arcuindu- 
se ispititor sub sânul ei mic. 

Înjurând în gând, îşi întoarse privirea dintr-un loc la 
care nu ar fi trebuit să se uite şi îşi goli capul de gânduri la 
care nu ar fi trebuit să se gândească. Era o doamnă, fiica 
unui conte. Era o prostie să creadă că între ei ar putea să 
fie vreodată ceva mai mult decât o întâmplare provocată 
din dorinţa lui de a o linişti. Pliindu-şi mâna în jurul umărului 
ei slab, surprins de cât de delicat era, de parcă s-ar putea 
frânge cu uşurinţă sub o strângere mai puternică, o 
scutură. 


— Milady? 

Ea deschise încet ochii. Apoi îi mări. Gura o deschise 
mai repede. 

El i-o acoperi repede cu palma înainte ca ea să apuce 
să strige. 


— Şşşt! Nu vreau să-ţi fac nimic rău. Aduc veşti 
despre Sophie. 

Ea clipi. Simţi cum i se relaxează gura sub palma lui. 

— Promiţi că nu urli şi îmi iau mâna. 

Ea încuviinţă din cap. El ridică încet şi precaut mâna, 
pregătit să o pună la loc dacă era nevoie. 

— Ai venit să-mi spui că ai omorât-o, zise ea direct, 
tristeţea din ochii ei fiind pe potriva amărăciunii din 
cuvintele ei. 

— Nu chiar. Dar este oarecum în rai. M-am gândit că 
ti-ar plăcea să mergi acolo. 

Îl costase salariul pe o lună ca să cruţe calul şi voia să 
vadă pe faţa ei că meritase. 

Încreţindu-şi fruntea, ea se ridică în capul oaselor şi îşi 
trase păturile până la bărbie. 

— Nu înţeleg 

— Vreau să-ţi arăt ceva, acum, în noaptea asta. Am 
căruţa... 

— Te aştepţi să merg cu tine, o persoană pe care nici 


nu o cunosc? Cineva care s-a furişat în dormitorul meu? 

Destul de sigur că trecuse de momentul în care ea ar 
fi putut să ţipe, el se îndreptă, dezamăgit de încăpăţânarea 
şi reticenţa ei. La asta nu se gândise. Doar pentru că el 
simţise o legătură, fusese atras de verdele din ochii ei, nu 
însemna că ea era vreun pic interesată de el. 

— Eu doar vreau să-ţi arăt că nu a păţit nimic. 

— Incerci să mă păcăleşti? 

— De ce aş face asta? 

— Pentru că eşti un om de rând. Ai putea să vrei să 
profiţi de mine. Sau, Cerul ştie, să mă răpeşti ca apoi să-i 
ceri tatii să plătească o sumă exorbitantă pentru a mă 
recupera. 

Să furi o vază era una, dar să furi o persoană? Chiar 
aşa de josnic îl credea? Doamne! Ce dracu' căuta el aici? 

— Nu contează. A fost o idee stupidă. 

Făcu stânga împrejur. 

— Stai! 

N-ar fi trebuit. Fusese un prost să vină aici, să-i pese 
de ce credea ea despre el, să simtă nevoia să-i arate că nu 
era un nenorocit fără mimă - doar un nenorocit. Aproape 
râse la ultimul gând. Întorcându-se, îşi dorea ca ea să nu 
arate aşa de încântătoare şi de sinceră, îndepărtându-se de 
tăblia patului şi îndreptându-se spre el. 

— De ce nu ai venit la o oră normală? întrebă ea. 

— Pentru că ceea ce am făcut trebuie să rămână un 
secret. O să te lase să vii cu mine? Mă îndoiesc serios, dar, 
chiar dacă te-ar lăsa, nu ţi-ar permite să vii singură. O 
însoţitoare şi nişte lachei ar veni cu noi. Dacă tatăl tău află 
că iapa nu a fost omorâtă aşa cum a plătit, crezi că va fi 
fericit? 

— Nu, va fi furios. Ţi-ar cere capul. 

— Exact. Deci trebuia să fie acum, la miezul nopţii. La 
orele astea se fac şi se păstrează secretele cel mai bine. 

Când nu e nimeni să le vadă. 

Ea mai ezită un minut, timp în care el îşi ţinu 
prosteşte respiraţia, de parcă doar asta ar fi putut să o 
influenţeze să ia decizia pe care el o dorea mai mult decât 


orice. În sfârşit, ea încuviinţă repede din cap. 

— Dă-mi câteva minute să mă pregătesc. 

— Grăbeşte-te! O să aştept pe hol, dar dacă aud vreo 
mişcare, va trebui să dispar repede. 

— O să mă grăbesc. 

Luându-şi felinarul, ieşi din cameră, închise uşa, apoi 
se sprijini de un perete ca să o aştepte. Era o nebunie, o 
nebunie totală, să fie aşa de intrigat de ea. Nimic bun nu 
putea să iasă din asta, şi totuşi era nevoit să-şi continue 
planul. 


Sophie nu era moartă. Abia-i venea să creadă, voia să 
vadă chiar ea. Probabil că era nebună să aibă încredere în 
cineva care intrase prin efracţie în casa ei, în dormitorul ei, 
dar dacă el ar fi vrut să profite, ar fi făcut-o cât ea dormea. 
Ar fi putut să-i dea una în cap şi să plece cu ea. Era înalt, 
voinic şi simţise fermitatea musculaturii lui când îl lovise cu 
pumnul. N-ar fi avut nicio problemă să o care. 

In timp ce se schimba repede într-o rochie simplă, la 
care nu avea nevoie de niciun ajutor din partea cameristei 
ei ca să se îmbrace, simţi şi entuziasm, şi groază. Nu mai 
făcuse niciodată ceva aşa de riscant. Nu că nu s-ar fi 
gândit, dar de fiecare dată când îşi imagina că pleacă 
singură cu un bărbat noaptea, se văzuse cu Thornley - sau 
măcar încercase să se vadă alături de el. De fapt, în visele 
ei trăsăturile bărbatului nu fuseseră niciodată foarte clare, 
dar să-şi imagineze că însoţitorul ei era altcineva decât 
bărbatul cu care se va mărita o umplea de ruşine. Avea 
mustrări de conştiinţă, pentru că fără o însoţitoare s-ar afla 
în compania unui bărbat care nu-i va fi soţ. Făcu un efort 
considerabil să alunge aceste îndoieli supărătoare. Nu era 
ca şi cum ar fi făcut prostii. El doar voia să-i arate că Sophie 
era în siguranţă. 

Nu că nu-l credea, dar avea chef de o năzbâtie, de 
puţină aventură. Şi încă era supărată pe tatăl ei, ceea ceo 
făcea să-şi dorească să se răzvrătească, chiar dacă el nu va 


afla niciodată. Putea să stea la cină cu zâmbetul unei pisici 
care a lins tot laptele, ştiind că avea un secret delicios. Ea 
nu avusese niciodată secrete. 

Era cea mai plictisitoare dintre toate prietenele ei. Nu 
avea niciodată bârfe suculente de împărtăşit. Nu putea să 
vorbească despre aventura din seara aceea, dar putea să 
afişeze acelaşi zâmbet la balurile la care va participa în 
viitor şi care îi va face pe oameni să se întrebe ce poznă 
punea la cale. l-ar da un aer misterios, ar face-o mai 
atrăgătoare, poate chiar până într-acolo încât Thornley ar 
observa-o cum se cuvine. 

Când deschise uşa, îşi dădu seama că nu era deloc 
rău că însoţitorul ei era diabolic de chipeş. Stătea acolo cu 
felinarul într-o mână şi bereta în cealaltă. Cămaşa nu-i era 
şifonată precum cea pe care o purtase după amiaza şi îşi 
dădu acum seama că mai devreme , în dormitorul ei, când 
el fusese aşa de aproape de ea, nu mirosise a cai, murdărie 
şi bălegar. Se spălase înainte să vină la ea, poate chiar se şi 
bărbierise. Nici părul nu-i mai părea aşa de lung. Cu 
siguranţă, un tânăr care depusese atâtea eforturi nu avea 
planuri infame cu ea. 

El îşi puse bereta pe cap. 

— Nu trebuie să facem deloc zgomot, şopti el. 

Ea încuviinţă din cap. Apoi el făcu un lucru chiar 
ciudat. O luă de mână, de parcă astfel putea să-i transfere 
abilitatea lui de a se camufla. Nu purta mănuşi, dar ea îşi 
luase unele din piele neagră fiindcă o doamnă nu pleca de 
acasă cu mâinile goale expuse. Cu toate astea, simţea 
căldura pielii lui trecând prin material şi încălzindu-i mâna. 

El nu scoase un sunet. Deşi mergea pe vârfuri, ea nu 
ştia la fel de bine ca el să se furişeze, ceea ce deveni 
evident când ajunseră la scările de marmură. Fiecare pas al 
ei se auzea ca şi cum cineva ar fi bătut un cui în lemn. 

După vreo şase ţăcănituri, el se opri şi îndreptă 
felinarul spre ea. 

— Ţine-l! 

Ea luă felinarul, apoi aproape ţipă când el o ridică în 
braţe. Braţe aşa de puternice, de forţoase. Felul cum o 


ţinuse Thornley pălea în comparaţie cu maniera în care o 
purta în braţe acest tânăr robust în timp ce se grăbea în jos 
pe scări. Comparaţia nu era dreaptă faţă de Thorne, care o 
ţinuse cum trebuia să o ţină un domn, la o anumită 
distanţă, pentru că aşa se cuvenea, şi în lumea lor era de 
cea mai mare importanţă să faci lucrurile cuviincios. 

Când ajunseră în holul cu covor, el o lăsă pe propriile 
ei picioare, luă felinarul de la ea, o apucă de mână şi o 
conduse într-o grabă nebună prin bucătării. 

Înainte să aibă timp să observe că nu erau servitori 
prin preajmă el deschise uşa şi o însoţi afară. După ce 
închise uşa încet, ridică un sac şi o luă pe drumul care 
ducea spre grajduri. 

Privind peste umăr, ea observă că nu se vedea lumină 
la nici una dintre ferestre. Reuşiseră! Reuşiseră să evadeze 
cu succes. Era amuzant cum această realizare o umplea de 
aşa o bucurie încât îi venea să ţopăie şi să-şi lovească 
călcâiele, de parcă reuşise ceva cu adevărat remarcabil. Nu 
se gândise niciodată să facă ceva ce nu ar fi trebuit şi iat-o 
acum pe cale să facă ceva pe durata unei întregi nopţi. 

Pe alee se afla căruţa urâtă, cea care o luase pe 
Sophie de lângă ea. Înainte de aşi arunca sacul în spate, el 
stinse lumânarea din felinar şi îl puse înăuntru. O luă din 
nou de mână, o conduse în faţă, îşi puse mâinile pe talia ei 
şi o ridică cu uşurinţă pe capra din lemn tare. Apoi se urcă 
şi el pe partea cealaltă a căruţei, aşezându-se lângă ea, luă 
frâiele şi îndemnă perechea de cai la drum. 

— Cum te cheamă? o întrebă el, cu vocea joasă şi 
profundă în liniştea nopţii, ce invita la tot felul de secrete. 

Ea aproape râse, abia atunci dându-şi seama că nu 
fuseseră prezentaţi cum se cuvine. Nici măcar nu ar fi 
trebuit să stea de vorbă cu el, cu atât mai puţin să se suie 
într-o căruţă cu el. Dintr-odată avu neplăcutul sentiment că 
nu era prima fată care făcea asta. 

— Lady Lavinia. 

— Ce nume elegant! 

— Sunt o doamnă elegantă. Pe tine cum te cheamă? 

— Finn. 


Ea bănuia că el era mult mai sofisticat decât un nume 
aşa de simplu. 

— Şi numele de familie? 

— Trewlove. 

Ea se încruntă. 

— L-am auzit pe fratele meu vorbind cu un prieten în 
după-amiaza asta despre un Trewlove şi o sală de jocuri. 
Este a ta? 

— A fratelui meu. Aiden. 

— A zis că este un loc secret. 

Ea reuşi să-l vadă cum ridică din umeri la lumina unui 
felinar stradal ocazional. 

— Nu este tocmai un club pentru gentlemeni. 

— Dar dacă oamenii nu-l pot găsi... 

— Oh, îl găsesc. Atrage filfizonii pentru că nu este 
chiar aşa de cuviincios. li face să se simtă ca şi cum ar fi 
răi, nebuni şi ar trăi periculos. Chicoti încet. Când habar nu 
au ce înseamnă a trăi periculos. 

Ea bănuia că el ştia, că ştia prea bine chiar. Probabil 
că era naivă să aibă încredere în el şi, cu toate astea, din 
cine ştie ce motiv, niciodată în viaţa ei nu se simţise mai în 
siguranţă. 

— De ce nu ai omorât-o pe Sophie? 

El trase de cozorocul beretei, coborându-i mai mult, 
de parcă semiluna de pe cerul negru catifelat l-ar fi orbit. 

— Nu ştiu. Mi s-a părut o risipă de carne bună de cal. 
Dar nu poţi să-i spui tatălui tău. Şeful meu m-ar trimite la 
închisoare. 

— Ai făcut-o fără permisiunea lui? 

— Neah, un avut permisiunea lui, dar ar nega ca să-şi 
protejeze afacerea, licenţa. Cum ţi-am zis mai devreme, 
dacă nu ne facem treaba, suntem raportați. Ne închid şi 
găsesc pe altcineva de încredere. 

li studie profilul, luminat acum mai mult de razele 
lunii decât de felinarele stradale, pentru că acestea se 
împuţinau. Nu voia să se gândească nicidecum că el ar 
putea să o scoată din Londra, chiar din Anglia. De ce nu se 
simţea un pic neliniştită? Ce vrajă aruncase asupra ei? 


Rareori vorbea cu servitorii, cu atât mai puţin cu oamenii 
simpli, şi cu toate astea iat-o acum interesată de un bărbat 
tânăr. 

— De ce faci un lucru aşa de crud? 

— Eu nu o văd ca pe o cruzime, ci ca milă să scuteşti 
un animal de suferinţă. Am felul meu de a mă purta cu caii, 
de a vorbi cu el, de ai linişti. Îi trimit în raiul cailor fără ca ei 
măcar să ştie că vor pleca pe acel drum. 

— Dar există alte metode de a-ţi câştiga existenţa. 

— Cineva trebuie să facă şi treburile neplăcute, ca 
oamenii ca tine să nici nu ştie că există. 

Ea sesiză un pic de dezgust în vocea lui, ştia că ar 
putea să-l merite pentru că era cocoloşită şi protejată. Dacă 
era să fie onestă, ar merge aşa de departe încât să spună 
că era răsfăţată. Tatăl ei o anunţase la cină că reuşise deja 
să-i cumpere un alt cal şi că va fi livrat până la sfârşitul 
săptămânii. Niciodată nu-i lipsea ceva mult timp. 

— Ce-ţi face braţul? întrebă el. Interesul sincer din 
tonul lui o surprinse, şi şi-l închipui şoptindu-le cailor cu 
aceeaşi grijă. 

— Mă doare un pic. Zdruncinatul căruţei se adăuga la 
senzaţia de disconfort, dar nu voia să se plângă de asta. Mi 
s-a dat o doză de laudanum înainte să mă culc. Imi 
înceţoşează mintea, fără îndoială, acesta-i motivul pentru 
care am ieşit cu tine în noaptea asta. 

— Ai ieşit cu mine pentru că vrei să-ţi vezi calul. Osul 
s-a rupt? 

— Da, a fost oribil. A ieşit prin piele. Dar n-am leşinat. 
Am fost chiar curajoasă. 

Era chiar mândră de acest fapt, chiar dacă adevărul 
era că momentul în care îşi văzuse încheietura îi amorțţise 
simţurile aşa de mult, încât abia îi venise să creadă că era 
vorba de braţul ei, în ciuda durerii ce-i pulsa prin el. 

Aflaţi acum în întuneric aproape total, el afişă un 
zâmbet, surprins de lumina lunii, iar ei i se păru că era cel 
mai magic lucru pe care îl văzuse vreodată. Laudanumul 
avea un efect ciudat asupra ei, făcând-o să se simtă atrasă 
de acest tânăr şi de farmecele lui delicate. 


— Eşti o curajoasă, zise el. 

— Nu chiar. Nu am ieşit niciodată aşa de târziu, nu am 
fost niciodată singură cu un bărbat, cu un străin de fapt. 
Încep să mă cam neliniştesc că tatăl meu o să afle. 

— Nu va afla. Te pot strecura înapoi în casă fără să 
afle nimeni. 

Ea se gândi la sacul lui, ştiind că locuinţa fusese bine 
încuiată pentru noapte, dar el reuşise să intre. 

— Eşti şi hoţ? 

Era ceva la care ar fi trebuit să se gândească să 
întrebe mai devreme. 

— Am fost. Până m-a descoperit mama. Acum îmi 
câştig existenţa onest. Zâmbind larg, se uită la ea. Nu este 
la fel de palpitant. 

— Dar e mai sigur. 

— Da, este. Nu o să ajung niciodată la închisoare cu 
ceea ce fac acum. Atât timp cât tu păstrezi micul nostru 
secret. 

— Aşa voi face. Promit! 

Şi apoi, acum secretul lui era legat de unul pe care ea 
trebuia să-l păstreze doar pentru ea. Deşi tatăl ei nu o 
lovise niciodată cu cureaua cum o făcuse cu fratele ei, dacă 
afla de mica ieşire din noaptea asta, ar putea foarte bine să 
ia măsuri care să o împiedice să stea în fund timp deo 
săptămână. 

— De ce ai îmboldit-o? întrebă el dintr-odată. 

Ea ridică dintr-un umăr, jenată să recunoască 
adevărul. _ 

— De ce face orice fată ceva imprudent? Imi doream 
atenţia cuiva. 

— Unul dintre numeroşii tăi admiratori? 

Tonul lui o nedumerea un pic, de parcă îl enerva ideea 
că ea ar putea avea un amorez. Dintr-un anume motiv era 
reticentă să mărturisească faptul că Thornley era un 
pretendent, probabil pentru că nu era cu adevărat, nu încă. 
Şi apoi, dacă spunea despre duce că era un simplu prieten, 
asta îi diminua vinovăția că era afară cu acest tânăr. 

— Nu am admiratori. Cel puţin nu încă. Am doar 


cincisprezece ani. Nici măcar nu am avut primul sezon. 

— Cincisprezece, mormăi el ca pentru el. Un copil. 

Asta o irită. 

— Nu sunt un copil. Tu câţi ani ai? 

— Mai mulţi ca tine. 

— Cât mai mulţi? 

— Am douăzeci şi unu. 

— Nu eşti aşa mare. 

— Suficient de mare, murmură el. 

Coti cu căruţa pe un drum mult mai îngust decât cel 
pe care fuseseră. In faţă apăru o clădire mare. Pe faţadă, 
literele mar, albe „Trewlove” reflectau lumina lunii. 

— Ce este asta? întrebă ea. 

— Fabrica de cărămizi a fratelui meu. 

— Aiden are o fabrică de cărămizi şi o sală de jocuri? 

Zâmbetul amuzat apăru din nou. 

— Nu. Este a celuilalt frate, Mick. Se visează 
constructor şi plănuieşte să ia cele mai urâte părţi ale 
Londrei şi să le facă elegante. 

— Câţi fraţi ai? 

— Trei. 

— Nu-mi pot închipui. Eu am doar un frate. Este cu 
nouă ani mare şi rareori vrea să aibă de a face cu mine. 

— Vrei să aibă de a face cu tine? 

Ea râse. 

— Nu, nu chiar. Când are timp, mă tachinează fără 


milă. 

— Este o regulă că fraţii trebuie să-şi tachineze 
surorile. 

— Ai surori? 

— Două. 


Bănuia că el nu le tachina la fel de enervant cum o 
făcea Neville cu ea. De fapt, ea se bucura când nu se 
vedeau cu lunile, când el era la şcoală sau vizita vreuna 
dintre proprietăţile tatălui lor, învățând tot ce trebuia să 
ştie pentru a fi un conte în toată regula când va fi să vină 
ziua. 

— Sper că nu vei lua vorbele mele ca pe o insultă, dar 


nu vorbeşti ca un muncitor. 

Deşi dicţia lui era departe de trufia unui aristocrat, 
reflecta o anumită educaţie, mai mult decât s-ar fi aşteptat 
ea de la cineva care omora animale ca să-şi câştige 
existenţa. 

— Asta-i mulţumită surorii mele, Gillie. Este obsedată 
ca nici unii din noi să nu vorbească de parcă am fi venit din 
canal. Crede cu tărie că trebuie să vorbim corect dacă 
sperăm să realizăm ceva în viaţă. 

— Şi ce vrei să faci în viaţa ta, Finn Trewlove? 

El îi zâmbi iarăşi şi îi făcu cu ochiul. 

— Rămâne de văzut, Lady Lavinia. 

Opri căruţa, puse frâna şi cobori. Nu părea să fie 
nimeni prin preajmă când el ocoli şi veni pe partea ei, 
ridicând braţele. Ea st apropie până când el putu să-i 
cuprindă talia îngustă cu mâinile lui mari în timp ce ea îşi 
puse mâinile mici pe umerii lui lăţi. El o ridică şi o cobori 
lent, foarte lent, până când picioarele ei atinseră pământul. 

Pentru un moment foarte scurt păru că o studiază, şi 
ea se întrebă dacă-i va da drumul vreodată, nu era sigură 
că voia asta. Nimeni nu o privise vreodată ca el - cu atât de 
mult interes, de parcă îl fascina. Era destul de emotionant 
să te bucuri de o asemenea atenţie, într-un final, el îşi 
retrase mâinile şi făcu un pas în Spate. 

— Fratele meu are căruţe şi cai ca să transporte 
cărămizile. Aici. 

Ea îl urmă spre un padoc mare - nu chiar un grajd, 
deşi putea să vadă la distanţă ceva ce părea să fie un soi 
de adăpost din lemn. Caii pe care îi văzu de jur-împrejur 
erau mult mai solizi decât cei din grajdurile tatălui ei, dar 
bănuia că aveau nevoie de muşchi ca să tragă ceva aşa de 
greu precum cărămizile. Apoi zări iapa albă şi elegantă, cu 
coama ei argintie şi inima îi tresări cu atâta bucurie încât se 
mira că nu-i exploda în piept. 

— Sophie! Aici, fetiţo! Aici, draga mea fetiţă! 

lapa veni spre ea, şi Lavinia o mângâie, lipindu-şi 
fruntea de fruntea lui Sophie. 

— Am crezut că n-am să te mai văd niciodată. 


Bănuiesc că după noaptea asta va fi adevărat, dar măcar 
nu mi-ai fost luată de tot. Voi şti că eşti aici, zbenguindu-te, 
distrându-te cu noii tăi prieteni. Îmi pare rău că te-am tratat 
rău, că am încercat să te folosesc ca să obţin atenţia 
altcuiva. Oh, fată dragă, îmi va fi mereu dor de tine. 

Dându-şi capul pe spate, Sophie necheză, şi Lavinia 
se gândi că iapa înţelesese fiecare cuvânt pe care îl rostise 
şi exprima cât de dor îi era de stăpâna ei. Apoi iapa plecă. 

Lavinia se întoarse spre Finn, cu fericirea şi uşurarea 
dezlănţuite în ea. 

— Mulţumesc că ai cruţat-o. 

Apoi fără să se gândească sau să raţioneze, în bucuria 
ei, îşi aruncă braţele în jurul gâtului lui şi-l sărută. 

Finn îşi aminti de primul lor sărut ca şi cum ar fi avut 
loc cu câteva minute, nu cu ani în urmă. Fusese scurt cât ai 
clipi din ochi, dar cu toate astea el simţise ca şi cum buzele 
lui fuseseră însemnate de ale ei. Nu era un novice în ale 
sărutatului, preferând ca sărutările să dureze mult, să fie 
lente şi senzuale, ca un festin, nu un ciugulit. Da, atingerea 
rapidă a gurii ei peste a lui îl zguduise profund, la fel ca 
lovitura pe care i-o dăduse în maxilar mai devreme. 

Aparent, nu era mai fericită să-l vadă decât era el să o 
vadă. Nu că ar fi lăsat să se observe cât îl durea sau enerva 
să fie în prezenţa ei după tot acest timp. 

Cu lama poziționată perfect între două coaste, rămase 
complet nemişcat. Era doar carne de pătruns şi ar fi cedat 
mult prea uşor fără osul care să ofere protecție împotriva 
destinaţiei ei. 

Oţelul vibra abia perceptibil, şi el văzu cum ei îi 
tremura mâna abia vizibil. Îşi dori ca ea să termine ce 
începuse în urmă cu opt ani, sfâşierea completă şi totală a 


inimii lui. 

Respirația lor era superficială, încărcată de tensiune 
în timp ce se măsurau unul pe celălalt. 

Nu avusese de gând să îşi facă cunoscută prezenţa, 
dar nici nu avusese chef să vadă cum se varsă sânge sau 
să aştepte să intervină în momentul în care situaţia s-ar fi 
înrăutățit şi ar fi fost nevoie de un pic mai mult efort pentru 
a o domoli. Deşi fusese tentat să nu intervină, ca să vadă 
cât de bine s-ar fi apărat ea în faţa a trei oponente. Dar 
rostise adevărul. Nu-i plăcuse disproporţia de şanse. 

Deşi acum avea ceva putere în pumnul ei, putere pe 
care nu o avusese când era mai tânără şi îl lovise în ziua 
când se dusese să-i ia calul. Se întrebă cine o învățase să 
se lupte - şi simţi o gelozie neîntemeiată la perspectiva 
mâinii unui bărbat fără chip peste ale ei, arătându-i cum să 
strângă pumnul în aşa fel încât şansele de a-şi rupe oasele 
să se diminueze. 

Se întrebă dacă aceeaşi persoană o învățase să 
mânuiască şi floreta. Fusese impresionat de abilitatea şi 
încrederea cu care folosise arma, deşi asta-l enerva la fel 
de mult ca amintirea primului lor sărut. Nu avea de gând să 
gonească printre amintiri ca să-şi amintească şi ultimul lor 
sărut, cel care o făcuse cu adevărat a lui - până când îşi 
dăduse seama prea târziu, că era o minciună, ca tot ceea 
ce se petrecuse între ei. 

— Mă urmăreai? întrebă ea, fără a încerca măcar să-şi 
ascundă amărăciunea din glas. 

O urmărea, dar nu voia să recunoască deschis. Aflase 
cu şase săptămâni în urmă că ea se afla prin zonă şi nu-i 
luase mult să o găsească după ce aflase pe unde să o 
caute. De atunci, din motive pe care nu şi le putea explica, 
o urmărise îndeaproape, inexplicabil de curios cu privire la 
motivele pentru care ea se afla în această zonă a Londrei, 
Dacă era să fie absolut sincer cu el însuşi, voia şi să se 
asigure că nu i se întâmplă nimic rău. La naiba cu nevoia lui 
de a proteja care îl băgase în belele mai mult decât o dată. 

— Există o recompensă pe capul tău. 

— Da. Am văzut afişele lipite de cineva angajat de 


fratele meu ca să mă întorc acasă. Ai de gând să ceri 
recompensa? 

— Cinci sute de lire sunt mulţi bani. 

— O să lupt cu ghearele şi cu dinţii. 

El ignoră nevoia de a poseda acea gură ce vorbea cu 
atâta hotărâre făcând să-i fie imposibil să se îndoiască de 
cuvinte. În această femeie exista un curaj care nu existase 
în versiunea ei mai tânără. Oh, temperamentala fusese şi-l 
lovise o dată sau de două ori, dar bănuia că acum ar fi 
folosit sabia fără vreun regret. Era ciudat cum făcea pe 
rănita, când ea fusese cea care se descotorosise de el. 
Nebunia lui Finn, aşa o numiseră fraţii lui. Se potrivise 
porecla, la care se adăugase o trădare de o profunzime de 
care Finn nu o crezuse în stare. 

— Nu m-am hotărât ce voi face cu tine. Ce cauţi aici, 
Lady Lavinia? 

Avea de gând să-şi păstreze vocea neutră, dar cu 
toate astea nu reuşise să rostească ultimele două cuvinte 
fără dezgustul pe care îl simţea faţă de ea. 

Ea răspunse înfigând vârful floretei şi mai mult în el. 
Simti o înţepătură, crezu că ea chiar îl tăiase. Dar nu lăsă 
să i se vadă surpriza pe chip. Nu mişcă nici măcar un 
muşchi, cel puţin nu vizibil, deşi fiecare parte din el era 
tensionată, pregătită de acţiune dacă era nevoie. 

— Stai departe de mine, ordonă ea. 

— Sau ce-ai să faci? 

Apăsă din nou cu putere. De data asta clar străpunse 
pielea. 

— Hai, dă-i drumul, o provocă el. Străpunge-mă! 

— Să nu crezi că nu sunt tentată. 

Cu o mişcare rapidă şi fluidă, el înălţă braţul, dădu 
floreta într-o parte, îi prinse încheietura şi o apucă şi de 
cealaltă mână când şi-o ridică să se apere. Îi duse ambele 
braţe la spate, strângându-i încheieturile cu o mână 
puternică, îi prinse umărul cu cealaltă şi o trase spre el 
până când sânii ei erau lipiţi de pieptul lui, capul îi era dat 
cât de mult se putea pe spate. 

Fusese pe jumătate o greşeală să o aducă aşa de 


aproape. Pelerina ei îmblănită se îndepărtase pe o parte şi 
vârful tare al unui sfârc îl împungea în piept, acolo unde 
haina lui se desfăcuse din cauza mişcărilor sale, creând o 
suprafaţă mică unde el îi putea simţi căldura, declanşând 
amintiri în care făptura ei goală îl încălzise. Corpul lui 
reacţionă de parcă s-ar fi întins pe pat, invitându-l să o 
seducă şi să o cucerească. Voia să o chinuie la fel cum îl 
chinuite ea în toţi acei ani lungi. 

— Cândva erai suficient de mare încât niciunul din noi 
nu părea să aibă reţinere când venea vorba de tentat. 


* 


Nu ar fi trebuit să ezite să profite de avantajul poziției 
ei de devreme, dar jucase la cacealma. Nu l-ar fi putut 
omori, aşa cum nu ar fi putut înceta să mai respire. Şi nu 
pentru că nu omorâse niciodată pe nimeni, ci pentru că el 
era Finn. Deşi era răspunzător pentru atât de multă 
suferinţă, existase o vreme când fusese răspunzător pentru 
cea mai mare bucurie a ei. 

Acum abia mai suporta să fie aşa aproape de el, ar fi 
trebuit să dispreţuiască mirosul familiar. Cum mai putea ea 
să simtă plăcere când inspira mirosul lui minunat, 
întunecat, bogat, de piele după tot ce-i făcuse el? 

Intrebările îi stăteau pe limbă, dar ea nu-i va oferi 
satisfacția de a întreba. Ce făcuse să-l întoarcă împotriva 
ei? De ce nu venise după ea aşa cum îi promisese? Dar nu 
mai conta de ce o abandonase. Trecuse prea mult timp. Nu 
mai era fata care fusese. Răspunsurile lui nu ar fi schimbat 
trecutul, nu i-ar fi schimbat planurile de viitor. 

— Dă-mi drumul! 

Vedea cum furia mocnea în ochii lui, cuvintele ei fiind 
scânteia pentru surcelele care în curând vor lua foc. El reuşi 
cumva să potolească flăcările, afişând lent zâmbetul ce 
deveni devastator când fu complet. Curajos, pervers, 
provocator, plin de promisiuni de plăcere - dacă ea va 
ceda. 

— Nu cred. S-a lăsat cu sânge. Vei plăti un preţ pentru 


asta. 

— Mereu există un preţ de plătit cu tine, nu-i aşa? În 
urmă cu opt ani plănuiseră să fugă împreună, să lase totul 
în urmă - şi el nu-şi făcuse apariţia. O lăsase să sufere, cu 
inima frântă şi devastată, cu lacrimile curgându-i pe obraji. 
L-am plătit cândva. Nu-l voi mai plăti. 

Zâmbetul lui dispăru, fruntea i se încruntă şi ochii i se 
îngustară. Strânsoarea lui slăbi doar un pic, şoldurile lui se 
balansară un pic înapoi, dar era suficient. Nemaifiind 
stânjenită de jupoane, pentru că erau un lux ce nu şi-l mai 
putea permite, ea ridică genunchiul cu toată forţa pe care o 
putea aduna, simţi cum testiculele lui moi se lovesc de osul 
ei tare şi-l lovi cu toată puterea. Mârâind de durere, luptând 
după aer, el căzu în patru labe, sunetele lui strangulate 
făcând-o să simtă un sentiment de satisfacţie, lucru ce o 
îngrozea pe de o parte, pentru că îi făcea plăcere. 

Ridicându-şi floreta de unde căzuse, o băgă la loc în 
teacă şi descoperi surprinsă că mâinile nu-i erau amorţite. 
El nu o strânsese aşa de tare cum crezuse ea, nu-i făcuse 
rău. Poate că acum i s-ar fi făcut milă de el, dacă el nu ar fi 
distrus-o cu mulţi ani în urmă. 

— Stai departe de mine, îi ordonă ea, apoi făcu stânga 
împrejur şi se îndreptă spre intrarea pe stradă. 

— Vivi! zise el răguşit. 

Dădu să se întoarcă, să meargă la el să-l înfrunte şi să 
se asigure că nu-i provocase vreun rău permanent. Dar ea 
îşi văzu de drum. 

— Să nu-mi mai spui aşa, izbucni ea peste umăr, cu 
vocea răsunând printre clădiri. 

El îi dăduse acest nume şi doar el îl folosise, cu tonul 
lui liniştit, intim făcându-l mereu să pară un alint prețuit, pe 
vremea când crezuse că reprezenta totul pentru el. 


Capitolul 4 


1863 


În prag 


— După ce vei fi prezentată reginei, zise mama ei, te 
vei trezi absorbită în vârtejul unui sezon. Ce minune, ce 
entuziasm, ce emoţii! Ah, să fii tânăr din nou! 

„Ah, să fiu din nou în Londra”, îşi zise Lavinia în timp 
ce trăsura lor, doar cu ea şi mama ei, fiindcă tatăl şi fratele 
ei plecaseră în oraş cu o lună înainte, mergea pe drum, 
trasă de patru cai. Ştia că ar fi trebuit să se bucure să 
participe la primul ei sezon, dar înflăcărarea care o făcea să 
se fâţâie pe locul ei tapiţat de pe banchetă avea mai mult 
de-a face cu nerăbdarea ei de a o vedea pe Sophie - şi, 
dacă era să fie sinceră, cu nerăbdarea de a-l vedea şi pe 
Finn. 

În cei doi ani de când plecase cu iapa ei, se întâlniseră 
la miezul nopţii în fiecare marţi, şi el o dusese să o viziteze 
pe Sophie. Ajunsese să se priceapă să nu fie prinsă. 
Invăţase să nu-şi încalţe pantofii decât când era afară, pe 
verandă. Purta cele mai simple haine, fără jupoane, ca 
liniştea să nu fie tulburată de foşnete când se grăbea în jos 
pe trepte şi pe holuri. 

El o aştepta mereu, cu acea căruţă veche oribilă, dar 
ea chiar începuse să aprecieze că se hurduca aşa de mult, 
fiindcă deseori mişcarea o împingea în el, din nou şi din 
nou, de parcă lemnul ce trosnea şi încheieturile ce 
scârţâiau îi voiau împreună. 

— Cred că, după ce-ţi vei face debutul, Thornley va 
începe să te curteze, îţi va cere oficial mâna. Şi vei fi 
căsătorită până la sfârşitul anului, fata mea. 

Orice altă femeie ar fi stat ca pe ace, aşteptând 
logodna, dar Lavinia nu se grăbea, de fapt spera ca el să nu 
o ceară în acest sezon. Oh, îl plăcea destul de mult şi nu 
putea să nege că părea să devină tot mai chipeş cu fiecare 
an care trecea, şi ea înţelegea foarte bine că el era destinul 
ei incontestabil. Nu s-ar fi cuvenit deloc ca fiica unui conte 
să se mărite cu un bărbat care se ocupa cu omorârea 
cailor. Dar asta nu însemna că uneori ea nu visa la... 

De fiecare dată când Finn o ducea la fabrica de 


cărămizi a fratelui său, o scotea pe Sophie din padoc, îşi 
punea mâinile lui mari pe talia Laviniei şi o ridica cu braţele 
lui puternice până o aşeza pe spinarea iepei, cu degetele 
petrecute prin coama argintie. Apoi o ducea până la drum şi 
înapoi, iarăşi până la drum şi înapoi, şi discutau despre 
viaţa lui şi a ei şi despre cât de diferite erau. Ea avea timp 
să se plimbe prin grădini, ştia să identifice florile, în vreme 
ce el abia deosebea un trandafir de o garoafă. Dar, în ciuda 
diferenţelor dintre ei, aveau multe în comun. Le plăceau 
romanele de aventuri, de preferat cele a căror acţiune se 
petrecea în locuri exotice. Işi găseau mângâierea privind 
stelele. Uneori, după ce o călărea pe Sophie, ea şi Finn se 
întindeau pe o pătură şi admirau cerul nopţii. El ştia toate 
constelaţiile şi i le arătase. Momentele ei preferate erau 
când făceau câte un picnic, dar totul se întâmpla noaptea, 
atunci când e vremea celor mai bune secrete. 

— O să organizăm un bal, desigur, zise mama ei, 
întrerupându-i şirul gândurilor. Dar peste vreo lună, cam 
aşa, cred. O să fie foarte mulţi cei care vor dori să-şi 
prezinte fetele, dar noi nu avem nevoie să intrăm în 
competiţie cu toată mulţimea nebună. 

În urmă cu doi ani abia aştepta să aibă vârsta 
potrivită pentru a participa la baluri. Acum îşi dorea ca 
niciunul să nu aibă loc marţea. 

Dacă mama ei spunea adevărul, dacă Thorne avea să 
respecte contractul semnat de taţii lor, următoarele luni cu 
Finn vor fi ultimele şi voia să profite la maximum de ele. 

Când ajunseră în sfârşit la reşedinţa din Mayfair, nu se 
deranjă să-i trimită o scrisoare. Avea să ştie că se întorsese 
în Londra. Cumva afla mereu. Bănuia că supraveghea casa, 
pe ea. Ar fi trebuit probabil să se simtă ofensată, dar nu 
era. Nimic la el nu o oripila, nici măcar ocupaţia lui. Mai ales 
după ce fusese martoră la bunătatea cu care o trata pe 
Sophie. 

În următoarele zile făcu vizite matinale cu mama ei, 
primi prietene la ceai, trecu pe la câteva magazine şi 
numără orele până la miezul nopţii de marţi. Apoi, 
îmbrăcată cu cele mai simple haine ale ei, cobori pe furiş la 


ieşirea servitorilor, fără a avea nevoie de o lampă care să o 
ghideze pentru că pe durata deselor ei ieşiri reţinuse destul 
de bine drumul. Ştia ce scânduri să evite pentru că 
trosneau, pe ce holuri trebuia să meargă doar pe mijloc din 
cauza meselor, scaunelor sau statuetelor voluminoase. Ştia 
când să ţină mâinile pe lângă corp ca să nu dărâme vazele 
de pe piedestalele lor. Nu mai trebuia să-şi facă griji că 
trecea pe lângă anumite uşi, temătoare că fratele ei ar fi 
putut să o prindă în timp ce juca biliard sau mai bea nişte 
whisky după o ieşire prelungită cu prietenii lui. Sezonul ăsta 
era unul care aducea schimbări şi pentru el. Urma să se 
mute în propria casă, dar mai modestă. 

Avea să-l vadă mai rar, ceea ce însemna că şi pe 
Thornley urma să-l vadă mai rar. Deşi, dacă mama ei avea 
dreptate, el va continua să vină pe acasă. Dar atenţia lui 
avea să fie direcţionată doar către ea, ceva ce ar fi trebuit 
să aştepte din tot sufletul, în loc să descopere că se cam 
temea de asta. După ce tânjise ani în şir după atenţia lui, 
acum nu ar fi deranjat-o deloc dacă el întârzia să i-o ofere. 
Având abia şaptesprezece ani, nu se simţea deloc pregătită 
să preia responsabilitatea de a deveni ducesă şi spera că şi 
el simţea la fel când se uita la ea. O fi fost ea la vârsta la 
care putea participa la baluri, dar cu greu se putea spune 
că era pregătită să preia administrarea gospodăriei lui. 

Ajunse la uşa servitorilor, o descuie, ieşi afară pe 
verandă şi toate gândurile despre Thornley dispărură din 
mintea ei ca petalele unei păpădii prinse într-o furtună şi 
eliberate din locaşul lor. Finn stătea acolo, şi ea îşi dori cu 
disperare să fi avut o lampă în mână, ca să se poată uita 
mai bine la el. Părea mai înalt decât şi-l amintea, cu umerii 
mai largi, şi nu voia să se gândească la numărul de topoare 
mânuite care provocaseră acest rezultat. 

Cu un acord tacit după aşa de multe întâlniri, niciunul 
nu vorbi, iar ei nu i se păruse niciodată mai greu să facă 
asta. Ar fi vrut să ţipe de bucurie că-l vede. Dar se aşeză pe 
ultima treaptă şi începu să se încalţe. El se lăsă în genunchi 
lângă ea şi o ajută să încalţe celălalt pantof. Mâna lui caldă 
în jurul gleznei o făcu să respire precipitat. Gestul intim ar fi 


trebuit s-o facă să protesteze, dar acesta era Finn, cineva 
care îi devenise cel mai drag prieten, cineva cu care 
împărțea secretele şi nopţile şi adevărul despre Sophie. In 
nimeni nu avea mai multă încredere, ştia că el nu ar fi 
profitat, chiar dacă inima ei tânără şi trădătoare îşi dori 
brusc ca el să o facă. 

Fu îngrozită de această realizare. Ce ar crede 
Thornley dacă ar fi că ea tânjeşte după un om simplu, după 
altcineva, în afară de el? Dar adevărul era că pe cât de mult 
tânjise după atenţia lui, niciodată nu-i fusese dor de el. Şi 
bazându-se pe prietenia lor destul de neutră care se 
dezvoltase de-a lungul anilor, bănuia că el încă nu o vedea 
ca pe o femeie pe care să o dorească şi încă o considera o 
copiliţă, incapabilă să răspundă la pasiunea dezlănţuită a 
unui bărbat de vârsta şi, fără îndoială, experienţa lui. Plus 
că în acest moment bănuia că el oferea toată această 
pasiune unei amante. Era destul de sigură că nevoia 
fratelui ei de a căuta plăcerea îl determinase să-şi cumpere 
propria locuinţă. 

Pe de altă parte, o doamnă putea să simtă pasiune 
din belşug, dar nu avea nici libertatea, nici ocazia să le 
experimenteze. Şi, cu siguranţă, nu ar fi primit propria 
locuinţă, ca să facă ce voia ea. Aşa că Lavinia nu avea să se 
simtă vinovată că se furişa din casa părinţilor ei la miezul 
nopţii sau că un tânăr pe care chiar dorea să-l cunoască 
mai bine se purta aşa de familiar cu glezna ei, atingându-i- 
O. 

După ce fu încălţată, el se ridică, o luă de mâna goală 
- renunţase cu mult timp în urmă să mai poarte mănuşi 
când se vedea cu el, preferând asprimea palmelor lui - şi o 
trase în picioare. Apoi alergară amândoi spre poartă şi spre 
căruţă. 

Nu scoaseră niciun cuvânt până nu porniră la drum. 
Hurducatul căruţei nu o mai făcea să se simtă vinovată de 
felul cum o legănă şi o făcea să se atingă de el. Deşi acum 
nu-i mai separa o distanţa aşa de mare ca atunci când se 
întâlniseră prima dată. Acum şoldul şi coapsa ei erau lipite 
de ale lui. 


— Începusem să cred că nu vii vara asta. 

Mereu vorbea calm, încet, fără iritare, de parcă ea era 
unul dintre caii pe care trebuia să-i liniştească. 

— Eu şi mama am fost la Paris, ca să-mi fac nişte 
rochii potrivite pentru primul meu sezon. Paris este în 
Franţa, peste Canalul... 

— Ştiu unde este Paris. 

Tonul lui era tăios, deloc ceva obişnuit. 

Guvernanta Nu am vrut să te insult. Uit cât de multe 
ştii. 

La un moment dat, îi spusese că el şi surorile lui 
aveau abonament la o bibliotecă, aşa că se instruia singur. 
Uneori ea îşi dorea ca el să poată vedea bibliotecile familiei 
ei din reşedinţa din Londra şi de la moşie. Sute de cărţi. Și- 
ar fi dorit ca el să aibă şansa să le citească pe toate. 

— Nu a fost o insultă. Doar că nu văd sensul să 
discutăm despre lucruri pe care le ştiu deja. Spune-mi ceva 
ce nu ştiu. Ce ai făcut cât ai fost plecată? 

Ea oftă la realitatea plictisitoare a vieţii ei. Doar el îi 
aducea distracţie. 

— La fel ca întotdeauna. Câteva petreceri de ţară, 
multă broderie, ceva plimbări călare. 

Niciodată nu-i vorbea despre Thornley sau despre 
aranjamentul făcut de taţii lor. Finn avea caracter, şi ea se 
cam temea că, dacă ar fi ştiut că ea este promisă cuiva, ar 
fi renunţat la aventurile lor clandestine, indiferent de cât de 
inocente erau. După ce Thornley îi va cere mâna, va pune 
desigur capăt întâlnirilor cu Finn. Nu exista nicio îndoială în 
această privinţă, dar, pentru moment, ce era rău în 
prietenia lor? 

Şi apoi, el era doar cu şase ani mai mare decât ea, în 
comparaţie cu Thornley care era cu unsprezece ani, şi i se 
părea mult mai uşor să discute cu el. El nu avea aşteptări 
de la ea, nu o privea ştiind că va sosi un moment când se 
va culca cu ea. Nu o trata ca şi cum ar fi fost o copiliţă, dar 
nici nu o cunoştea de o viaţă. Thornley o văzuse fără 
îndoială în scutece. Sezonul ăsta, când o va vedea în 
rochiile ei de la Paris, îşi va da seama că a crescut. Ar fi 


trebuit să fie entuziasmată de perspectivă. În schimb, îşi 
dorea ca Finn să o vadă în rochiile acelea. Poate va purta 
rochia de mătase verde la una din întâlnirile lor. Nu putea 
să se îmbrace singură însă, deci s-ar putea să trebuiască 
să-i împărtăşească secretele ei cameristei. Cu siguranţă, 
putea să aibă încredere în Miriam. Deşi Lavinia ştia că 
trebuia să se adreseze cameristei pe numele de familie, 
Watkins, fata era cu vreo şase ani mai mare ca ea şi se 
împrieteniseră oarecum de-a lungul anilor. Miriam fusese 
cea care o ţinuse cât plânsese când Sophie fusese luată, ea 
o consolase când Thorne era prea ocupat pentru ea şi o 
făcea să-i dispară îndoielile, liniştind-o când mama ei o lua 
la rost cu limba ei ascuţită pentru că nu era suficient de 
doamnă. Miriam îi mărturisise chiar că se îndrăgostise de 
unul dintre lachei şi nu obiectase când el o sărutase sub 
vâsc la Crăciunul trecut, deci, cu siguranţă, putea să 
înţeleagă că tânăra ei stăpână dorea puţină aventură 
înainta de a se aşeza la casa ei. Nu avea să-i povestească 
despre toate întâlnirile cu Finn, o să-i spună doar că ieşirea 
era o glumă inocentă cu cineva pe care îl ştia de mult timp. 
Cu ajutorul lui Miriam, putea să poarte jupoane şi să-şi 
aranjeze frumos părul. Camerista ar putea să o ajute să se 
furişeze. Probabil că avea să se bucure de asta din moment 
ce savurase un sărut cu un lacheu, deşi nu ar fi trebuit. 

— Asta-i tot? întrebă Finn. 

Cuvintele lui îi întrerupseră planurile Laviniei. 

— Poftim? 

— Asta-i tot ce ai făcut lunile astea cât ai fost plecată? 

— Am fost la prima mea vânătoare de vulpi. Nu mi-a 
prea plăcut. 

— Ai inima prea bună ca să omori animale. 

— Da, aşa cred şi eu. Thornley fusese acolo şi se 
uitase dezamăgit la ea când refuzase să se lase mânjită cu 
sânge. Un ritual aşa de arhaic prin care se pata cu sângele 
prăzii obrazul celui iniţiat. Aş fi vrut ca vulpea să scape. 

Punându-şi braţele pe umerii ei, el o strânse. 

— Îmi pare rău că am întrebat. Nu te mai gândi la 
asta. 


— Tu ce ai făcut cât am fost plecată? întrebă ea, 
chinuindu-se să alunge gândurile sumbre, deşi entuziasmul 
întrebării ei nu era fals. 

Voia să ştie tot ce făcuse el. Nu-şi scriau cât erau 
despărțiți, de teamă ca părinţii ei să nu pună mâna pe 
scrisori şi să o întrebe despre relaţia lor. Era o agonie să 
treacă săptămâni şi luni fără să ştie ce făcea el. 

— Am muncit. Am băut. Cârciuma surorii mele merge 
destul de bine. Dacă nu ajung acolo suficient de devreme, 
găsesc cu greu un scaun pe care să stau. Mi-ar plăcea să te 
duc o dată. 

Era un lucru bun că nu mai stătea pe marginea caprei, 
fiindcă ar fi căzut din căruţă. Timp de doi ani, fuseseră doar 
ei doi şi Sophie. 

— Dacă ne vede cineva? 

El râse. 

— Normal că o să ne vadă cineva. Dar nu va fi cineva 
pe care să-l cunoşti tu, iar oamenii pe care îi cunosc eu nu 
vor şti cine eşti tu. M-am tot gândit la asta, cum aş vrea să 
fac mai multe cu tine, în afară de asta. 

Şi ea îşi dorea, dar se putea? Şi o întâlnire 
întâmplătoare în parc ar face să se ridice din sprâncene şi 
să apară întrebări, provocând bârfe şi speculaţii. Nu putea 
să facă nimic ce ar provoca ruşine familiei ei sau lui 
Thornley - nimic care l-ar face să pună sub semnul 
întrebării dacă ar fi înţelept să respecte contractul. Tatăl ei 
ar încuia-o în camera ei pentru eternitate. Un bal ieşea din 
discuţie. Poate o lojă întunecată la teatru... de parcă i s-ar fi 
permis să meargă la un spectacol fără o însoţitoare după 
ea. 

— Ar fi riscant. 

— Asta a fost riscant. 

Nu putea să-l contrazică. 

— Nu ştiu, Finn. Sezonul ăsta voi fi aşa de ocupată cu 
debutul, că nu sunt sigură că ne vom mai putea întâlni în 
fiecare marţi. 

— Vrei să ne mai vedem? întrebă el. 

— Mai mult decât orice. Mi-eşti cel mai drag prieten 


din lume. 

El chicoti misterios, un sunet sinistru pe care ea nu-l 
mai auzise de la el. Poate că-l auzise înjurând. O coti pe 
drumul care ducea spre fabrică. 

— Eu nu vreau să-ţi fiu prieten, Vivi. 

Nu-i mai spusese niciodată aşa. Vivi. Acum că se 
gândea, după acea primă noapte, el nu-i spusese în niciun 
fel, nici Lady Lavinia, nici Lavinia, nici milady. Dar Vivi 
ieşind din gura lui părea un alint. Nimeni nu-i scurtase 
vreodată numele, nu-i dăduse un nume de alint. li plăcea, îi 
plăcea foarte mult. Dar cuvintele pe care le rostise înainte o 
derutau. 

— Nu înţeleg, Finn. Dacă nu vrei să fii prietenul meu, 
atunci de ce-am făcut asta? Nu-ţi place de mine? 

El opri căruţa, puse frâna, înfăşură frâiele de mâner, 
ca să nu-l încurce, şi îşi roti chipul spre ea, îi cuprinse 
obrazul şi îi mângâie cu degetul mare colţul gurii. 

— Imi place de tine mai mult decât este înţelept 
pentru un om în poziţia mea. 

li dădu brusc drumul şi sări din căruţă, lăsând-o să-şi 
dorească ceva ce nu ştia exact ce este. Ocoli şi ridică 
braţele spre ea. 

— Haide! Te aşteaptă Sophie. 

Fără să se gândească la ce se întâmplase sau spusese 
înainte, ea se abandonă ritualului pe care îl făcuseră de 
prea multe ori ca să mai numere, punându-şi mâinile pe 
umerii lui, în vreme ce el îi cuprinse talia, dar de data asta 
păru că o lasă jos mult mai încet. Trupul o furnica în timp ce 
se uitau unul în ochii celuilalt. Aproape îi atinse cu sânii 
pieptul. Tot ce trebuia să facă era să inspire adânc sau să-l 
împingă înainte şi sfârcurile care se întăriseră l-ar fi 
mângâiat. Şi îşi imagină că s-ar fi simţit la fel de ispititor 
precum palma lui aspră alunecând pe mâna ei. 

Picioarele îi ajunseră într-un final pe pământ, dar nu 
putea să spună la fel şi despre ce-şi imaginase ea. Il 
percepea altfel decât până atunci. Umerii lui largi. li 
observase, dar niciodată nu se gândise cât de reconfortant 
ar putea să fie să-şi sprijine capul pe pieptul lui. Cu lună 


aproape plină, putea să vadă cât de deasă era acum barba 
de pe maxilarul lui. Nu mai era un băiat pe cale de a deveni 
bărbat, trecuse pragul acesteia în cel mai magnific mod. 

Dumnezeu să o ajute. Voia să-i simtă mâinile nu doar 
pe talie. Le voia în locuri pe care doar soţul ei ar fi trebuit 
să aibă privilegiul să le atingă. 

Fu recunoscătoare şi dezamăgită când nechezatul lui 
Sophie rupse vraja, şi Finn îi dădu drumul. Intorcându-se şi 
îndreptându-se spre padoc, se opri dintr-odată când îşi văzu 
mult iubita iapă. 

— Are o şa pe ea. 

— A fost ziua ta cât ai fost plecată, nu-i aşa? întrebă 
el, venind lângă ea, iar ea îi putu simţi privirea asupra ei. 

Se întoarse cu faţa la el şi îi zâmbi, clipind pentru a 
îndepărta lacrimile care îi înţepau ochii. Anul trecut el îi 
oferise un buchet de flori - culese din grădina cuiva, de 
asta era sigură. 

— Probabil că te-a costat o avere. 

— Acum ai şaptesprezece ani, eşti prea mare să o mai 
călăreşti fără şa. 

— Finn, sunt aşa de impresionată că nu ştiu ce să zic. 

Făcu un pas spre ea. 

— Eu nu vreau să-ţi fiu prieten, zise pe o voce şoptită, 
aspră, repetând ce-i spusese mai devreme, dar de data 
asta în cuvintele şi tonul lui era ceva urgent. Nu am vrut să- 
ţi fiu prieten de când te-am cunoscut. Dar am aşteptat să fii 
suficient de mare, şi acum eşti. 

Ea se încruntă, pentru că nimic nu avea sens. 

— Pentru ce? 

— Pentru asta. 

Aruncându-şi bereta, îşi cobori foarte lent gura spre a 
ei, oferindu-i timp să se retragă, să-i oprească acţiunile cu o 
mână pe pieptul lui mare. Dar ea doar îşi desfăcu puţin 
buzele şi aşteptă. Ce mai contau câteva secunde în plus de 
aşteptare după doi ani? 

Deşi până în acel moment nu-şi dăduse seama că 
asta aştepta, pe el, ca el să o vadă în sfârşit ca fiind mai 
mult decât un copil răsfăţat care făcuse greşeala de a 


abuza de calul lui şi apoi de a se bosumfla pentru că tatăl 
se enervase şi îşi vărsase nervii pe bărbatul care venise să 
ia iapa. După ce o luase, el îi oferise cadou revederea ei. 

El avea să o piardă când se va anunţa logodna ei în 
Times, dar nu în noaptea asta, nu pentru săptămâni, poate 
luni, poate chiar ani. Atât timp cât nimic nu era oficial, 
putea să pretindă că nu are niciun angajament faţă de 
nimeni. Atât timp cât Thornley nu se uita la ea de la nivelul 
genunchiului plecat, atât timp cât nu o proclama ca fiind a 
lui, exista mereu o şansă ca el să nu facă asta niciodată şi 
această şansă, deşi slabă, îi îngăduia să se considere liberă, 
îi oferea permisiunea de care avea nevoie pentru a aştepta. 

Cu inima bătându-i nebuneşte de parcă ar fi alergat 
pe străzile Londrei ca să ajungă aici, cu respiraţia 
superficială şi lentă de parcă plămânii ei se temeau să nu 
sperie şi restul din ea cu nevoia lor subită de aer, îl privi 
cum coboară încet cei câţiva centimetri, cu buclele lui 
blonde căzându-i peste frunte, cu ochii lui întunecaţi - de 
un căprui pe care îl văzuse o singură dată la lumina zilei, 
dar cu o nuanţă bogată de care îşi va aminti mereu - 
intenşi, captivând-o la fel de uşor ca razele lunii ce-l 
luminau. 

Apoi buzele lui le atinseră pe ale ei şi aşteptarea, care 
păruse să dureze un secol, păru dintr-odată să nu fi existat 
deloc. Şi fata care fusese se trezi dintr-odată în pragul 
feminităţii şi trecând dincolo de el. 

Pentru că ceea ce se aşteptase să fie o întâlnire 
blândă a gurilor nu era deloc aşa. Acum, că el ajunsese la 
destinaţie, era clar că avea un scop şi în vreme ce o 
cuprindea în braţele lui mari, asprite de muncă, simţea că 
cei doi ani în care tânjise tremurând, insistând, cerând nu 
au fost în van. Limba lui îi trasă conturul buzei, călătorind 
de-a lungul drumului pregătit pentru el când ea îşi 
desfăcuse buzele anticipând sosirea lui. Deschiderea cedă 
când el pătrunse cu limba înăuntru, dar nu sorbindu-i gura, 
ci bând cu lăcomie, pentru că limbile lor se angajară într-un 
dans antic care urmărea să cucerească, dar şi să garanteze 
libertatea. Un fior o străbătu ştiind, având dovada, că elo 


dorea cu atâta disperare, şi nu numai că o dorea, ci că avea 
nevoie de ea. 

Işi aminti câtă grijă avusese el mereu să păstreze 
distanţa, să nu o atingă cu excepţia momentelor când era 
nevoie să o aşeze în căruţă sau călare pe Sophie. Crezuse 
că manierele lui reflectau respectul lui faţă de poziţia ei 
socială în comparaţie cu a lui, dar în vreme ce el îşi cobora 
mâinile, alunecând pe spatele ei, lipind-o mai ferm de el, 
cuprinzând-o mai bine, îşi dădu seama că el se abţinuse 
mult, ştiind ce-i aştepta dacă slăbeau vigilenţa. 

Se chinuise să o protejeze de ceea ce cu disperare 
voia să-i ofere - până când ea avea să fie suficient de mare 
să vrea asta, să accepte şi să nu se sperie. Deşi o îngrozea 
să-şi dea seama că i se părea imposibil să te saturi de asta, 
să ştie că aveau la dispoziţie o perioadă prea scurtă, un 
număr limitat de sărutări, departe de a fi suficiente cât să 
dureze o viaţă. 

Gemând adânc din gât, vibraţiile din pieptul lui 
lovindu-se de sânii ei, o ţinu mai strâns până când lumina 
lunii, a oricărei lumini, îi fu imposibil să treacă printre 
corpurile lor. Ea îşi dorea ca el să nu fi purtat jacheta, îi 
trecu prin minte să-i ceară să şi-o dea jos ca să simtă mai 
multă căldură venind dinspre el. Işi petrecu braţele în jurul 
gâtului lui şi degetele ei se jucară cu vârfurile firelor lui 
mătăsoase de păr. Mirosea a bărbat, nu a cai, şi îşi dădu 
seama că se spălase înainte să vină după ea, că mereu se 
spăla înainte să vină la ea. Cămaşa lui mirosea a curat. 

El îşi desprinse gura de a ei, gustându-i bărbia, gâtul, 
şi ea îşi dori să fi purtat o rochie de bal care îi expunea 
umerii, ceva din decolteu şi partea superioară a sânilor ca 
buzele lui să călătorească şi pe acolo, marcând totul ca 
fiind al lui. Deşi nu va putea să fie niciodată mai mult decât 
un scurt moment. 

Respirând la fel de greu ca ea, el îşi lipi fruntea de a 
ei. 

— Am crezut că înnebunesc aşteptând să creşti. 

Ea izbucni în râs. 

— Dacă aş fi ştiut ce mă aşteaptă, aş fi crescut mai 


repede. 

El se dădu înapoi, dar îi apucă mâna de parcă avea 
încă nevoie de contact. 

— Haide! Vreau să te văd călărind-o cum trebuie pe 
Sophie. 


Fusese un nebun să o sărute, dar simţise nevoia să-i 
demonstreze cât de mult nu voia să-i fie prieten, chiar dacă 
ştia că niciodată nu va putea fi ceva mai mult. Niciun lord 
nu-i va da permisiunea să se însoare cu fiica lui - nu că s-ar 
fi gândit la căsătorie, dar cu siguranţă nu va protesta 
împotriva câtorva săruturi în plus. 

Încă îi mai simţea gustul pe limbă când se sprijini de 
gard, cu braţele încrucişate peste piept, şi o privi cum 
merge la trap cu iapa în sus şi în jos pe drum. Şaua îl 
costase o avere, dar meritase ca să vadă încântarea de pe 
chipul ei, să ştie că era mulţumită de cadoul lui. Se gândise 
să pună şaua pe unul dintre caii din padoc ca să călărească 
alături de ea, dar caii aceştia erau pentru a trage greutăţi 
mari şi, deşi magnifici în robusteţea lor, nu erau făcuţi 
pentru distracţie. 

Ştia totul despre diferitele tipuri de cai folosiţi în 
Londra. Cu toţii erau crescuţi pentru un anumit scop şi la un 
moment dat vorbise cu blândeţe cu fiecare înainte de a le 
pune o cârpă peste capete, acoperindu-le ochii, ca să nu 
vadă ce urmează. Cu toţii plecau de pe acest pământ cu cât 
de multă demnitate avea el puterea să le ofere. După 
aceea... ei bine, niciodată nu avusese stomac pentru ceea 
ce urmă: jupuirea, tranşarea cărnii, măcinarea oaselor 
pentru îngrăşământ şi multe alte lucruri nedemne. Singurul 
lucru pe care îl ştia cu siguranţă era că el nu va avea 
niciodată mobilă cu tapiţerie din păr de cal în locuinţa sa. 

La început nu o omorâse pe Sophie pentru că voia ca 
Vivi să vadă că nu era un monstru cu inimă de piatră cum 
credea ea. Voia să se delimiteze de sarcina ce-l aştepta, 
aşa cum o făcea de fiecare dată când mânuia toporul. Işi 


spusese că arăta milă, dar nimic nu-l făcea să se simtă 
întreg cum îl făcea ea, nimic nu-l făcea să simtă vreodată 
că era menit să realizeze lucruri măreţe, că era în stare să- 
şi depăşească începuturile umile pentru a deveni ceva mai 
important. Încrederea lui Vivi în el făcea asta. 

Mick credea că putea reuşi în viaţă, că având bani şi 
putere putea disimula circumstanţele naşterii lui şi îşi putea 
găsi un loc printre cei din aristocrație. Finn începuse să se 
întrebe dacă acelaşi lucru nu putea fi valabil şi pentru el, 
dacă cu multă muncă şi efort nu ar putea să câştige 
acceptarea - în ciuda faptului că era bastard, în ciuda 
faptului că ştia cine era tatăl lui, încă era etichetat ca fiul 
nimănui. Aşa erau toţi copiii din flori. Nici măcar nu erau 
consideraţi persoane. 

Nu-l deranjase înainte de Vivi, înainte de sărut. Nu ar 
fi trebuit niciodată să-şi permită o asemenea libertate, dar 
cum putea el să regrete când fusese cea mai satisfăcătoare 
experienţă din toţi cei douăzeci şi trei de ani ai lui? 

Spre deosebire de fraţii lui, el nu se culcase niciodată 
cu o femeie. O dată sau de două ori fusese pe aproape, 
când dorinţa fusese aşa de puternică şi corpul îl durea de 
excitare, dar în mintea lui fusese mereu ideea că în urma 
lui putea să rămână un copil bastard, că putea să 
condamne o femeie la o viaţă de ruşine sau la o viaţă ca 
soţie a lui, asta dacă ea alegea ultima variantă, atunci el ar 
fi fost răspunzător de faptul că oferea unui copil o viaţă 
care nu era de invidiat - asta dacă afla măcar de existenţa 
lui. 

Tatăl lui era un conte care îl lăsase pe Aiden la uşa lui 
Ettie Trewlove într-o noapte, fără măcar să se deranjeze să- 
şi ascundă blazonul de pe trăsură. Şase săptămâni mai 
târziu făcuse la fel cu Finn. Tatăl lui era un bărbat 
dezgustător care folosea femeile pentru propria plăcere, 
fără să se gândească la consecinţe. 

Finn era mereu conştient de consecinţe. Ştia fără 
urmă de îndoială că, dacă continua să petreacă timp cu 
Vivi, în viitor îl aştepta o inimă frântă pentru că ea nu va fi 
a lui, până la urmă. Poate că acum îl plăcea, dar va veni un 


moment când ea va vrea mai mult, când îşi va da seama că 
el nu se potrivea în lumea ei şi că nu ar fi fericită în a lui. 
Dar îi era greu să-şi imagineze viaţa fără ea. 

Ea îşi opri calul în faţa lui, şi Finn luă hăţurile. 

— Oh, Finn, mi-a fost aşa de dor să o călăresc cum 
trebuie. Chiar dacă acum am altă iapă, Sophie a fost prima 
şi mereu va fi specială. Mulţumesc pentru şa. Mulţumesc 
pentru ea. 

El aproape că-i spuse că i-ar da tot ce putea, dar nu 
avea rost să admită ce nu putea să-i ofere. Întinzându-se, 
îşi puse mâinile pe talia ei, o talie aşa de mică, şi o săltă ca 
s-o lase pe pământ. Fusese lucrul lui preferat să o ţină în 
aer, până când o sărutase, dar acum acest lucru era 
eclipsat de ceva mult mai puternic între ei. 

Nu ştia de unde găsise puterea să-i dea drumul după 
ce o aşeză pe picioarele ei pe pământ, dar îi dădu. Lunile 
cât ea era departe, la proprietatea de la ţară, erau mereu 
cele mai grele, cele mai chinuitoare - să nu aibă deloc 
contact cu ea, să nu ştie ce făcea, dacă era bine şi fericită. 
Să meargă pe lângă casa din Londra în fiecare noapte, 
sperând să zărească lumina care vestea întoarcerea ei - şi 
apoi să continue să fie vigilent până când în sfârşit o zărea. 

Inţelegea nevoia lor de precauţie, o încuraja. Dar 
începea să-l obosească. 

Luând căpăstrul, o conduse pe Sophie înapoi în padoc, 
scoase şaua şi căpăstrul şi le puse bine ca să le mai 
folosească şi altă dată. Sosise acea perioadă a anului când 
viaţa lui se reducea la a aştepta timp de şase nopţi 
mediocre pentru una de fericire. 

Când termină, o puse pe Vivi înapoi în căruţă şi urcă 
lângă ea. Pocni din frâu şi puse caii în mişcare. 

— Am vorbit serios, Vivi. Eu îmi doresc mai mult de 
atât. 

— Ştiu. Şi eu. Dar tatăl meu este un bărbat puternic, 
şi el nu ar fi de acord să ne vedem. Dar am început să ştiu 
destul de bine să mă strecor afară. 

— Dacă am merge la cârciuma surorii mele, ar trebui 
să te strecori mai devreme, poate pe la ora zece, pentru că 


se închide la miezul nopţii. 

— Cred că aş reuşi destul de uşor. Părinţii mei se 
retrag cam atunci, pe la zece. Eu de obicei mă retrag la ora 
nouă. Dacă aş avea încredere în camerista mea să-mi fie 
confidentă, ea m-ar ajuta să plec fără să fiu detectată. Oftă 
din greu. Oricum ar trebui să am încredere în ea pentru că 
nu ies în public purtând aşa ceva şi o să am nevoie de 
ajutorul ei ca să mă îmbrac cu ceva decent. 

— Ce au hainele pe care le porţi? 

Râsul ei pluti prin aer. 

— Păi nu am jupoane. Şi este o rochie simplă. 

Deşi lui nu-i păsa ce purta ea, trebuia să admită că 
era mulţumit că ea voia să poarte ceva mai elegant când 
ieşea cu el. 

— Eşti de acord? Eşti de acord să mergi cu mine la 
cârciuma surorii mele marțea viitoare? 

— Da. 

El auzi entuziasm, dar şi ezitare în vocea ei. 

— Nu vom fi prinşi, o asigură el, chiar dacă ştia că 
provoca soarta să-i demonstreze contrariul. 


Capitolul 5 


Stând în faţa oglinzii înalte, Lavinia nu ar fi putut fi 
mai mulţumită. Alesese o rochie de culoarea lămâii verzi, 
cu un guler înalt, care se închidea până sub bărbie şi avea 
mâneci lungi care se terminau cu nasturi la manşete. 
Volanele fustei o făceau un pic mai festivă decât orice 
altceva purtase în preajma lui Finn. Părul ei, întotdeauna 
împletit când era cu el, acum îi cădea pe spate, împletit pe 
lateral şi prins la spate cu funde de un verde smarald. 

— Ştiu că nu este treaba mea să vă spun asta, dar 
aventura cu un om simplu mi se pare imprudentă. 

— Miriam, este imprudentă doar dacă părinţii mei 
descoperă ce fac. Se întoarse spre camerista ei, cu părul ei 
roşu şi constelația de pistrui, care nu era cu mulţi ani mai 


mare decât ea. Am încredere în tine că vei păstra tăcerea 
în legătură cu acest subiect. Nu vei spune nimănui, nici 
măcar celorlalţi servitori. 

— Nu voi spune nimănui, dar dacă se întâmplă ceva, 
eu voi fi găsită vinovată. 

Ea strânse braţul tinerei femei. 

— Nu. Nu vei fi. Nimeni nu va crede că tu ai ştiut ceva 
despre planurile mele, iar eu, cu siguranţa, nu am să te 
trădez. Noi două am devenit oarecum prietene. 

Totuşi Minam părea tulburată şi vinovată, având 
nevoie să fie liniştită. 

— Şi apoi, mă văd cu el de doi ani, şi nimeni nu şi-a 
dat seama. Mă pricep destul de bine să fac ce nu ar trebui 
să fac fără să fiu prinsă. Doar că aventura din noaptea asta 
este un pic mai complicată. Se uită din nou în oglindă. Nu 
vom face nimic ca să fim descoperiţi. Apoi surprinse 
privirea lui Miriam în oglindă. Nu poţi să-mi spui că tu nu te- 
ai strecurat niciodată afară. 

Chipul fetei se înroşi atât de tare, încât pistruii îi fură 
aproape acoperiţi. 

— A existat un tip cândva, unde am lucrat înainte. Am 
ieşit de câteva ori pentru el. A fost palpitant, dar asta nu-ţi 
dă de mâncare. Aşa că am încetat să mă mai văd cu el. 

— Te mai gândeşti la el şi te întrebi cum ar fi fost 
dacă? 

Miriam clătină din cap. Lavinia nu-şi putea imagina să 
nu se gândească la Finn şi să nu se întrebe cum ar fi fost 
lucrurile dacă el ar fi fost lord? Sau dacă ea nu ar fi fost fiica 
unui conte? 

La ce prostii se gândea! Se întoarse. 

— A sosit timpul să plec. 

Miriam luă pelerina îmblănită a Laviniei, fiindcă acest 
obiect vestimentar era mai mult pentru a acoperi, decât 
pentru a ţine de cald şi i-o puse pe umeri. Trăgându-şi 
mănuşile, Lavinia stătea deoparte în timp ce camerista se 
îndreptă spre uşă, o deschise şi privi pe hol. Nervii Laviniei 
erau aşa de încordaţi, încât credea că-i vor ceda cât 
aştepta. Apoi fata încuviinţă repede din cap, şi Lavinia o 


urmă şi se îndreptă spre scara servitorilor fără să-şi dea 
seama până când nu ajunse acolo că îşi ţinuse respiraţia tot 
drumul. Era surprinsă că tatăl ei nu auzea cum îi bătea 
inima şi nu venea s-o caute. 

Coborâră scările şi merseră prin labirintul de 
coridoare, Miriam atenţionând-o să se oprească ori de câte 
ori auzea ceva ce părea neobişnuit. Apoi ajunseră într-un 
final la uşa servitorilor. Miriam o deschise repede. 

— O să mă asigur că mai târziu n-o să fie încuiată, 
şopti ea. 

Lavinia încuviinţă din cap, se întoarse şi aproape 
strică toată seară ţipând când o siluetă ieşi din umbră. 
Duse o mână la piept, inima îi bubuia în degetele întinse cu 
asemenea forţă, încât şi acestea vibrau. 

— Oh, Finn Mai speriat aşa de rău. Credeam că vei 
aştepta la grajduri. 

El zâmbi - chiar îi plăceau zâmbetele lui - şi, fără să 
scoată un cuvânt, îi luă mâna într-a lui. Şi ea nu se putu 
abţine să nu creadă că se afla exact unde îi era locul. Apoi 
fugiră pe aleea laterală pe care se făceau livrările fără a 
deranja liniştea grădinilor. Ajunseră la grajduri, dar 
descoperiră că erau goale. 

— Unde ţi-e căruţa? întrebă ea. 

— Meriţi mai mult decât vechitura aia şubredă în 
seara asta. 

O conduse pe alee, ajunseră în stradă. Şi acolo îi 
aştepta o birjă. 

Birjarul deschise portiera. Finn o ajută să urce şi i se 
alătură repede. Vehiculul se balansă când birjarul se urcă 
pe locul lui şi apoi porniră. Ea izbucni în râs de bucurie. 

— Am reuşit! 

Finn îi luă mâna, făcând-o să-şi dorească să nu fi 
purtat mănuşi, dar nu ieşeai în public cu mâinile goale. El îi 
strânse degetele. 

— Nu m-am îndoit nicio clipă. 

Ea nu se putu abţine să nu se gândească la faptul că 
el se referea la ceva mai mult decât ieşirea aceasta, că se 
referea la faptul că niciodată nu se îndoise de ei, ca 


pereche, ca întreg. Dintr-odată se simţi la fel de 
înspăimântată pe cât era de entuziasmată, fiindcă orice 
altceva mai mult între ei era interzis, indiferent de cât de 
mult ar fi dorit. 

— Povesteşte-mi despre sora ta, zise ea pentru a-şi 
potoli inima, pentru a reveni pe pământ mai sigur. 

— O cheamă Gillie. 

— Este cea căreia îi pasă aşa de mult de pronunție. 
Îmi amintesc că ai menţionat-o cu ceva timp în urmă. Este 
căsătorită? 

— Nu o interesează genul ăsta de lucruri. Cârciuma o 
ţine destul de ocupată. Ai să vezi. Ducându-i mâna la buze, 
o sărută pe degete şi căldura gurii lui trecu prin pielea de 
ied chiar în fiinţa ei. Sunt bucuros că vii cu mine. 

Ea zâmbi cu voioşie şi plăcere, fericită ca întotdeauna 
când se afla în compania lui. 

— Şi eu. 

Îi plăcea cât de intim era în birjă, cât de aproape se 
simțeau, ca şi cum ei se retrăseseră departe de lume, ca şi 
cum dincolo de ei nu exista nimic. Un gând ciudat îi trecu 
prin minte: ce minunat ar fi dacă ar putea trăi aici - doar ei 
doi - în spaţiul cabinei. Dar normal că nu puteau. Amândoi 
aveau responsabilităţi şi îndatoriri, familii care le ar simţi 
lipsa. Dar nu voia să se gândească la asta acum, mai ales 
când privi dincolo de Finn şi văzu că se aflau într-o parte a 
Londrei pe care nu o cunoştea. Părea mai întunecată, mai 
amenințătoare. 

— Unde este cârciuma surorii tale? 

— Whitechapel. 

— Nu este una dintre părţile elegante ale Londrei. 

— Nu. Eliberându-i mâna, o luă pe după umeri şi o 
trase mai aproape de el. Te voi proteja eu. 

— Ştiu. Am încredere în tine, Finn. Am mai multă 
încredere în tine decât am în oricine altcineva. 

Vârându-şi degetele mâinii libere sub bărbia ei, îi 
ridică uşor capul şi îşi cobori gura spre a ei, atât de plăcut, 
atât de blând. Nu ar fi deranjat-o dacă nu ar mai fi făcut 
nimic altceva decât să se plimbe prin Londra toată noaptea, 


făcând asta. Adora felul cum limba lui hoinărea prin gura ei, 
atingându-i limba, explorând colţurile, revendicând ce 
rămăsese neatins până la el. Nu şi-l putea imagina pe 
Thornley sărutând aşa. Era mult prea necuviincios, sălbatic, 
nedemn, real. Atât de intim, o uniune parţială, o întâlnire 
care vorbea despre posesie şi intimitate. Era imposibil să se 
gândească să facă asta cu altcineva - să-şi dorească să 
facă asta cu altcineva. 

Trăsura încetini, şi el se retrase. 

— În seara asta nu vei fi fiica unui conte. Nu vrem să 
ne asumăm riscul să-ţi recunoască cineva numele. Eşti doar 
Vivi. Zâmbi tandru. Vivi a mea. 

Nu se putu abtine să nu-i zâmbească şi simţi că seara 
asta era specială. Atât de multe fete pe care le cunoştea 
visau să fie prințese, iar ea tânjea la nimic mai mult decât 
să fie o cenuşăreasă. 

— Dacă întreabă cineva cu ce mă ocup, voi spune că 
sunt fată în bucătărie. 

— Ştii ce face o fată în bucătărie? 

Ea râse uşor. 

— Nu. Poate nu vor cere detalii. 

Birja se opri. Finn dădu câteva monede printr-o 
deschizătură în acoperiş. Portierele se deschiseră. Sări 
afară, apoi întinse braţul după ea. Îşi puse mâna într-a lui 
şi, apreciind ca de obicei forţa pe care o găsea acolo, 
cobori. 

Şi iată clădirea de cărămidă despre care el îi 
povestise de atâtea ori, cu semnul ei de lemn atârnat 
deasupra uşii, bălăngănindu-se în vântul uşor, anunțând că 
numele localului este Sirena şi Unicornul. Cineva pictase o 
sirenă într-un colţ de sus şi un unicorn în colţul opus de jos. 
Lumina se revărsa prin ferestre, aruncând o strălucire caldă 
pe aleea de cărămidă şi luminând oamenii dinăuntru. Voci, 
râsete şi un vacarm de sunete pe care nu le putea 
identifica se revărsau în noapte, iar ea se întrebă cum 
putea trece cineva pe acolo şi să nu-şi dorească să se 
oprească măcar câteva momente pentru a lua parte la aşa 
o petrecere. 


Luând-o de mână, Finn o însoţi până la uşă, o 
deschise şi o mână înăuntru, unde era minunat, insolit şi 
diferit de orice alt loc pe care îl vizitase ea vreodată. Era 
obişnuită ca oamenii să vorbească în şoaptă la adunări, dar 
aici toată lumea ţipa pentru a se face auzită. Oamenii nu 
mergeau agale. Mergeau repede cărând căni şi pahare. 
Cele două femei care alergau cel mai mult aveau sânii 
mari, părţile de sus aproape ieşindu-le din veşminte. 
Energia şi entuziasmul locului era copleşitor. 

Întorcându-se să-i spună ceva lui Finn, se opri brusc, 
dându-şi seama că trecuseră doi ani de când nu îl văzuse 
decât la lumina felinarului. Uitase ce ochi căprui avea. Părul 
lui, deşi deschis la culoare, avea şi nuanţe mai întunecate 
prin el, realizând un amestec de blond, de parcă soarele ar 
fi coborât şi ar fi atins o parte din el, dar nu pe tot. Părea 
mai în vârstă decât cei douăzeci şi trei de ani pe care îi 
avea, cu siguranţă mai în vârstă decât tânărul care venise 
să o ia pe Sophie. Trăsăturile lui aveau o asprime pe care 
nu o posedaseră înainte, o duritate care îi făcu stomacul să 
tremure într-un mod nesănătos şi o făcu să devină foarte 
conştientă că ea era la vârsta la care lăsa copilăria în urmă. 
Şi el se pregătise cu aceeaşi grijă ca şi ea pentru ieşirea lor. 
Haina lui nu era cea din material aspru pe care o purta de 
obicei, ci era făcută dintr-o stofă de calitate mai bună, de 
culoare neagră. Lavaliera albă de la gâtul lui era imaculată 
şi legată elegant. Vesta neagră din brocart îl costase 
probabil o avere. Dintr-un anumit motiv, când se holba la el 
îi era greu să înghită, să respire, să gândească. 

Ceea ce-o atrăsese mereu la el fusese compania lui, 
dar acum, văzându-l la lumina lămpilor cu gaz, îi oferea mai 
mult de atât. În mod clar, acum era bărbat, incredibil de 
plăcut ochiului. Stând alături de el, îşi dădu seama cât de 
mult se maturizase şi ea. 

Punându-şi mâna pe spatele ei, Finn o conduse printre 
nişte mese, protejând-o posesiv de cei doi bărbaţi voinici 
care râdeau în hohote şi păreau pe punctul de a cădea de 
pe scaune. Când ajunseră la o tejghea lungă din lemn 
strălucitor, el împinse la o parte doi bărbaţi, făcându-i puţin 


loc şi o îndemnă să înainteze acolo, apoi pieptul lui era lipit 
de spatele ei, braţele lui o cuprinseră protector, apărând-o 
într-un fel ce-i încălzea profund inima. 

— Gillie! strigă el. 

Cea mai înaltă femeie pe care o văzuse vreodată, 
aproape cât Finn de înaltă, mai înaltă decât mulţi bărbaţi, 
se opri din a umple o holbă de la un butoi cu robinet, privi 
spre el, încuviinţă din cap şi reveni la treaba ei. Avea părul 
roşu, tuns până sub urechi. Lavinia nu ştia nicio femeie care 
să aibă părul astfel tuns. Sprijinindu-se de tejghea, se uită 
mai bine la ea. Hainele ei erau destul de simple: o cămaşă 
şi o fustă. Spre deosebire de fetele care serveau, ea părea 
să nu dorească să-şi arate dotările. Termină de umplut 
halba, o puse pe tejghea şi veni la ei. 

— Finn. 

— Gillie, ea este Vivi. 

— Bună, zise ea politicos, dar Lavinia simţi că sora lui 
o măsura şi avu îngrozitorul sentiment că va fi judecată ca 
nefiind suficient de bună. 

— Finn mi-a povestit multe despre tine, o asigură 
Lavinia. Ridicând o sprânceană, ea îşi mută atenţia la 
fratele ei. 

— Aşa deci? 

— Nu ştiam că o doamnă poate să aibă propria 
afacere. Ce independentă eşti! 

— Îmi place independenţa. Ce să-ţi torn? 

— Oh. Ea crescuse întâi cu dădaca, apoi cu 
guvernanta, apoi un lacheu îi oferea de băut la mese şi ea 
sorbea ce i se dădea. Uneori cerea să-i fie adus ceai, dar nu 
credea că aici se servea ceai. Nu voia s-o insulte pe sora lui 
Finn, cerându-i ceva ce nu avea la îndemână. Ai... vin roşu? 

Gillie rânji. 

— Am. Şi tu, Finn. Ca de obicei? 

— Da. 

— Mă întorc imediat. 

După ce ea plecă, Finn se apropie. Simţea cum 
respiraţia lui îi gădila gâtul într-un fel delicios şi pervers. 

— Tu nu bei alcool? 


— Doar la cină. 

— Poate în seara asta încerci alte lucruri. 

— Va trebui să mă îndrumi. 

— Accept provocarea şi te voi îndruma cum doreşti tu. 

Vocea lui era mai joasă, mai profundă şi mai 
provocatoare, şi ea nu era sigură că discutau despre alcool. 

Sora lui reveni cu băuturile lor. 

— Îmi pare rău, nu pot să stau, suntem foarte 
aglomeraţi în seara asta. 

— Ne descurcăm singuri. Ridică ambele băuturi. Ține- 
te de haina mea! 

Prinzându-se cu degetele de mâneca hainei lui, îl 
urmă prin mulţime, conştientă de ocheadele domnilor, dar 
nimeni nu o atinse. Avea senzaţia că faptul că era cu Finn o 
marca ca fiind a lui, sub grija lui, o persoană cu care nu se 
putea glumi. O luă ameţeala oarecum la ideea că el avea 
aşa de multă putere de la o vârstă atât de tânără. Cine ştie 
unde ar putea ajunge? Poate chiar în parlament. Poate 
chiar prim-ministru. Deşi oricare din acele realizări erau la 
ani distanţă şi ea avea să fie demult măritată atunci. O 
întrista gândul că în curând drumurile lor se vor despărți. 

Se opriră la o masă unde stăteau doi oameni. Ambii 
se ridicară, el nu-i întrebă dacă aveau ceva de obiectat că li 
se alăturau, ci doar puse halba lui şi paharul ei jos. 
Petrecându-şi braţul în jurul taliei ei, o trase lângă el. 

— Vivi, fraţii mei, Aiden şi Beast. 

Văzu ceva asemănări între Finn şi Aiden - la ochi, la 
maxilar, la bărbie - dar niciuna cu Beast, a cărui înălţime şi 
a cărui lăţime a pieptului intimidau. Deşi ar fi fost greu de 
zis dacă se plăceau, pentru că părul lui lung şi negru cădea 
în faţă, acoperindu-i-o în parte. 

— Îmi pare bine. Am auzit multe despre voi. 

Ceea ce era un pic fals. Ştia despre tripoul lui Aiden, 
dar nu ştia nimic despre ocupaţia lui Beast. 

— Fratele meu nu a fost aşa vorbăreţ, zise Aiden. 

— Nu am vrut să încerci să mi-o furi, zise Finn. Dă-te 
mai încolo! |ţi iau scaunul. 

Apoi trase unul gol, iar ea se aşeză. 


După ce bărbaţii îşi schimbară locurile şi se aşezară şi 
ei, un altul - acesta având părul negru şi barbă mare - veni 
cu o stacană cu un lichid de culoarea chihlimbarului, luă un 
scaun liber de la o masă din apropiere, îl puse între Aiden şi 
Finn şi se făcu comod. 

— Fratele meu, Mick. Mick, salut-o pe Vivi! 

O cercetă încet cu privirea, nu într-o manieră 
obraznică, dar clar o evalua de parcă era o cutie mecanică 
pe care atunci când o deschideai scotea la iveală o 
comoară. 

— Nu locuieşti în Whitechapel. 

— Nu, rosti ea sec. Ce m-a dat de gol? 

Ochii lui se lărgiră puţin, poate pentru că ea refuza să 
se lase intimidată de el. Îşi mută atenţia la Finn, apoi reveni 
la ea. 

— Hainele tale. Sunt foarte elegante. 

— Am o croitoreasă talentată. 

— Care lucrează cu materiale scumpe. 

— Incetează, Mick, zise Finn, vocea lui, un mârâit de 
avertizare, iar ea fu din nou uimită de cât de protector era 
cu ea, nedorind să-i strice seara nici cel mai neînsemnat 
lucru. 

— Exprimarea ei e distinsă - aş zice aristocratică. 

Deşi Finn îi atrăsese atenţia să nu spună prea multe 
despre ea, aceştia erau fraţii lui. Cu siguranţă, erau de 
încredere. 

— Tatăl meu este contele de Collinsworth. 

— Deci noaptea asta este o distracţie? 

— N-ai pe cine altcineva să enervezi? întrebă Finn. 

— Nu e o distracţie, zise ea. De mult timp doream să-i 
cunosc familia lui Finn. Deşi, cu excepţia lui Aiden şi Finn, 
aş zice că nu prea semănaţi unii cu ceilalţi. 

Păreau totodată să fie cam de aceeaşi vârstă, ceea ce 
o nedumerea. 

— Cu toţii avem mame şi taţi diferiţi, zise Mick. 

— Dar cum se poate aşa ceva dacă faceţi cu toţii 
parte din aceeaşi familie? 

— Suntem bastarzi. 


Finn privi ochii aceia verzi clipind încet, o dată, de 
două, de trei ori, de şoc şi - se temea el - de dezgust. Işi 
iubea fraţii, dar în acel moment îi venea să-l omoare pe 
Mick sau cel puţin să-i aranjeze nasul ăla perfect. Când era 
cu Vivi, niciodată nu păruse să conteze cine-i erau părinţii - 
sau mai degrabă faptul că nu avea părinţi. 

Dintr-odată cuvintele lui Mick făceau să conteze. 
Foarte mult. 

— Plecăm, zise Beast, dându-şi subit scaunul în spate 
şi sculându-se în picioare. 

Aiden ridică privirea confuz. 

— De ce? 

— Le stricăm seara. 

— Dar nu mai sunt alte mese. 

— Stăm la tejghea. Încuviinţă din cap spre Vivi. A fost 
o plăcere, milady. 

Apoi plecă, şi Aiden avu bunul-simţ să-şi ia halba şi 
să-l urmeze. 

— Nu i-ai spus? întrebă Mick. 

El fusese primul adus la uşa lui Ettie Trewlove, primul 
pe care ea îl luase şi îl păstrase ca fiind al ei, şi el se văzuse 
mereu ca fiind cel mai mare, chiar dacă niciunul dintre ei 
nu ştia exact când era născut, nu ştia ordinea în care 
veniseră pe lume. 

— Pentru mine nu contează deloc cine sunt părinţii lui 
Finn, zise Vivi cu grandoarea unei regine care tocmai dă un 
decret. 

— Va conta foarte mult pentru tatăl tău. 

— Du-te dracului, Mick, zise Finn printre dinţii 
încleştaţi, chinuindu-se să-şi stăpânească furia înainte ca 
pumnul lui să zboare direct spre acea bărbie despre care 
puţini ştiau că ascunde o gropiţă asemănătoare cu a tatălui 
său, fiindcă fratele lui o ţinea ascunsă sub barba sa deasă. 

Mick salută brusc din cap, apoi se ridică în picioare. 

— Lady Vivi. 


— Lavinia de fapt, zise ea. 

Incă o înclinare din cap din partea fratelui lui, de 
parcă bănuise că numele nu putea să fie aşa de simplu 
precum cel cu care Finn o prezentase. 

— Profitaţi de restul serii. 

Finn aşteptă până când nu mai auzi tropăitul 
picioarelor mari ale fratelui său, apoi se uită la Vivi. 

— Imi pare rău că a trebuit să afli asta despre mine 
aşa cum ai aflat. Mick ia întotdeauna personal 
circumstanţele naşterii lui. 

Ea îşi puse mâna caldă peste pumnul lui strâns care 
stătea lângă halba sa, iar el se întrebă când îşi scosese 
mănuşile. 

— Am spus adevărul, Finn. Nu-mi pasă. 

Relaxându-şi mâna şi întorcându-şi palma în sus, îşi 
desfăcu degetele şi le împleti cu ale ei. 

— Ar fi trebuit să-ţi spun. 

— De ce nu ai făcut-o? 

— Am crezut că nu vei mai dori să ai de a face cu 
mine. 

— Ce prostuţ eşti, Finn! 

Ridicând mâinile lor împreunate, ea îi sărută degetele. 
De fiecare dată când pleca iarna la moşie, se întorcea 
schimbată, dar de data asta diferenţele păreau mai 
pronunţate, de parcă lăsase în urmă mantia copilăriei. 

Mai era încă ceva inocent în ea, dar nu mai era 
copilăroasă. Puritatea ei era rezultatul vieţii ei, a felului 
cum fusese crescută. Era protejată şi cocoloşită; nu i se 
părea nimic rău în asta. Nu-şi dorea să trăiască greutăţile 
din lumea lui. 

— Spune-mi totul, zise ea blând. Cum ai ajuns să ai 
familia ta 

— Nu aici. Cârciuma nu era un loc făcut să povesteşti 
despre ceva aşa de personal. Dacă era să fie onest, nu era 
sigur că voia să se uite ochii ei când îi vorbea, nu voia să 
vadă tristeţea, şocul sau dezgustul. Întunericul ar fi mai 
potrivit pentru a-i spune. Îţi place vinul? 

Ea râse uşor. Râsul ei reuşea mereu să-i intre în 


suflet, să-l gâdile, să-l încălzească. 

— Nici măcar nu l-am încercat. 

O privi cum ridică paharul, cum ia o gură şi cum i se 
pun în mişcare muşchii delicaţi ai gâtului. Apoi limba ei 
adună stropii ce mai zăboveau pe buzele ei, cum tânjea el 
să o facă. 

— Chiar e bun. 

— Vrei să încerci berea? 

Încuviinţând din cap, ea îşi muşcă buza de jos, şi ochii 
ei sclipiră de parcă-i ceruse să facă ceva realmente 
necuviincios. Îşi dorea să-i fi cerut. Împinse halba spre ea, 
fascinat din nou de felul delicat în care bea ea. Apoi chicoti 
încet când chipul i se schimonosi într-o expresie care pe 
altă femeie ar fi făcut-o să arate oribil, dar care pe ea o 
face adorabilă. Îl făcea să-şi dorească să se aplece şi să 
sărute buzele acelea încreţite. 

— Este aşa de amară! exclamă ea. 

— Bănuiesc că trebuie să-i descoperi gustul. Poate 
mai târziu încercăm coniacul. 

Ea se uită în jur. 

— Petreci mult timp aici? 

— Majoritatea serilor. Oricum, nu prea am altceva de 
făcut. 

— Nu-mi pot închipui. Serile mele sunt pline de 
lectură, recitaluri şi teatru. Şi apoi anul acesta vor fi şi 
baluri, şi dineuri, desigur. Mă tem că nu ne vom putea 
vedea în fiecare marţi. 

— Eu oricum te voi aştepta. 

— N-aş vrea să-ţi pierzi timpul. Am putea avea un 
semnal - draperiile trase sau o lumânare la fereastră. 

— Nu ne trebuie un semnal, Vivi. Imi face plăcere să 
te aştept. Dacă nu vii, pierd o halbă. Ce-i rău în asta? 

— Oh, Finn! Degetele ei se strânseră în jurul alor lui. 
Lucrurile se schimbă între noi. 

El încuviinţă din cap, recunoscând că schimbările ar 
putea să fie mai mult decât îşi dădea ea seama. 

— Dacă nu vrei, spune-mi să nu te mai aştept 
niciodată. 


— Aproape mă omoară să nu te văd cât suntem la 
ţară. Cred că aş muri dacă nu te-aş vedea cât sunt în 
Londra. 

Cu siguranţă, el ar fi murit dacă nu ar fi putut să o 
vadă, dar îi era teamă să nu o sperie dacă afla cât de 
profunde erau sentimentele lui, aşa că zâmbi arogant. 

— Atunci o să mă vezi. 

— Mă bucur că m-ai adus aici. Acum, în nopţile în care 
nu sunt cu tine, mi te pot imagina între pereţii ăştia, 
certându-te cu fraţii tăi. Râzând cu sora ta. Fruntea ei se 
încruntă. Unde-i cealaltă soră a ta? 

— Fancy? Probabil doarme. E doar o fetiţă. 

Avea doar nouă ani, venise mai târziu în viaţa mamei 
lor. Era singura pe care Ettie Trewlove o născuse, rodul 
unui bărbat care profitase de ea. Deşi el şi fraţii lui aveau 
doar paisprezece ani când se născuse, făcuseră un 
jurământ să le protejeze pe ea, pe mama lor şi pe oricare 
altă femeie care era tratată nedrept de bărbaţii fără 
scrupule. 

— Chiar vreau să aflu cum a început familia ta. 

Nu era o poveste înălţătoare, dar îi era dator să i-o 
spună. 


— Cu ani în urmă, mama mea şi-a făcut reclamă că ia 
spre creştere, pentru un onorariu, copii din flori, zise el 
încet, ţinând-o pe Lavinia lângă el în timp ce stăteau întinşi 
în grădina familiei ei, în apropierea colului înfrumusețat de 
panseluţe colorate - nu că le-ar fi putut vedea, desigur, 
pentru că era întuneric. Dar era locul ei preferat în care 
stătea şi medita, iar acum, de câte ori va fi aici, se va gândi 
la el. 

Rămăseseră în cârciumă până se închisese. Încercase 
whisky-ul - care o arsese pe gât - şi coniacul - care îi 
găâdilase nasul, dar o încălzise pe măsură ce-l înghiţea şi îi 
plăcuse. In tot acest timp simţise cum fraţii lui îi studiază şi 
se gândi că începea să-şi facă o idee despre cum se simţea 


cineva pus la stâlpul infamiei, pe vremea când oamenii 
erau astfel umiliţi. li ignorase cât putuse de mult, pentru că 
voia o seară plăcută cu Finn. Numai el conta. 

— Mick a fost adus primul la ea. Apoi Aiden, iar şase 
săptămâni mai târziu, eu. Bărbatul care m-a adus pe mine a 
fost acelaşi care l-a adus pe Aiden. Un ticălos încrezut. Nici 
măcar nu s-a deranjat să-şi ascundă blazonul de pe trăsură. 

Inima îi bătu aşa puternic între coaste, încât ea 
bănuia că el o auzise. 

— Tatăl tău este aristocrat? Cine e? 

— Nu contează. Nu vreau să fiu asociat cu el. 

— Şi mama ta? 

— Nu ştiu nimic despre ea. Cum el a adus doi copii din 
flori în câteva săptămâni, am presupus că avea mai mult de 
o amantă. Aiden îl mai urmăreşte din când în când, ştie că 
are mai mult de o amanta, a şi vorbit cu el. Pe mine însă nu 
mă interesează câtuşi de puţin. Nu este genul cu care 
vreau să mă asociez - un bărbat care tratează abominabil 
femeile, care scapă de propriii copii fără scrupule. 

Nu-i venea să creadă. 

— Deci... v-a dat pur şi simplu? 

— Nici măcar nu s-a uitat în urmă. Niciodată nu a 
întrebat de noi. l-a dat mamei noastre cincisprezece lire 
pentru fiecare din noi. Chicoti. A întrebat dacă pentru mine 
poate să dea mai puţin pentru că ea avea deja unul din 
bastarzii lui. Mama l-a pus să-i dea toţi banii. 

— Este îngrozitor. 

Rostogolindu-se până ajunse cu faţa la ea, îi cuprinse 
obrazul mângâindu-i colţul gurii cu degetul mare. 

— Asta-i unul dintre motivele pentru care nu ţi-am 
spus. Nu este o poveste fericită, dar mama mea - Ettie 
Trewlove - a fost bună cu mine. Ne iubeşte pe toţi şi ne-a 
unit într-o familie. Nu toţi cei care cresc copii ţin la copiii 
care le sunt daţi în grijă. Sunt doar afaceri. E îi pasă, deci 
am fost norocos în această privinţă. 

— Ea este norocoasa. Că te are. 

Şi îşi dădu seama că şi ea ar fi norocoasă dacă l-ar 
avea - chiar dacă ştia că nu-l putea avea, că era imposibil. 


Dar în acest moment era al ei, izolaţi cum erau, fără ca 
nimeni să aibă habar unde se aflau. Inima ei tânjea după el, 
după toate îndoielile care îl chinuiau. Nu-şi putea imagina 
cum era să fii dat la o parte, avea nevoie să-l asigure că 
dezvăluirea lui nu-i schimbaseră sentimentele faţă de el... 

Dar chiar când gândea asta îşi dădu seama că 
sentimentele ei se schimbaseră. Deveniseră mai profunde. 
Ce persoană remarcabilă era el pentru că se ridicase în 
ciuda unui început atât de sordid. Se întinse, îl luă cuo 
mână de gât şi-l sărută pe gură. 

În vreme ce geamătul lui reverberă în jurul lor, el nu 
ezită să-şi desfacă buzele, şi ea profită, adâncind sărutul, 
străduindu-se să-i comunice cu o lunecare pasională a 
limbii cât de mult îl adora, că trecutul lui conta doar pentru 
că-l formase să fie omul pe care îl iubea. 

Şi îl iubea. Se temea să spună cât de mult. Nu putea 
să rostească cu voce tare cuvintele. Nu ar fi fost drept 
pentru niciunul din ei 

Până la urmă, va trebui să onoreze un pact făcut de 
tatăl ei. Dar nu acum, nu în acest moment. 

Aşa că-l sărută cu ardoare, cu bucurie şi durere în 
suflet, şi nu protestă când mâna lui îi luă sânul şi-l strânse. 
Sau când el îşi cobori gura peste perla încordată şi o 
cuprinse cu gura, trimiţându-i valuri învârtejite de căldură 
prin tot trupul, umezind-o între coapse. Agăţându-se de 
ceafa lui, îl ţinu pe loc, dorindu-şi ca hainele să nu existe 
între pielea ei mătăsoasă şi catifeaua limbii lui aspre. Oftă 
şi gemu, conştientă că era o fată rea, dar se simţea atât de 
minunat. Ce rău era să se răsfeţe un minut sau poate două? 

Apoi buzele lui reveniră la ale ei, şi ea îşi trecu 
degetele prin părul lui. Aproape că exprimă cu voce tare 
acele sentimente care voiau să explodeze precum artificiile 
pe care le văzuse aprinzându-se în Grădinile Cremorne. 

Până la urmă, el fu cel care se dovedi mai reţinut, cel 
care se retrase şi se uită în jos la ea. 

— Marea viitoare, şopti el, ca un jurământ, ca o 
binecuvântare. 

Şi ea se întrebă cum va putea să stea atât de mult 


fără să-l vadă şi să rămână întreagă la cap. 


* 


Stând la Sirenă, dând pe gât a treia halbă de bere, 
Finn recunoscu că detesta fiecare noapte a săptămânii, cu 
excepția celei de marți. Acum era miercuri noapte, noaptea 
de după cea în care o adusese pe Vivi aici. Voia să o aducă 
din nou, voia să o ducă în altă parte. Voia să trăiască tot 
felul de aventuri cu ea. 

Abia se mişcă atunci când un scaun fu tras, întors şi 
Aiden se aşeză în faţa lui, încrucişându-şi braţele peste 
spătar. 

— Ce-a fost în capul tău s-o aduci aseară pe fata aia 
aici? Este fiica unui conte. 

— Şi eu sunt fiul unui conte. 

— Eşti bastardul unui conte. Nu te-a recunoscut 
niciodată şi nici nu o va face vreodată. Mama ta a fost 
amanta lui... 

— Nu ştim asta. Nu ştim nimic despre ea. Doar 
presupunem asta pentru că a avut doi bastarzi aduşi aşa de 
repede unul după altul. Putea să fie o servitoare sau fiica 
vreunui lord. 

— Poftim? Visezi la stele acum, crezând că dacă ai o 
bucată din partea lui şi una din mama ta poţi deveni un 
întreg demn de ea? E o nebunie, Finn. Ea e nebună. Nu va 
ieşi nimic bun din asta. 

Nu va ieşi nimic bun dacă o va urmări, dar naiba să o 
ia, nu va fi înfrânt de femeiuşca asta trădătoare. 

Înainte să-i fi trecut complet durerea, îşi trase sufletul 
şi făcu un efort să se ridice în picioare. Apelând la resursele 


vaste de determinare, o zbughi după ea, nefiind nevoit să 
fugă prea mult până să o zărească. Mergea cu pas vioi, dar 
privea întruna în jur, atentă la pericole. Fata pe care o 
cunoscuse el nu era aşa de independentă, aşa de alertă. Ce 
se petrecuse în anii care trecuseră de când nu o văzuse? Se 
luptă să nu-i pese, să nu se întrebe. 

Încetinind ritmul, păşind silențios, reuşi să o ajungă 
din urmă mai repede decât i-ar fi plăcut ei. Furia o inunda 
în valuri. Mereu reuşise să o citească aşa de bine. Era 
motivul pentru care trădarea fusese aşa de surprinzătoare. 
Fusese luat complet pe nepregătite şi se simţise până la 
urmă ca un miel dus la tăiere - ţinând cont de ocupaţia lui 
din acel moment, comparaţia părea mai mult decât 
potrivită. 

Ea iuți pasul. El făcu la fel. 

— Nu poţi să mergi mai repede decât mine. 

Se opri dintr-odată, se întoarse şi pumnul ei plonjă în 
umărul lui, dându-l doi paşi în spate. El se încruntă. 

— Când ai învăţat să loveşti aşa? 

— Nu e treaba ta. Acum, lasă-mă în pace! 

— Pur şi simplu se întâmplă să mergem în aceeaşi 
direcţie. 

De vreme ce el avea de gând să meargă în aceeaşi 
direcţie cu ea. Îşi dispreţuia propria curiozitate, nevoia de a 
şti din nou totul despre ea. Clătină din cap. Inainte nu ştia 
totul despre ea. Crezuse că ştia. 

— Atunci traversează strada. Mergi pe partea cealaltă. 

— Ce se întâmplă? Ţi-e greu să te abţii să mă săruţi? 

— O să îngheţe iadul când o să te sărut eu din nou. 

Ea porni din nou înainte, ca un soldat în drum spre 
luptă - sau chinuindu-se să lase în urma lupta. Dar el avea 
chef de ceartă, o căuta din clipa în care o văzuse după opt 
ani lungi. 

Îl enerva la culme că ea era mai frumoasă acum decât 
ultima oară când o văzuse el şi îşi făcuseră promisiuni unul 
altuia, promisiuni încălcate doar câteva ore mai târziu. Anii, 
maturitatea îi adăugaseră o graţie pe care nu o posedase la 
şaptesprezece ani când el îşi declarase iubirea pentru ea. Și 


mai mult îl enerva faptul că trupul lui - mădularul lui 
trădător - reacţiona în apropierea ei. 

Ajunse din nou să meargă alături de ea, o auzi oftând 
adânc şi simţi o plăcere perversă ştiind că prezenţa lui o 
deranja. Bun. Incepu să fluiere o melodie pe care încercase 
să o uite, una pe care o auzise la un bal unde ea valsase în 
braţele lui. Se întrebă dacă ea îşi amintea momentul cu 
duioşie sau îi sfâşia inima cum o sfâşia pe a lui. ÎI lua de 
prost. Nicio amintire despre ea nu ar trebui să fie plăcută, 
dar avea încă nopţi în care stătea treaz în patul lui, 
holbându-se la tavan pentru că, atunci când închidea ochii, 
o vedea pe ea. 

Petrecuse cinci ani din viaţa lui în izolare, şi singurele 
lucruri care îi ţinuseră companie, care îl ţinuseră întreg la 
cap fuseseră amintirile cu ea. Ele îl ajutaseră. La început 
apelase la amintiri pentru a-şi alimenta nevoia de 
răzbunare, de pedeapsă, dar singurătatea crescuse până 
când amintirile se transformaseră în vise despre cum va fi 
viaţa după închisoare. li dădeau speranţe că iubirea îl 
aştepta undeva, că o femeie îi va zâmbi din nou, va râde cu 
el, îi va umple inima de bucurie. 

O ura pentru că îi oferise aşa de multă bucurie şi apoi 
i-o luase. Fiica răsfăţată şi cocoloşită a unui conte. Acum nu 
mai arăta aşa de răsfăţată, nu-i aşa? 

Ar fi trebuit să o lase pradă hoţilor, beţivilor şi 
ticăloşilor. Dar gândul că un alt bărbat ar atinge-o chiar şi 
cu un deget îl înfuria atât de mult, încât îl făcea să tremure 
din toate încheieturile. Nu mai era a lui, nu fusese niciodată 
cu adevărat a lui, dar, cu toate astea, o parte proastă din el 
nu putea uita că odată fusese foarte aproape de a fi, nu 
putea uita fata care fusese ea. 

— De unde ai ştiut că sunt aici? întrebă ea. 

— Poftim? 

Ea oftă iritată, dar el nu ştia dacă era supărată pe ea 
însăşi că întrebase sau pe el că o făcea să întrebe din nou. 

— De unde ai ştiut că sunt aici? Thornley ţi-a zis? 

— Nu. Gillie. 

Ducele îi dăduse surorii lui o miniatură a femeii care îl 


părăsise la altar, iar Gillie făcuse eforturi să-l ajute să o 
găsească. Tot ce ştiau era că ea venise în Whitechapel. Nu 
ştiau de ce sau unde exact. 

— Deci de ce mă cauţi? 

Habar n-avea. Poate îşi închipuise că, dacă o vedea, 
măcar încă odată, nu se va mai gândi la ea, nu va mai fi 
bântuit de amintiri, de ceea ce ar fi putut să aibă împreună. 

— De ce nu te întorci acasă? Aproape gemu de 
supărare că o întreba, când ar fi vrut ca ea să creadă că nu- 
i păsa. Dar lui continua să-i pese, ca unui prost. Thornley 
este însurat. Nu te pot obliga să te căsătoreşti cu el acum. 

— Mă vor obliga să mă mărit cu altcineva, cu un alt 
duce. Mama este hotărâtă să fiu ducesă. 

— Credeam că ăsta-i visul tuturor doamnelor elegante 
- să pe mâna pe un duce. 

Nu-şi putu ascunde amărăciunea din glas. Nu ar trebui 
să o învinovăţească fiindcă dorise altceva decât un om 
simplu, un bastard. Dar o învinovăţea pentru modul cum 
scăpase de el. 

— Dintre toţi oamenii, tu ar trebui să ştii că un titlu nu 
contează deloc pentru mine şi, dacă tu crezi asta, atunci nu 
mă cunoşti deloc. 

— Te-am cunoscut suficient de bine să te fac să mă 
primeşti în patul tău. 

Mândria îl făcuse să scuipe cuvintele. 

O văzu tresărind, dar, în afară de asta, nu avu nicio 
altă reacţie, nu spuse nimic. 

— Ce faci aici? întrebă el. 

— Ma lupt să pun capăt practicii legate de creşterea 
copiilor orfani sau cel puţin să obţin să fie practicată cu 
licenţă. Trebuie să ai licenţă să omori un cal, dar nu şi să ai 
grijă de copilul altuia? Este ridicol. Nu are sens să ne 
luptăm să protejăm animalele mai mult decât oamenii. 

De vreo două ori o urmărise pe o alee întunecată şi o 
văzuse aşteptând acolo vreo două ore, oftând din greu din 
când în când. Apoi, săptămâna trecută, o femeie i se 
alăturase şi îi dăduse trei copiii în grijă. Fusese curios în 
legătură cu acţiunile ei, dar nu avusese încredere în el 


însuşi să o abordeze fără să-i arate cât de profund îl rănise 
trădarea ei. Avusese atât de multă încredere în 
sentimentele ei, fusese atât de sigur că o cucerise pentru 
eternitate. 

Din păcate, cu cât stătea mai mult în compania ei, cu 
atât fierbea mai mult furia pe care încerca să o controleze, 
să iasă la suprafaţă de unde încercase să o alunge. Voia să- 
| creadă indiferent, chiar când resentimentele lui amenințau 
să-i copleşească bunul-simţ. Nu se dusese la ea mai 
devreme pentru că o parte din el se temea de răspuns, îi 
întorsese spatele din cauza circumstanțelor naşterii lui. 
Toată viaţa se chinuise să se convingă că nu conta faptul că 
era un copil nelegitim. Dar poate contase pentru singura 
persoană care însemnase cel mai mult pentru el. Cu toate 
astea, ea preluase cauza copiilor născuţi în aceleaşi 
circumstanţe ca şi el. Se purta aşa pentru că se simţea 
vinovată că-i întorsese spatele? 

— De ce-ţi pasă? 

— Din nou, Finn, se pare că nu m-ai cunoscut deloc. 

Ajunseră la porţile din gardul de fier forjat care 
încercuia orfelinatul. Bariera avea rostul de a ţine copiii 
înăuntru, nu pentru a ţine afară pe oricine avea intenţii 
rele. El ar fi putut sări gardul într-o clipită. 

Ignorându-l, neavând nici măcar bunul-simţ să-i 
mulţumească pentru că o însoţise, ea deschise poarta, ale 
cărei balamale scârţâiră în semn de protest. 

— Data viitoare când mai ieşi noaptea să te întâlneşti 
cu cineva, angajează un flăcău mare să te însoţească. 

— Cred că am demonstrat că sunt perfect capabilă să- 
mi port de grijă. 

Păşi prin deschizătură şi închise repede poarta, 
făcând-o să scârţâie şi să protesteze de forţa acţiunilor ei. 

— Vivi. 

Ea se opri, dar nu se întoarse, nu-l pedepsi de data 
asta că-i folosise numele de alint pe care i-l dăduse. Lady 
Lavinia păruse mereu un nume prea sofisticat pentru fata 
care fusese - sau, poate, pur şi simplu, fusese prea 
sofisticat pentru el, ceva ce-i amintea mereu de locul ei în 


lume, în vârful unui piedestal, în vreme ce destinul lui era 
să rămână în noroi, uitându-se mereu în sus la ceea ce nu 
ar trebui să atingă. 

— Nu mă îndoiesc că-ţi poţi purta singură de grijă în 
cele mai multe împrejurări, dar nu erai pregătită când te- 
am dezarmat - în niciuna dintre situaţii. Chiar există 
pericole la orele astea ale nopţii pe care s-ar putea să nu fii 
pregătită să le înfrunţi. 

Ea se întoarse atunci, dar el nu reuşi să-i vadă 
trăsăturile feţei. Era doar o siluetă întunecată, stând într-un 
colţ şi mai întunecat. 

— Tu eşti unul dintre ele? 

— Da. 

— Ce s-a întâmplat cu băiatul care avea aceleaşi 
visuri ca mine? 

— A murit. 

„Tu l-ai omorât, tu şi tatăl tău”. 

— La fel şi fata cu care ai împărtăşit aceleaşi visuri. 
Ce pereche frumoasă suntem! 

Se răsuci pe călcâie şi începu să se îndepărteze. 
Tristeţea din vocea ei îl luă pe nepregătite, aproape îl făcu 
să meargă după ea, dar la ce-ar fi servit? Doar învinuiri, 
acuzaţii şi amărăciunea trădării ei. 

Şi apoi, avea o întâlnire la care trebuia să ajungă. 

Intrând pe uşa din spate, Lavinia păşi în bucătărie, 
unde o lampă simplă stătea pe o masă mare din lemn. O 
lăsase acolo înainte să plece în expediţia ei târzie în 
noapte. Se apropie, găsind alinare în ea; îşi puse bastonul 
pe masă, se prinse cu mâinile de spătarul unui scaun, îşi 
cobori capul, inspiră adânc şi încercă să oprească 
tremuratul care o cuprinsese din clipa în care îl văzuse pe 
Finn. Ştia unde se afla. De cât timp ştia? 

Se întoarse, reveni la uşă, verifică zăvorul, se asigură 
că era tras. Nu că asta l-ar fi oprit, dar nu şi-l imagina 
intrând prin efracţie în casa unui ordin religios. Cu 
siguranţă, nici măcar el nu ar fi comis un asemenea 
sacrilegiu. 

Lipindu-şi fruntea de uşă, se luptă cu lacrimile. Faptul 


că fusese atât de aproape de el, că vorbise cu el 
redeschisese răni vechi. Crezuse că se vindecaseră, doar ca 
să descopere că supurau. Sfinte Dumnezeule, ce fel de om 
era să vorbească cu ea fără să-i ceară iertare pentru că 
aproape o distrusese? 

— Fără copii în seara asta? 

Se întoarse spre voce şi îi zâmbi trist surorii Theresa. 
Se luptă cu melancolia care plana deasupra ei după ce 
lucrurile nu decurseseră aşa cum sperase ea, pentru că nu 
putuse salva mai mulţi copii. Dar avea să trimită un articol 
la The Times dezvăluind detaliile aventurilor ei. Procesul şi 
spânzurarea ulterioară a lui Charlotte Winsor, în urmă cu 
câţiva ani ajutase să iasă la iveală unele dintre abuzurile 
faţă de copiii daţi spre îngrijire, dar tot nu se făcea suficient 
pentru a proteja. Devenise cauza ei să facă asta, motivul 
pentru care se ridica din pat dimineaţa. Îi dăduse un scop în 
viaţă, aşa că nu mai exista pur şi simplu, ci trăia. Dacă ar 
reuşi să-i facă pe oameni să asculte... 

Ceea ce părea o sarcină de nedepăşit, de vreme ce ea 
nu reuşise nici măcar pe Finn să-l facă să plece. La naiba cu 
omul ăsta enervant. Ar fi trebuit să-l străpungă. Dacă o mai 
aborda, nu va mai ezita şi facă asta. 

— In seara asta nu. Nu a apărut nimeni. 

O mică minciună, dar nu voia ca sora să se 
îngrijoreze. In noaptea aceasta fusese prima dată când 
avusese de a face cu violenţa. Prost moment că se întâlnise 
săptămâna trecută cu o femeie care la scurt timp după 
aceea fusese arestată. Detesta să recunoască, dar Finn s-ar 
fi putut să aibă dreptate şi va trebui să angajeze pe cineva 
să o însoţească. Era posibil să devină cunoscută şi, dacă 
mai erau şi alţii arestaţi, ar putea fi considerată un pericol. 

— Mă bucur că aţi revenit în siguranţă. Somn uşor, 
domnişoară Kent. 

Când căutase refugiu aici, nu le spusese că era fiica 
unui conte. Voia să-şi păstreze anonimatul. 

— Noapte bună, soră. 

Sora Theresa se retrase pe holul care ducea la 
dormitorul ei. După ce ridică lampa şi bastonul, Lavinia ieşi 


din încăpere, străbătu holul, apoi urcă la etaj, unde pe o 
parte a unui coridor lung erau aliniate câteva dormitoare, în 
vreme ce pe partea cealaltă era o încăpere mare care se 
întindea dintr-un capăt în celălalt. Trei uşi dădeau spre 
încăperea unică, fiecare fiind lăsată deschisă ca să se audă 
orice plânset neliniştit. Intră în linişte, mulţumită să vadă 
cele douăzeci şi cinci de paturi aliniate pe fiecare perete şi 
de imaginea copiilor care le ocupau pe majoritatea, câţiva 
ajunşi aici ca rezultat al muncii ei. 

Se uită la sora care adormise într-un scaun în timp ce- 
i veghea pe micuţi. Mulţi dintre ei aveau coşmaruri. Puţini 
vorbeau despre cum fuseseră vieţile lor. Dar nu se putea 
uita la ei fără să se întrebe cât de mult ar fi semănat viaţa 
lui Finn cu a lor, dacă el nu ar fi ajuns la o altfel de femeie. 
Ţinând cont de toate lucrurile pe care i le povestise el, 
femeia căreia îi fusese încredinţat îl iubise, şi el o iubise pe 
ea. Nu toţi copiii din flori erau aşa de norocoşi. 

Merse încet şi în tăcere printre paturi, luminându-l cu 
lampa pe fiecare ocupant, ridicând o pătură ici, aranjând 
după ureche o şuviţă de păr colo, mutând o păpuşă de 
cârpă în îndoitura cotului. Fiecare copil era preţios şi se 
închipuia ca mamă a fiecăruia dintre ei, având grijă de ei, 
cântându-le cântece de leagăn, ţinându-i în braţe, 
copleşindu-i cu dragoste. Salvarea lor umplea un gol în ea 
care doar crescuse cu timpul, pe măsură ce tot mai multe 
săptămâni treceau fără să primească vreo veste de la Finn. 

Şi apoi, în noaptea asta când nu-şi dorise niciun 
cuvânt de la el, cuvintele îi curseseră de pe buze, 
amenințând să o dărâme. 

Cu un oftat tăcut, ieşi din încăpere şi se întoarse pe 
hol. Deşi se îndoia că va putea adormi, nu avea niciun chef 
să bântuie coridoarele ca o fantomă macabră. Se îndreptă 
spre camera pe care o împărțea cu sora Bernadette, nefiind 
surprinsă să o găsească dormind, iar sforăitul ei ar fi putut 
trezi şi morții. 

Se dezbrăcă în linişte de rochia pe care o găsise lao 
misiune locală, vechitura altcuiva. Era puţin uzată, dar încă 
bună de purtat. Când fugise din biserică, era îmbrăcată în 


rochia de mireasă şi, de teamă ca evadarea ei să nu fie 
împiedicată, nu se mai întorsese acasă să-şi ia alte haine. 

Thorne merita pe cineva care să-i poală oferi inima, 
iar Lavinia era un dezastru. Dar nu-şi dăduse seama de 
adevărata mărime a lipsei ei de corectitudine faţă de 
Thorne decât când îl zărise pe Finn la nunta fratelui lui, cu 
două săptămâni înainte de a ei. 

Îşi puse cămaşa de noapte, o altă vechitură purtată, 
dar incredibil de moale de la atâta spălat. Se strecură sub 
cearşafurile aspre cât de atent posibil, pentru că patul avea 
tendinţa să scârţâie şi rămase cu ochii la umbrele care 
jucau pe tavan. 

Când îl văzuse în acea zi în biserică simţise că i se 
frânge din nou inima. Anticipase că ar fi putut să fie acolo. 
Doar că nu se aşteptase să o impresioneze aşa de tare 
faptul că-l vedea. Acum era un bărbat în toată firea, nu mai 
era nici urmă de puştiul care fusese. Mai chipeş decât 
atunci când se îndrăgostise de el. | se păruse că se mai 
înălţase. Umerii lui erau clar mai laţi. Purtase haine croite 
elegant, un semn al succesului. 

După ce-i spusese în şoaptă lui Thorne, care o însoţise 
la ceremonie, că se simţea dintr-odată rău - cu siguranţă 
de la ceva ce mâncase -, ieşiseră discret din biserică. El o 
însoţise acasă şi apoi se întorsese la nuntă ca să ureze 
cuplului toate cele bune. Nu ştia dacă Mick Trewlove citise 
lista invitaţilor şi remarcase numele acolo - se îndoia. 
Fratele ei nu participase, fiindcă soţia lui se simţea 
adevărat rău în acea dimineaţă. Ceea ce era în avantajul 
tuturor negreşit, pentru că ea bănuia că familia Trewlove 
nu l-ar fi primit cu braţele deschise. Nici pe ea nu ar fi 
primit-o, dar curiozitatea ei avusese câştig de cauză. 
Uneori, când nu avea somn, se întreba ce se întâmplase cu 
Finn. 

Aşa că-l văzuse în biserică şi îşi dorise să nu-l fi văzut, 
pentru că vinovăția şi ruşinea pe care reuşise să le 
tempereze atâţia ani, nu doar că-şi scoseseră capetele 
urâte, dar crescuseră exponențial pe măsură ce se apropia 
data nunţii ei. Până la urmă nu putuse să-i facă asta. In 


noaptea de dinaintea nunţii făcuse greşeala să-i 
mărturisească mamei ei că ea credea că ar fi fost mai bine 
pentru toată lumea implicată, dacă ea se răzgândea. 
Contesa, temându-se că singura ei fiică ar putea fugi, o 
încuiase în dormitorul ei. 

În dimineaţa următoare, Lavinia retractase şi se purtă 
ca şi cum avea de gând să se mărite. Dar la biserică, fratele 
ei nebănuitor nu ezitase să o lase un moment singură şi 
astfel ea reuşise să evadeze. Nu fusese complet pregătită 
de fugă, dar se descurcase. 

Până în seara asta, când îl văzuse pe Finn. Nu fusese 
deloc pregătită să-l înfrunte, să fie bombardată de atât de 
multe amintiri şi, împotriva voinţei ei, stând acolo în 
întuneric, îşi aminti o noapte magică când ea chiar 
devenise a lui. 


Capitolul 7 

Implinire găsită 


Stând în faţa oglinzii, Lavinia se uita cum Miriam îi 
aranja părul în sus într-un stil care amintea de Maria 
Antoaneta, ceea ce i se părea potrivit, fiindcă mama ei i-ar 
lua capul dacă ar şti adevăratul motiv pentru care Lavinia 
insistase şi implorase să organizeze un bal mascat. Dar 
fusese necesar pentru planul Laviniei. Fiecare bal la care 
participase până atunci fusese plictisitor şi lipsit de 
evenimente. Era primul ei sezon şi ar fi trebuit să fie 
captivată de eleganța sclipitoare. In schimb, i se părea totul 
destul de plictisitor şi găsea extrem de obositoare 
participarea la baluri. 

Petrecea mare parte a timpului dansând cu un 
partener după altul. Prietenii fratelui ei erau cu toţii dispuşi 
să se asigure că nu rămâne nedansată chiar şi în nopţile 
când Thornley nu participa la baluri, adică în majoritatea 


lor. El n-avea nevoie să-şi petreacă timpul cunoscând tot 
felul de debutante. Ştia cu cine trebuia să se însoare, aşa 
că era liber să-şi petreacă serile altfel. În seara aceea urma 
să participe, desigur, pentru că nu voia prin absenţa lui să- 
şi insulte viitorii socri. Ea va avea cele două dansuri cu el, 
apoi el se va îndrepta, fără îndoială, spre salonul de jocuri 
sau se va strecura să bea puţin whisky cu fratele ei sau va 
pleca să caute distracţii mai interesante. 

Dar balul mascat nu era pentru el. Era pentru Finn. 

Un tânăr ce se putea furişa într-un conac, în 
dormitorul ei, putea cu siguranţă să intre într-o sală mare şi 
plină cu oameni, cu atât mai mult cu cât purtau cu toţii 
măşti. Tot ce trebuia să facă era să se caţere peste zid - să 
intre pe poarta din spate ar fi fost cu siguranţă prea banal 
pentru el - să ajungă în grădini şi apoi pur şi simplu să 
străbată aleea şi să intre pe uşile terasei care vor fi lăsate 
întredeschise pentru a permite aerului mai rece să circule 
prin sala de bal aglomerată. 

După ce Miriam îi termină de aranjat părul, Lavinia 
trecu la obositoarea sarcină de a-şi îmbrăca costumul - o 
rochie albă voluminoasă care îi dezvăluia gâtul, umerii şi 
destul de mult din decolteu. Cerceii. Trăgându-şi mănuşile 
albe care îi treceau de coate, se simţea ca o adevărată 
doamnă în seara asta, nu ca o tânără pe cale de a deveni 
femeie. Sentimentul avea prea puţin de a face cu costumul, 
ci mai mult cu felul în care se prezenta ea pentru un anumit 
domn. Refuza să se simtă vinovată că niciodată nu făcuse 
la fel de multe pentru Thornley, fiindcă se îndoia că el se 
deranja prea mult pentru ea. Dar Finn, da. El se va deranja 
să facă rost de un costum şi de o mască pentru a se 
strecura la balul mamei ei. Era o răutate încântătoare. 
Mama ei ar face o criză de apoplexie dacă ar descoperi un 
om de rând în sala ei de bal. 

Dar Lavinia avea încredere că Finn va fi discret. 
Discutaseră detaliile de câteva ori. Niciodată nu aşteptase 
mai mult o seară, nici măcar primul ei bal. 

Cu ajutorul lui Miriam, reuşi să-şi lege masca fără să 
deranjeze o singură şuviţă de păr. Masca argintie sclipea de 


la paiete şi era împodobită cu smocuri elegante de pene. 

— Destul de surprinzătoare, milady, zise Miriam. 

— Sunt de acord. 

— Ducele nu-şi va putea lua ochii de la 
dumneavoastră. 

— Sunt convinsă că ai dreptate. 

Deşi adevărul era că ea spera ca Miriam să se înşele. 
Nu voia ca tocmai în seara aceea să-i atragă atenţia, mai 
ales când nu i-o atrăsese prea mult în alte nopţi. 

— Ne-am putea muta în reşedinţa lui elegantă până la 
sfârşitul verii. Cel puţin asta spun unii dintre servitori. Şi că 
mă veţi lua cu dumneavoastră. 

Intorcându-se într-o parte, îşi studie reflexia în oglinda 
mare. 

— Păi, normal că te voi lua cu mine. Dar mă îndoiesc 
că va fi anul acesta. Nici măcar nu suntem logodiţi propriu- 
zis. Ducele nu se grăbeşte să se însoare. 

— Dar după ce vă va vedea în noaptea asta, vă va 
cădea la picioare. 

Râzând uşor, ea clătină din cap. 

— Te asigur că Thornley nu este genul de bărbat care 
să cadă la picioarele cuiva. 

Cu o ultimă privire în oglinda mare, ieşi din cameră şi 
cobori în marele salon unde totul era gata, cu excepţia 
nenorocitelor de uşi care dădeau spre terasă. 

— James, deschide, te rog, uşile de la terasă, zise ea 
trecând pe lângă un lacheu. Este o noapte aşa de 
frumoasă, şi oaspeţii noştri se vor încălzi. 

Luă un carneţel de dans de pe o măsuţă din 
apropierea scărilor care duceau în sala de bal şi şi-l puse la 
încheietură. Avusese un rol esenţial în selecţia dansurilor, 
alegând şase valsuri, planificând să le lase pe toate 
neocupate din moment ce nu ştia sigur când va apărea Finn 
şi era hotărâtă să aibă parte de un dans cu el. Fără cadril 
sau cotilion pentru ei. 

Se întoarse când auzi foşnet de fuste şi îi zâmbi 
mamei ei. 

— Arăţi minunat, draga mea. 


— Mulţumesc, mamă. 

— AŞ zice că ducele de Thornley va fi nerăbdător să 
plece genunchiul în scurt timp, deşi nu ştiu de ce ai insistat 
asupra măştilor. Poţi avea un bal mascat fără să mergi la 
extreme. 

— Îmi place taina măştilor, misterul. Poate voi dansa 
cu un domn şi nu voi şti cine este. 

— Mă cam îndoiesc de asta. Îi ştii pe toţi invitaţii. Pe 
majoritatea îi poţi identifica după siluetă. Pe alţii îi vei 
recunoaşte cu siguranţă când vor vorbi. 

— Cu toate astea, este destul de amuzant să-ţi dai 
seama cine sunt înainte să vorbească. Sau, cel puţin, 
bănuiesc că este. Se întinse şi o strânse de mână pe mama 
ei. Cred că va adăuga un pic de emoție, va face balul 
nostru memorabil. 

— Bănuiesc că ai dreptate. 

Mama ei plecă apoi pentru a se asigura că totul era în 
ordine şi, o oră mai târziu, sala de bal gemea de invitaţi. 
Euforia plutea în aer. O simţea emanând de la ceilalţi 
participanţi, deşi se îndoia că euforia altcuiva rivaliza cu a 
ei. Era într-o căutare continuă printre domni - majoritatea 
dintre ei îmbrăcaţi în hainele lor de seară şi purtând o 
mască - chinuindu-se să-l găsească pe cel care nu primise 
o invitaţie aurie de la mama ei. 

Un individ înalt cu părul închis la culoare se apropie 
de ea. Mama ei avusese dreptate. Nu trebuia să vadă sub 
masca lui ca să îşi dea seama că era Thornley. Emana 
încredere, purtându-şi titlul ca pe mantie bine croită. Când 
zâmbi, i se păru că i se pune un nod în stomac. Puterea şi 
prestigiul îl făceau diabolic de chipeş. Îi plăcea destul de 
mult de el, dar nu aprindea scântei în ea. Se putea oare 
mărita cu n bărbat care nu reuşea asta? Datoria dicta că 
putea şi că o va face. Dar va veni şi fericirea? Va fi suficient 
cât să nu stea întinsă în pat gândindu-se la altul? 

— Lady Lavinia, rosti el cu vocea sa profundă de 
bariton, luându-i mâna înmănuşată şi sărutându-i degetele. 
Sau ar trebui să zic regina Maria Antoaneta? 

Ea râse uşor, încântată de perspicacitatea lui. Deşi 


spera să nu-i acorde prea multă atenţie pe durata serii. 

— Ţi-ai dat seama cine sunt. Ce bine de tine! Şi tu... 

El purta costumul lui negru de seară şi o mască 
neagră simplă. El arcui o sprânceană întrebătoare. 

— Wellington, normal. 

Ea îl privi cu subinţeles. 

— Ai fi putut măcar să depui efortul să te îmbraci în 
haina lui militară. 

— Sunt o versiune mai bătrână a lui, la mult timp 
după ce şi-a încheiat cariera militară. Să îndrăznesc să sper 
că mi-ai păstrat un vals? 

Se uită la carneţelul ei. Urma un vals cu niciun nume 
în dreptul lui şi, din moment ce domnul pentru care îl 
păstrase, nu-şi făcuse apariţia încă, zise: 

— Ai noroc. Următorul dans este al tău. 

Recunoscu fără tragere de inimă că era un dansator 
excelent în timp ce o învârtea pe parchetul lustruit. 
Respectuos. Nici un licăr pervers nu sclipea în ochii lui, 
indicând că ar dori să o ţină mai aproape de el. O va face 
când logodna lor va deveni oficială? 

— Nu-ţi plac balurile mascate? întrebă ea. 

— Nu în mod deosebit, nu. 

— Atunci, apreciez că ai venit. 

— Mama ta nu m-ar fi iertat niciodată. Dar tu? 

— Da, dacă ţi-aş fi înţeles motivul. De ce crezi că 
suntem învăţaţi că trebuie să facem lucruri pe care nu vrem 
să le facem? 

— Nu ştiu. Mi se pare o manieră ciudată de a trăi. Te 
bucuri de sezon? 

— Foarte mult. Nu vreau să se termine. Şi apoi, dintr- 
un motiv pe care nu şi-l putea explica, se simţi obligată să 
adauge: Abia aştept următorul sezon şi o altă rundă de 
baluri. 

— Nu te grăbeşti să te măriţi? 

— Nu, Excelenţă, nu mă grăbesc. Tu? 

El chicoti încet. 

— Ca să fiu sincer, Lavinia, cred că suntem prea tineri 
pentru o astfel de aventură. 


Ea râse la asta. El avea douăzeci şi opt de ani. Se 
întrebă când credea el că va fi suficient de matur, dar, de 
altfel, şi fratele ei, la douăzeci şi şase de ani, făcea tot ce 
putea să evite căsătoria. Işi înclină cu aroganță capul. 

— Ca regină te scutesc de datoria de a rămâne în 
această seară la bal. Şi dacă ai fi atât de amabil să-l iei şi 
pe fratele meu cu tine, ar fi şi mai bine. 

— Chiar nu te deranjează dacă plec? întrebă el. 

— Chiar deloc. Am destui parteneri de dans, unii chiar 
au depus eforturi să se costumeze cum se cuvine. 

Muzica se stinse, dansul se termină. Cu un zâmbet 
tandru, el îi luă mâna şi din nou i-o sărută. 

— Eşti o regină generoasă. Păcat că într-o zi îţi vei 
pierde capul. 

Ea se întrebă dacă nu şi-l pierduse deja - pentru alt 
bărbat. Cu siguranţă, nu-şi dorea ca el sau Neville să o vadă 
valsând cu Finn, să observe că dansase cu el mai aproape 
decât ar fi trebuit, bucurându-se de compania lui mai mult 
decât de compania oricărui alt partener. Fiind un 
gentleman perfect, o însoţi în afara ringului de dans. 

— Bucură-te de seară, Excelenţă. 

— Bucură-te şi tu de seară, milady. 

Plecă, hotărârea reverberând cu fiecare pas. Ea 
bănuia că-i intimida pe mulţi, dar fusese obligat să îmbrace 
mantia de duce la cincisprezece ani şi era foarte obişnuit cu 
rangul lui. 

— Se pare că-l placi, şopti senzual o voce aproape de 
urechea ei. 

Cu inima bubuind, se întoarse cu faţa spre un bărbat 
în veşminte obişnuite. Sub palton purta jachetă de 
muncitor, vestă, cămaşă şi o lavalieră înnodată la gât. 
Cizmele îi erau însă lustruite. Pălăria cu bor lat, tot de 
muncitor sau de fermier, era coborâtă pe frunte, umbrindu-i 
chipul, un chip ascuns pe jumătate în spatele unei măşti 
negre. 

— Ai venit. 

— Am promis că voi veni. Nu te-aş minţi niciodată, 
Vivi. 


Ea zâmbi. 

— Costumul tău... 

Nu era la fel de elegant ca al celorlalţi, dar pentru el 
banii erau preţioşi. Ea nu se putea aştepta să-i cheltuiască 
pe lucruri banale. 

— Sunt un tâlhar la drumul mare, zise el. 

Zâmbetul ei se lărgi. 

— Normal. Genial. Cât de creativ eşti! Aş zice că eşti 
singurul de aici. Se aplecă spre el şi şopti: Pari foarte 
periculos. ` 

— Pentru că sunt. Buzele lui se arcuiră senzual. Insă 
doar pentru tine. 

Cum de reuşea aşa de uşor s-o facă să se topească 
toată, să-şi piardă agerimea minţii? 

— Eu sunt Maria Antoaneta, în cazul în care nu ştiai. A 
fost regina... 

— Ştiu cine a fost. 

— Îmi pare rău. Nu vreau să-ţi pun sub semnul 
întrebării educaţia. 

— Am văzut-o la expoziţia de la Madame Tussaud. Tu 
eşti mult mai drăguță. 

— Decât o figură de ceară? Asta speram şi eu, aş zice. 

— Mi-ai păstrat un dans? întrebă el. 

Ea încuviinţă din cap. 

— Mi-ai promis că înveţi să dansezi vals. Ai reuşit să 
iei câteva lecţii? 

— Te-am privit cum dansai cu individul de mai 
devreme. Pare destul de uşor. 

— De când eşti aici? 

— De ceva timp. 

— De ce nu te-ai apropiat mai devreme de mine. 

— Pentru că nu am vrut să atrag nimănui atenţia, aşa 
că mi-am rezervat puţin timp să mă integrez. Eşti destul de 
populară. 

Tonul lui insinua că îl deranja acest lucru. 

— Este balul familiei mele, aşa că doamnele se simt 
obligate să stea de vorbă cu mine şi bărbaţii să danseze cu 
mine. Nu înseamnă că îmi şi place. 


— Nu-ţi place? 

— Multe se fac din datorie. Tu eşti aici pentru că vrei 
să fii, pentru că ai vrut să-mi faci pe plac. Deşi nu era 
recomandat, ea se întinse, îi prinse mâna înmănuşată şi i-o 
strânse. Pentru mine înseamnă foarte mult că ai venit. Te-ai 
căţărat pe zid? 

El chicoti. 

— Nu, am folosit poarta. Nu am vrut să risc să-mi stric 
deghizarea. 

— La asta nu mă gândisem. Privind dincolo de el, văzu 
un gentleman apropiindu-se. Trebuie să dansez cadrilul cu 
Lord Dearwood. Apoi urmează valsul tău. Aşteaptă-mă aici. 

Pentru că nu se gândise cum să-l prezinte, îl lăsă 
acolo şi îl întâmpină pe Dearwood în timp ce acesta venea 
spre ea. 

Tot timpul cât dansară fu conştientă că Finn o 
urmărea, o studia, nedezlipindu-şi privirea de la ea. Nu-i 
păsa de nimeni altcineva în afară de ea. Era aici doar 
pentru ea. O făcea să se simtă specială, unică, preţuită. 
Când dansul se termină, fu recunoscătoare că se întorcea la 
el. Dearwood merse alături de ea. 

— Nu este nevoie să mă conduceţi afară de pe ringul 
de dans. 

— Cum să nu, milady. Sunt un gentleman. 

Incercă să ocolească alte cupluri şi să ajungă la 
marginea ringului departe de Finn, dar se părea că ambii 
bărbaţi îşi atrăseseră atenţia unul altuia, fiindcă Dearwood 
o ghida spre locul unde se afla Finn, iar Finn plecase de la 
locul lui ca să-i iasă în întâmpinare. Blestemă bărbaţii, 
natura lor încăpăţânată şi geloziile, chiar dacă în secret nu 
se putea abţine să nu se umfle în pene că Finn era hotărât 
să o revendice. 

Când ieşiră în sfârşit de pe ringul de dans, Finn făcu 
un pas în faţă. Dearwood îşi înclină capul într-o manieră 
care îi aminti de un câine confuz. 

— Nu sunt sigur că ştiu cine sunteţi, domnule. 

— Dick Turpin, zise Finn firesc, cu vocea lui obişnuită, 
şi Lavinia avu un moment de panică, temându-se că va fi 


descoperit. 

Dearwood râse, dar chicoteala lui nu conţinea 
amuzament autentic. 

— Inteligent, domnule. Dar eu mă refeream la 
adevărata dumneavoastră identitate, nu la costum. 

— Credeam că întregul scop al unui bal mascat e ca 
pentru o noapte să fim altcineva decât suntem în realitate. 
De data asta pronunţă perfect, pe un ton arogant, de parcă 
era un rege care se adresa unui supus găsit vinovat. In 
meseria lui probabil că avea de a face deseori cu oameni 
din lumea bună şi învățase să-i copieze. Dearwood avea să 
creadă că vorbirea lui de mai devreme făcea parte din rol. 
Finn se înclină uşor spre Lavinia. Maria Antoaneta, cred că 
următorul dans este al meu. 

Ah, da, cu siguranţă putea fi confundat cu un 
aristocrat. Ea îşi puse fără ezitare mâna pe braţul oferit de 
el. 

— Mulţumesc pentru dans, Lord Dearwood. Îi era aşa 
de recunoscătoare că o ducea departe de bărbatul 
băgăcios. Este prieten cu fratele meu. Unul cam curios, se 
pare. 

— Cred că te place. 

— Nu fi ridicol! Era cât pe ce să-i spună că era deja 
promisă, dar nu voia să strice magia nopţii. Separaţi de 
ceilalţi, aşteptară la marginea ringului să se termine 
cotilionul. M-am descurcat bine cu el. Mi-am dat seama 
prea târziu că ar fi trebuit să-ţi găsim un pseudonim: Lord 
cutare sau cutărică. 

— Nu sunt lord. 

Tonul lui era plat, şi ea chiar speră că el nu se simţea 
ca şi cum înconjurat de oameni mai buni decât el, pentru că 
nu era. Nimeni dintre cei pe care îi cunoştea ea nu era la fel 
de bun sau de interesant ca el. 

— Nu, tu eşti Dick Turpin, infamul tâlhar la drumul 
mare. De ce el? 

— Povestea lui m-a fascinat mereu. 

Ea clătină din cap! 

— Ce de lucruri ştii! 


— Poţi să înveţi multe lucruri când îţi petreci serile în 
cârciumi. Am fost odată în una în care, chipurile, bea el din 
când în când. Încă vorbesc despre el - pentru unii e un erou 
legendar. 

— Dar dacă ar fi fost realmente un erou, cu siguranţă 
nu ar fi fost spânzurat. 

— Poate că nu, dar justiţia nu este mereu înfăptuită în 
mod just. Nu voia să discute despre justiţie sau 
spânzurători. 

— Am devenit cam posaci. 

— Da, şi suntem îmbrăcaţi ca nişte oameni care au 
avut un sfârşit tragic. 

— Atunci hai să ne prefacem în noaptea asta că nu au 
un sfârşit tragic, ci că au trăit fericiţi până la adânci 
bătrâneţi. 

Ar fi vrut să-i ofere acel final fericit până la adânci 
bătrâneţi, un lucru prostesc de dorit când ea trăia într-o 
lume ca aceasta. Deşi observase flacăra care se aprinsese 
în ochii ei sau strălucirea zâmbetului ei când îi căzuse 
privirea asupra lui şi îşi dăduse seama că el venise aşa cum 
promisese. 

Era acolo de o vreme, măsurând locul, oamenii. Unul 
dintre motivele pentru care fusese aşa de abil ca hoț era că 
niciodată nu se grăbea să facă ceva, ci îşi lua timpul 
necesar, catalogând toate nuanțele variate ale unei situaţii, 
asigurându-se că nu făcea paşi greşiţi. In noaptea asta 
făcuse la fel, ştiind că era crucial să fie luat drept aristocrat. 
Nu se îndoia că, dacă cineva ar fi bănuit adevărata sa 
origine, nu ar fi doar escortat cu amabilitate afară de pe 
proprietate, ci ar fi târât la închisoare, împreună cu unul 
sau doi pumni pe drum pentru aroganţa sa. 

Contelui şi contesei nu le-ar fi plăcut deloc că le 
invadase balul lor exclusivist. Dar lui Vivi îi plăcea. Ei îi 
plăcea foarte mult, ceea ce făcea să merite riscul. 

Melodia ajunse la final, şi el o conduse în afara 
ringului de dans. Amanta fratelui său Mick era văduva unui 
duce şi ea îl învățase pe Mick să valseze, iar Mick, la rândul 
lui, îl învățase în silă pe Finn. Se părea că şi el, ca şi Aiden, 


credea că Finn era un prost că petrecea timp în compania 
fiicei unui conte, dar ei erau proştii, că nu înțelegeau cum 
era să te simţi complet în prezenţa altcuiva. Nu ştiau ce 
însemna să simţi o bucurie fără egal când îi luai mâna sau 
priveai în ochii ei verzi. Lumea lui era mohorâtă şi 
întunecată, zilele lui erau pline de munci grele, deseori 
dureroase - dar, de fiecare dată când o vedea, trecutul, 
prezentul şi viitorul lui erau mai pline de culoare şi mai 
strălucitoare. Necazurile lui se topeau sau cel puţin fugeau 
să se ascundă. Cât era cu ea, era plin de speranţă. 

În acest moment braţele lui erau ocupate cu ea. Poate 
o ţinea un pic cam prea aproape decât s-ar fi cuvenit, 
picioarele lui atingându-i fustele, dar ea nu-l pedepsea 
pentru asta. Afişa o jumătate de zâmbet pervers şi-l privea 
cu ochii ei provocatori care semnalau că ea ştia ce urmărea 
el. Îşi dorea să nu fi purtat nenorocitele alea de măşti. Voia 
să-i vadă tot chipul, aici, într-o încăpere unde şase 
candelabre de cristal îşi revărsau lumina peste ei. 

În vreme ce ochii ei erau mai vizibili decât îşi putea el 
aminti că-i văzuse vreodată, masca arunca nişte umbre în 
jurul smaraldului. Verdele devenise culoarea lui preferată, 
dar existau aşa de multe nuanţe diferite, încât nu era sigur 
că văzuse o nuanţă care să semene exact cu cea a ochilor 
ei. Era recunoscător că masca i se oprea exact sub nas, că 
gura rămăsese la vedere. Buzele ei rozalii îl tentau să se 
aplece şi să le posede. Mâna lui, cu degetele întinse, 
acoperea o mare parte din spatele ei. Era o făptură atât de 
delicată, încât se temea că ea nu ar putea supravieţui în 
lumea lui. 

Avea nevoie de mulţi bani dacă spera vreun pic să îi 
ofere confort. Nu renunţase la absurditatea de a visa la un 
viitor alături de ea. 

— Sunt impresionată, zise ea. Nu m-ai călcat nici 
măcar o dată. 

— Nu aş face nimic care te-ar putea răni. 

Ochii ei se încălziră. 

— Poate că nu eşti nobil, dar, cu siguranţă, eşti un 
gentleman. Pe nimeni aflat între pereţii ăştia nu îl stimez 


mai mult. 

Cuvintele ei îl impresionară mult şi nu se îndoi nici o 
clipă că ea vorbise serios. 

— Vei dansa cu altele? întrebă ea. 

— Nu. Sunt aici doar pentru tine. Tu eşti singura de 
care-mi pasă, Vivi. 

Pentru o secundă, crezu că ea se va apropia şi-l va 
săruta. 

— Mai sunt două valsuri şi le voi dansa cu tine, zise 
ea. Va fi scandalos, dar nu-mi pasă. 

— Ce anume este scandalos? Acum dansăm. 

Ea râse. 

— O lady nu ar trebui să danseze mai mult de două 
dansuri cu un domn. Regulă stupidă, nu-i aşa? 

— Nu vreau un alt vals cu tine. Vreau să te duc 
undeva unde să te pot săruta. 

Ea îşi muşca buza de jos. Nu observase până acum, 
dar unul din dinţii ei din faţă era puţin strâmb, acoperindu-l 
pe celălalt. Această imagine avu un efect ciudat asupra lui, 
îl făcu să-şi dorească şi mult să o protejeze. 

— Între cele două valsuri mai sunt alte trei dansuri 
pentru care nu am partener. Ne-am putea plimba prin 
grădină. 

Departe de toţi ceilalţi, unde el ar fi fost mai în 
elementul lui şi nu s-ar mai simţi ca şi cum ar fi constant 
observat. 

— Abia aştept. 


Să danseze cu el fusese un vis devenit realitate. Se 
mişca atât de uşor. Nu e de mirare că nu-l auzise intrând în 
camera ei în acea primă noapte. Şi felul cum o ţinuse, 
respectuos şi nu. Când degetele ei se odihniseră pe ale lui, 
el îşi înteţise strânsoarea de parcă nu intenţiona să-i mai 
dea drumul vreodată. Pe spate, mâna lui o revendicase, iar 
ea îşi dorise cu ardoare ca el să o tragă mai aproape, să o 
silească să vină mai aproape de el. S-ar fi dus oricum, dar 


bănuia că pe undeva mama ei supraveghea, cu fruntea 
încruntată adânc, încercând să afle cu cine dansa fiica ei. 

Totul era aşa de încântător - chiar dacă nimeni nu ştia 
că ea era obraznică. Ea ştia. La fel şi Finn. li plăcea asta la 
ea. Lui Thorne nu i-ar fi plăcut. Ducele se aştepta ca ea să 
se poarte ireproşabil. Cât de îngrozitor de plictisitor era să 
faci mereu ceea ce trebuia. Putea doar să spere că 
eventuala ei căsătorie nu va fi la fel de lipsită de entuziasm. 
Dar avea amintirile cu Finn să o facă să treacă peste. 

Indiferent unde se afla în marele salon - pe ringul de 
dans, stând cu alte debutante şi şuşotind despre un domn 
sau altul - simţea privirea lui Finn asupra ei, trebuia doar să 
ridice ochii şi, cu o acuratețe infailibilă, îl găsea, mereu 
singur, evitând cu grijă să fie atras în vreo conversaţie, să 
fie luat la întrebări de către cineva care nu ar accepta „Dick 
Turpin” ca răspuns referitor la identitatea sa. Cât de 
singuratic era! Cât de egoistă fusese că-l invitase! 

Cu toate astea, când veni valsul, cel care le oferea 
puţin timp să fie singuri nu păru deloc abătut. Ochii lui se 
încălziră şi rânjetul îi apăru. Când îl întâlnise prima dată, 
nu-şi dăduse seama că la un moment dat va deveni cea 
mai importantă persoană din viaţa ei, cel pentru care se 
dădea jos din pat în fiecare dimineaţă, cel pe care îl purta 
cu ea în visele ei. 

Chiar trebuia să fie onestă cu Thornley şi să-l 
informeze că avea dubii în legătură cu aranjamentul lor. 
Deşi exista mereu timp pentru asta, pentru că niciunul din 
ei nu se grăbea să-l ducă la îndeplinire. Poate şi el avea pe 
cineva special cu care dorea să se însoare; poate acesta 
era motivul pentru care timpul petrecut în compania ei 
părea mai degrabă din obligaţie decât din plăcere. Spre 
deosebire de timpul petrecut de ea alături de Finn. Era cu 
el pentru că voia să fie, pentru că ar fi încetat să mai 
respire dacă nu ar mai fi fost. 

— Deci cum reuşim întâlnirea asta secretă fără a fi 
prinşi? întrebă el. 

— Du-te pe cât poţi de discret spre uşile deschise, ieşi 
şi coboară treptele. Aşteaptă-mă acolo. O să fiu cu treizeci 


de secunde în urma ta. 

— Ai mai făcut asta, nu-i aşa? 

— Nu. Rânji. Dar i-am privit pe alţii furişându-se. 

Thornley nu se gândise niciodată să aranjeze o 
întâlnire cu ea. Găsea palpitantă ideea de a avea una cu 
Finn. Sincer vorbind, pe cât era Thornley de chipeş, nu-i 
trecuse niciodată prin minte să-l sărute, în vreme ce se 
gândea tot timpul să-l sărute pe Finn. De fapt, mare parte 
din zi şi aproape toată noaptea şi le petrecea gândindu-se 
la el. 

Când muzica se opri, el o conduse afară de pe ringul 
de dans, îi lua mâna şi făcu o plecăciune, sărutându-i din 
nou degetele înmănuşate. 

— Te voi aştepta, murmură el seducător. 

Îl privi îndepărtându-se, croindu-şi drum prin 
mulţimea de oaspeţi, apoi dispărând subit din raza ei 
vizuală. Cum reuşise? Să se amestece până devenea 
invizibil pentru ea? Poate că reuşise să intre în camera ei 
pentru că încă era hoţ, nu renunţase la asta aşa cum 
pretinsese. Cu siguranţă, reuşise să-i fure inima. 

Chicotind la ultimul gând, la cât de prostesc, cât era 
de real, se întoarse şi se opri brusc când o văzu pe mama ei 
stând acolo, cu o expresie acuzatoare şi dezamăgită pe 
chip. 

— Cine era cel cu care ai dansat? întrebă ea cu 
asprime. 

— Dick Turpin. 

Mama ei continua să se holbeze la ea, privirea ei 
devenind tot mai severă. 

— Celebrul tâlhar la drumul mare? Tachinarea nu 
merse la fel de bine cu mama ei cum mersese cu 
Dearwood, pe care reuşise să-l ducă de nas. Ea oftă învinsă. 
Nu ştiu. Amândoi ne-am prefăcut că suntem persoana în 
care ne-am costumat şi nu ne-am prezentat propriu-zis. 

— Nu l-am văzut coborând treptele. Nu mi s-a 
prezentat. Voi alerta lacheul... 

— Nu, a avut invitaţie. Sunt destul de sigură de asta. 
Mi-a arătat-o. Mama ei miji ochii, iar ea se temu că o 


prinsese cu minciuna sfruntată. Sau poate că nu, dar a zis 
că a venit cu cineva, cu un văr. Cred că este primul lui bal. 
Probabil că nu cunoaşte protocolul oficial. Când îl văd data 
viitoare, îl voi aduce la tine să se prezinte. Este de-a dreptul 
fascinant. 

Ultima parte fusese probabil singurul lucru adevărat 
pe care îi zisese mamei ei pe durata acestui inchizitoriu. 

— Nu mai dansezi cu el. 

— Nu mai dansez. 

Mama ei se uită în jur, şi Lavinia se temu că dacă-l 
vedea pe Finn îl va da afară de ureche. 

— Voi începe să pun întrebări, o să-i cer tatălui tău să 
fie atent. Dacă nu cunoaşte manierele, este foarte probabil 
să fie un impostor. Ar trebui să insist ca toată lumea să-şi 
scoată mâăştile. 

— Nu strica distracţia tuturor. S-a purtat ca un 
gentleman... Oh, şi este fiul unui lord. Mi-a zis asta. 

Se simţea în vocea ei că spunea adevărul. Pesemne 
că mama ei sesizase, pentru că îşi smuci capul înapoi într-o 
manieră similară cu a unui pui când umblă ţanţoş prin 
porumbar şi caută grâu. 

— Care lord? 

— Cred că un conte, dar nu-mi amintesc care. Unul 
mai neînsemnat. Unul puţin cunoscut. 

Mama ei strânse din buze şi îşi arcui o sprânceană. 

— Adu-l să se prezinte, dar nu te mai asocia cu el 
până când nu am satisfacția să aflu că familia lui este 
dincolo de orice reproş. 

Era vreo familie deasupra oricărui reproş? Era destul 
de sigură că şi fratele, şi tatăl ei aveau amante. Se gândi că 
şi mama ei ar fi putut să aibă un amant, pentru că petrecea 
multe seri în oraş. 

— Da, mamă. 

Nu era la fel de interesant să-şi privească mama 
plecând cum fusese cu Finn, dar se simţi foarte uşurată. 
Deşi, la naiba cu totul! În timp ce se îndrepta nonşalant 
spre terasă, îşi dădu seama că nu avea să mai danseze vals 
cu el. De fapt, ar fi fost o nesăbuinţă din partea lui să se 


întoarcă în sala de bal. Va trebui să-şi ia rămas-bun de la el 
în grădini. 

Câteva cupluri stăteau pe terasă, discutând şi bând 
şampanie, încercând, fără îndoială, să scape de căldura 
înăbuşitoare din sala de bal. Lavinia cobori treptele care 
duceau spre grădină. Abia atinse pământul cu pantoful şi 
simţi o mână care îi cuprinde braţul şi o trage cu blândeţe 
spre un piept larg. 

— Începusem să cred că nu vei mai veni, zise Finn în 
şoaptă. 

— Mama m-a oprit. Este suspicioasă în ce te priveşte. 
Dându-şi capul pe spate, se uită în ochii lui. Nu te poţi 
întoarce la bal. 

El înjură în barbă - sau cel puţin ea presupuse că era 
o înjurătură. Nu cunoştea cuvântul rostit, dar nu părea a fi 
unul drăguţ. Intâi crezu că se referise la pizmă, dar apoi îşi 
dădu seama că acel cuvânt nu se referea deloc la asta, deşi 
nu era chiar sigură la ce se referea, nu era sigură că o 
doamnă bine-crescută ar trebui să ştie. 

— Avem încă timp să ne plimbăm prin grădină, îl 
asigură ea. 

Nu-i oferi braţul, pur şi simplu o luă de mână. Această 
parte a grădinii era luminată cu lămpi de gaz. Oamenii se 
plimbau prin jur. Nu-şi putea permite să o vadă cineva într- 
o postură atât de intimă, aşa că-şi eliberă mâna şi îl luă de 
braţ. 

— De dragul manierelor, murmură ea. 

El nu o contrazise, ci porni de-a lungul aleii pietruite 
care şerpuia printre diferite straturi de flori. 

— Mama este incredibil de fermă, nu-i place să se 
amestece ceva, aşa că acolo sunt trandafiri, acolo crinii, 
acolo narcisele galbene, pe partea cealaltă, nemţişorii... 

— Deci crede despre flori ce crede despre oameni. 
Doamne fereşte ca un om de rând să iubească o femeie 
nobilă. 

Respirația i se tăie la declaraţia lui, una pe care nu o 
mai făcuse chiar dacă ea bănuia de mult că era adevărată. 

— Aşa este, Finn? lubeşti o femeie nobilă? 


Prinzând-o de talie, o scoase de pe alee, printre 
gardurile vii şi dincolo de spaliere, până ajunseră în cea mai 
întunecată parte a grădinii, departe de felinare, de stâlpi, 
de alte cupluri care hoinăreau. Cuprinzându-i chipul cu 
mâinile, şopti încet şi sincer: 

— Cum poţi să te îndoieşti, Vivi? 

Apoi îi dădu cel mai dulce sărut pe care i-l dăduse 
vreodată. Dacă nu ar fi fost deja îndrăgostită de el, în acel 
moment cu siguranţă ai fi făcut-o. Buzele lui o revendicară 
ca fiind a lui, nu cu forţă sau aroganță, ci pur şi simplu cu 
sinceritate, cu alean, cu dorinţă. O dorea la fel de disperat 
cum şi ea îl dorea pe el. Era acolo, în încordarea pulsândă a 
trupului lui în timp ce-şi trecea degetele peste umerii ei goi. 
Era în felul cum gura lui cobora de-a lungul gâtului ei spre 
clavicula. 

— Dumnezeule, asta mă înnebuneşte, zise el. 

Îşi coborî capul spre moviliţele ei moi, sânii umflându- 
i-se doar ca să-i savureze el. Şi el se înfruptă, sărutând, 
lingând, îngropându-şi nasul în valea din decolteul ei, 
inhalând adânc. 

— Vrăjitoareo! Te-ai dat cu parfum acolo. 

Ea râse uşor. Aşa era. Alesese această rochie pentru 
că era îndrăzneață, pentru că-i oferea acces la părţi din ea 
care fuseseră mereu ascunse de un strat de haine. O purta 
special pentru a-l provoca. 

— Te-aş putea avea aici... zise răguşit, sprijinită de 
zid, pe pergolă, pe pământ. 

— Şi dacă suntem prinşi... 

Nici măcar nu putea să-şi imagineze cumplitele 
consecinţe. Dacă el ar fi fost un nobil, în ciuda faptului că 
fusese promisă lui Thornley, s-ar fi trezit măritată cu Finn. 
Tatăl ei ar insista. Dar el nu era nobil şi nici nu se putea 
gândi la ce i-ar putea face tatăl ei. L-ar da afară de ureche, 
fără îndoială, şi mama ei ar încuia-o pe Lavinia în camera ei 
- aproape că râse la gândul acesta. Nu ei erau personajele 
negative dintr-o poveste. Şi-ar fi exprimat dezamăgirea, 
nemulţumirea şi i-ar fi interzis să-l mai vadă vreodată. Tatăl 
ei nu l-ar lovi, dar ar putea cere unui lacheu să facă asta. 


să fie descoperiţi ar însemna sfârşitul timpului 
petrecut împreună, sfârşitul acestui sentiment minunat şi 
palpitant care apărea de fiecare dată când era cu el. 

— Nu s-ar termina bine, încheie el în locul ei în vreme 
ce o săruta din nou. 

Nu, nu s-ar termina bine, dar cum ar putea familia ei 
să obiecteze împotriva lui când el o făcea aşa de fericită, 
când ea număra minutele până când era din nou în 
compania lui, când el nu profitase niciodată de ea... 

Şi dacă ar profita, ei bine, nu l-ar putea izgoni dacă el 
îi distrugea reputaţia. 

Când gura lui porni la un nou drum lent şi senzual de- 
a lungul gâtului ei, ea şopti: 

— Nu pe un zid sau o pergolă, sau pe pământ. Ci într- 
un pat. 

El rămase nemişcat, atât de nemişcat, încât dacă nu 
ar fi rămas în picioare, ea ar fi crezut că el murise pe loc. 
Indepărtându-se de ea, el o apucă de braţe. 

— Ce spui, Vivi? 

— Te doresc, Finn. Te iubesc. Te iubesc cu tot ceea ce 
este în mine. Te iubesc de ani. Fă-mă a ta în noaptea asta. 
Eliberându-se din strânsoarea lui, îl luă de gât şi-l muşcă 
uşor de bărbia puternică. Fii primul, înaintea oricui... Apoi 
de maxilar. Strecoară-te în dormitorul meu după bal. Prinse 
cu dinţii pielea fină de pe gâtul ei. El gemu. Fă-mă a ta cu 
adevărat. 

— Eşti nebună? Părinţii tăi ne vor prinde. 

— Nu, nu ne vor prinde. Camera mea este la capătul 
holului. Nu voi scoate un sunet. li atinse buzele cu-ale ei. 
Vreau să fiu a ta şi numai a ta. Nu vreau pe altul. 

O îmbrăţişă strâns, strivindu-i sânii de pieptul lui în 
timp ce îi devora gura cu atâta foame şi grabă încât tot ce 
mai era de fetişcană în ea înflori transformând-o în femeie. 
După asta tânjea: foc şi pasiune, după nu pot-trăi-fără. 
Nimic din asta nu exista cu Thornley. Totul ardea cu Finn. 

El avea să-i ia inocenţa, să o facă femeie. 

De la distanţă se auzi muzica de vals plutind în aer. 
Timpul lor în grădină se scursese. Intrerupse cu regret 


sărutul. 

— Este începutul valsului, cel pe care ţi l-am promis. 
Trebuie să mă întorc în sala de bal ca să fiu acolo pentru 
următorul meu partener de dans când se termină melodia 
asta. Îmi pare rău că nu am avut încă un vals. 

— Nu-ţi pot refuza nimic, Vivi. 

Luându-i una din mâini, punându-şi cealaltă mână pe 
spatele ei, o învârti pe iarbă. 

Ar fi râs de bucurie dacă nu i-ar fi fost teamă că 
cineva că ar fi auzit-o, că ar fi surprins-o în această situaţie 
compromiţătoare alături de el. După ce nu va mai fi virgină, 
nu va mai conta. Dar acum conta. 

Dansară doar jumătate din melodie, ca ea să aibă 
timp să se se întoarcă în sala de bal înainte ca următorul ei 
partener de dans să observe că lipsea. Finn o conduse 
înapoi spre casă, oprindu-se într-un loc unde umbrele erau 
mai dese. 

— Eşti sigură, Vivi? 

— Sunt sigură. Vino la mine mai târziu! 

Ridicându-şi fustele, fugi pe treptele terasei care o 
duceau înapoi în sala de bal, unde va începe să numere 
minutele până când îl revedea. 


Capitolul 8 


Se lăsă pe vine într-un colţ al grădinii, supraveghind 
reşedinţa, aşteptând să audă ultima notă a muzicii. Era 
nebun să se gândească să se strecoare în dormitorul ei şi 
să se culce cu ea acolo - dar nu voia ca ea să vadă mizeria 
în care locuia cu unul dintre fraţii lui. Camera lui era mică, 
patul înghesuit, pereţi atât de subţiri, încât deseori auzea 
cuplul de pe partea cealaltă sforăind sau, mai rău, 
împreunându-se. Erau al naibii de gălăgioşi, iar ea lua 
mereu numele Domnului în deşert, el gemea şi pufăia ca un 
taur în călduri. Apoi, după suspinele lor zgomotoase şi 
râsete, amândoi declarau că niciodată nu fusese aşa de 
bine. 


Ea avea dreptate. O puteau face silențios, fără să fie 
descoperiţi. Nu se strecurase Romeo în casa părinţilor 
Julietei? Finn avea să plece la primul tril al ciocârliei. 

Muzica se opri într-un final şi se lăsă o tăcere 
constantă şi totală. Cei câţiva întârziaţi din grădină reveniră 
înăuntru. Abia peste încă o oră sala de bal se cufundă în 
beznă. Privi cum se sting luminile din celelalte încăperi, una 
câte una, până când într-un final întreaga reşedinţă fu 
cuprinsă de întuneric. 

Cu toate astea, el aşteptă până când nu mai auzi nici 
un zgomot, nici o mişcare, nici o foiala. 

Îşi întinse lent corpul, se descălţă de cizme, de 
ciorapi, îşi dădu jos paltonul şi pălăria. Nu mai juca rolul 
tâlharului la drumul mare. 

Era doar el însuşi. Finn Trewlove - care nu fusese 
niciodată cu o femeie, fiindcă din clipa în care o cunoscuse 
pe Lady Lavinia Kent, simţise nevoia să-i rămână loial, chiar 
dacă ştia că probabil nu o va avea niciodată. _ 

Fusese prea mult timp un flăcău îndrăgostit. In seara 
asta în sfârşit avea să descopere dacă aşteptarea meritase. 


* 


Întinsă în pat, plutea deasupra lumii unde visele 
aşteptau, refuzând să adoarmă complet. Miriam o pregătise 
de culcare, pentru că una era să-i spună cameristei că 
ieşea la o cârciumă şi cu totul alta că avea de gând să 
devină femeie. 

Lăsase o lampă arzând pe masa de lângă pat, nefiind 
suficient de curajoasă să lase lămpile cu gaz aprinse. 
Conştientă de ce avea să se întâmple, voia un strop de 
intimitate, suficientă lumină să-l vadă, dar nu aşa de multă 
încât să lumineze tot ce aveau să facă. 

Nu auzi uşa de la dormitorul ei deschizându-se, dar 
era foarte conştientă de firele de lumină ce dansau pe părul 
ei. Miriam i-l împletise, dar după ce camerista plecase, 
Lavinia îşi desfăcuse cozile pentru că se gândise că lui Finn 
îi va plăcea să-l vadă lung şi desfăcut. 


Deschise ochii şi-l văzu stând lângă patul ei, cu o 
expresie plină de tandreţe, cu un zâmbet nesigur de parcă 
s-ar fi temut că ea l-ar putea lipsi de acest moment. Dar ea 
nu ar face asta. Îl iubea. Îl iubea de mult timp. 

Aruncând la o parte cuvertura, se ridică în genunchi, 
uitându-se la el, cu degetele întinse peste chipul lui iubit. 

— Nu-mi vine să cred că eşti aici, şopti ea. 

— A trebuit să aştept până am fost sigur că nu mai e 
nimeni treaz. Şi dacă eşti la fel de agitată ca mine, m-am 
gândit că ai aprecia un pic din asta. 

Scoase de la spate o sticlă cu o etichetă de whisky. 
Abia apoi observă ea două pahare pe masa de lângă pat. 

— De unde ai luat-o? 

— Din biroul tatălui tău. Deschise sticla şi turnă în 
pahare. A trebuit să explorez puţin ca să-l găsesc. 

— Eşti foarte viclean, Finn Trewlove. 

Îi înmâna un pahar. 

— Cu tine nu, Vivi. Cu tine sunt mereu onest. 

Susţinându-i privirea, el luă o gură. Ea îl urmă. 

— Arde. 

Gustase la sora lui, dar îi uitase gustul. 

— Pe măsură ce alunecă, te va încălzi şi te va relaxa. 

Ea luă o gură mai mare, tuşi. 

— Nu te grăbi, zise el. Avem toată noaptea. 

Ea îşi înclină capul gânditoare. 

— De ce eşti aşa agitat? 

— Pentru că vreau să te simţi bine şi nu ştiu dacă pot 
face faţă provocării. Terminându-şi lichidul din pahar, îl 
puse împreună cu paharul ei înapoi pe masă şi îşi mută 
privirea spre ea. Ai părul aşa de lung! 

Lavinia zâmbi. 

— Aproape până la fund. 

Mâna lui alunecă peste şuviţele ei, urmând drumul 
celor care îi cădeau peste braţ. 

— E aşa de frumos. Se uită din nou la ea. Tu eşti aşa 
de frumoasă. 

— La fel şi tu. Mereu am crezut asta. Aplecându-se un 
pic înainte, îşi lipi faţa de pieptul lui. Nu ştiu ce să fac, Finn. 


— Nici eu nu prea mă pricep să fac dragoste, zise el 
încet. Cuvintele lui o luară prin surprindere şi o făcură să se 
retragă. 

— Vrei să-mi spui că eşti virgin? 

— Niciodată nu am dorit pe nimeni, în afară de tine. 
Cu o mână îi cuprinse maxilarul, obrazul. Ştiu cum se face. 
Doar că nu am pus niciodată în practică, aşa că o să ne 
dăm seama împreună. 

Îi plăcea să ştie că va fi prima pentru el, că el nu mai 
atinsese nicio altă femeie la fel de intim cum o va atinge pe 
ea. 

— Cu ce începem? 

— Ne scoatem hainele, cred. 

Ea se aşeză pe călcâie. 

— Tu primul. 

El rânji. 

— Bine. De ce nu-mi desfaci nasturii cămăşii? 

Ridicându-se din nou, se apucă de treabă, materialul 
era pufos şi moale sub degetele ei tremurătoare, ceea ce 
făcea sarcina un pic mai greu de realizat. Într-un final, îi 
descheie pe toţi. El îşi trase cămaşa peste cap, dezvăluind 
o întindere minunată de piele şi pieptul lat. Ea îşi trecu 
degetele peste cele câteva fire de păr care se aflau în 
mijloc. Apoi îşi lipi palmele de o parte şi de alta a sternului 
lui şi le plimbă de sus în jos şi de jos în sus. Aşa de ferm, 
aşa de cald. 

Muşchii braţelor lui se încordară, fiind cu siguranţă 
rezultatul muncii lui. Se îndoia că vreun nobil avea un corp 
atât de bine definit. Medicii l-ar putea folosi pe Finn ca 
model pentru a preda cum sunt legaţi muşchii, ţesuţi unii 
de alţii pentru a crea un întreg aşa magnific. 

Ea îşi cobori privirea spre deschizătura pantalonilor 
lui, unde şi acolo se vedea că era ceva încordat. 

— Ştii cum arată un bărbat? întrebă el. 

Ea încuviinţă din cap. 

— Am văzut statui. 

— Să nu te sperii. 

Ea clătină din cap. 


— Nu o să mă sperii. 

El îşi deschise încet pantalonii, fără să se grăbească 
de parcă ar fi vrut să o tachineze. Mama ei evident că nu-i 
spusese nimic despre ce se întâmplă între un bărbat şi o 
femeie. Conversaţia aceea urma să aibă loc abia în noaptea 
de dinainte de a se căsători, ca şi cum dacă nu ştia nimic ar 
fi împiedicat-o să facă ceea ce fetele nu ar fi trebuit să facă. 
Dar ea surprinsese câinii făcând-o, şi caii, aşa că avea idee 
despre ce se întâmpla. 

Dându-şi pantalonii jos, el îi aruncă într-o parte şi 
rămase în faţa ei magnific şi mândru, cu bărbăţia tare şi 
dreaptă. Şi aşa de îngrozitor de mare, mai mare decât se 
aşteptase ea să fie. 

— Nu trebuie să bagi aia în mine? 

— Ba da. 

Ea ridică privirea spre ochii lui. 

— Nu va încăpea. 

Zâmbetul lui era adorabil, plin de căldură şi umor. 

— Ba va încăpea. 

— De unde ştii dacă nu ai făcut-o niciodată? 

— Pentru că am vorbit cu cei care au făcut-o. 

Ea îşi plimbă limba în jurul gurii, după care îşi muşcă 
buza de jos. 

— Pot să o ating? 

— Nu încă. Aproape explodez. Arătă, cu capul spre ea. 
Jos cu cămaşa de noapte. 

Dintr-odată se simţi curajoasă. 

— Va trebui să o desfaci. 

O încânta peste măsură să vadă că degetele lui 
tremurau pe măsură ce se apropiau de nasturi. Mâinile lui 
acopereau nasturii în timp ce trecea de la unul la altul, ochii 
îi erau concentrați la ce avea de făcut, pe materialul care 
se desfăcea, dezvăluindu-i pielea. Când termină, ea stătea 
în picioare pe pat, dominându-l. Intinse mâna şi îşi apucă 
marginea cămăşii de noapte, o ridică peste genunchi, peste 
şolduri, peste talie, peste sâni, peste cap şi o aruncă într-o 
parte. 

— Doamne, Vivi, zise el. Ea privi cum i se mişcă 


muşchii gâtului în timp ce înghiţea în sec. Eşti perfectă. 

Ea se puse pe genunchi, se lăsă apoi pe saltea şi 
perne şi întinse braţele. 

— Vino la mine! 

Patul se lăsă sub greutatea lui când se lungi lângă ea. 
Îi luă braţul stâng şi-l duse la gură, sărutând cicatricea 
neregulată de pe interiorul încheieturii ei. 

— Fără asta, nu te-aş fi cunoscut niciodată. 

El ridică privirea spre a ei, îi eliberă braţul şi îi 
cuprinse chipul. 

— Şi sunt atât de bucuros că te-am cunoscut. 

Apoi, de parcă un laţ nevăzut îl ţinuse pe loc, se 
dezlănţui, se mişcă în sus, acoperindu-i pe jumătate trupul 
cu al lui, strecurându-şi genunchiul între coapsele ei, 
sprijinindu-se pe coate pentru a nu-şi lăsa greutatea pe ea. 
Îi cuprinse chipul cu mâinile lui mari. 

— Te iubesc, Vivi. Mereu te voi iubi. 

Declaraţia sinceră o făcu să se simtă smerită chiar 
când el îi revendica gura cu a lui. O revendica pe toată cu 
mângâieri şi atingeri. 

La fel făcu şi ea, de parcă era o exploratoare ce 
descoperea un ţinut necartografiat. Testă fermitatea 
tuturor muşchilor lui, trecând cu degetele peste ei, 
curbându-şi mâinile în jurul lor. Aşa de puternic, de 
magnific. Şi era tot al ei. Să se înfrupte cu ochii şi buzele, să 
aprecieze, să atingă cât voia inima ei. 

Apucându-i sânul, îl ridică şi îşi cobori gura peste el, 
acoperindu-l cu sărutări până se apropie de sfârcul ei. 
Limba lui catifelată îl încercui, făcându-l să se întărească, 
apoi îl luă în gură şi-l supse. Acţiunile lui erau atât de 
îndrăzneţe, reacţia ei atât de perversă, pe măsură ce 
plăcerea o inunda într-atât încât îi venea să tipe că voia mai 
mult. 

Doar că nu putea să ţipe. Trebuiau să rămână tăcuţi, 
aproape tăcuţi pe măsură ce extazul creştea, pe măsură ce 
punctul secret dintre picioarele ei începea să pulseze, să 
ceară atenţie. El apăsă cu mâna acolo, de parcă ar fi simţit 
asta. Căldura o copleşi. 


Vârându-şi mâna între ei, ea îşi înfăşură degetele în 
jurul lui. El tresări, gemu încet. Era fierbinte, aşa de 
fierbinte, catifea peste oţel. A 

Se mişcă până ajunse între coapsele ei. Il simţi 
pregătit la intrare. Preluând controlul, frecând cu capul 
acolo, din nou şi din nou, aducând-o în pragul nebuniei. Şi o 
pătrunse. Ea rămase nemişcată. 

— Relaxează-te, ordonă el. 

— Doare. 

Incepu să o sărute pe gât, până când ea nu se mai 
gândea decât la gura lui şi la dâra de umezeală ce rămânea 
în urmă. Apoi apăsă mai tare. 

Ea îşi înăbuşi ţipătul. Ridicându-se deasupra ei, o privi 
în ochi. 

— Nu ştiu cum să fac să nu doară. Vrei să mă opresc? 

Ea clătină din cap. 

— Vreau să mă faci ata. 

Băgând mâna sub ea, îi ridică şoldurile, schimbând 
unghiul şi apoi plonjă adânc şi sigur, acoperindu-i gura, 
absorbindu-i ţipătul. Era a lui şi, în ciuda durerii, era 
bucuroasă de asta. 

Se mişcă lent până când corpul ei deveni mai 
primitor, până când durerea se diminuă, până când ea se 
pierdu în uimirea faptului că într-adevăr erau uniţi, doi 
deveniți unul. 

Plăcerea pe care o simţise mai devreme reveni, dar 
mai intensă, mai puternică. Îşi înfipse degetele în fesele lui, 
ghidându-l, în timp ce mişcările lui se înteţiră. Terminaţiile 
ei nervoase începură să-i dea fiori, sânii îi deveniră mai grei 
şi feminitatea ei se trezi complet, explodând cu senzaţii 
care o făcură să gâfâie şi să scoată mici suspine. Din nou, 
el îi acoperi gura cu a lui, reducând-o la tăcere cu un vârtej 
al limbii, o mângâiere a limbii ei. 

Apoi totul se prăbuşi şi ceva complet neaşteptat 
izbucni în ea, în timp ce stele zburau în jurul ei, păreau să 
explodeze în ea. El pompă în ea, gemând gâtuit, înlemni şi 
nu se mai mişcă, deşi ea simţi micile tremurături care îl 
zguduiau şi pe el, şi pe ea. 


Îngropându-şi gura în scobitura umărului ei, rămase 
inert. Stăteau amândoi întinşi, respirând din greu şi ea simţi 
cum iubirea pentru el se extinde într-o emoție 
atotcuprinzătoare. 

El se ridică greoi, îi î 
cu degetul mare. 

— Eşti bine? 

Ea încuviinţă din cap cu un zâmbet blând. 

— Data viitoare nu ar trebui să doară aşa de tare. 

— Nu contează dacă doare. 

— Ba contează. Nu vreau să-ţi fac niciodată rău. Te 
iubesc, Vivi. Te iubesc cu fiecare părticică din mine. 


ntâlni privirea, îi mângâie obrazul 


Capitolul 9 


1871 

„Te iubesc.” Cuvinte care cândva fuseseră atât de 
uşor rostite, cuvinte pe care se îndoia că le va mai rosti 
vreodată. 

Aşteptă, stând în dormitorul întunecat, luptându-se să 
ignore mirosul unui parfum care era prea dulce. De ce ar 
folosi un bărbat ceva ce l-ar face să miroasă ca un trandafir 
îmbobocit? Sau poate contele de Dearwood îl ţinea la 
îndemână pentru amantele lui. 

În ciuda faptului că numele bărbatului îi era cunoscut, 
Finn nu prea îşi amintea unde-l mai întâlnise. Ar trebui să 
se concentreze să-şi aducă aminte, dar gândurile despre 
Lady Lavinia Kent continuau să intervină, distrăgându-i 
atenţia. Vivi. Îşi aminti de o vreme când doar murmurându-i 
numele era un balsam pentru sufletul lui. 

De ce după atâţia ani şi după toată suferinţa pe care 
i-o provocase încă se simţea atras de ea? Voia să-şi apese 
buzele peste ale ei, să mângâie fiecare centimetru din 
pielea ei mătăsoasă, să-şi treacă degetele prin părul ei, să- 
şi vâre mădularul în locul strâmt al feminităţii ei, acolo unde 


cândva îl ţinuse atât de perfect, încât nu şi-ar fi dorit să 
iasă vreodată. 

Era curios: dacă nu ar fi cunoscut-o niciodată, dacă nu 
ar fi avut un trecut împreună, dacă ar fi cunoscut-o pentru 
prima dată în seara asta - ar fi fost la fel de intrigat, ar fi 
vrut să afle tot ce putea despre ea? Asta era ironia. Ar fi 
fost şi mai intrigat pentru că nu ar fi existat nimic care să-i 
întunece judecata, gândirea. 

Ce se petrecuse de o transformase într-o femeie care 
ar risca atât de mult pentru siguranţa copiilor? Deşi nu 
putea uita cum îl alinase când aflase adevărul despre 
părinţii lui. Nu-i întorsese spatele aşa cum se aşteptase el. 
De ce o făcuse mai târziu? 

Privind în retrospectivă, ce ştiuse el despre ea, ce 
simţise pentru ea nu fusese mai mult decât pasiunea 
tinereţii. Nu ştia multe despre convingerile ei, despre religia 
ei, despre ce preţuia, cât ar fi fost dispusă să sacrifice 
pentru a-şi împlini visurile. Nici măcar nu putea să pretindă 
că ştia ce visuri avea - sau avusese. 

Crezuse că va fi dispusă să renunţe la viaţa ei de 
aristocrată pentru el, dar nu-l aşteptase. În schimb, tatăl ei 
fusese cel care îl informase că ea nu va veni. Se răzgândise 
cu privire la viaţa pe care i-o oferea el? 

Dacă era aşa, atunci de ce acum ducea o viaţă ce 
părea să fie mult mai aspră, una cu mai puţine lucruri 
drăguţe, una fără el? De ce-i luase atât de mult să aleagă 
acest drum? Ce o determinase să facă asta acum? 
Întrebările, atât de multe întrebări, se învârteau în mintea 
lui cu asemenea viteză şi ferocitate încât ar fi putut 
înnebuni dacă nu obținea răspunsurile. Era singura care i le 
putea oferi. 

Cel mai bine era să termine cu ea, să uite că o găsise 
vreodată. Şi mai bine era să o ducă la fratele ei şi să 
încaseze cele cinci sute de lire. Nu-i scăpase ironia acelei 
soluţii. Ei îl trimiseseră la închisoare pentru că el o voia. 
Acum i-ar plăti o recompensă pentru că nu o mai voia şi ar 
fi trimis-o înapoi, acolo unde-i era locul. Deşi nu era chiar 
atât de sigur că mai era locul ei acolo, şi gândul de ao 


preda nu-l încânta prea mult. 

Îi era dor de ea, la dracu’. Fusese prima lui femeie, 
dar nu ultima. Mai avusese alte femei după ea, dar niciuna 
nu reuşise să găsească drumul spre sufletul lui. Acuplarea 
era mereu de mântuială, doar un act, piele atingându-se, 
şolduri  unduindu-se până venea eliberarea - mereu 
nesatisfăcător şi dezamăgitor. Doar cu ea zărise ceva ce 
aducea cu raiul. 

Auzi sunetul unor paşi pe scări, alungă toate gândurile 
şi întrebările ce-l nelinişteau despre Vivi. Trăgând adânc aer 
în piept, aborda o mină ce nu-i plăcea în mod deosebit, dar 
avea un scop, chiar dacă nu unul la care ţinea în mod 
deosebit, dar era pentru un bine mai mare. Uşa se deschise 
şi un gentleman se împletici înăuntru, cu o lampă în mână. 
Finn fu surprins că individul nu dăduse foc casei. Aşteptă 
până când lampa fu aşezată în siguranţă pe noptieră şi 
omul se îndepărtă de ea. Răbdarea era una dintre virtuțile 
care îl făceau să fie atât de bun la ceea ce făcea. 

— Milord. 

Contele de Dearwood schelălăi ca un câine lovit, se 
clătină şi dădu înapoi, prinzându-se de unul din stâlpii 
patului. 

— Sfinte Dumnezeule! Cum ai intrat aici? 

— Ăsta-i micul meu secret. În ultima vreme aţi evitat 
stabilimentul fratelui meu. 

— Am jucat în altă parte. 

— Chiar şi aşa, fratele meu a obosit aşteptând să 
aduceţi ce-i datoraţi. Cinci sute de lire reprezintă o sumă 
mare. 

— Ştiu asta. Din păcate, norocul meu nu s-a 
îmbunătăţit încă, după cum sunt convins că ştie. Nu am cu 
ce să-i plătesc ceea ce-i datorez în acest moment. Dădu 
drumul stâlpului şi îşi îndreptă capul, se mai balansă puţin 
de parcă încăperea ar fi continuat să se învârtă. Mă ţin de 
cuvânt. 

— Va avea nevoie de o garanţie. 

— Uite ce e... 

— Ceasul, inelul şi acul de la lavaliera de la gât ar 


trebui să fie de ajuns. 

— Nu mă despart de nimic - cu excepţia companiei 
dumneavoastră. leşiţi singur. 

Finn se ridică încet. Era cu câţiva centimetri mai înalt 
şi avea cu câteva kilograme mai mult decât filfizonul de 
lord. Îşi trosni degetele, sunetul ameninţător umplând 
încăperea. Putea să-l vadă pe lordul palid chiar şi în lumina 
palidă. 

— Hai să nu ne grăbim! 

In timp ce vorbea, Dearwood îşi desfăcea lanţul 
ceasului de la nasturele vestei. 

Finn se apropie cu pas silențios, ceea ce-l făcu pe lord 
să pară şi mai enervat, şi întinse mâna. Dintr-odată îşi 
aminti unde li se mai intersectaseră drumurile. Într-o sală 
de bal. Finn nu-l plăcuse atunci; acum îl plăcea şi mai puţin. 
Evitându-i privirea, Dearwood îi lăsă în palmă ceasul, inelul 
cu un diamant şi acul de lavalieră cu diamant. 

— Ce braţ folosiţi, dreptul sau stângul? 

Contele îşi smuci capul de parcă l-ar fi lovit cu un 
pumn. Era, fără îndoială, efectul modului ameninţător în 
care Finn pusese întrebarea. 

— Ce contează? 

— Ce braţ? întrebă Finn pe un ton care nu permitea 
nesupunere. 

— Dreptul, zise contele ezitant. 

— Purtaţi nişte atele în următoarele şase săptămâni. 

— Dar nu este rupt. 

— Va fi dacă-l vede fără atele. Trebuia să provoc 
puţină durere ca avertisment să nu mai fugiţi de 
proprietarul clubului Cerberus. Nu mi-ar plăcea să 
descopere că nu i-am urmat întocmai ordinele. 

O minciună. Pentru că atât vreme cât era plătit, lui 
Aiden nu-i păsa de avertismente. 

— Voi purta bucuros atele. 

Finn rânji. 

— Mai înţelept ar fi să încetaţi să mai Împrumutați 
bani pe care apoi să-i jucaţi. 


Cu umărul rezemat de grinda ce susţinea etajul, Finn 
se uita la salonul de jocuri de dedesubt, care era învăluit în 
întuneric. Trecuse pe la clubul Cerberus pentru a lăsa 
garanţiile pe care le colectase pentru Aiden şi apoi se 
îndreptă spre propriul club. Elysium. 

În vreme ce clubul lui Aiden era animat de partidele 
de cărţi, băutură şi de înjurăturile celor care pierdeau, al lui 
Finn era deja închis pentru noapte. Avea doar vreo duzină 
de membri, nu începuse să-şi promoveze localul încă 
pentru că voia să-l facă perfect. Avea nevoie să fie perfect. 

În timpul celor trei ani de când fusese eliberat din 
închisoare, lucrase pentru Aiden, învățând cum să conducă 
un tripou. Uneori era bătăuşul lui Aiden, intimidând şi 
adunând bani şi garanţii de la cei ce-i erau datori lui Aiden 
cu mai mult decât bănuia el că puteau să plătească. In 
orele libere, lua lecţii de la Gillie despre alcool, cum să-l 
depoziteze corect şi cum să-l servească. Care erau cele mai 
bune băuturi şi pe care le preferau doamnele. După ce Mick 
îşi construise hotelul lui elegant, Finn petrecuse mult timp 
studiindu-l, pentru că, spre deosebire de locul întunecat şi 
mohorât care satisfăcea partea mai întunecată a Londrei, 
Finn îşi dorea ca noul lui club să reflecte gusturile unei 
doamne, pentru că clientela lui urma să fie compusă din 
femei. Intenţia lui era să aibă un loc secret unde doamnele 
nobile să poată participa la tot felul de activităţi 
scandaloase. 

Planul lui era să adopte schema lui Aiden de a 
menţine locul secret, misterul lui să fie tocmai faptul că nu 
toată lumea ştia despre el şi că mulţi dintre cei care ştiau 
nu puteau să-l găsească. Farmecul lui se datora 
clandestinităţii sale. Dar voia să fie luminos şi elegant, cum 
era hotelul lui Mick. Voia să servească băuturi fine. Şi voia 
ca asta să se facă cu stil. 

Crease o pânză de păianjen din multiple fire, scopul 
principal fiind acela de a o ademeni pe Lady Lavinia Kent. 
Nu avea niciun chef să se ducă el la ea, dar dacă reuşea 


cumva să o facă pe ea să vină la el... 

După ce ieşise din închisoare, revenindu-şi după 
calvarul captivităţii sale, nu fusese în stare să o confrunte. 
Adevărul era că nu dorise să ştie nimic despre ea. Evitase 
ziarele de scandal, nu-şi întrebase fraţii despre ce ar putea 
să ştie despre ea. Nu voise să afle dacă era logodită sau 
căsătorită, sau dacă era deja mama unei cete de copii. Nu 
dorise să ştie dacă era fericită sau tristă ori plină de 
regrete. Nu voise să ştie cum se schimbase - în bine sau în 
rău. Avusese nevoie ca tot ceea ce ştia despre femeia care 
îl trădase să rămână neschimbat pentru a-şi justifica furia 
faţă de ea şi nevoia de a găsi o cale să se răzbune cumva 
pe ea. 

Crease locul pentru ea, din dorinţa de răzbunare, ca 
un păianjen ce-şi ţese pânza. Intenţionase să o 
ademenească, deşi nu era chiar sigur ce avea să facă după 
aceea. Să se asigure că îşi va pierde toată influenţa, privind 
din umbre, raportând comportamentul ei cunoscut ziarelor 
şi fiţuicilor de scandal. 

Lucrând alături de Aiden, ajutându-l să-şi conducă 
clubul şi băgând ocazional frica de Trewlove în cei care 
făceau datorii şi nu păreau grăbiţi să şi le achite, Finn 
economisise suficient cât să-şi poată cumpăra o clădire şi 
tot ce mai avea nevoie pentru a o transforma în ceea ce 
visa. Chiar şi când Aiden zicea că era încă una dintre 
nebuniile lui Finn, el era hotărât să nu renunţe. 

În fiecare după-amiază o scotea pe Sophie la o 
plimbare prin parc, ca să-şi dezmorţească picioarele şi să 
nu se sălbăticească. Un lord o zărise şi-l abordase pe Finn 
pentru a permite armăsarului lui să o monteze. Banii pe 
care îi plătise lui Finn fuseseră îndeajuns ca el să înceapă 
mai devreme decât ar fi putut în mod normal. 

Şi apoi totul se dusese dracului, săptămâna trecută o 
văzuse pe Vivi îmbrăţişând trei copii dimineaţa devreme şi 
toate planurile lui făcute cu grijă păruseră inutile. Nu mai 
era fata de acum opt ani. Femeia pe care o întâlnise în 
seara asta era o străină. 

Dar tot se simţise atras de ea, intrigat de ea de parcă 


nu trecuse niciun an. Cine era femeia asta care hoinărea la 
miezul nopţii pe străzile din Whitechapel de parcă i-ar fi 
aparţinut? Ce se întâmplase cu fata cu care el intenţionase 
cândva să se însoare? 

Finn aştepta în umbre, cu inima în gât, îngrijorat că ea 
s-ar putea să nu apară, că la lumina zilei s-ar fi putut să o 
cuprindă regretele. 

Plecase de lângă ea cu puţin înainte de ivirea zorilor, 
cu promisiunea că o va aştepta la miezul nopţii. După ce 
făcuse dragoste cu ea, după ce o ţinuse în braţe, ştiuse că îi 
va fi imposibil să aştepte până marţi ca să o revadă. Chiar 
şi acum, se gândea să se strecoare înăuntru... 

Apoi uşa se deschise, şi ea se furişă în 
întredeschiderea îngustă. El fu lângă ea înainte ca ea să 
apuce să închidă uşa, inspirându-i parfumul, bucurându-se 
de felul cum îi zâmbea. 

— Bună, zise ea. 

— Bună. 

Pentru că nu rezista când venea vorba de ea, o 
sărută, adorând felul cum ea veni spre el, cu aşa o 
nerăbdare, petrecându-şi braţele în jurul gâtului ei, lipindu- 
şi sânii de pieptul lui, iar gura întâlnind-o cu entuziasm pe a 
lui. Mădularul i se întări şi i se îndreptă în pantaloni şi, a 
naibii fată ce era, se ridică pe vârfuri, apoi îşi lăsă călcâiele 
pe pământ, repetând gestul, frecându-şi abdomenul de el, 
distrăgându-i atenţia. Îi trecu prin minte că s-ar putea trezi 
încercuiți de armata britanică şi el tot nu ar observa. 

Despărţindu-se din sărut, el o luă de mână şi o trase 
după el, grăbindu-se spre grajduri unde Sophie avea şaua 
pusă şi aştepta. 


— Ai adus-o! exclamă ea surprinsă. 

Îşi asumase riscul pentru că mica lor aventură nu 
fusese descoperită. 

— Nu am vrut să mergem la fabrica de cărămizi a 
fratelui meu în noaptea asta şi ştiam că ţi-a fost dor de ea. 

Întorcându-se ea îşi puse ambele mâini pe umerii lui, 
susţinându-i privirea. 

— Mă cunoşti aşa de bine. 

O cunoştea aproape la fel de bine ca pe el însuşi. 

— Unde mergem? întrebă ea. 

— Este o surpriză. 

Apoi o urcă în şa. Băgând un picior în scară, îşi 
petrecu celălalt picior peste crupa calului şi se aşeză în 
spatele lui Vivi. Luă frâiele într-o mână, pe cealaltă o 
strecură în jurul taliei lui Vivi şi îndemnă calul înainte. 

Vivi se cuibări lângă el. 

— Îmi place plimbarea noastră împreună. 

— Ce-ţi mai place să facem împreună? 

Ea se uită la el. La lumina lunii, văzu că ea îşi muşca 
buza de jos. 

— Chestii indecente, chestii pe care nu ar fi trebuit să 
le facem. 

— Ai regrete, Vivi? 

Ea ridică mâna şi îi cuprinse obrazul. 

— Nu. A fost minunat, Finn, şi acum sunt femeie. Deşi, 
ca să fiu sinceră, nu mă simt diferit. Dar mi-a fost teamă că 
părinţii mei şi-ar putea da seama că nu mai eram ca ieri- 
dimineaţă. Este o chestie remarcabilă, serios, că o femeie 
se poate dărui unui bărbat şi nimeni să nu-şi dea seama. 

— Eu ştiu. 

Râzând, se întoarse şi se aşeză mai bine pe el. 

— În ce fel? 

— Ştiu că sfârcurile tale sunt de un roz-închis şi se 
încreţesc dacă suflu peste ele. 

Ea chicoti. 

— Ce mai ştii? 

— Între picioare ai un roz-închis şi luceşti când mă 
vrei. 


— Acum strălucesc, ce crezi? 

Doamne, aşa spera. Işi lipi gura de urechea ei. 

— Nu ştiu. Aşa e? 

— Poate. 

O dorea atât de tare încât credea că va exploda. 

— Te doare de aseară? 

— M-a durut un pic de dimineaţă, dar acum nu. Oh, 
Finn, ce-o să facem? Ştiu că nu poţi veni în dormitorul meu 
în fiecare noapte. 

— Nu te pot lua unde stau eu pentru că eu împart 
camera cu Beast. Ştia că fratele lui ar fi dispărut puţin dacă 
el i-ar fi cerut-o, dar Vivi era o doamnă din înalta societate 
şi era imperios necesar ca nimeni să nu bănuiască ce se 
petrecuse între ei, ca nimeni să nu-i pună sub semnul 
întrebării reputaţia, ca el să nu o facă de ruşine. ŞI 
camerele pe care mi le-aş permite eu să le închiriez pentru 
o noapte nu sunt suficient de bune pentru o doamnă 
elegantă. 

— Sunt destul de bune pentru tine? 

— Desigur. 

— Atunci sunt destul de bune şi pentru mine. 

Şi acesta era unul dintre motivele pentru care o iubea 
atât de aprig. Nu-l considera inferior. Deşi toată viaţa lui 
luptase să nu se lase influenţat de împrejurările naşterii lui, 
până la Vivi nu se convinsese niciodată în adevărat ca nu 
contau. O strânse mai bine, dorind să o ţină aproape, 
cuibărită lângă el cât va respira. 


* 


Lăsară în urmă casele, magazinele şi celelalte clădiri, 
până când ajunseră în vârful unui deal, ghidaţi de luna plină 
în drumul lor. Finn o opri pe Sophie, se dădu jos şi puse 
mâinile în jurul taliei Laviniei, coborând-o şi pe ea de parcă 
era un porțelan delicat ce trebuia tratat cu grijă extremă. 
Ghidând-o ca spatele ei să fie lipit de pieptul lui, o ţinu 
aproape, sprijinindu-şi bărbia pe creştetul capului. Sub ei, 
luminile Londrei sclipeau la fel de vesele ca stelele de 


deasupra. 

— Într-o zi, zise Finn liniştit, vreau să locuiesc într-o 
casă care-mi va oferi o privelişte ca asta. Vreau să fiu 
departe de mulţime, de zgomotul constant, de mirosul 
oamenilor prea mulţi înghesuiți într-un spaţiu prea mic. Dar 
va trece ceva vreme până voi realiza asta. 

— Va fi minunat când se va întâmpla. Voia să fie 
acolo, alături de el, împărțind casa, patul cu el. Ţi-o va 
construi fratele tău? 

— Trebuie să-i plătesc materialele şi munca, dar 
bănuiesc că-mi va face un preţ bun. 

Ea se întoarse în cercul braţelor lui. Pe cât de minunat 
era să te uiţi la oraşul din depărtare, prefera mereu să se 
uite la el, susţinându-i privirea. 

— Ce vei face când va veni acea zi, când vei evada 
din oraş? 

— Voi creşte cai, apoi îi voi antrena, îi voi învăţa pe 
oameni cum să aibă grijă de ei, cum să-i călărească - ridică 
din umeri de parcă s-ar fi jenat dintr-odată - nu ştiu 
detaliile, dar ştiu că vreau să muncesc cumva cu cai. Sunt 
zile, Vivi, când plec de la abator şi sunt pur şi simplu trist. 
Dispreţuiesc ceea ce fac, chiar dacă m-am convins că este 
necesar. 

Îşi trecu degetele prin şuviţele lui dese de păr. 

— La urma urmei, Finn, eu cred că şi tu ai o inimă 
bună. Am văzut-o în prima zi. Cred că ăsta-i motivul pentru 
care am mers cu tine de bunăvoie. Nu-ţi stă în fire să 
provoci durere. 

— Te-am rănit azi-noapte. 

Ridicându-se pe vârfuri, îl muşcă jucăuş de bărbie. 

— Nu tu m-ai rănit. Mama Natură. Pe tine te-a durut? 

El chicoti pe un ton jos. 

— Nu. 

Deşi îşi dorise ca el să nu resimtă niciun disconfort, 
era destul de iritant că doar femeile sufereau. 

— Nu prea e corect. De ce nu poate fi lumea dreaptă? 

Atinse cu buzele creştetul capului ei, fruntea, vârful 
nasului. 


— Nu ştiu, Vivi. Dar ceea ce ştiu este că vreau să fac 
dragoste cu tine sub lumina lunii strălucind deasupra 
noastră. Aici, unde nu este nimeni în jurul nostru. Doar noi, 
vântul şi ploaia. 

— Şi Sophie. 

Râsul lui o pătrunse. 

— Şi Sophie. Dar ea mi-a promis că nu se va uita. 

— Ai discutat chestiunea cu ea? 

— Discut totul cu ea. Pentru că o iubeşti atât de mult, 
este ca şi cum aproape aş vorbi cu tine. 

— Ah, Finn! 

Trecându-şi degetele prin părul lui, ea îi cobori capul 
până puse stăpânire pe gura lui. Aşa cum voia să pună 
stăpânire şi pe el. Se gândi că era o chestie rară să fii atât 
de deschis cu cineva, să-ţi deschizi inima şi sufletul fără 
bariere, să nu ai vreo teamă pentru că încrederea era 
absolută. 

Se dezbrăcară repede unul pe celălalt până când 
fiecare centimetru din trupurile lor era scăldat în strălucirea 
lunii, care parcă-i mângâia. Trupul lui i se părea o bogată 
tapiserie de umbre şi lumini, cea mai senzuală şi decadentă 
imagine pe care o văzuse vreodată, mult mai artistic decât 
orice tablou sau sculptură. 

Când el o duse pe maldărul de haine şi se aşeză între 
picioarele ei, ea era mai mult decât pregătită pentru el. Nu-i 
venea să creadă că trupul ei fusese creat pentru a ocroti şi 
a-l proteja pe al lui, doar pe al lui. Amândoi erau la fel de 
dornici, mângâindu-se cu mâinile, gustând cu gurile, în jurul 
lor răsunând alinturile. 

— Atât de frumoasă! 

— Atât de chipeş! 

— Atât de moale! 

— Atât de puternic! 

— Ador cât de mătăsoasă este pielea ta! 

— Ador cât de puternici sunt muşchii tăi... şi alte 
lucruri! 

Râsul se auzi pe un ton jos şi profund, întunecat şi 
pervers. 


— Spune-o, Vivi! Spune mădular. 

Ea chicoti scurt şi piţigăiat. 

— Nu pot. 

— Spune sau nu ţi-l dau. 

— Asta-i cacealma. 

Geamătul lui reverberă din pieptul său în al ei. 

— Ai dreptate. De ce ne-aş priva pe amândoi? 

Apoi diavolul din ea ieşi la iveală. 

— Mădular. 

Rânjetul lui semăna a victorie şi predare când plonjă 
adânc şi sigur. Ea ţipă la bucuria absolută că el o penetra, o 
umplea. 

Se balansară în tandem, un ritm perfect ce se înteţi 
până când amândoi urlau la lună în timp ce plăcerea 
încântătoare îi copleşi. Singurul lucru la care se putea gândi 
era că-şi dorea asta pentru totdeauna. 


* 


Se vedeau în fiecare noapte de două săptămâni, deşi 
atunci când trebuia să meargă la un bal, orele petrecute 
împreună erau mai puţine. Dar nu era suficient. Niciodată 
nu era suficient. 

De fiecare dată când vorbeau despre viitor, 
întotdeauna avea legătură cu planurile lui, cu ce voia el să 
facă cu viaţa lui. Niciodată cu ale ei. Pentru că amândoi 
ştiau ce-i rezerva ei viitorul: o căsătorie cu un lord şi să-i 
ofere acestuia un moştenitor. Gândul că un alt bărbat ar 
putea-o atinge îl făcea să simtă o deznădejde atât de mare, 
încât nu ştia cum va supravieţui. Se tot întreba dacă şi 
pentru ea avea să fie îngrozitor, dacă ea va închide ochii şi 
se va preface că era Finn cel aflat deasupra ei, unindu-şi 
trupul cu al ei, pompând în ea, vărsându-şi sămânţa. 

Nu-ţi putea imagina cum ar fi fost să aibă viaţa 
planificată din momentul naşterii. Dacă tatăl lui nu l-ar fi 
dus la uşa lui Ettie Trewlove, poate aşa ar fi fost. În ciuda 
existenţei lui umile, în multe feluri el era mai liber decât 
Vivi. El putea să facă orice voia. Şi ce voia el era să-i ceară 


şi ei să facă la fel, să facă ce voia ea. 

Şi asta îl speria îngrozitor, pentru că ceea ce avea 
planificat pentru seara asta urma să schimbe totul între ei - 
în mai bine sau în mai rău. Dar nu mai putea continua la fel 
ca până atunci. 

În timp ce o aştepta, îşi ştergea întruna palmele 
transpirate pe pantaloni, dorindu-şi pentru prima dată să 
aibă o pereche de mănuşi de gentleman, dar tot ce avea 
erau mănuşile cu care lucra şi nu ar fi atins-o niciodată 
când le purta. Aşa că se plimba şi inspira adânc. 

Apoi ea ieşi pe uşă, şi neliniştea lui crescu, fiindcă era 
atât de frumoasă, atât de rafinată şi atât de mult deasupra 
lui, chiar dacă ea nu se vedea aşa. O iubea din toată inima. 
Îi aparţinea de parcă ar fi pus mâna peste ea şi şi-ar fi 
gravat numele. 

Ea se îndepărtă de casă. 

— Finn? 

El auzi îngrijorarea şi îndoiala răsunând în şoapta ei şi 
abia atunci îşi dădu seama că el nu făcuse încă nici o 
mişcare în direcţia ei, de parcă picioarele prinseseră 
rădăcini în locul pe care se afla. 

— Aici, o strigă el, păstrând vocea joasă, chiar în timp 
ce se grăbea spre ea, ajungând probabil la ea înaintea 
cuvântului. 

Simti o durere în piept văzând bucuria care i se citi pe 
chip. Nu-şi putuse imagina că cineva s-ar putea uita la el 
aşa cum se uita ea. 

În seara aceea Sophie era mijlocul lor de transport, 
dar cum nu era lună, adusese un felinar. 

— Unde mergem? şopti ea. 

În fiecare noapte o dusese într-un loc diferit: un alt 
deal, o vale, o pajişte verde din apropiere 

— O să vezi. 

Era răspunsul pe care i-l dădea mereu când îl întreba. 

Schimbul de replici devenise un alt ritual într-o 
varietate pe care o achiziţionaseră de-a lungul celor doi ani. 

Nu merseră prea departe înainte ca el să o oprească 
pe Sophie la grajdurile din spatele unei reşedinţe masive. 


Se dădu jos de pe crupa calului şi ateriză elegant pe 
pământ. Ocolind calul, îşi puse mâinile pe talia lui Vivi, un 
alt ritual. În ultima vreme viaţa lui ajunsese să fie ghidată 
de ritualurile lor. 

— Unde suntem? întrebă ea, când picioarele îi 
ajunseră pe pământ ferm. 

— Nu contează, dar este e ea mai frumoasă grădină 
pe care am văzut-o vreodată. 

Luă felinarul pe care îl folosise la furat, cu cele trei 
părţi închise, din locul unde era prins de şa. Aprinse 
lumânarea şi o ridică. 

— Doar nu vrei să intri. 

— Proprietarul nu este acasă. Sunt doar câţiva 
servitori prin preajmă şi cu toţii dorm la ora asta. Nu vom 
sta mult. 

Dorise un loc special, un lor care ar încânta o femeie, 
care i-ar oferi o amintire plăcută. Se gândise la un parc, dar 
multe se încuiau după miezul nopţii şi nu exista nicio 
garanţie că nu ar fi fost deranjaţi dacă izbuteau să intre 
înăuntru. Şi apoi reuşise să pună în palma majordomului 
câţiva şilingi ca să se asigure că lasă poarta descuiată şi că 
nimeni din personal nu va deveni curios dacă vede lumină 
în grădină. 

O luă de mână, încercă să o tragă mai aproape, dar 
ea se opuse. 

— Finn... 

— Vivi, am permisiunea. 

— De ce nu ai zis asta? 

— Am crezut că va face ca noaptea să fie de neuitat. 

Ea zâmbi. 

— Fiecare noapte cu tine este de neuitat. 

Strângând-o de mână, ea îl lăsă să o conducă în 
grădinile luxuriante şi verzi. 

— Simt că ar trebui să cunosc locul acesta, zise ea. 
Este vila unui lord? 

— A unui duce, de fapt, dar el este burlac, nu cred că 
merge la petreceri. A trebuit să omor recent un cal. 

— Cunoşti tot felul de oameni în munca ta, nu-i aşa? 


— Dacă deţin un cal, vor avea nevoie de serviciile 
noastre la un moment dat, dar hai, şi nu discutăm despre 
asta acum! 

Petrecându-şi braţul în jurul taliei ei, o trase lângă el 
şi o conduse spre ce-i atrăsese iniţial atenţia şi îi stârnise 
imaginaţia. 

— Oh, Dumnezeule! Un iaz minunat cu un pod. Este 
atât de frumos! 

Parfumul a numeroase flori plutea încă prin aer. 
Observase asta şi când venise prima dată aici. Era greu să 
întâlneşti astfel de mirosuri în Whitechapel. 

O însoţi pe pod şi lăsă felinarul la picioarele ei. Ar fi 
vrut să o îmbrăţişeze, în schimb, rămase în picioare lângă 
ea fiindcă dorea să-i vadă chipul. 

— Crezi că sunt peşti în iaz? întrebă ea. 

— Bănuiesc că da. Dar nu genul care se mănâncă. 

Ea chicoti uşor. 

— Da, bănuiesc, că nu sunt peşti de pescuit. 

El închise ochii pentru un minut, adunându-şi curajul. 
Când îi deschise, îşi dădu seama că tot curajul de care avea 
vreodată nevoie stătea chiar acolo lângă el. 

— Eu probabil nu voi deţine niciodată ceva atât de 
frumos, zise el încet. 

Întorcându-şi atenţia de la iaz, ea îi zâmbi cu căldură 
şi întinse mâna să-i dea părul de pe frunte la o parte. 

— Nu, dar vei avea un loc departe de oraş, de unde te 
vei putea uita la Londra. 

El înghiţi greu. 

— Casa nu va fi la fel de elegantă ca acest conac, iar 
grădinile nu vor fi aşa de sofisticate, dar dacă tu ai fi cu 
mine, indiferent de cât de mici sau de nesemnificative ar fi 
pentru ceilalţi, pentru mine ar fi mai mari decât tot ce este 
aici. 

Ea clipi. Gura ei formă un mic „O”. 

Luându-i mâna, el se lăsă într-un genunchi. 

— Te iubesc, Vivi, şi ştiu că nu am niciun drept să cer 
asta, dar dacă mi-ai face onoarea să devii soţia mea, îţi jur 
că voi munci al naibii de mult să mă asigur că nu vei 


regreta niciodată. 

Ea îşi lipi mâna liberă de buze şi lumina felinarului se 
reflectă în lacrimile ce i se adunau în ochi. 

— Oh, Finn! 

Ea clătină din cap. lar el auzi cea mai micuță fisură în 
inimă. 

— Ştiu ce-ţi cer, Vivi. Îţi cer să laşi în urmă tot ceea ce 
şti, pentru că nu cred că aş fi bine-venit sau acceptat de 
înalta societate. Ştii că sunt un bastard egoist... 

— Nu nu, Finn. 

Fisura se mări. 

— Dacă tu eşti egoist, atunci şi eu sunt pentru că tu 
eşti tot ceea ce-mi doresc, zise ea. Da, accept să mă 
căsătoresc cu tine. Da! Da! 

Când se ridică în picioare, fisura pe care o simţise în 
inimă dispăru de parcă nu ar fi fost niciodată. O luă în braţe 
şi îşi puse gura peste a ei, sărutând-o profund, pătimaş. Se 
retrase. 

— Îţi voi lua un inel. Va fi unul simplu... 

— Poate să fie şi o bucată de aţă. Nu-mi pasă. Când? 

— O să vorbesc cu tatăl tău mâine. 

În ochii ei era atâta tristeţe, încât inima lui aproape se 
frânse. 

— Nu cred că părinţii mei vor permite, nu te vor 
accepta, chiar dacă eu le mărturisesc că am fost intimi. 

— Atunci, fugi cu mine. In seara asta, acum. 

Ea îi cuprinse chipul în mâini şi, cât el se uită în ochii 
ei, îşi dădu seama că se va uita în ei tot restul vieţii lui, 
până când îşi va da ultima suflare. 

— O să-ţi cumpăr orice vei avea nevoie. 

— Monedele tale sunt preţioase, şi eu am câteva 
lucruri pe care aş vrea să nu le las în urmă. Trebuie să ne 
purtăm ca nişte adulţi responsabili. Trebuie să le scriu şi 
părinţilor mei o scrisoare, ca să nu-s facă griji sau să ne 
caute. Mâine, la miezul nopţii. Ce zici de asta? 

— Te voi aştepta. 

Cu braţele încrucişate peste piept, ascuns în umbrele 
de la miezul nopţii, Finn se sprijinea de o clădire de vizavi 
de orfelinat şi privea, aşa cum făcea de trei nopţi deja, 
încercând să nu-şi aducă aminte cât de familiar i se părea 
totul. Numeroasele ore cât o aşteptase când era mai tânăr 
şi îndrăgostit. Se luptă în mod special să nu-şi aducă aminte 
cum era să fi îndrăgostit. Să întâmpine fiecare zi cu 
optimism, să creadă că lumea era plină de speranţa 
lucrurilor bune care aşteaptă după colţ, să viseze că ea 
avea să-i fie alături, că împreună vor cuceri lumea. 

Nici măcar nu ştia de ce se afla aici, de ce simţea 
nevoia să aibă grijă de ea. Era o nebunie să stea aici 
noapte după noapte, când habar nu avea dacă ea avea o 
întâlnire stabilită cu cineva. Poate renunţase la căutările ei. 
Poate se întorsese în casa unde-i era locul. 

Deşi, dacă nu se întorsese acasă în trei luni, de ce ar 
face-o acum? Dacă ar fi venit aici dintr-o toană, ar fi trebuit 
să fi obosit să se mai joace. Fata pe care o cunoscuse el nu 
ar fi stat mai mult de câteva ore, nu după ce şi-ar fi dat 
seama de greutăţile care o aşteptau. Dar femeia în care se 
transformase părea să aibă intenţia de a rămâne. Era şi 
uimit, şi intrigat, ambele senzaţii enervându-l. Era şi mai 
mânios pe el însuşi că rămăsese de veghe până când ceața 
începuse să valseze în jurul lui, aducând cu ea umezeală şi 
răcoare. 

Era un prost şi mai mare decât în urmă cu opt ani. Ar 
trebui să renunţe. Să-şi vadă de treburile lui, care îl 
aşteptau, dar apoi auzi paşii înăbuşiţi, zgomotul tocurilor 
lovind piatra răsunând de partea cealaltă a porţii de fier. 
Inima lui îşi înteţi bătăile cu un abandon sălbatic, în timp ce 
fiecare muşchi format pentru a lupta şi a proteja, pentru a 
încă să şi a da lovituri se încorda pregătindu-se să atace 
dacă era necesar. 

Apoi apăru ea, cu gluga de la pelerină trasă peste cap 


într-un fel care îi ascundea chipul, dar el n-avea nevoie să 
vadă ca să ştie că era ea. li recunoscu forma corpului, 
curbele pe care cândva le mângâiase, deşi îşi amintea că 
ea era mai împlinită. Acum era mai slabă, dar tot recunoscu 
acea siluetă. 

Deschise cu un zăngănit poarta şi ieşi pe ea. Cu un alt 
zăngănit o închise în urma ei şi nu ezită să pornească la 
drum cu pas hotărât. 

— Nebună mică, şopti el, înainte de a se desprinde de 
perete şi de a o urma. 

Paşii ei erau la fel de silenţioşi ca ai lui. Percepea 
orice sunet care tulbura noaptea, privea constant în jur, 
observând cu grijă ce o înconjura. 

De ce-i păsa de copiii ăştia care nu erau ai ei? De ce 
trăia aproape în sărăcie? De ce nu se măritase cu unul 
dintre cei mai puternici duci din Anglia? Thornley ar fi putut 
să o ajute în misiunea ei de a face bine - cu bani, cu 
influenţă, cu relaţii. Căsătoria cu el i-ar fi făcut viaţa mult 
mai uşoară. De ce să o ia pe drumul mai greu? 

Dădu colţul. El iuți pasul. Pe strada asta erau 
oameni,ieşind din cârciumi şi taverne, clătinându-se spre 
casă. Sau oferindu-şi serviciile. Râsetele obscene pluteau în 
aer. Se întrebă dacă ea avea habar încotro se îndrepta. 

Un bărbat o apucă de braţ şi o furie fără margini îl 
cuprinse, făcându-l aproape să se clatine sub forţa ei. Ea se 
eliberă din strânsoare, îl îmbrânci pe bărbat cu destulă 
putere încât să-l facă să dea înapoi şi merse mai departe. 
Individul se îndreptă de spate, făcu un pas să o urmeze... 

Finn îl înşfăcă şi îi trase un pumn care îl dobori pe 
bădăran la pământ. Arătă cu un deget spre el. 

— Stai deoparte. 

Se îndreptă şi porni în direcţia în care mersese ea, 
iuţind pasul, privind în jur agitat, chinuindu-se să o 
găsească prin mulţimea de oameni, în vreme ce stomacul i 
se strângea din ce în ce mai tare, punându-l în pericol de a 
se îndoi de durere. 

Unde era? Unde dracului era? 

începu să dea ca un nebun oamenii la o parte din 


drumul lui, chinuindu-se să se mişte mai repede de parcă 
asta era problema. Pur şi simplu, nu fugea suficient de 
repede. Camuflajul lui dispăru. Paşii lui nu mai erau 
silenţioşi. Îl lovise ceva ce nu-l mai lovise de opt ani: 
panica. 

Ea dispăruse. 


Erau trei bărbaţi solizi, cu feţe atât de urâte că până şi 
umbrele îi evitau. Bănuia că, dacă ar fi trăit o altă viaţă, ar 
fi putut fi chipeşi, dar urâţenia lor, lăcomia şi dorinţa de a 
răni le formaseră trăsăturile care le oglindeau sufletele. 
Unul o prinsese şi o trăsese pe aleea dintre două clădiri, 
ceilalţi doi urmându-l cu râsetele lor ce răsunau de pe 
zidurile de cărămidă. Nu avusese ocazia să-şi scoată floreta 
şi acum braţele îi erau prinse la spate de alte braţe 
musculoase ce-i ţineau încheieturile ca nişte cătuşe. 

Înjură în gând. Ştiind că Finn o urmărea - îl văzuse 
când ieşise pe poartă se enervase, se zăpăcise, nu fusese 
suficient de atentă şi acum se afla într-o mică încurcătură, 
dar era departe de a se panica. Atât timp cât rămânea 
calmă avea şanse să iasă din încurcătura asta fără să 
păţească nimic. 

— Dar ce frumuşică eşti, mârâi cel mai mic din grup. 

— Am banii, zise ea ferm. 

— Vrei să ne plăteşti ca să ţi-o dăm? întrebă cel care 
o prinsese, cu o respiraţie respingătoare care aproape o 
făcu să vomite. 

— Vă plătesc să mă lăsaţi în pace. 

— Ah, fată proastă! ţi luăm banii după ce te... 

Pentru că o ţinea prea aproape ca să-şi ridice 
genunchiul, îl călcă cu tocul repede şi puternic pe interiorul 
labei piciorului. Cu un urlet de durere, el slăbi strânsoarea 
suficient cât ea să se poată elibera şi să scoată cuțitul 
ascuns în cizmă. Cel mai mic dintre ei se întinse spre ea, iar 
Lavinia cu o mişcare în sus îi tăie mâna. Urlând, el se dădu 
înapoi, iar bărbatul de mărime medie începu să ţopăie de 


parcă se pregătea să se repeadă la ea. 

Răcnetul unei bestii sălbatice răsună printre ei, şi 
dintr-odată acesta nu mai era pe picioare, zburând spre 
pământ cu aşa o viteză, încât ea abia îşi dădu seama că 
cineva era peste bărbat. 

Cel care o prinsese iniţial veni spre ea. Ea ţinea cuțitul 
pregătit, fiind gata să lovească puternic. 

Dintr-odată el fu tras în spate. Sunetul osului spart 
umplu aerul, chiar înainte ca el să fie aruncat într-o parte 
ca un gunoi. Cel mai mic fugi, lăsând-o gâfâind în vreme ce- 
şi dădea seama că se terminase. 

Apoi cineva stătea în faţa ei, întinzând mâna, 
atingându-i obrazul. 

— Vivi. 

Acel singur cuvânt conţinea atât de multă îngrijorare, 
încât ea fu trimisă în trecut, în urmă cu opt ani, când 
crezuse că zilele şi nopţile ei vor fi pline de sunetul acelei 
voci. 

— Finn. 

Fără să se mai gândească sau să-i pese, se lăsă pe el 
în timp ce el se apleca deasupra ei, luând-o în braţe, ca ea 
să-şi poată cufunda nasul în pielea netedă de pe gâtul lui, 
să-i inhaleze parfumul reconfortat de piele şi cai, mirosul 
lui. Mirosea la fel cum mirosise în urmă cu toţi acei ani. 
Asta o bucura şi o enerva în acelaşi timp, că ceva din el 
rămăsese neschimbat. 

El îşi frecă maxilarul de tâmpla ei, iar ea fu conştientă 
de barba deasă care îi înţepa faţa, se prindea în părul ei. 
Acum avea barba unui bărbat, nu mai era moale şi 
amintind de puful unei piersici. De-a lungul anilor cât 
fuseseră despărțiți, el se schimbase, iar ea era 
recunoscătoare că puţin din băiatul care fusese mai exista, 
pentru că asta îi permitea să se gândească la băiat fără să 
vadă bărbatul. li putea separa pe cei doi, putea să se 
gândească la amintirile dulci, să un înainte şi un după 
abandonul lui. 

După era acum, chiar dacă-i sărise în ajutor de două 
ori. Se împinse ca să iasă din îmbrăţişarea lui. 


— Mulţumesc, mulţumesc pentru ajutor. 

Vru să treacă de el, dar genunchii aproape o trădară, 
naiba să-i ia de slabi ce erau, căci dintr-odată se 
transformaseră în jeleu. El întinse mâna şi o prinse, ținând- 
o în aer. Cum putea să fie atât de calm, atât de liniştit? 

— Eşti rănită? întrebă el. 

— Nu, sunt bine. Speriată, tremurând ca o nenorocită 
de frunză în vânt, dar altfel bine. Se desprinse cu blândeţe 
din strânsoarea lui. Trebuie să plec. Cineva mă aşteaptă. 

După ce se opri să-şi recupereze bastonul, se îndreptă 
înapoi spre stradă, recunoscătoare că ajunse la ea, 
recunoscătoare şi că el o urmărise. Nu avea să fie oprită din 
misiunea ei, dar era incredibil de tentată să se întoarcă la 
orfelinat. 

— Vivi, e o nebunie ce faci tu. 

— M-ai prins în două nopţi rele. N-am mai fost 
niciodată deranjată înainte. 

— Cu toate astea, ai arme asupra ta, pentru că ştii că 
se poate întâmpla. 

— Da, se poate întâmpla, mereu există posibilitatea 
asta, dar sunt pregătită. Ştiu să mă lupt, Finn. 

Oftatul lui fu atât de puternic, încât, dacă nu şi-ar fi 
tras gluga de la pelerină pe cap, ar fi putut să simtă cum îi 
mişcă şuviţele de păr, făcând-o să simtă ca altă dată fiori 
delicioşi pe şira spinării. Nu voia să se gândească la asta 
acum. 

— Nu trebuie să mă urmăreşti. 

— Nu am altceva mai bun de făcut pe moment. 

Pentru că memorase drumul pe care trebuia s-o ia, 
continuă traseul. Îl parcursese mai devreme pe timpul zilei, 
cercetând orice zonă unde ar fi putut apărea pericole, dar 
nu se gândise că la orele acestea din noapte străzile ar 
putea să fie pline de scursurile societăţii. Nu mai fusese 
niciodată în această parte din Whitechapel, nu îi era 
cunoscută, din acest motiv o cercetase mai devreme. Cu 
cât mergea mai departe, cu atât se afunda în sărăcie. 
Mahalalele. Mama ei ar fi fost îngrozită să o găsească acolo. 

— Ai crescut într-o zonă ca asta? 


— Nu atât de rea. 

Încuviinţând o dată din cap, ea continuă până ajunse 
la aleea indicată. Ajungând târziu, fu dezamăgită să nu 
găsească o femeie aşteptând-o. Pornind spre deschizătura 
care ducea în întuneric, putea doar să spere că îngrijitoarea 
de copii întârzia şi ea. 

— Ar fi trebuit să-ţi iei un felinar, zise el. 

— Nu ar fi luminat doar colţurile întunecate, ci şi pe 
mine. Că mă crezi sau nu, încerc să nu atrag atenţia asupra 
mea. Deşi bănuiesc că este puţin probabil ca vreo persoană 
din fosta mea viaţă să dea peste mine aici, bărbaţii angajaţi 
de fratele meu au pus nişte afişe cu portretul meu pe ele. 
Prefer să nu risc să fiu recunoscută. Cum ai zis şi noaptea 
trecută, cinci sute de lire reprezintă o sumă mare. 

— Poate ar trebui să-i spui fratelui tău să nu se mai 
bage. 

Ea aproape că zâmbi. 

— l-am zis. Nu chiar cu cuvintele alea, dar îi scriu în 
fiecare săptămână ca să-l asigur că sunt bine şi ca să-i cer 
să mă lase în pace. Dar ca întotdeauna din clipa în care m- 
am născut, dorinţele mele contează prea puţin. 

Sprijinindu-se de zid, cu strălucirea de la felinarul 
stradal luminându-l dintr-o parte, cu un picior peste celălalt 
şi cu braţele încrucişate peste piept, părea incredibil de 
masculin. 

— Ce urmăreşti cu tot ceea ce faci? 

— Ţi-am zis. Nu pot să suport gândul că aceşti copii 
sunt omorâţi. 

— Nu toate îngrijitoarele omoară copiii ce le sunt daţi 
în grijă. Mama mea nu a făcut-o. 

— Dar multe o fac, iar cele care nu o fac - câte dintre 
ei îi iubesc cu adevărat? Le-ai văzut pe femeile de noaptea 
trecută. Cu greu puteau fi considerate exemple de mame. 

— Păreau să lupte pentru ceea ce era al lor. 

Ea se strâmbă. 

— Luptau pentru monedele pe care le obțineau, nu 
pentru copiii de care să aibă grijă. Măsoară valoarea unui 
bebeluş în câţi şilingi le sunt puşi în palmă, nu în bucuria pe 


care o aduce în vieţile lor. 

— Ai un punct de vedere cinic. 

Ea râse. 

— Tu m-ai învăţat să privesc aşa. Şi am citit câteva 
articole despre asta. Este oribil ce li se întâmpla uneori 
acestor copii. 

— Nu-i poţi salva pe toţi. 

— Îi pot salva pe unii şi este de preferat şi atât, decât 
niciunul. ` 

Auzi hotărârea din vocea ei şi o admiră. Impotriva 
raţiunii, se aşeză şi o urmări cum se plimbă, trei paşi într-o 
direcţie, trei în cealaltă. Ar trebui să o lase singură. Avea 
treburile lui, dar se simţise atât de bine să o ţină în braţe, 
să-i inspire parfumul dulce. Poate că nu-şi permitea cine 
ştie ce parfum cu care se dăduse înainte, dar de-a lungul 
anilor îi intrase fără îndoială în piele şi devenise o parte din 
ea, care zăbovea încă - sau poate era doar amintirea lui 
cea care îi făcea nările să freamăte. 

În depărtare se auzi clinchetul unui clopot, de două 
ori. Era ora două. De ce nu recunoştea ea care era 
realitatea? De ce era atât de încăpăţânată? 

— Cât vei aştepta să apară persoana cu care ai 
întâlnire? 

— Cât trebuie. Poţi să pleci. 

— Ai zis că ai întârziat. Probabil a venit şi a plecat. 

Încleştându-şi pumnii, ea se întoarse pentru a-l 
înfrunta şi ieşi din umbre până când lumina căzu pe 
trăsăturile ei minunate. 

— Vorbeşti din experienţă? Pentru că aşa tratezi tu 
lucrurile? Apari şi apoi pleci când persoana cu care trebuia 
să te întâlneşti întârzie un pic? 

— Poftim? 

Ca şi cum ar fi fost împinsă de o forţă asupra căreia 
nu avea nici un pic de control, veni spre el cu o viteză ce-l 
surprinse. 

— Am aşteptat! Te-am aşteptat până la răsărit. El 
văzu clar suferinţa din expresia ei. Nu văzuse niciodată aşa 
o disperare. Da, ştiu că am întârziat douăzeci de minute. 


Dar nu am meritat nici măcar câteva minute de îngrijorare, 
de răbdare, de gândit că poate ceva mă întârzia? Câte 
minute mi-ai acordat înainte să te hotărăşti că ai terminat-o 
cu mine? 

Fiecare cuvânt pe care ea îl arunca spre el era o 
lovitură către capul lui, către inima lui, către stomacul lui. 

— M-ai aşteptat? 

— Am crezut că poate s-a stricat căruţa sau că a păţit 
calul ceva sau altceva, dar tu nu ai apărut deloc, nu ai 
trimis o vorbă. M-ai lăsat pur şi simplu acolo. Sau de fapt nu 
ai venit niciodată? A fost totul o mare glumă? Mi-ai luat 
singurul lucru de valoare pentru mine şi nu mai aveai 
nevoie de mine? Asta a fost? Amărâtul bastard care 
deflorează fiica unui conte. Asta le-ai povestit prietenilor 
tăi? Te-a transformat în bărbat? 

El îşi întinse lent corpul. 

— Am fost acolo, Vivi, la miezul nopţii, exact cum am 
promis 

— Atunci. Pentru Dumnezeu, de ce nu m-ai aşteptat? 

— Pentru că mă aştepta tatăl tău şi a pus să fiu 
arestat. 


Capitolul 12 


Crezuse că inima ei era doar bucăţi frânte, dar 
cuvintele lui o frânseră din nou. Durerea din piept făcea să-i 
fie greu să respire. 

— Nu, şopti ea îngrozită. Asta nu este posibil. 

— Abia am păşit în grădină când am fost acostat de 
poliţişti, legat ca o gâscă de Crăciun. Apoi tatăl tău a apărut 
din umbre. Îmi amintesc clar cuvintele lui. Le-am repetat în 
gând de un milion de ori. „Fata mea a terminat cu tine”. Am 
bănuit că tu i-ai spus despre mine, despre planurile 
noastre. 

Fiecare cuvânt era o lovitură care ameninţa să o facă 
să cadă în genunchi. Se întinse spre el, îşi retrase mâna, 


nefiind sigură că el i-ar accepta atingerea. 

— Nu, nu, Finn. Nu am spus nimănui. 

— Nu ştiu cum a aflat, Vivi, dar a aflat. A avut grijă să 
ajung la închisoare. 

— Oh, Dumnezeule! Lacrimile îi ardeau ochii. Nu-i mai 
păsa dacă el voia sau nu să-l atingă. Îşi puse palma pe 
obrazul lui. Bietul meu Finn! _ 

Apoi asta nu-i mai fu de ajuns. Işi petrecu braţele în 
jurul gâtului lui, strângându-l mai aproape. 

— Îmi pare atât de rău. Nu am ştiut. Nu mi-a spus 
niciodată nimic. 

O cuprinse în îmbrăţişarea sa, lipind-o de el de parcă 
ar fi fost un naufragiat pe mare şi cineva îi arunca în sfârşit 
o frânghie. 

— Am crezut că ştiai, zise el. Am crezut că tu eşti de 
vină. 

— Nu, iubirea mea. Alintul neaşteptat, rostit în acelaşi 
timp cu un hohot de plâns, veni din adâncul sufletului ei, 
pentru că dintr-odată avu nevoie să-l aline pe cel care 
cândva îi furase inima. Cât de îngrozitor trebuie să fi fost 
pentru tine! 

Se agăţă de el, chinuindu-se să facă faţă schimbării 
emoţiilor ei, ura pe care o nutrise, dezamăgirea pe care o 
suferise, frângerea inimii, după câte cumva reuşise să 
supravieţuiască. Crezuse că doar ea suferise, dar şi el 
trecuse prin propria suferinţă. 

— Cât timp? îndrăzni ca să întrebe, cu vocea aspră de 
durere, pentru tot ce avusese el de îndurat. Cât ai fost în 
închisoare? 

— Cinci ani. 

Cuvintele îi sfâşiară sufletul la fel de uşor cum un cuţit 
bine ascuţit taie prin unt. 

— Nu, nu, nu. 

Nu găsea cuvinte suficient de puternice ca să exprima 
profunzimea disperării provocate de faptul că el suferise 
atât de mult din cauza tatălui ei, de faptul că dorinţa lui de 
a fugi cu ea îl costase atât de mult. 

Retrăgându-se, el îi cuprinse chipul între mâini, 


susţinându-i privirea, în timp ce degetele mari îi ştergeau 
lacrimile ce-i curgeau pe obraji. 

— Nu plânge. A fost cu mult timp în urmă. 

Ea clătină din cap. 

— Nu chiar aşa de mult, Finn. De ce nu mi-ai scris? 

— Am crezut că asta ai vrut tu. Să scapi de mine. Am 
crezut că atunci când a venit momentul să iei decizia, tu ai 
hotărât că nu vrei să fii asociată cu un bastard. 

— Ah, Finn! Îşi trecu degetele prin părul lui. Nu am 
vrut decât să fiu cu tine. Miriam reuşise să împacheteze aşa 
de mult şi aşa strâns într-un săculeţ... 

Rămase aproape năucită la posibilitatea ce-i trecu 
prin minte. 

— Oh, sfinte Dumnezeule, ea a ştiut. Ar fi putut să-i 
spună tatei. 

El clătină din cap. 

— Nu ştiu, Vivi. Am fost neglijent când am adus-o pe 
Sophia după ce... chiar după. După ce făcuseră prima dată 
dragoste. Poate ne-a văzut un grăjdar. 

— Grăjdarul nu ştia că fugeam la miezul nopţii. Miriam 
ştia. Am avut încredere în ea, i-am spus totul. Şi asta te-a 
costat foarte mult. 

— Ne-a costat, zise el sumbru. 

Sfinte Dumnezeule, aşa era şi nu putea să-i dezvăluie 
cât de mult îi costase, nu acum, nu când ştia adevărul 
despre cât plătise el pentru că o iubea. 

El se uită în jur. 

— Femeia ta nu va veni, şi tu tremuri de frig. Hai să 
mergem undeva la căldură! 

Îi zdrobi inima din nou. După tot ce îndurase, după tot 
ce-i dezvăluise, el era îngrijorat că ea ar putea răci. Deşi 
tremura într-adevăr, nu avea nimic de-a face cu frigul, ci 
mai degrabă era efectul devastator al faptului că aflase ce 
se întâmplase cu adevărat în acea fatidică noapte. 

Braţul lui o cuprinse, lipind-o de el, în timp ce o scotea 
de pe alee şi se îndreptau spre stradă. În jur erau mai puţini 
oameni; petrecerea se mai potolise. Liniştea se potrivea cu 
starea ei. Cândva lumea ei fusese plină de promisiuni şi 


acum părea să fie condamnară pentru totdeauna la nuanţe 
de gri. Cât de întunecat trebuie să fi fost pentru Finn! 

— Hei! strigă el, eliberându-i mâna şi păşind pe 
stradă, în calea unei birje. 

Vizitiul opri. Finn îi dădu adresa de la orfelinat în timp 
ce o ajută să urce în trăsură şi o urmă şi el. Mâna lui, atât 
de caldă, atât de puternică, o cuprinse pe a ei şi o aşeză pe 
coapsa lui, de parcă avea nevoie să aibă contact cu ea. 

— Am fost aşa de proastă, Finn! Trebuie să fi fost 
Miriam. 

— De ce ti-ar trăda încrederea? 

Voia să se cuibărească în poala lui şi să-l ţină 
aproape, să-l protejeze de tot ceea ce suferise. 

— Dacă eu aş fi fugit, ea şi-ar fi pierdut înalta poziţie 
de cameristă a fiicei unui conte, despre care ea spera că va 
ajunge ducesă. Ar fi devenit pur şi simplu o altă servitoare. 
Avea grijă de ea însăşi. Şi pentru că eu am fost prea 
proastă... 

— Nu ai fost proastă. 

— Cum altfel ai zice? Am fost aşa de prinsă cu ale 
mele, încât nici nu m-am gândit că ea ar putea vedea 
fericirea mea ca sfârşitul fericirii ei. Şi asta te-a costat pe 
tine. Dumnezeule! Dumnezeule! Lacrimile  reveniră 
răzbunătoare când şi-l imagină închis într-o celulă, despărţit 
de familia lui. Cât trebuie să mă fi urât! 

Cu mult mai mult decât îl dispreţuise ea. 

Izbucni în râs. 

— Cu toate astea, după tot ce s-a întâmplat, mi-ai 
sărit de două ori în ajutor. Cu mâna liberă, îi cuprinse 
maxilarul. Toată bunătatea asta a ta, mă bucur că nu au 
omorât-o. Sau cel puţin nu reuşiseră să o omoare. Nu putea 
să nege că în el era ceva mai dur acum. Imi pare rău că te- 
am lovit noaptea trecută. 

El îşi puse mâna peste ale ei, le întoarse un pic şi îi 
sărută podul palmei, cu ochii în ochii ei. 

— Ai crezut că te-am abandonat. Aş fi înţeles dacă m- 
ai fi înjunghiat. 

Ea îşi îngropă faţa în curbura umărului lui, se bucură 


de braţele lui care o strângeau şi o ţineau la piept. Se lăsă 
tăcerea, alinându-i cu pacea ei. De câte ori fuseseră 
împreună şi nu avuseseră nevoie de cuvinte? Acum era ca 
şi cum ar fi călătorit prin amintirile lor individuale, 
chinuindu-se să privească acea ultimă noapte în mod 
diferit, de parcă se uitau printr-un caleidoscop, rotind 
capătul pentru ca piesele să formeze cu totul altceva. Tot 
ce ştiuse ea, tot ce crezuse despre acea noapte fatidică nu 
era nici pe departe adevărat. 

Ajunseră în sfârşit la destinaţie şi coborâră. Cu mâinile 
cuibărite în ale ei, îl conduse pe poartă - surorile nu o 
încuiau niciodată; aveau încredere - şi, ocolind prin spate, 
spre bucătărie, unde ea lăsase o lampă singuratică aprinsă 
pe masa care de obicei era folosită pentru a face mâncare. 
Surorile nu aveau servitori şi se ocupau singure de tot. 

Când uşa se închise, în loc să-i dea drumul la mână, o 
trase spre el de parcă voia să o conducă într-un dans. El îşi 
puse uşor mâinile pe spatele ei, iar ea îl îmbrăţişă. Fu 
nevoită să-şi dea puţin capul pe spate ca să se uite în ochii 
lui, să se uite la acei ochi căprui care-i aminteau de 
ciocolata caldă. 

— Aş putea pune un ceainic pe foc, zise ea încet. 
Ceaiul mereu îmbunătăţeşte lucrurile. 

— Aşa zice şi mama. Eu am descoperit că whisky-ul 
merge şi mai bine. 

— Mă tem că n-ai să găseşti pe aici. Cu degete 
tremurătoare, atinse tandru vânătaia de pe maxilarul lui, o 
amintire că ea îl lovise. Îmi pare aşa de rău, Finn! 

— Gata cu scuzele, Vivi! Niciunul din noi nu a fost de 
vină. Amândoi am fost păcăliţi. 

Nu era chiar aşa de sigură că putea să accepte asta. 
Dacă nu i-ar fi spus lui Miriam. 

— Vreau să ştiu şi să înţeleg totul. 

Văzu în ochii lui adânci o multitudine de emoţii şi îşi 
dădu seama că erau unele lucruri pe care el nu le spunea. 

— Hai să stăm jos, da? zise ea. 

Incuviinţând din cap, el îi dădu drumul. Fără să se mai 
deranjeze să-şi dea jos pelerina, se lăsă pe un scaun de o 


parte a mesei, indicându-i că el ar trebui să se aşeze pe cel 
din capul mesei. După aceea, ea îşi puse ambele mâini cu 
palmele în sus, recunoscătoare când el le cobori pe ale lui 
peste ale ei. Îşi strânse degetele peste venele proeminente 
şi peste muşchii încordaţi care îi trădau forţa. Oftă prelung 
şi din suflet. 

— Abia pot să respir când mă gândesc la tine în 
închisoare. 

— Atunci nu te gândi la asta. Nu ţi-am spus ca să-ţi 
imaginezi ororile de acolo. Am vrut să înţelegi unde am 
fost. De ce nu eram acolo. 

Ea clătină din cap. 

— Înţeleg că nobilimea are foarte multă putere, dar să 
spună autorităţilor să trimită un om la închisoare fără niciun 
motiv... 

— M-a acuzat că am furat un cal. 

Ea crezu că i se face rău. 

— Cum a putut să facă asta? Cum a putut să mintă? 

— Poate a crezut că te proteja. 

— Pe mine? Nu. Dacă încerca ceva era să-şi ţină 
reputaţia nepătată. Ruşinea prin care ar fi trecut dacă s-ar 
fi aflat că fiica lui fugise cu un om simplu. li strânse mâinile. 
Nu am văzut nimic în ziare despre arestarea ta. 

— Cred că tatăl tău s-a asigurat să nu se menţioneze 
nimic în ziare. Sau poate fraţii mei au făcut asta. Nu ar fi 
fost în interesul afacerilor lor dacă se afla că un Trewlove 
era hoţ. La acea vreme, mie prea puţin îmi păsa. 

Deoarece crezuse că asta îşi dorea ea. Avu nevoie de 
toată forţa ei interioară ca să nu urle auzind această 
nedreptate. Apoi lacrimile îi ardeau din nou ochii. 

— Nu mai plânge, Vivi. Mi se frânge inima să te văd 
plângând. 

— Dar mă doare, Finn. Mă doare să ştiu că ţi-a făcut 
asta, şi eu nu am ştiut. Am crezut că m-ai abandonat, dar 
eu am fost cea care te-a abandonat de fapt. 

— Nu ai ştiut. 

— Dar mă simt ca şi cum cumva ar fi trebuit să ştiu. 
Am fost furioasă pe tine, dar furia mea nu a fost îndreptată 


în direcţia corectă. Ar fi trebuit să fie îndreptată spre tatăl 
meu şi acum el nu mai este aici să îndure furia mea. Işi 
dorea să-şi trezească tatăl, să-l facă să-i spună tot ce 
aranjase, dar el murise în urmă cu câţiva ani. Inchisoarea 
trebuie să fi fost absolut îngrozitoare pentru tine. 

— A fost mai bine decât ce se plănuise iniţial pentru 
mine: deportarea. 

Ştia că uneori criminalii erau deportaţi de pe țărmurile 
Angliei, în Australia. 

— Cum ai reuşit să scapi de aşa o pedeapsă? 

— Aiden. A vorbit cu tatăl nostru, l-a convins să-şi 
folosească influenţa pentru a-mi schimba sentinţa, pentru a 
o reduce. Nu ştiu exact cum a reuşit, ce a dat la schimb. Nu 
vrea să discute despre asta, nu vrea să-mi spună ce preţ a 
plătit, dar ştiu că l-a costat scump pentru simplul fapt că nu 
vrea să vorbească despre asta, nu vrea să mă simt 
îndatorat. Trasă o linie pe palma ei cu degetul de parcă 
abia acum o descoperea. Dar eu tot mă simt dator. 

lar acum, şi ea îi era datoare lui Aiden pentru ceea ce 
făcuse ca să-şi scutească fratele de o soartă mai rea, o 
soartă care apăruse din cauza ei. 

— În noaptea aceea, mama a venit pe neaşteptate la 
mine în dormitor, cu puţin timp înainte de miezul nopţii. Nu 
părea surprinsă să mă găsească încă îmbrăcată, dar rareori 
era atentă la mine ca să observe aşa ceva, aşa că eu nu am 
dat prea multă atenţie. Voia să vorbim despre - îşi înfipse 
degetele în frunte, încercând să facă un efort să gândească 
mai clar, să-şi amintească exact ce se spusese - cum să ţin 
un recital, ca Thornley să mă audă cântând. Eu am intrat în 
joc, m-am prefăcut că era o idee splendidă şi în adâncul 
meu urlam de fericire că nu va trebui să mai cânt din nou. 
Că nu va mai trebui să joc un rol pe care nu-l doream. 

— Erai deja logodită cu el când ai acceptat să te 
măriţi cu mine? 

Ea clătină din cap. 

— Nu. Taţii noştri semnaseră un acord, dar el nu mă 
ceruse încă în căsătorie. Niciunul din noi nu se grăbea. Cred 
că ştiam amândoi că nu ne potriveam cu adevărat. Deşi 


mai devreme în acest an am încercat să forţăm. Am 
oficializat lucrurile şi ne-am logodit în iunie. Până la urmă, 
eu nu am putut s-o fac. Se uita la el cât putea de sincer, 
fără să se deranjeze să-şi ascundă furia. Cred că mama ştia 
tot ce plănuise tata, a venit în camera mea în mod 
intenţionat, ca să-mi întârzie plecarea. Cum au putut să fie 
aşa de trădători, aşa de cruzi? Şi apoi să-mi ascundă totul. 
Şi apoi, camerista mea este la fel de vinovată. Sunt 
convinsă că ea a fost. Când am crezut că tu nu ai venit, ea 
m-a consolat - ah, ce obraznică! M-a convins că, dacă i-am 
dat unui domn laptele, era puţin probabil ca el să cumpere 
vaca. 

— Ah, Vivi! Dacă nu crezi nimic altceva, să crezi asta. 
După ce am gustat laptele, eu clar am vrut vaca. 

Ea izbucni în râs şi îşi acoperi gura. Nu-şi putea aminti 
ultima dată când râsese, dar ochii lui sclipeau de bucurie de 
parcă îşi amintea de o vreme mai fericită, mai plină de 
bucurie. 

El se întinse foarte lent, de parcă-i era teamă că ea ar 
fi scăpat, şi îi atinse buzele cu un deget. 

— Mereu mi-a plăcut râsul tău. 

— L-am ţinut încuiat mulţi ani. 

El îi mângâie buza de jos cu degetul mare, şi ea 
aproape-l trase în gură, amintindu-şi cât de sărată era 
pielea lui şi cât de mult îi plăcuse, dar nu era momentul 
acum. Amândoi erau răniţi, doar că abia acum îşi dădeau 
seama că armele folosite pentru a-i răni erau diferite de 
cele crezute iniţial. El îşi puse mâinile la loc peste ale ei. 

— Închisoarea a fost teribil de îngrozitoare? 

—  Singuratică. M-au trimis la Pentonville. Se 
presupune că ar fi o închisoare-model, dar este doar crudă. 
Trăiam în izolare. Când ieşeam la plimbare în curtea 
închisorii, trebuia să purtăm glugi maro şi nu aveam voie să 
vorbim unii cu alţii. Oamenii înnebuneau, Vivi. O vreme am 
crezut că şi eu voi înnebuni. 

— Oh, Dumnezeule! Îi duse mâinile la buze, îi sărută 
degetele, voia să plângă din nou pentru tot ce îndurase el. 
Îmi pare aşa de rău, Finn. Dacă aş putea să dau timpul 


înapoi, nu aş mai spune nimănui. 

— Şi atunci cum te-ai mai fi îmbrăcat să ieşim în 
cârciuma lui Gillie? 

Incerca să o facă să se simtă mai bine, dar cum putea 
ea să se simtă mai bine când acum ştia prin ce trecuse el? 

— Am petrecut mult timp gândindu-mă la noaptea 
aceea şi la cât de frumoasă erai. 

Era destul de sigură, judecând după căldura obrajilor 
proprii, că roşea. 

— AŞ fi crezut că m-ai preferat în rochia de bal. 

— Noaptea aia a fost mai mult pentru vise. 

Aşa fusese. O noapte magică, fantastică. Când 
dansaseră împreună. Când venise în dormitorul ei. 

— Sunt destul de surprinsă că fraţii tăi nu mi-au zis 
nimic, zise ea. 

— Eu le-am interzis, i-am convins că mă voi ocupa de 
situaţie când voi fi liber. 

— Dar nu m-ai confruntat când ai fost eliberat. 

El ridică din umeri. 

— După cinci ani, voiam doar să uit. 

— Nu pot să te condamn. 

Aplecându-se, el îi cuprinse obrazul. 

— Acum descopăr că am pierdut trei ani. Dacă aş fi 
venit la tine, cerându-ţi o explicaţie, am fi aflat adevărul 
mult mai repede. Ai fi revenit în viaţa mea. Am fi putut 
relua de unde am rămas. 

Ea nu era aşa de sigură. Trecuse prin multe în cei 
cinci ani cât el fusese în închisoare, lucruri care o 
schimbaseră în mod irevocabil. Dacă el afla, şi-ar fi putut da 
seama că nu avea de ce să-i mai pese de ea. 

— Domnişoară Kent? 

Auzind sunetul vocii maicii Theresa, sări în picioare, 
aproape dărâmând scaunul, dându-şi vag seama că Finn 
stătea în picioare, dar mai conştientă de privirea lui, chiar 
dacă nu-l putea vedea, fiindcă i se zburlise părul de pe 
ceafă. Cu siguranţă îl nedumerea numele cu care i se 
adresase femeia, dar ea nu le spusese celor de aici că 
făcea parte din nobilime. 


— Oh, maică. M-aţi speriat. 

— Este cam târziu pentru o vizită din partea unui 
bărbat. 

Cu inima încă tresăltându-i în piept, încuviinţă frenetic 
din cap. 

— Domnul Trewlove m-a salvat în noaptea asta când 
am fost atacată de nişte golani. Îi mulţumeam cu nişte ceai. 
Ceai care spera că maica nu va observa că nu fusese făcut. 
O mulţumire neînsemnată în schimbul vieţii mele, dar asta 
e. 

— Aş vrea să încetaţi cu deplasările astea târziu în 
noapte, o certă maica Theresa. 

— Data viitoare voi fi mai atentă. Îl voi conduce pe 
domnul Trewlove acum. 

Se întoarse către Finn şi îi indică uşa. 

— Maică, zise el sec. 

— Domnule Trewlove, familia dumneavoastră este 
destul de cunoscută în Whitechapel. Dumneavoastră care 
sunteţi mai exact? 

— Finn. 

— Ne-am cunoscut? Ceva la dumneavoastră mi se 
pare cunoscut. 

— Nu, din câte-mi amintesc, maică. 

— Ei bine, deseori confund oamenii cu cineva pe care 
l-am văzut. Apreciem că aţi salvat-o pe domnişoara Kent. 
Este foarte îndrăgită de toată lumea de aici. Noapte bună, 
domnule. Mergeţi cu Dumnezeu! 

Lavinia îl urmă pe Finn afară pe verandă. 

— Îmi pare rău că am fost întrerupţi aşa abrupt, dar 
nu cred că ar fi plecat din încăpere dacă mai rămâneai. 

— Nu-ţi mai cere scuze, Vivi! Zâmbi, zâmbetul familiar 
din tinereţea lui. Şi apoi, mă pot oricând strecura înapoi. 

— Împart o cameră cu una dintre maici. 

— Păcat! 

Ea îşi trecu degetele prin părul lui. 

— Îmi pare aşa de rău pentru ceea ce ţi-a făcut familia 
mea. Şi cuvintele alea par atât de imperfecte, atât de 
nepotrivite. 


— Ce facem acum, Vivi? 

— Ne întoarcem fiecare la viaţa lui. 

— Nu crezi că putem relua de unde ne-am oprit? 

— Nu. Dacă ai simţit măcar pe jumătate furia, 
ranchiuna şi... ura pe care eu le-am simţit faţă de tine în 
aceşti opt ani, dacă a mocnit în tine cum a făcut în mine, 
atunci nu cred că există un drum pentru noi. Ne-am 
schimbat, Finn, ştii şi tu asta. Circumstanţele ne-au 
schimbat. Nu mai suntem oamenii care eram. Părinţii mei, 
naiba să-i ia pe amândoi, au avut grijă de asta. 

Coborându-şi mâna, îi cuprinse maxilarul. 

— Dar să ştii ceva: cândva te-am iubit din toată inima. 
Şi în noaptea aceea chiar intenţionam să plec cu tine. 


* 


Clubul Cerberus nu-şi închidea niciodată porţile, aşa 
că Finn ştia că-şi va găsi fratele pe undeva printre zidurile 
sălii sale de jocuri. Dacă nu în biroul lui, atunci în camera 
unde dormea. Aiden trăia şi respira în clubul lui. Singurele 
momente când nu se afla acolo erau când se oprea la 
taverna lui Gillie pentru o halbă. 

În timp ce mergea prin diverse săli, observă că 
afacerea mergea bine în seara asta, de fapt mereu mergea. 
Clubul atrăgea oameni de rând şi nobilimea mai puţin 
influentă - al doilea fiu, al treilea, al patrulea, precum şi pe 
cei care nu mai aveau credit în sălile de joc mai 
respectabile sau îşi pierduseră complet calitatea de 
membru. Erau chiar şi câteva femei, măsurându-şi 
abilităţile cu bărbaţii care le înconjurau. În ceea ce-l privea 
pe Aiden, monedele erau neutre. Nu-i păsa deloc de mâna 
care renunţa la ele. li păsa doar să se renunţe la ele. 

Îşi zări într-un final fratele stând la etajul superior, 
uitându-se peste domeniul său, emanând aceeaşi doză de 
încredere şi putere pe care Zeus ar fi putut să o emane în 
timp ce observa lumea de pe Muntele Olimp. Toată lumea 
ştia că nu era un bărbat cu care să te pui. Era genul de om 
de temut, chiar şi când fusese băiat, jucând alba-neagra, 


luând bani de la oamenii care credeau că-şi puteau da 
seama sub care din cele trei căni se afla bobul de mazăre. 
Dar mâinile lui erau mereu prea rapide - nu în a mişca 
cănile, ci în a scoate bobul de mazăre fără să observe 
nimeni. 

Finn urcă pe nişte scări ascunse, de care ştiau şi 
aveau acces cei care intrau cu Aiden. Când ajunse la etaj, 
se îndreptă spre locul unde stătea fratele lui. 

— Multă lume în seara asta, chiar şi la orele astea 
târzii, spre dimineaţă. 

Câştigul din noaptea asta îmi ajunge să mă scald în 
whisky. Cum a fost noaptea ta? 

— Revelatoare. Mă întrebam dacă putem sta de 
vorbă. 

— Sigur. 

Finn privi în jur. 

— Mă gândeam undeva mai retras. 

Aiden chicoti încet. 

— Nimeni nu ne poate auzi aici. 

— Nu, dar ne pot vedea, şi tu nu te pricepi prea bine 
să-ţi controlezi temperamentul. 

— Nu-mi place cum sună asta. Nu ne batem, nu? 

Mai mult de o dată îşi rezolvaseră problemele cu 
pumnii. 

— Sper că nu, dar depinde de cât de rezonabil eşti. 

Aiden rânji. 

— Ce mai e amuzant dacă eşti rezonabil? 

Cu toate astea îl conduse pe un coridor în camera lui 
de lucru şi se aşeză pe scaunul din spatele biroului, în 
vreme ce Finn se aşeză pe cel din faţa lui. Era din piele, 
capitonat, foarte confortabil. Lui Aiden îi plăcea confortul. 

— Nu mi-ai răspuns niciodată până acum când te-am 
întrebat, dar în noaptea asta am nevoie să ştiu. Ce i-ai dat 
la schimb tatălui nostru ca să te asiguri că nu voi fi 
deportat? 

Fruntea fratelui său se încruntă chiar dacă îşi flutură 
mâna peste birou de parcă ar fi vrut să gonească o muscă 
enervantă. 


— Nu-ţi face griji în legătură cu asta. Ţi-am zis înainte 
că am plătit cu plăcere. 

— Aiden, a ieşit la suprafaţă o informaţie despre 
noaptea în care am fost arestat şi simt nevoia subită de a 
şti totul despre acea perioadă. Nu am făcut presiuni prea 
mari pentru că era ceva neplăcut de înfruntat - sau aşa 
credeam eu că va fi. Am descoperit că dacă laşi lucrurile 
fără să întrebi faci un mare deserviciu multora. Te rog. Ce 
târg ai făcut? 

Aiden se rezemă în scaunul lui, lăsă capul pe spate şi 
se uită în tavan. Oftă profund într-un final, îşi cobori capul şi 
întâlni privire lui Finn. 

— Şaizeci la suta din profiturile de la clubul Cerberus. 

— Doar nu vorbeşti serios. Nu cred că ai fost aşa de 
nebun... 

Aiden sări din scaun. 

— Nu ar fi făcut nimic ca să te ajute, nu ar fi ridicat 
nici măcar un deget. Eşti fiul lui! Mă doare undeva că 
suntem ilegitimi. Nu ar trebui să-i pese că nu suntem copii 
legitimi. Le-a tras-o mamelor noastre şi apoi a crezut că 
scapă de noi punând câteva lire în palma lui Ettie Trewlove? 
Nu aşa merg lucrurile. Sângele lui este în venele noastre. 
Respira cu dificultate, şuierat. Era un subiect asupra căruia 
niciodată nu căzuseră de acord - Aiden îl ura pe tatăl lor cu 
fiecare fibră din corpul lui, în vreme ce lui Finn nu-i păsa 
nici cât negru sub unghie de el. Autorităţile aveau să te 
trimită în partea cealaltă a lumii. Nu puteam să-i las să facă 
asta. Se lăsă înapoi în scaun. Ştiam că avea probleme 
financiare, aşa că m-am folosit de dificultăţile lui să obţin ce 
am vrut, ce aveam nevoie. 

— Dar şaizeci la sută... 

El ridică din umeri. 

— Eu am oferit cincizeci. A negociat la sânge 
nenorocitul nostru tată, un ticălos mai mare decât oricare 
dintre noi. Dar a meritat, Finn! Aş fi mers până la nouăzeci 
la sută. 

— Şi mai zici de mine că-s nebun. 

— Te iubesc, frate. Părând jenat de ultima lui 


declaraţie, Aiden îşi găsi de lucru turnând nişte whisky în 
două pahare. Tu eşti tot ce am. 

— Îi ai pe Mick şi Beast şi... 

— Nu este acelaşi lucru. Îi împinse lui Finn un pahar 
peste birou. Sângele lor nu este al meu. Nu mă înţelege 
greşit. li iubesc, aş muri pentru ei. Dar eu şi cu tine avem o 
legătură care merge mai departe decât orice împărtăşesc 
cu ei. 

După ce înghiţi nişte whisky, Aiden puse paharul jos şi 
trecu cu degetul peste marginea acestuia. Finn vedea cum i 
se răsucesc rotiţele în cap. 

— De ce eşti curios de noaptea asta? întrebă el într-un 
final. Ai întrebat când ai ieşit din închisoare, te-ai mulţumit 
că nu ţi-am zis. De ce ai insistat în noaptea asta? Ce 
informaţie a ieşit la lumină? 

— Nu m-a trădat, Aiden. 

— Ah, Dumnezeule! Vorbim despre Nebunia lui Finn 
aici? Ai văzut-o, ai vorbit cu ea? Ce va ieşi bun din asta? Şi 
apoi nenorocita aia ar minţi... 

— Nu ar minţi, nu pe mine. Şi nu o jigni. Nu accept. 

Aiden îşi dădu ochii peste cap. 

— Dacă nu ea te-a trădat, atunci cine? 

— Ea crede că a fost camerista ei. Era singura 
persoană care mai ştia că plănuiam să fugim împreună. 

— Camerista. Se încruntă. Nobilii mereu dau vina pe 
cei care muncesc. 

Era un lucru ciudat că amândoi aveau păreri aşa de 
proaste despre aristocrație, când doi dintre fraţii lor se 
căsătoriseră cu membri ai nobilimii, şi Finn fusese 
îndrăgostit cândva de o fată de nobil. 

— Poate am fost doar nesăbuit. 

— Nu tu, frate. 

— Eram mai tânăr atunci, Aiden. Nu eram aşa de 
precaut. 

— Tu mereu ai fost precaut. 

Finn nu avea chef să se certe. Luă o gură din whisky 
şi încercă să-şi aducă aminte cum fusese în vremea aceea, 
cum în entuziasmul lui de a o vedea pe Vivi, deseori nu 


fusese deloc precaut. Dar Aiden avea dreptate. Niciodată 
nu fusese atât de nesăbuit. Nu mai era chiar aşa de sigur 
că putea să spună la fel despre fratele său. Mai luă o 
înghiţitură de whisky, apoi aşteptă în timp ce-l ardea pe 
gât. 

— Deci cât timp trebuie să-i dai tatălui nostru şaizeci 
la sută? 

— O eternitate. 

— Doamne, Aiden. 

El râse. 

— Ştii că am ajuns să mă gândesc să angajez nişte 
dealeri care sunt abili la împărţitul cărţilor, ca să se asigure 
că pierde casa? Să pierd totul, ca să nu-i mai dau nimic? 

— Dar iubeşti locul ăsta. 

— Da, aşa este. 

— Poate că am putea transfera datoria ta faţă de el la 
mine. 

— Nu-i da niciun sfant. Evită-l, Finn! Va găsi o metodă 
să-i plăteşti ceea ce nu-i datorezi. Se pricepe la asta. 

El încuviinţă din cap. 

— Viaţa nu este dreaptă. Soţul mamei noastre a părut 
să fie un om bun şi a murit de tânăr. Contele este un 
netrebnic de primă clasă şi încă respiră. 

— La un moment dat o să mă răzbun pe el. Nu-ţi face 
tu griji cu asta. Las-o în seama mea! Acum o să te însori cu 
fata? 

Clătinând din cap, Finn mai luă o înghiţitură, 
întâmpinând arsura, aşteptând ceața pe care o putea 
aduce. 

— Se simte responsabilă pentru ceea ce mi s-a 
întâmplat. Zice că amândoi ne-am schimbat prea mult, că 
nu mai suntem cum am fost cândva. Cu asta are dreptate. 
Am iubit-o pe fata care a fost. Nu sunt sigur de ce simt faţă 
de femeia care a devenit. Este diferită. Are ceva dur în ea, 
dar are şi generozitate. Nu reuşesc să o citesc. Nu înţeleg 
de ce a ales drumul ăsta. 

— Parcă ai fi îndrăgostit. 

— Mai degrabă intrigat. Trebuie să o vezi din nou, 


Aiden, ca să-ţi dai seama la ce mă refer. 

— N-am niciun chef să mă apropii de ea. 

— Da, bine, dorinţa aceea nu mai e de actualitate. Stă 
la un orfelinat al Surorilor Milei, care nu-i aşa departe de 
aici. 

— N-are cum să fie fericită acolo. 

— În mod ciudat, pare să-şi fi găsit pacea acolo. 

— Îndrăgostit, mormăi dezgustat Aiden. 

— Nu sunt. 

Nu era, dar nu putea să nege că existase ceva 
reconfortant în statul la masa de lemn în bucătăria caldă, 
ţinându-se de mână, vorbind cu ea. Cândva se imaginase 
alături de ea într-o casă, cu ea pregătindu-i masa. Niciodată 
nu-i trecuse prin minte că o doamnă din nobilime s-ar putea 
să nu ştie nimic despre cum se pregăteşte mâncarea. Cât 
de tânăr şi inocent fusese! Dacă s-ar fi căsătorit, ar fi murit 
fără îndoială de foame. Ce fusese în capul lui să creadă că 
ea ar fi fost mulţumită să trăiască în mizeria pe care o avea 
el de oferit? 

Dar crezuse că el va fi mulţumit, că împreună vor găsi 
fericirea. Ştiind ca ea nu-l trădase, nu putea decât să 
jelească pierderea a ceea ce ar fi putut să aibă. Se întrebă 
dacă mai exista vreun pic din fata de atunci. Dacă 
împreună ar fi putut găsi ceea ce au pierdut. 


Capitolul 13 


Cu mâinile încleştate în faţă, încercând să pară pe cât 
de smerită şi pocăită posibil, Lavinia stătea în faţa biroului 
la care şedea maica Theresa, studiind-o cu ochii întunecaţi, 
ca de corb. N-o interesa în mod deosebit păsările. Deşi o 
respecta pe maica Theresa, nu era încântată de felul cum o 
făcea să vrea să se agite. Era o femeie adultă acum, nu mai 
era o fată de şaptesprezece ani care voia să fugă cu om 
simplu. 

— Trebuie să recunosc, domnişoară Kent, că sunt un 


pic îngrijorată că am găsit un domn în bucătărie la primele 
ore ale dimineţii. 

— După cum am explicat, mi-a făcut un mare serviciu 
şi am considerat că o ceaşcă de ceai ar fi în regulă, ca un 
mulţumesc. 

Şi pentru că aveau nevoie să discute anumite lucruri, 
un trecut care se dovedise a nu fi aşa cum îl crezuseră 
amândoi. 

— Deci, când am ajuns eu, el ori era acolo de suficient 
timp cât să-şi terminat ceaiul, iar tu să fi strâns lucrurile, ori 
ceaiul nu fusese încă servit. 

Ea îşi strânse buzele. 

— Am descoperit că prefera whisky-ul în locul 
ceaiului, aşa că doar am conversat. 

— Înţeleg. Ştiu că simţi că ai o chemare, dar întâlnirile 
astea târzii în noapte nu sunt periculoase doar pentru tine, 
mă tem că îţi ameninţă şi sufletul. 

Sufletul ei era deja condamnat, dar nu i-ar fi 
mărturisit asta maicii. 

— Vă asigur că nu s-a întâmplat nimic între mine şi 
domnul Trewlove azi-noapte. 

— Cu toate astea, nu trebuie să-i permiţi lui sau 
oricărui bărbat să intre în această reşedinţă din nou, nici 
noaptea, nici la orice oră, fără o însoţitoare. 

— Nu ne vom mai vedea. Aceasta a fost o parte a 
discuţiei noastre, să clarificăm nişte lucruri. 

— Înţeleg. Deci aţi ajuns la o înţelegere? 

— Da. 

Maica Theresa o studie, şi Laviniei îi trecu prin minte 
neliniştitoarea idee că femeia putea să pătrundă dincolo de 
suprafaţă şi să descopere toate secretele şi minciunile ei, 
secrete pe care nu le împărtăşise cu Finn, secrete care erau 
crucea pe care o avea ea de dus. 

— Este destul de chipeş. 

Lavinia nu se putu abţine. Se holba la femeia care 
stătea aşa de înţepată şi critică în spatele biroului. 

— Închide gura, domnişoară Kent. Nu este deloc 
flatant să arăţi ca un peşte aruncat pe malul râului. 


Nedându-şi seama că rămăsese cu gura căscată, o 
închise. 

— Îmi cer scuze, maică. Eu doar... 

— Oi fi eu o Soră a Milei, dar sunt şi femeie. Aş zice că 
domnul Trewlove a dus multe femei pe calea ispitei. 

Nu era chiar aşa de sigură că pe ea o dusese el, ci 
mai degrabă găsise drumul de una singură, alergând pe 
acel drum în braţele lui. 

— Nu sunt deloc interesată de el în acest mod. Eu am 
doar un scop acum, şi acela îl reprezintă copiii. 

— O iniţiativă merituoasă. Dar, mă întreb dacă nu te 
ascunzi de ceva. 

— De familia mea. V-am spus asta când am venit aici. 

— Eu mă tem că te ascunzi de ceva mult mai... 
personal. Ceva ascuns adânc în tine. Poate ai nevoie să te 
întorci acasă şi să clarifici acolo lucrurile. 

— Mama mea este o femeie deosebit de puternică. 

O încuiase de mai multe ori pe Lavinia până îşi 
„recăpătase minţile”. 

— Majoritatea aşa sunt. Dar nu te poţi ascunde pentru 
totdeauna. Adună-ţi curajul şi, când eşti gata, să ştii că 
Dumnezeu îţi va sta alături. 

Făcu o mică reverență, îndoind repede din genunchi. 

— Mulţumesc, maică. 

Plecând din încăpere, se retrase la micul birou din 
oficiul înghesuit pe care maicile îi permiteau să-l folosească 
atunci când lucra. Marea salvare a micuţei încăperi era că 
fereastra dădea spre grădinile din spate, unde copiii mai 
mari şi puradeii zburdau. Râsetele lor îi umpleau sufletul. 

Cu ziarele întinse în faţă, parcurgea anunţurile 
văduvelor care căutau să ia în îngrijire copii cu sănătate 
şubredă. „Sănătate şubredă” era una dintre expresiile 
folosite pentru a identifica îngrijitoarele de copii. Şi cel mai 
sănătos dintre copii dacă le era adus, cu timpul ar fi pierit 
din cauza sănătăţii şubrede. Rareori se putea dovedi că 
moartea era cauzată de neglijenţă. Copiii mureau, mult 
prea mulţi din cauze naturale. 

De obicei era mai rapidă cu parcurgerea şi încercuirea 


anunţurilor care îi atrăgeau atenţia, cele cărora le 
răspundea apoi cu o scrisoare de solicitare, care, dacă avea 
noroc ducea la o întâlnire, dar mintea ei se tot întorcea la 
noaptea precedentă, la revelaţiile descoperite. 

Nu putuse să doarmă, fiind asaltată de toate 
amintirile cu Finn de fiecare dată când închidea ochii. Ştia 
cum fusese, tandru şi dulce. Apoi bărbatul care devenise 
acum îşi făcea loc în mintea ei şi nu mai era băiatul pe care 
îl iubise, ci un bărbat adult pe care nu-l cunoştea. Avusese 
dreptate să descurajeze orice între ei. Cu toate astea, dintr- 
odată i se făcu dor de el, voia să afle totul despre el. Aşa de 
multe regrete, aşa de multe momente pierdute. 

Clătinând din cap, îşi concentră din nou atenţia la ce 
avea de făcut şi găsi un anunţ care părea promiţător. 
Închise ochii. Promiţător era un cuvânt pentru ceva 
minunat, nu îngrozitor. Îşi dorea să nu existe anunţuri, să 
nu fie nevoie de femei care să ia copii din flori. Pentru că 
multe orfelinate refuzau copiii ilegitimi, de parcă ei erau 
răspunzători de condiţia lor. Inţelegea nevoia, dar cu 
siguranţă existau metode mai bune de a rezolva situaţia. 
Intervievase femei care născuseră în afara căsătoriei şi pe 
câteva dintre îngrijitoarele pe care le întâlnise, sperând să 
scrie o serie de articole care vor trezi parlamentul în faţa 
nevoii disperate de a face o reformă când venea vorba 
despre bunăstarea celor mai inocenți dintre ei. 

Când se întinse după o bucată de hârtie să răspundă 
unui anunţ, auzi râsete mai puternice şi voioşie dincolo de 
fereastră. Inima i se umplu de bucurie, sufletul i se primeni, 
şi îngrozitoarea sarcina care o aştepta nu mai păru chiar 
aşa de îngrozitoare. Avea un scop care poate că nu-i 
ştergea toate păcatele, dar, cu siguranţă, o făcea să 
trăiască mai uşor cu ele. 

Tropăitul unor picioare mici răsună pe hol, cu râsete 
tot mai sonore, până când o fetiţă micuță pe nume Daisy 
dădu buzna în birou. 

— Domnişoară Kent! A adus un cal! 

Ea se încruntă. 

— Poftim? 


— Domnul. A adus un cal, cel mai curat pe care l-aţi 
văzut vreodată. Este alb cu totul. 

Inima i se zbătu în piept. 

— Un cal? repetă de parcă nici nu ştia ce este un cal. 

Daisy încuviinţă din cap cu atâta forţă, încât codiţele 
ei blonde se loviră de umeri. 

— Îl putem călări în grădină! 

Împingându-şi scaunul, fu surprinsă să descopere că 
genunchii aproape-i tremurau când se ridică. Nu putea fi 
calul la care se gândea ea. Nu putea fi el bărbatul. Dar când 
ajunse la fereastră, descoperi că era vorba de amândoi. 
Sophie şi Finn. Frumoasa Sophie şi chipeşul Finn. Era 
îmbrăcat obişnuit, purtând o beretă, aşa cum şi-l amintea în 
tinereţe, jachetă maro, dar liniile ei luau forma umerilor lui 
laţi. 

Conducea iapa cu trei copii - o fată şi doi băieţi - 
stând pe spatele ei. Zâmbetele lor erau atât de 
strălucitoare că o duru inima. Ce lucru simplu făcuse pentru 
a aduce atâta bucurie! 

Conducea iapa cu trei copii - o fată şi doi băieţi - 
stând pe spatele ei. Zâmbetele lor erau aşa de strălucitoare 
că o duru inima. Ce lucru simplu făcuse pentru a aduce 
atâta bucurie! 

Nu-i plăcea în mod deosebit valul de plăcere care o 
traversa ştiind că el se întorsese. Se aşteptase să nu-l mai 
vadă niciodată, crezuse că-şi exprimase foarte clar poziţia, 
dar poate el detectase minciuna din vocea ei. Pentru că 
adevărul era că pentru prima dată de ani întregi, stând 
noaptea trecută în bucătărie, trăise un moment de fericire. 
El nu o abandonase. Fata rănită din ea plânsese ştiind acest 
lucru, în vreme ce femeia care devenise acum îşi dăduse 
seama că amândoi se schimbaseră prea mult pentru a 
reveni la ceea ce fuseseră cândva. Degete mici se curbară 
în jurul alor ei. 

— Haideţi, domnişoară Kent! O să vă lase să călăriţi. 

Nu, nu, nu putea să se ducă acolo, nu-i putea permite 
să-i topească inima din nou. Nu putea să rişte să-i provoace 
şi mai multă suferinţă. 


Fetiţa o mai trase o dată. 

— Domnişoară Kent? 

Ea zâmbi spre preţiosul copil. 

— Du-te! Eu am nevoie de un minut. 

Un minut ca să ridice un scut în jurul inimii ei. 


* 


Nu ştia ce-l îndemnase să vină. Nu, fusese mai mult 
decât un îndemn. Fusese o obsesie, ceva ce-i rosese 
stomacul, pătrunzându-i în suflet - gândul că în sfârşit 
putea să o vadă aşa cum visase să o vadă: la lumina zilei, 
scăldată în lumina soarelui. Aşa cum plănuise să o vadă în 
ziua ce urma nopţii în care ar fi trebuit să fugă împreună. 

In dimineaţa aceea, când se trezise după o noapte 
agitată şi privise cum se răsuceşte ceața şi se disipează, se 
topeşte, în vreme ce soarele îşi făcea magia, ştiuse că urma 
să fie o zi superbă, una pentru plimbări în parcuri şi cu 
bărcile pe Tamisa. O zi rară în care toamna era hotărâtă să 
explodeze de strălucire, înainte de a ceda în faţa zilelor mai 
sumbre de iarnă. În aer era o prospeţime ce-l făcea mai 
uşor respirabil... 

Până când ea ieşi în grădină. 

Era ca şi cum luna ar fi coborât şi ar fi pătruns în părul 
ei, adăpostindu-se până în noaptea următoare când urma 
să revină pe cer. Pielea ei era precum alabastrul, dar nu 
palidă. Strălucea sănătos. Obrajii îi erau îmbujoraţi. Când se 
apropie, văzu ochii ei verzi sclipind de încântare. Erau de o 
nuanţă care nu era aşa de întunecată cum crezuse el 
mereu. Strălucirea soarelui îi micşora pupilele, lăsând mult 
verde care să-l captiveze. O linie neagră încercuia marginea 
exterioară a irisului. Pe asta nu o observase înainte, nici 
chiar atunci când fusese sub el, cu ochii mari de uimire în 
timp ce se mişcau în tandem creând scântei, amintire ce şi 
acum risca să-i dea o erecţie. 

Copiii săreau în jurul lui, dornici să-i capteze atenţia, 
vrând să încalece şi ei pe iapă. Dar el părea incapabil să-şi 
ia privirea de la ea. 


Se opri la câţiva centimetri, suficient de aproape ca el 
să vadă marginile uzate ale gulerului şi manşetelor ei. Nu 
voia să şi-o închipuie căutând prin lucrurile aruncate de 
cineva, căutând ceva ce i-ar fi util, ce i-ar ţine de cald la 
sosirea vânturilor reci de iarnă. 

Privirea ei era fixată în a lui, aşa cum fusese prima 
dată când el o lăsase pe spate şi îi acoperise trupul cu al 
lui, când îi cuprinsese chipul delicat între mâinile lui mari şi 
aspre şi îi spusese că o iubea. Că o va iubi mereu. 

— Încă o ai, zise ea încet, cu smerenie, de parcă 
tocmai făcuse un miracol. 

Să vadă cât de mult o mulţumeau acţiunile lui părea 
să-l lase fără cuvinte. 

— Am fost odată la fabrica de cărămizi a fratelui tău, 
dar nu mai era acolo. 

Şi el îşi putu imagina că ea simţise că îi luase şi iapa, 
că-i mai furase ceva. 

— Pot? 

Arătă spre cal. 

Avea un nod în gât şi îi era greu să înghită, să 
vorbească, aşa că doar încuviinţă vioi din cap, apoi o privi 
cum îl ocoleşte, cum ia căpăstrul şi mângâie cu cealaltă 
mână fruntea calului sub coamă. 

— Bună, fată dulce. Oh, ce dor mi-a fost de tine! 

lar el putu doar să spere că şi de el îi fusese un pic 
dor. 

— Vrei să o călăreşti? 

Ea se uită în jur la copii. 

— Nu vreau să le stric distracţia. Dar nu m-ar deranja 
să merg pe lângă ea. 

El aşeză trei copii pe spinarea lui Sophie şi începu să o 
conducă agale pe lângă marginea grădinii. Vivi mergea la 
pas pe partea cealaltă a lui Sophie, iar capul iepei era o 
barieră între ei, astfel încât el nu o vedea bine. Nu avea 
nicio îndoială că ea ocupase acea poziţie într-un efort de a 
păstra distanţa între ei. 

— Domnişoară Kent! Domnişoară Kent! strigă un 
drăcuşor de fetiţă, fugind spre ea. Vreau să-l mângâi. 


Ridică fata în braţe fără să ezite. 

— Este o ea. 

— De unde ştiţi? 

— Da, domnişoară Kent, zise el, păşind în faţa calului 
ca măcar să se poată uita la ea. Explicaţi-i! 

Ea roşi, iar el îşi dădu seama că nu-i văzuse niciodată 
obrajii aşa de trandafirii. Nici o pălărie nu-i umbrea chipul şi 
se întrebă dacă ea avea una. Nu purta mănuşi care să-i 
protejeze mâinile nici în nopţile în care o văzuse. Renunţase 
la toate bunurile lumeşti? 

— Pentru că ea mi-a spus cândva că este o iapă, îi 
explică simplu fetei cu părul blond din braţele ei care nu 
avea mai mult de patru ani, slabă ca o scândură, cu ochi 
mari albaştri. 

Şi-o imagină pe Vivi cu o fiică, semănându-i. Ar fi 
trebuit să aibă propriii copii deja, ar fi trebuit să fie 
măritată. Acceptându-i explicaţia, fata întinse mâna şi o 
mângâie pe Sophie pe nas. Vivi ridică arogant propriul nas 
şi pentru prima dată după ani el chicoti de simpla 
mulţumire că era învins. 

— Am observat azi-noapte că ţi se spune „domnişoara 
Kent”. 

— Am crezut că este mai bine să fiu discretă în ce 
priveşte statutul familiei mele. 

El aruncă o privire la împrejurimile modeste. 

— Eşti pe cale să-ţi depui jurămintele, să devii 
călugăriţă? 

— Nu. Nu sunt demnă de aşa o viaţă. 

— Asta-i o tâmpenie - dar mă bucur să aud. Este prea 
multă senzualitate în tine să o risipeşti fiind singură. 

— Nu se cuvine să vorbeşti aşa în preajma copiilor. 

— Copiii ăştia pe care tu... îi aduni. Aici au grijă de ei? 

— Da. Deşi rămânem fără spaţiu. Sunt aşa de mulţi 
copii, Finn. 

— Este foarte amuzant când îi faci. Ea păru deranjată 
de cuvintele lui. Îmi cer scuze. Nu vreau să tratez lucrurile 
superficial. Ştiu din proprie experienţă că este o problemă. 
Dar oamenii nu se pot împotrivi propriei firi. 


— Trebuie educați. Ar trebui să scriu broşuri. 

— Mulţi dintre cei care au nevoie de acele broşuri nu 
ştiu să citească. 

— Este un cerc vicios, nu-i aşa? _ 

El opri calul unde se aliniaseră copiii. li dădu jos pe cei 
trei copii, mai puse trei şi începu să-i plimbe din nou, 
bucuros că Vivi continua să meargă alături de el. Hotări să 
schimbe subiectul. 

— De ce ai venit în Whitechapel? 

— Pentru că era foarte puţin probabil să dau peste 
cineva cunoscut. Nu este ca şi cum ducesele şi contesele se 
plimbă pe străzi. 

— Şi orfelinatul? 

— Două motive. Ştiam că fratele meu nu m-ar căuta 
niciodată printre maici. Şi voiam un loc unde copiii sunt 
bine-veniţi. 

— Ai venit aici cu un scop anume, ştiai ce vrei să faci. 

— Ce voiam să fac demult deja, doar că mi-a luat 
ceva să-mi adun curajul să o fac. Este complicat. S-au 
întâmplat aşa de multe de ultima dată când te-am văzut. 

Voia să afle totul, aşa cum cândva voia să ştie tot ce 
făcuse ea cât fusese departe de el, la ţară. 

— Ţi-ai asumat în mod voit cauza copiilor. 

Ea îi întâlni privirea, în adâncurile ochilor ei era 
tristeţe. 

— Tu eşti răspunzător de asta. Ce mi-ai spus în 
noaptea aceea în grădină m-a impresionat profund. Nu am 
uitat niciodată cât de ruşinat păreai pentru ceva pentru 
care nu erai deloc responsabil. 

Circumstanţele naşterii lui îi maculaseră existenţa. Ea 
reuşise să-l facă să se simtă curat ca lacrima şi îşi imagină 
că făcea la fel pentru toţi copiii de aici. 

— În noaptea asta ai întâlnire cu vreo îngrijitoare? 

— În noaptea asta, nu. 

— Atunci ieşi cu mine. 

Văzu cum în ochii ei se luptau dorinţa de a spune da 
cu nevoia de a refuza. Ea clătină lent din cap. 

— Dacă oamenii ăia angajaţi de fratele meu... 


El o opri pe Sophie. 

— Nu-ţi poţi trăi viaţa ascunzându-te. Eu am fost 
prizonier, Vivi. Nu este un mod de a trăi. Asumă-ţi riscul că 
nimic rău nu se va întâmpla, că nimeni nu-şi va da seama 
că ar face repede cinci sute de lire pe seama ta. 

— Nu chiar aşa de repede sau uşor. M-aş lupta. 

— Asta-i fata mea. Haide acum! Hai să petrecem o 
seară plăcută la o oră rezonabilă, ceva ce ne-a fost negat 
înainte. Ce zici? 

— Nu va fi acelaşi lucru. Nu mai suntem oamenii care 
am fost. 

— Nu mă aştept la nimic de la tine, Vivi. Doar ne vom 
bucura unul de compania celuilalt. Eu zic că suntem doi 
oameni care au nevoie de un pic de distracţie. 

Fruntea ei se încruntă; buzele care formau mereu atât 
de uşor un zâmbet acum formau o linie dreaptă. 

— Drept rezultat la tot ce s-a întâmplat, acum sunt 
defectă, Finn. Nu sunt sigură că îţi va plăcea persoana care 
am devenit. 

— Cineva care se luptă pentru copii când mulţi îi văd 
ca pe ceva neimportant? Mie îmi place ce văd deocamdată. 

— Nu ne putem întoarce, Finn. 

— Nici nu mă aştept să o facem. leşim un pic, râdem 
un pic. Apoi ne luăm la revedere. 

— Unde am merge? 

— Este o surpriză. 

— Finn... 

— Cândva ai avut încredere în mine, Vivi. Ai încredere 
şi acum. 


Maica Theresa stătea în colţul grădinii lângă maica 
Margaret şi priveau scena care se petrecea nu foarte 
departe, în vreme ce copiii alergau în jurul cuplului care 
oprise calul şi păreau să poarte o discuţie serioasă. Finn 
Trewlove avea ceva familiar. Linia maxilarului, hotărî ea. 
Cândva mângâiase un maxilar ca acesta în timp ce şoptea 


cuvinte de dragoste. 

— Ai vorbit cu ea? întrebă maica Margaret. 

— Da. Maica Margaret distribuia deseori cele mai 
neplăcute sarcini maicilor, crezând că acea greutate le va 
întări credinţa. Am senzaţia că ascunde ceva. 

— Fuge de ceva, maică. Poate cu acest tânăr apărut 
dintr-odată în viaţa ei va începe în sfârşit să alerge spre 
ceva. 

Maica Theresa ştia totul despre fugit. Uneori o 
persoană trebuia să fugă în direcţia greşită, ca apoi să 
poată fugi în direcţia corectă. 


Capitolul 14 


leşiseră împreună doar ca să lase definitiv trecutul în 
urma lor. Deşi ea nu voia să vadă mai mult de atât în 
cererea lui, îşi dorea să fi avut o rochie mai elegantă, dar 
avea doar două, una bleumarin, cealaltă neagră. Deci în 
seara aceea o purta pe cea bleumarin pentru că măcar la 
asta marginile gulerului nu erau aşa de roase. Crezuse că 
lăsase în urmă vanitatea în căutarea unei vieţi mai simple. 
Ce dezamăgire să descopere că doar se ascunsese şi că 
atenţiile unui tânăr o scoteau repede la iveală. 

Spera că Finn rostise adevărul când spusese că nu 
avea aşteptări în noaptea asta. Trebuia să ştie că drumurile 
pe care fiecare mergea îi duceau în direcţii diferite, că nu 
se vor întâlni niciodată. 

Se dădu un pas în spate din faţa oglinzii ovale ce 
atârna deasupra ligheanului şi încercă să se uite mai bine la 
ea. In această locuinţă nu existau oglinzi mari. Maicile nu 
aveau niciodată nevoie să se vadă în întregime, să ştie că 
erau aranjate. Hainele lor erau cum erau şi nu aveau prea 
multe de făcut cu ele. 

— Ce-ai de gând să faci cu părul? 


Abia atunci observă reflexia maicii Theresa în oglindă 
în vreme ce stătea în pragul uşii. Râzând, îşi atinse în mod 
inconştient coada împletită pe care o răsucise în jurul 
capului şi o prinsese cu ace. 

— L-am aranjat deja. 

Se întoarse spre maică. 

— Nu arată bine? 

— Dacă mi-aş petrece seara cu un domn, aş vrea 
ceva mai... elaborat. Ai vrea să încerc eu să ţi-l aranjez? 

Nu se putu abţine. Se holbă. 

— Chiar trebuie să înveţi să-ţi ascunzi şocul un pic 
mai bine, pentru că expresia aia de peşte uimit nu te prinde 
deloc. Să ştii că nu am purtat mereu veşminte de 
călugăriţă. Intră în cameră! Stai jos! 

Lavinia se supuse, aşezându-se pe scaunul cu spătar 
drept din lemn. Nu exista nicio masă de toaletă, doar mica 
masă pătrată unde era ţinut ligheanul. Aşezată, nu se putea 
vedea în oglindă. 

Maica Theresa scoase acele şi îi desfăcu părul cu 
multă eficienţă. Aproape gemu de plăcere când altcineva îi 
pieptănă părul lung cu o perie. 

— Tânărul acesta este din trecutul tău, zise maica 
încet. 

— Da. 

— ÎI iubeşti? 

Asta era o întrebare, nu-i aşa? 

— L-am iubit cândva, dar nu mai suntem aceleaşi 
persoane. 

— Nu crezi că eşti demnă de iubire? 

Îşi cam dorea să fi refuzat oferta de a fi ajutată pentru 
că chiar nu avea chef de un inchizitoriu, cu toate astea 
ţinuse aşa de multe în ea pentru o perioadă aşa de mare. 

— Trebuia să ne căsătorim şi, când asta nu s-a 
întâmplat, eu m-am trezit într-o situaţie în care m-am 
dovedit slabă şi laşă. Am făcut unele lucruri de care nu sunt 
mândră, maică. 

— Îţi este teamă că el te va învinovăţi? 

— Eu aşa aş face dacă situaţia ar fi invers. 


— Îi vei spune despre acele lucruri? 

— Vreau să-i spun, dar nu va ieşi nimic bun din asta. 
Bănuiesc că seara asta va fi o bună ocazie de a ne lua 
rămas-bun. 

Simti o smucitură, un tras, un alt tras în sus al părului 
ei. 

— Eu nu aş fi aşa de sigură, domnişoară Kent. Când 
eram mai tânără, înainte să mă fi gândit să îmbrac haina 
monahală, mi-am vândut sufletul ca un bărbat să se uite la 
mine cum se uită domnul Trewlove la tine. 

Ardoarea din cuvintele maicii o uimi şi vru să se 
întoarcă... 

— Stai nemişcată acum, ordonă maica Theresa. 
Aproape am terminat. Şi apoi vocea ei se înmuie. Cu toţii 
facem greşeli, domnişoară Kent. Secretul este să nu le 
lăsăm să preia controlul asupra noastră. Gata! Sper să-ţi 
placă. 

Lavinia se ridică încet în picioare până când ajunse să 
se vadă în oglindă. Părul ei era adunat pe cap într-o coafură 
elegantă, cu şuviţe cârlionţate atârnând pentru a-i tachina 
chipul şi gâtul. 

— De-a dreptul încântător. 

— Ar arăta şi mai bine cu un pieptene cu perle, dar nu 
am primit aşa ceva. 

Lavinia se întoarse. 

— Aţi fost cândva camerista unei doamne? 

— Nu, domnişoară Kent, zise maica Theresa zâmbind 
melancolic. Cândva am fost o lady. 

— Din nobilime? 

Maica râse oarecum. 

— Există alt fel? Aş zice că nu. La uşă se auzi un 
ciocănit. Cred că tânărul tău domn este aici. Nu te închide 
în faţa posibilităţilor, domnişoară Kent. 

Înainte să apuce să o întrebe pe maică referitor la 
care credea ea că erau acele posibilităţi, rămase singură cu 
emoţiile ei. Pe Finn îl costaseră cinci ani din viaţa lui iubirea 
pentru ea. Pe ea că-l iubise... 

Refuză să se gândească la asta. Avea să se bucure 


pur şi simplu de seară. Poate dacă-l impulsiona un pic, el îi 
va spune tot ce făcuse în viaţa lui în ultimii trei ani, după ce 
fusese eliberat. 

Când ajunse la intrare şi-l văzu stând acolo, îşi dădu 
seama că voia să ştie mai mult decât orice. Cum era viaţa 
lui acum? Cum îşi petrecea zilele şi nopţile - în afară dea o 
pândi pe ea? 

Era îmbrăcat drăguţ, cu o haină, vestă, cămaşă şi 
ceva la gât. Nu la fel de elegant ca ceea ce ar purta un 
domn seara, dar ceva ce clar purta la o plimbare prin parc. 
În mână ţinea o căciulă de castor. 

— Ce frumos arăţi, zise el. 

De ce trebuia inima ei să se poarte obraznic şi să-i 
sară în piept. 

— Mergem? 

El arcui o sprânceană. 

— Fără însoţitoare? 

— N-aş prea zice că mai am nevoie de una în ziua de 
azi. Nu mai era o tânără debutantă a cărei inocenţă trebuia 
protejată. Deşi maicile s-au oferit să mă însoţească, dar am 
încredere că nu vei face prostii. 

— Ah, Vivi, când ai să te înveţi minte? Îi oferi un 
zâmbet care ameninţa să o trimită în urmă cu opt ani. 
Derbedeu o dată, derbedeu mereu. 


* 


— Trăsura ta? întrebă ea în vreme ce o ajută să urce 
în vehiculul care îi aşteptase la stradă. 

— A lui Mick. 

Se aşeză pe locul opus de alei. 

— Fratele tău s-a descurcat foarte bine. 

— A meritat-o. A muncit mult şi din greu pentru 
fiecare penny pe care îl are acum în buzunare. 

Dărâma şi reconstruia o secţiune mai săracă din 
Londra, construise un hotel mare despre care vorbea tot 
oraşul şi se căsătorise cu o nobilă - chiar dacă el rămânea 
fără titlu. 


— Tu ce faci, Finn? Încă eşti măcelar. 

— Faptul că am ajuns la închisoare pentru furtul unui 
cal a pus capăt la asta. 

Ea închise ochii. 

— Dumnezeule, îmi pare aşa de rău. 

Aplecându-se, el îi luă mâna, dorindu-şi să-i fi adus o 
pereche de mănuşi, dar bucurându-se că nu o făcuse, şi îi 
strânse degetele. 

— Nu a fost vina ta. Nu vreau să ne gândim la asta în 
seara asta. 

Ea deschise ochii şi tristeţea din ei l-ar fi făcut să 
îngenuncheze dacă nu ar fi fost aşezat. 

— Tu ce vrei? 

La naiba dacă ştia. Să se întoarcă în urmă cu opt ani. 
Să o ia de la capăt. Dar asta ar fi însemnat să uite toate 
momentele minunate pe care le avuseseră împreună. Să 
reia de unde rămăseseră? Asta ar fi înseninat să înfrunte 
durerea. 

— Un pic de conversaţie. Câteva râsete, nişte bere. 
Ceva de mâncat. O doamnă minunată la braţ. 

Ea îi zâmbi pe jumătate. 

— Fără flirtat. 

El rânji strâmb. 

— Vom vedea. 

Ea oftă şi în acel sunet lui i se păru că aude cum ea 
cedează. 

— Dacă nu mai eşti măcelar, cu ce te ocupi? 

— Un pic de asta, un pic de cealaltă. 

— Ce bărbat misterios! 

Işi dădu seama că dacă voia ca ea să-i spună totul, la 
fel trebuia să facă şi el. 

— Îmi câştig traiul muncind cu Aiden. 

— În sala lui de jocuri? 

— Eu fac muncile ciudate acolo, dar în mare parte bag 
frica în cei care îi datorează bani şi nu par să aibă de gând 
să-i plătească. Noaptea trecută l-am vizitat pe Dearwood. 
Am luat nişte garanţii de la el şi l-am ameninţat că-i rup 
braţul dacă nu poartă atele. 


— Cu asta te ocupi? Rupi braţe? 

Nu părea îngrozită, ci mai degrabă tristă că viaţa lui îl 
dusese într-un loc aşa de neprimitor. 

— Din când în când mai trebuie să pocnesc câte un 
tip, însă doar pentru că mă provoacă. Sau nu m-a luat în 
serios. Un nas însângerat este de ajuns să înţeleagă că nu 
glumesc. Sunt datori fratelui meu. Îi vor plăti fratelui meu. 
Şi din când în când, dacă vreunul face pe dificilul, îl ameninţ 
că-i rup braţul dacă nu poartă atele timp de şase săptămâni 
şi că le voi spune oamenilor că eu sunt responsabil de asta. 
Asta-mi creşte reputaţia de tip rău. 

— Deci Dearwood a făcut pe dificilul cu tine. 

El ridică din umeri. 

— Nu chiar. Dar mi-am amintit că nu mi-a prea plăcut 
de el când l-am întâlnit acum mulţi ani - faptul că dansase 
cu ea fiind principalul motiv al atitudinii lui faţă de bărbat - 
şi am simţit nevoia să-i dau o lecţie. 

Ea zâmbi, un zâmbet mic, dar era un început. 

— Nu mi-a plăcut niciodată de Dearwood. Are ceva ce 
nu este drăguţ. 

— Este un măgar. 

Buzele ei se întinseră mai mult, mai frumos şi el se 
simţi oarecum victorios, recunoscător că încă avea 
abilitatea să-i provoace bucurie, recunoscător că ea încă 
mai putea să trăiască bucuria. 

— Tu cum îţi câştigi existenţa, Vivi? 

— Pentru camera mea şi mâncare, fac lecţii cu copiii 
dimineaţa. Citit, scris, matematică. Restul zilei frec podele 
şi fac paturi, sunt un fel de servitoare bună la toate. Să ştii 
că nu mă plâng, dar caut o ocupaţie care să-mi ofere un pic 
mai mult decât atât. Bani, bunăoară, pentru că vreau să 
construiesc mai multe adăposturi pentru copii. Sunt aşa de 
mulţi copii nedoriți, Finn. 

Zâmbetul ei dispăru, şi tristeţea reveni. 

— Ştiu. 

Îi transformase în cauza ei şi el se întrebă dacă s-ar fi 
întâmplat fel dacă ei se căsătoreau în urmă cu toţi acei ani. 
Se îndoia, pentru că ar fi avut deja o droaie de copii ai ei de 


care să aibă grijă. 

Ea privi pe fereastră. 

— Mi se pare că am ieşit din Londra. Unde mergem? 

— Nu departe. Am auzit că un sat prin apropiere are o 
mică sărbătoare. Este puţin probabil să fim recunoscuţi. 

Cu siguranţă, nu participau lorzi sau doamne care să 
o zărească sau să o ia la întrebări. Majoritatea erau plecaţi 
la proprietăţile lor de la ţară, cu excepţia câtorva tineri care 
aveau mai multe aventuri în oraş, mulţi în localul fratelui 
său. 

Ea îşi studie mâinile strânse în poală. 

— Există cineva special în viaţa ta? 

— Am mulţi oameni speciali în viaţa mea. Ridicând 
capul, ea îşi mişcă buzele în ceva ce nu era chiar un 
zâmbet. 

— Mă bucur. 

Şi apoi îşi întoarse atenţia la peisajul pe lângă care 
treceau. Teama de a o îndepărta, pentru că lucrurile dintre 
ei erau prea fragile, îl oprise să recunoască: „Te uiţi la unul 
dintre ei chiar acum”. 

Veselia o izbi de cum coborâră din trăsură şi era în 
creştere după ce el îi luă mâna şi o puse în scobitura cotului 
lui, conducând-o în mijlocul lucrurilor. Nu-şi dăduse seama 
ce mare nevoie avea să fie înconjurată de voioşie şi fericire. 
Nici măcar răcoarea serii nu-i putea pleoşti spiritul. 

— Nu am mai fost la un festival... de nu mai ştiu când. 
Cred că ultima dată am fost la proprietatea de la ţară, 
înainte de fatidica noastră vară. 

După ce crezuse că el o abandonase, începuse să se 
refere la acea perioadă ca „vara ei fatidică”, „noaptea ei 
fatidică”, dar acum ştia că expresia se potrivea 
amândurora. 

— Când îmi povesteai cum îţi petreceai timpul la ţară, 
nu pomeneai niciodată de festivaluri. 

— Nu voiam să crezi că mă bucuram fără tine. 

— Vivi, nu voiam să fii tristă când nu eram împreună. 
Mă bucur că te distrai. 

— N-am zis asta. Mereu simţeam că lipsea ceva, că ar 


fi fost mult mai plăcut dacă şi tu ai fi fost acolo. Tu te 
duceai la festivaluri când eu nu eram? 

— Uneori. 

Ea îi împunse umărul cu capul şi rânji. 

— Şi totuşi, nu mi-ai spus despre ele. 

— Mă duceam cu fraţii mei. Aiden reuşea mereu să 
găsească câte o fetişcană obraznică să meargă cu el. 

— Şi tu? 

Ochii lui se încălziră când se uită spre ea. 

— Pe mine doar tu m-ai interesat, Vivi. Ţi-am zis asta. 
Deşi, dacă aş fi făcut ca Aiden, prima noastră dată 
împreună ar fi fost mai plăcută pentru tine. 

— Nu a fost vina ta, deşi nu-mi imaginez că ai fost 
celibatar după mine. 

El clătină lent din cap, apoi îşi îndreptă atenţia din nou 
spre mulţime. 

— Nu. 

— Sunt uşurată să aud asta, Finn. Nu mi-ar fi plăcut să 
fii singur toţi aceşti ani. Bănuiesc că tânjeai după companie 
după ce ai ieşit din închisoare. 

— Am tânjit după multe lucruri. Nu toate drăguţe. 

Bănuia că el se referea la răzbunare, dar, în loc să o 
rănească, preferase să păstreze distanţa. 

Dintr-odată în faţă le sări un bărbat şi începu să 
jongleze cu nişte mingi în aer. Finn îi aruncă o monedă. 
Bărbatul o prinse când cobora spre pământ, fără să scape 
vreo minge. 

— Mersi, şefule. 

Înclinând din cap şi continuând să jongleze cu mingile, 
se îndepărtă, atrăgând atenţia copiilor, făcându-i să râdă. 

— Orfanilor nu le-ar fi plăcut asta? întrebă ea în 
vreme ce el o conducea tot mai mult spre mijlocul 
activităţilor unde doi bărbaţi făceau tumbe, unul din ei 
păşind pe palmele strânse ale celuilalt, care apoi îl arunca 
în aer, unde făcea un salt spectaculos şi ateriza în picioare, 
luând-o apoi de la capăt. Trecură pe lângă un alt bărbat 
care înghiţea flăcări. 

— De ce-ar face cineva aşa ceva? întrebă ea. 


— Pentru bani. 

— Dar pericolul... 

— Bănuiesc că există o şmecherie. 

— Nu-mi pot imagina prima persoană care a stat aşa 
şi dintr-odată s-a gândit: „Ar fi tare bine şi amuzant să-mi 
bag nişte foc în gură”. 

— Pe cât eşti tu de uimită de el, eu zic că şi el ar fi la 
fel de uimit de o doamnă din nobilime care a hotărât că 
este o idee măreaţă să hoinărească pe străzi noaptea 
pentru a salva copii. 

In vocea lui nu era critică, dar sprânceana lui ridicată 
o puse pe gânduri. Dar nici măcar sprânceana nu era 
ridicată în bătaie de joc. Mai degrabă i se păru că el îi 
admira eforturile. Deşi nu o făcea ca să fie admirată, fu 
nevoită să admită că-i plăcea că el aproba asta. 

Atenţia îi fu atrasă de o maimuţă dansatoare, al cărei 
proprietar cânta la acordeon. Dintr-odată maimuța o zbughi 
spre ea, o trase de fustă, apoi îşi dădu jos pălăria. Finn îi 
dădu un şiling, şi ea o puse în pălărie, de unde fu luată 
repede şi studiată. Apoi maimuța se duse în grabă la cel ce 
cânta din acordeon şi se căţără pe el de parcă era un 
copac, găsindu-şi locul pe umărul lui. 

— Aş putea şi eu să o fac pentru nişte mâncare şi 
bere, zise Finn. Mergem? 

Cumpără plăcinte cu carne de la ghereta unei femei, 
două halbe de bere de la un bărbat de la altă gheretă şi 
închirie o pătură cu trei penny de la o tânără care şedea 
lângă o moviliţă cu un teanc de pături lângă ea. Odată 
aşezaţi, ea privi spre mulţime, unde torţele se chinuiau să 
risipească întunericul. Se simţi aproape lipsită de griji şi 
probleme. 

— Ar fi fost frumos să fi putut face asta când eram 
mai tineri, zise el încet. 

Clătinând din cap, ea muşcă din plăcinta cu carne. 

— Aş fi avut cel puţin o însoţitoare cu mine. 

— AŞ fi putut să arunc cu bile în sticle şi să câştig 
ceva pentru tine. 

Ea îl privi. Aşa de masculin şi de curajos, stând acolo 


cu un picior ridicat, cu încheietura peste genunchi, halba 
strânsă bine în mâna puternică. O ridică şi luă o înghiţitură 
lungă, lentă şi ea fu destul de tentată să-i scoată legătura 
de la gât ca să vadă cum i se mişcă mărul lui Adam când îşi 
astâmpără setea. 

— Mi-ai dat-o pe Sophie. A fost un cadou cât pentru o 
viaţă. Nu aveam nevoie de mai mult. 

— Dar eu oricum voiam să-ţi dau mai mult. 

Îi oferise cu mult mai mult decât va şti vreodată. 

— Nu ştiu dacă este înţelept să ne întoarcem în 
trecut. Eram teribil de tineri, naivi. Nu mi-am închipuit 
niciodată că ceva atât de frumos, precum sentimentele pe 
care le-am împărtăşit noi, putea să aducă atâta suferinţă. 
Mă tot gândesc cât de groaznic au mers lucrurile pentru 
tine. 

— Ar fi putut să fie şi mai rău. 

O spuse ca şi cum faptul că o iubise nu-l costase totul. 

Rămaseră tăcuţi multă vreme, mâncându-şi plăcintele 
cu carne, bând din bere. Fu nevoit să plătească garanţie 
pentru halbe. Banii aveau să-i fie daţi înapoi la returnarea 
acestora. Ea nu se gândise niciodată cum erau gestionate 
astfel de afaceri. Doar se bucurase de ele. 

— De ce nu te întorci acasă? întrebă el. Acolo ai avea 
o viaţă mai bună. 

Cum să-l facă să înţeleagă? El îşi împărtăşise 
experienţele groaznice. Putea şi ea să facă la fel? 

— Ştiu că te îngrijorează că mama ta te va sili să te 
măriţi cu cineva cu care nu vrei, dar nu mai eşti copil. 

— Este mai mult de atât, Finn. Mama este o femeie 
incredibil de puternică. Nu mi-am dat seama cât de 
puternică... închise ochii, se luptă cu lacrimile ce o înţepau. 
Pieptul i se strânse, stomacul i se înnodă. Deschise ochii, 
luă o înghiţitură mare de bere, nedemnă de o doamnă, 
întrebându-se dacă ar putea găsi alinare în băutură, dacă 
ar ajuta-o să se relaxeze, să se deschidă. Dacă-ţi spun 
ceva, trebuie să-mi promiţi că nu o vei înfrunta pe mama. 

El miji ochii. 

— De ce aş vrea să fac asta? 


— Promite-mi! Nici tu, nici fraţii tăi, nici surorile tale. 
Nimeni din familia ta să nu se apropie de mama mea. 

Nu era dispusă să rişte ca Finn să meargă din nou la 
închisoare şi se temea că el ar putea să fie suficient de 
furios să facă ceva stupid. 

— Ai cuvântul meu. 

— Voi ţine cont de asta. 

El încuviinţă brusc din cap. 

Mai luând o înghiţitură mare de bere, ea îşi formulă 
gândurile. 

— Cam la un an după ce noi doi plănuiserăm să 
fugim, m-am trezit într-o situaţie în care nu mai puteam să 
rămân în casă. Vezi tu, eu şi mama ne certam. Intr-o 
noapte mi-am pierdut controlul şi am pălmuit-o, destul de 
tare. Am început să împachetez, şi ea a chemat nişte lachei 
să mă oprească. Părinţii mei au hotărât că devenisem prea 
neascultătoare, prea sălbatică. Trebuia să fiu potolită, să mi 
se dea o lecţie că ei nu tolerează un asemenea 
comportament. M-au trimis la nebuni. 

Furia care îl cotropi îl lăsă fără aer, fără cuvinte. Abia 
îşi dădu seama de halba ce se rostogoli pe pământ când îşi 
desfăcu braţele s-o tragă aproape de el, de parcă putea să 
o protejeze când era mult prea târziu pentru asta. 

— Dumnezeule, Vivi! 

Îşi frecă obrazul de al ei, conştient şi de cel mai mic 
tremurat al corpului ei în timp ce ea stătea lipită de haina 
lui. 

— Este în regulă, Finn, şopti ea moale. Ca şi vremea 
ta în închisoare, a fost cu mult timp în urmă. 

— Dar nu te părăseşte niciodată, nu scapi definitiv. 
Doamne, Vivi! În acest moment se părea că tot ceea ce 
putea era să ia numele Domnului în deşert. Apoi îşi dădu 
seama de ceva şi se retrase, studiindu-i trăsăturile. Şi 
Thornley? El ce dracu’ făcea în tot acest timp? De ce nu a 
oprit asta? 

Va avea o discuţie liniştită cu cumnatul lui. O discuţie 
liniştită şi un pumn zdravăn. 

— Nu a ştiut. Nimeni nu a ştiut. Nici măcar fratele 


meu. Mama le-a zis că eram pe continent cu o mătuşă 
bătrână. Nu s-ar fi cuvenit să se ştie că fiica lor înnebunise. 
Thorne nu era responsabil de mine, Finn. Nu poţi să dai 
vina pe el. 

— Cât timp? 

— Trei ani. 

Trei ani. Sfinte Dumnezeule! Ştia exact cât de lungi 
erau trei ani când erau trăiţi fără libertate. Dacă tatăl ei nu 
ar fi fost deja mort, s-ar fi întâlnit cu el în noaptea asta şi l- 
ar fi pus la pământ. 

— Lui Thornley nu i s-a părut ciudat că ai fost plecată 
trei ani? 

— Nu se grăbea să se însoare, îşi vedea de ale lui. 
Cred că s-a simţit uşurat că nu trebuia să mă curteze 
serios. 

— Dacă aş fi ştiut... 

— Ce ai fi putut să faci, Finn? Din închisoare? 

Ar fi găsit o cale să evadeze, să o salveze. Niciodată 
în viaţa lui nu se simţise atât de neputincios. O mângâie pe 
obrazul moale, căutând consolare pentru amândoi. 

— Cum ai supravieţuit la aşa ceva? 

— Nu a fost aşa de rău cum ar fi putut să fie. Oh, au 
existat băi ocazionale cu gheaţă şi imobilizare. Dar atât 
timp cât eram tăcută şi calmă, părea că-i uimesc pe 
psihiatri. Nu-şi dădeau seama ce era în neregulă cu mine. Şi 
am învăţat să lupt pentru că în timp ce eu poate încercam 
să rămân docilă, nu toată lumea era aşa. 

Nu-şi putea imagina groaza pe care o simţise ea, 
ororile prin care trecuse. 

— Este o lume ciudată, Finn. Era o fată acolo care nu 
m-a plăcut de la bun început. Mă ataca fără motiv. Mă 
trăgea de păr sau mă lovea în stomac. Urla că sunt o 
bestie. Nu ştiu. Poate în mintea ei vedea monştri. Era acolo 
un bărbat, îşi zicea d'Artagnan - nu i-am aflat niciodată 
numele adevărat. Oricum, a început să-mi dea lecţii de 
floretă. Doar că noi foloseam cozi de mătură. Şi m-a învăţat 
cum să mă folosesc de pumni, cum să lupt murdar. In afară 
de faptul că se credea căpitanul muşchetarilor, mie nu mi s- 


a părut nimic în neregulă cu el. După ce am revenit acasă, 
m-am dus o dată să-l văd, dar mi-au spus că familia lui 
venise după el. Nu au vrut să-mi spună cine era. Uneori îmi 
place să-mi imaginez că poate a fost nevoie de el în Franţa. 

Cuvintele ei curajoase îi sfâşiară inima - că se chinuia 
să facă să pară ca şi cum totul ar fi fost normal. Îi cuprinse 
obrazul. 

— Vreau să o omor. 

Ea îi zâmbi înţelegător. 

— Ştiu. Din motivul ăsta te-am pus să mi promiţi că 
nu-i vei face rău mamei. Ea îşi puse mâna cu blândeţe 
peste inima lui. Din când în când văd frânturi din băiatul 
care erai, cel pe care l-am iubit cu atâta disperare. Ştiam că 
o parte din tine nu va primi bine vestea asta. 

— Crezi că dacă te-ai întoarce acasă te-ar trimite 
înapoi? 

— Ca să fiu sinceră, nu ştiu ce va face. Dar am obosit 
să lupt. Vreau să-mi trăiesc propria viaţă, aşa cum vreau 
eu. Asta am făcut în ultimele trei luni de când l-am părăsit 
pe bietul Thornley la altar. Era îndrăgostit nebuneşte de 
sora ta, să ştii. 

— Cum ar şi trebui să fie. Gillie a noastră este o 
partidă foarte bună. 

Ea zâmbi, iar el îşi dori să poată păstra acel zâmbet 
pe chipul e pentru totdeauna. 

— Dar eşti fericită, Vivi? 

— Pe cât se poate să fiu de fericită după câte s-au 
întâmplat în ultimii opt ani. Da, port hainele aruncate de 
altcineva. Unele sunt un pic uzate şi pătate şi au fost 
reparate de nenumărate ori. Trebuie să mă spăl şi să mă 
îmbrac singură. Confortul meu este mai mic. De fapt, 
inexistent, dacă e să fiu onestă. Dar nu-mi spune nimeni ce 
pot şi ce nu pot să fac. Toate deciziile sunt ale mele. Poate 
ţi se pare o prostie, Finn, dar mă simt... liberă. Dădu ochii 
peste cap. Până la un anumit punct. Încă nu ştiu cum să-l 
conving pe fratele meu să înceteze să mă mai caute. Şi 
trebuie să găsesc o slujbă care să-mi permită să fac mai 
mult decât fac acum. Dar va veni cu timpul. Puse mâna 


peste a lui care încă se odihnea pe faţa ei. Spune-mi că tu 
eşti fericit. 

Nu voia să o mintă. Cum putea să fie fericit când tot 
ceea ce-şi dorise era ea şi tot ceea ce-şi dorea ea acum era 
libertatea de a face ce doreşte? Fusese la închisoare doar 
cinci ani, dar începea să înţeleagă că ea fusese închisă 
întreaga ei viaţă. Trăgând-o spre el, o săruta pe frunte. 

— Mă îndrept spre asta. 


Capitolul 15 


Mâna care acoperea gura contelui Collinsworth fu cea 
cate îl trezi din somnul profund, mica înţepătura dureroasă 
pe partea interioară a maxilarului îl ţinea nemişcat. 
Deschise lent ochii. Bărbatul care se uita la el ridică 
pumnalul ce-l înţepase pe Collinsworth, apăsă un deget al 
mâinii care ţinea pumnalul pe buzele strânse şi înclină 
capul spre direcţia în care dormea liniştită contesa, care 
habar n-avea de drama care avea loc în jurul ei. 

Mesajul intrusului era clar: cooperează sau ea va avea 
de suferit. 

Collinsworth înclină abia perceptibil din cap în semn 
că înţelege, destul de sigur că torţionarul său putea să 
simtă cât de tare îi bate inima. Intrusul ridică lent mâna de 
pe gura contelui şi se retrase. Cu un gest îi dădu de înţeles 
lui Collinsworth că ar trebui să se ridice din pat. 

Îşi dorea să-şi fi pus înapoi pe el cămaşa de noapte 
după ce făcuse dragoste cu soţia sa, dar preferase să simtă 
pielea lui goală lipită de a ei în timp ce dormeau. Pe de altă 
parte, ştia că este un bărbat impresionant. Poate că-l putea 
intimida. leşi cu grijă de sub pături, încercând cu disperare 
să nu o trezească pe femeia care era iubirea vieţii lui. 
Odată ce picioarele-i ajunseră pe covorul de pe podea, se 
îndreptă cât era de mare 

Intrusul nu păru deloc impresionat, abia uitându-se la 
ceea ce-l făcea pe conte aşa de mândru. Apucă în schimbă 


cămaşa de noapte de la piciorul patului, unde fusese 
aruncată şi i-o dădu lui Collinsworth, apoi îi făcu semn 
contelui că ar trebui să iasă pe uşă înaintea lui. 

Odată aflat pe hol şi îmbrăcat, cu uşa închisă, 
Collinsworth se întoarse către el. 

— Ce înseamnă asta? 

— Vreau să stăm de vorbă, zise derbedeul pe un ton 
pe care l-ar fi folosit când ar fi cerut cuiva să-i dea sarea. In 
bibliotecă. 

Lui Collinsworth îi ajunsese să primească ordine. 

— Incăperea asta va fi de ajuns. Deschise uşa de la 
dormitorul de vizavi de al lui, deschise lampa cu gaz şi 
rămase în mijlocul camerei cu braţele încrucişate peste 
piept, aşteptând ca intrusul să-l urmeze şi să închidă uşa. 
Miji ochii. Eşti un Trewlove, nu-i aşa? Te-am văzut la nunta 
surorii tale, dar nu cred că am fost prezentaţi. 

— Finn. 

Nu era o prezentare cuviincioasă, dar inima i se mai 
calmase. Nu-şi putea imagina că o familie care voia să fie 
acceptată de nobilime risca omorând un membru al 
nobilimii. 

— Cu ce scop ai intrat prin efracţie în casa mea, în 
dormitorul meu? 

— Vreau să-ţi retragi câinii. 

— Câinii? Nu avea sens ce zicea. Nu ţin câinii în 
Londra. 

Finn oftă şi îşi dădu ochii peste cap. 

— Câinii pe care i-ai angajat să o găsească pe Lady 
Lavinia. 

Collinsworth flutură o mână prin aer de parcă 
îndepărta o muscă enervantă. 

— l-am retras în urmă cu câteva săptămâni pentru că 
m-a rugat Thornley. 

Ducele o văzuse pe sora lui şi-l asigurase că era bine, 
trăind viaţa pe care o dorea. Pentru Collinsworth nu avea 
sens, dar concediase oamenii pe care îi angajase să o 
găsească. 

— Ai informat-o? 


Furia din tonul lui Finn era suficient de evidentă să-l 
facă pe Collinsworth să dea un pas înapoi de teamă că era 
pe punctul de a primi un pumn de la individ. 

— Nu ştiu unde este ca să-i trimit o scrisoare. Miji 
ochii când îşi dădu seama. Tu eşti. Tu eşti cel din tinereţea 
ei. 

Fratele ei aflase doar că, atunci când avea 
şaptesprezece ani, în primul ei sezon, se încurcase cu 
cineva complet nepotrivit. Tatăl lor luase nişte măsuri să se 
asigure ca derbedeul - modul în care se referea fostul conte 
la acea persoană - să nu o mai deranjeze pe Lavinia sau pe 
familia ei vreodată. Collinsworth nu ştiuse niciun detaliu, 
doar că tatăl lor aranjase că individul să fie deportat. Apoi 
pe el îl trimisese un an la o proprietate îndepărtată pentru 
a-i testa modul de a o administra. Când, în sfârşit, revenise 
în Londra, descoperise că sora lui călătorea pe continent. 
Părinţii lor speraseră că timpul petrecut departe o va face 
să uite de tânăr şi să fie mai docilă cu privire la datoria ei 
de a se căsători cu Thorne la întoarcere. Doar că ea nu se 
întorsese timp de trei ani, nu până când nu murise tatăl lor. 
Lui Thorne normal că nu i se spusese niciodată nimic 
despre tânăr. Dar cum el încă îşi vedea de plăcerile proprii 
şi nu se grăbea să se însoare, totul se aranjase bine. Sau 
cel puţin aşa crezuseră, până când Lavinia îl părăsise la 
altar. 

În loc să recunoască evidenţa, Finn zise: 

— Îi vei scrie o scrisoare, iar eu i-o voi înmâna. 

— Ştii unde este? Trewlove doar se uita la el. 
Collinsworth oftă. Normal că ştii. Este bine? Măcar spune-mi 
asta. 

— Destul de bine. Va fi mai bine când va şti că nu o 
caută nimeni. 

— Spune-i să revină acasă. Totul va fi iertat. Expresia 
lui era una de furie şi dezgust. 

— Nu a făcut nimic pentru care să aibă nevoie de 
iertare. 

Ah, da, era clar tipul din tinereţea ei - sau poate era o 
cucerire recentă -, dar era clar că ţinea profund la ea. 


Dintr-un oarecare motiv, Collinsworth se simţi oarecum 
uşurat să ştie că acest bărbat avea grijă de ea. 

— Nu mergem la ţară până nu se întoarce în sânul 
familiei ei. Tot credem că-i va veni mintea la loc... 

— Nu e nimic în neregulă cu mintea ei. Acum pune-te 
şi scrie nenorocita aia de scrisoare. 


* 


O oră mai târziu, Finn stătea în dormitorul lui Vivi, 
privind-o cum doarme. Spre deosebire de tovarăşa ei de 
cameră, al cărei sforăit îi amintea de sosirea unui tren, ea 
era silenţioasă. În somn arăta aproape la fel de tânără şi de 
inocentă ca atunci când o cunoscuse - doar că acum un rid 
mic i se adâncea pe frunte de parcă şi-n visele ei îşi făcea 
griji pentru copii sau retrăia perioada de la nebuni. Işi dorea 
să şteargă orice moment de suferinţă trăit de ea. 

Privi în jur mobila puţină. Două paturi care arătau mai 
mult ca nişte pătuţuri, mici, înguste, cu tăblii de lemn 
simple şi saltele subţiri. O masă mică simplă de pin se afla 
lângă fiecare pat. Un lighean, o oglindă şi un singur scaun 
din lemn cu spătar drept. Draperii mohorâte la fereastră. 
Doamne, încăperea era deprimantă. 

Când lăsă scrisoarea scrisă de fratele ei pe masa de 
lângă pat, nu se îndoia că acum îşi va găsi de lucru în altă 
parte, că se va putea muta într-o locuinţă mai confortabilă, 
pentru că acum era liberă să se mişte cum dorea ea, fără 
să-i fie teamă că ar putea fi târâtă înapoi la mama ei, care 
îşi tratase cu o incredibilă cruzime fiica. Dacă ea nu ar fi 
obţinut o promisiune de la el mai devreme în acea seară, i- 
ar fi făcut o mică vizită şi mamei ei. Când se întoarse să 
plece, ea scânci. El înlemni şi aşteptă. 

Mai scoase un sunet, de data asta mai disperat, mai 
alarmant. Se uită din nou la ea. incepuse să-şi mişte capul, 
mâinile strângeau cearşafurile în pumn. Scotea scâncete 
mici şi strangulate. Cunoştea acele zgomote. Şi el le 
scosese în închisoare când era captiv într-un coşmar în care 
pândea pericolul. În umbrele subţiri ale visului se chinuia să 


tipe după ajutor, dar era ca şi cum nu avea voce, nu-şi 
putea folosi corzile vocale cum trebuie şi pe nimeni nu 
alerta suferinţa lui. 

Işi puse mâna pe umărul ei, o scutură cu blândeţe, se 
apropie şi îi şopti la ureche. 

— Şşşt, linişteşte-te! Nimeni nu te va mai răni. 

Ea se linişti, tăcu şi el îşi ţinu mâna unde se afla până 
când respiraţia ei deveni normală. Apăsă cu degetul mare 
peste cutele dintre sprâncenele ei, frecându-le până 
dispărură. Se mai uită o dată la ea, pierdută în somnul 
liniştit, se ridică în picioare fără să facă zgomot, întrebându- 
se cum ar putea să se asigure că vorbele pe care tocmai le 
rostise erau o promisiune. 


Lavinia se trezi oftând. Nu-şi putea aminti când 
dormise ultima dată aşa de bine sau când se simţise aşa de 
odihnită când deschisese ochii. Poate că ar trebui să 
participe la festivaluri în fiecare noapte. Era încă întuneric, 
dar ştia că în curând va răsări soarele pentru că maica 
Bernadette aprinsese lampa şi se ducea să se spele la 
lighean. 

Ea rămase sub cuverturi, pregătindu-se pentru fiorii 
frigului care o vor întâmpina, temându-se de momentul în 
care va pune picioarele pe podeaua rece. Dacă vreodată 
urma să aibă bani în plus, avea să cumpere un preş din 
cârpe pentru fiecare maică, pentru a-şi putea începe mai 
uşor ziua. 

Inspirând adânc, se pregăti şi se ridică, apoi se opri. 
Se uită la scrisoarea care stătea pe masa de lângă pat, o 
scrisoare cu numele ei pe ea. Recunoscu scrisul ca fiind al 
fratelui ei şi i se tăie respiraţia. 

— Maica Theresa a lăsat asta? întrebă ea, ridicând-o 
de parcă era un păianjen hidos care cu siguranţă ar fi sărit 
şi s-ar fi căţărat pe ea. 

— Nu cred, zise maica Bernadette. Era acolo când am 
aprins lampa. Bună dimineaţa, apropo. 


— Bună dimineaţa. 

Se rezemă de pernă şi studie scrisoarea, un mic 
zâmbet începând să se formeze. Bănuia cum ajunsese 
scrisoarea acolo. Finn se pricepea încă aşa de bine să se 
furişeze în dormitoare. 

O întoarse, desfăcu cu degetul sigiliul de ceară cu 
blazonul familiei ei şi o deschise. Desfăcu hârtia şi citi 
cuvintele. 


Dragă Lavinia, 


Mi-am chemat dulăii - cei doi domni pe care-i 
angajasem să te găsească. De fapt, am făcut-o cu câteva 
săptămâni în urmă, dar nu am ştiut cum să-ți transmit asta 
până când prietenul tău nu şi-a făcut apariţia şi s-a oferit 
să-ți livreze mesajul. Aşa că acum eşti liberă să-ți vezi de 
treburile tale fără să-ți faci griji că vei fi luată de pe străzi. 

Cu toate astea, sper că te vei gândi să te întorci 
acasă. Mama îşi face foarte multe griji, şi eu la fel. Nu ştiu 
ce ai avut de obiectat la Thornley - mie mereu mi-a plăcut 
compania lui dar oricum ar fi, sunt sigur că putem găsi pe 
altcineva mai plăcut cu care să te măriţi. vom rămâne în 
oraş până vei reveni acasă. 

Fratele tău iubitor, 


Neville 


Strângând scrisoarea la piept, simţi o mare greutate 
ridicându-i-se de pe umeri, de parcă putea pluti până la 
tavan dacă ar fi vrut. Binecuvântat să fie Finn. Ce cadou 
superb îi oferise, aproape la fel de preţios ca Sophie. In 
sfârşit era liberă. 

Mai târziu în acea dimineaţă, după ce termină lecţiile 
zilnice, lovea în birou cu scrisoarea pe care i-o scrisese lui 
Finn, întrebându-se cum să facă să ajungă la el. Nu ştia 
unde să-l găsească. Bănuia că o putea duce la sora lui, la 
Sirena şi Unicornul şi s-o roage să ajungă la el. Doar că nu 
voia să-i trimită o scrisoare în care să-şi exprime 


recunoştinţa pentru ceea ce făcuse. Voia să-i spună 
personal. Ceea ce dovedea şi biletul pe care i-l scrisese. 


Am nevoie să te văd. 
V. 


Simplu şi dulce. 

Îşi dorea să-l fi întrebat unde-şi întindea capul 
noaptea. Sunetul paşilor mici se auzi chiar înainte ca Daisy 
să dea buzna în biroul ei. Se opri dintr-odată, ţopăind de pe 
un picior pe celălalt, de parcă avea nevoie să fie dusă la 
toaletă. Ochii i se luminară, zâmbetul ei ştrengar îi umplu 
chipul. 

— A adus calul înapoi, domnişoară Kent! Şi de data 
asta are şa! 

Nu ar fi trebuit să simtă o bucurie aşa imensă, dar o 
simţea. Se întrebă dacă lui i-ar plăcea să mai iasă o dată. 
De data asta în Whitechapel. Dar chiar când acest gând îi 
veni în minte, ştiu că trebuia să încheie asocierea cu el. Dar 
era aşa de dificil când erau din nou prieteni, în ciuda 
trecutului. 

O urmă pe Daisy afară în grădină pentru a descoperi 
nu doar că o adusese pe Sophie, ci încă un cal, un exemplar 
frumos de culoare castanie. Nu era surprinsă că cineva, 
care cândva îşi petrecuse mare parte din zi calmând caii, 
era acum proprietarul unor animale frumoase. 

Cu un gest înflorit, îşi luă bereta de pe cap. 

— Domnişoară Kent. 

— Domnule Trewlove. Nu se putu abţine să nu se 
ducă la Sophie şi să o salute mângâind-o pe grumaz şi 
sărutând-o pe frunte. Ai adus-o înapoi, încântându-i din nou 
pe copii. 

— Acţiunile mele te-au încântat şi pe tine? 

— Ştii că mereu mă încântă să o văd pe Sophie, zise 
ea, oferindu-i un mic zâmbet provocator. Dar, cu şa pe ea, 
îţi va lua toată dimineaţa să plimbi copiii ăştia. 

— Şaua este pentru tine. Speram să mă însoţeşti 


undeva. 

— Este cam periculos să umblu ziua. Sau cel puţin 
era. Am primit o scrisoare de la fratele meu, mi s-a dat de 
înţeles că acum nu mă mai caută nimeni. 

— Ce norocoasă eşti! 

Ea îşi înclină capul gânditoare. 

— Mi-ai dat cuvântul tău că nu-mi vei deranja familia. 

— Am jurat să nu o deranjez pe mama ta. Nici nu ştii 
ce greu este să mă ţin de cuvânt. 

Ea miji ochii. 

— Ce i-ai făcut fratelui meu de l-ai făcut să scrie 
scrisoarea? 

— Doar l-am trezit din somn. 

— Acum hoinăreşte prin oraş purtând atele? 

El rânji. Chiar îi plăceau zâmbetele lui. 

— Nu. Pentru că el nu a fost implicat în toate astea. 

— Da, aşa este. Arăta bine? 

— Părea mulţumit că este deranjat. Dar cred că îşi 
face griji pentru tine. L-am asigurat că te afli unde doreşti, 
că faci ce doreşti. Îşi înclină capul într-o parte. Acum, eu 
sper că vei dori să ieşi la o plimbare pe Sophie. 

Işi dorea. Cu disperare. 

— Este slăbiciunea mea. 


* 


Aerul părea un pic mai proaspăt, soarele un pic mai 
strălucitor, în vreme ce călărea încet pe Sophie pe străzile 
Londrei. Se simțea minunat să fie călare. 

— Felul cum mă priveau maicile... cred că au impresia 
că pun ceva rău la cale, zise Finn. 

— Şi asta faci? întrebă ea. 

El ridică un colţ al gurii. Nu-l văzuse niciodată 
călărind. Călărea bine, cu încredere, dar de fapt lui nu-i 
lipsise niciodată încrederea. 

— Ai fi dezamăgită dacă ar fi aşa? 

Era dezamăgită de ea însăşi pentru că nu ar fi fost. 
Dar păstră tăcerea asupra acestui subiect. Nu avea sens să- 


i confirme ceea ce el fără îndoială bănuia deja. 

— Cum ai reuşit să o păstrezi pe Sophie în toţi aceşti 
ani cât ai fost în închisoare? întrebă ea. 

— Când m-au arestat, Aiden a venit să mă vadă. De 
fapt toţi fraţii mei au venit, dar Aiden a fost primul, aşa că i- 
am cerut să o ia pe Sophie din grajdurile lui Mick şi să aibă 
grijă de ea pentru mine. M-am temut că tatăl tău ştia că 
este în viaţă, că şi-ar putea da seama unde o ţineam. 

Ea se încruntă. 

— Mă întreb de unde i-a venit tatălui meu ideea că ai 
furat-o. Nu i-am spus niciodată lui Miriam - nu am spus 
nimănui - că este în viaţă. 

— Nu sunt sigur că ştia. El doar a pretins că i-am furat 
calul, nu a dat detalii. Nu avea nevoie de vreo dovadă. Era 
un conte. L-au crezut pe cuvânt. 

Era îngrozită că tatăl ei exercitase o asemenea putere 
într-o manieră atât de nedreaptă. 

— Acţiunile lui mă dezgustă. Ştiu că nu vrei să-mi tot 
cer scuze, dar familia mea îţi datorează aşa de multe. Tatăl 
meu te-a tratat rău, şi eu habar nu am avut. Dacă ar fi fost 
încă în viaţă, nici n-aş putea să mă uit la el. 

— Hai să vorbim despre ceva mai plăcut! 

Nu-l putea blama că voia să treacă peste asta. 

— Voi salva mai mulţi copii în noaptea asta, dacă 
femeia se ţine de promisiunea de a se întâlni cu mine. Deşi, 
cum am menţionat noaptea trecută, trebuie să găsesc o 
sursă de venit destul de repede. M-am folosit de banii pe 
care i-am primit când mi-am vândut rochia de mireasă şi 
bijuteriile ca să plătesc pentru copii. Aproape s-au terminat. 

— Ai face mai bine să dai tu anunţurile, că eşti 
îngrijitoare de copii. Aşa ai lua direct copiii. Sau măcar o 
parte din ei. 

Se uită la el, deloc surprinsă să-l vadă cu privirea 
concentrată asupra ei. 

— Asta-i genial, Finn. Nu m-am gândit la aşa ceva. Un 
anunţ ar fi evident mai ieftin decât ce le-am plătit eu 
femeilor ăstora, şi copiii ar ajunge direct la mine. 

El ridică din umeri. 


— Când eram tânăr am fost o vreme hoţ. Una dintre 
abilităţile mele este să iau în considerare toate variantele. 
Deşi s-ar putea să descoperi că unii dintre copiii ăştia 
aparţin unor oameni pe care-i cunoşti. Ce-ai simţi? 

— Nu i-aş judeca. li pot asigura că pruncii lor vor fi 
bine îngrijiţi. Poate vor găsi ceva alinare în asta. 

— Şi când maicile nu vor mai avea paturi? 

Ea oftă şi roti ochii. 

— Caut o soluţie. 

Cu libertatea câştigată în dimineaţa asta, existau 
oportunităţi. Avea doar nevoie să se aşeze şi să exploreze 
toate posibilităţile. Poate putea găsi oameni - chiar şi 
printre nobili - dispuşi să-i sprijine cauza. 

— Am ajuns, zise el dintr-odată. Se opriră în faţa unei 
clădiri mari din cărămidă care avea trei rânduri de ferestre. 
Nu fusese mai deloc atentă la drumul parcurs, nu era chiar 
aşa de sigură unde se aflau. El descălecă, veni la ea şi îşi 
puse mâinile mari pe talia ei mică, iar ea se luptă să nu 
întâmpine cu bucurie familiaritatea gestului când el o 
cobori pe pământ. Apoi legă ambii cai de stâlp şi aruncă o 
monedă unui băiat dornic. Fii atent la ei! 

— Da, şefu'. 

Apoi o conduse spre trepte. 

— Ce-i acest palat? întrebă ea. 

— Clubul Elysium. 

O rostise de parcă numele explica totul. 

— Mă tem că trebuie să-mi cer scuze pentru ignoranţa 
mea, dar nu am auzit niciodată de el. Este un tripou? 

— Da. Se aplecă spre ea, cu o sclipire diavolească în 
ochi. Pentru femei. 

Băgând cheia în broască, o conduse pe Vivi înăuntru. 
Dimineţile erau cele mai liniştite şi partea lui preferată din 
zi, când posibilităţile se deschideau în faţa lui. În tăcerea 
lipsei de activitate, toate visurile păreau realizabile. 

Intrară într-un mic foaier unde clienţii îşi puteau lăsa 
pelerinele şi hainele, unde se afla o tânără femeie să le 
agate în mica încăpere din spatele ei până când oaspeţii 
erau gata să plece. Apoi intrară în salonul principal. Toate 


lămpile cu gaz erau aprinse, scăldând încăperea într-o 
strălucire aurie. Ea suspină, ceea ce-l încântă peste 
măsură. 

— Deci aşa arată o sală de jocuri, zise ea uluită. Este 
clubul fratelui tău? 

— Este al meu. 

Ea se întoarse, surpriza şi uluirea care reveniră pe 
chipul ei amintindu-i de fata care fusese cândva. 

— Dar credeam că lucrezi la clubul lui Aiden. 

— Aşa este, deşi nu o mai fac aşa de des de când am 
început să mă ocup de acest loc. 

Lavinia se uită în jur, şi el se întrebă dacă vedea 
acelaşi potenţial ca şi el. 

— Este incredibil, Finn. Care-i scopul diferitelor mese? 

— Avem faraon, ruletă, jocuri cu zaruri şi evident 
jocuri cu cărţi. Avem chiar şi un registru aici, similar cu cel 
din White, unde doamnele pot paria pe orice doresc. 

Ea frunzări paginile. 

— Sunt albe. Nu ai deschis încă? 

— Am deschis. Ridică din umeri. Doar că nu avem 
încă mulţi clienţi. 

— Ai anunţat în The Times? 

Ridică două zaruri şi le aruncă de-a lungul mesei. 

— Nu, vreau să fie un club mai exclusivist. Şi aici 
intervii tu. 

Ea se întoarse şi se uită la el. 

— Poftim? 

— Nu poţi intra într-un club de domni fără să 
garanteze cineva pentru tine. Îşi înclină capul într-o parte. 
Cu excepţia clubului lui Aiden. Dacă arăţi banii, el te 
primeşte cu braţele deschise. Vreau să mă ajuţi să hotărăsc 
pe cine să invit. Te voi plăti pentru muncă. 

— Clubul ăsta este pentru doamne din nobilime? 

— Da. Şi pentru unele femei de rând ai căror soţi sunt 
sus-puşi. Ce faceţi voi, doamnele, când domnii ies seara? 

— Brodăm. Întorcându-se pe călcâie, începu să se 
plimbe printre mese. De ce i-ai spus clubul Elysium? 

— Aiden şi-a numit clubul după dulăul cu trei capete 


care păzeşte infernul. Eu m-am gândit să-l numesc pe al 
meu după raiul în care trăiesc zeii. Vreau ca doamnele să 
se simtă ca nişte zeițe. 

Atinse postavul verde de pe o masă de cărţi şi îşi 
aminti cum era să simtă degetele ei pe pieptul lui, se gândi 
la cât de mult îşi dorea să le simtă pe pielea lui acum. 

— Există două feluri de femei care ar putea să caute 
refugiu aici. Se întoarse cu faţa spre el. Să nu te îndoieşti 
de asta, pentru că refugiu vor căuta. Unele vor fi cele 
sociabile, cele curajoase, cele pe care domnii le consideră 
dificile. Celelalte vor fi cele timide. Ambele tipuri stau la 
balauri, plictisite peste măsură, simțindu-se... mai puţin 
importante. Judecate, deşi din motive opuse. 

— O spui de parcă le-ai înţelege, de parcă ai trecut 
prin asta. Te-am văzut la un bal - nu eşti genul să stea pe 
margine şi, cu siguranţă, nu mi-ai dat niciodată impresia că 
ai fi dificilă. 

— M-am schimbat un pic după balul mascat. A trebuit 
să mă forţez să fiu entuziastă în legătură cu diverse lucruri 
şi m-am trezit că nu făceam parte din niciun grup. Înainte le 
ridiculizam, apoi am ajuns să le cunosc mai bine. 

După ce se crezuse abandonată de el. Păcat că tatăl 
ei era mort! Şi Finn se schimbase. Contele nu ar mai fi avut 
puterea să-l intimideze, lucru ce l-ar fi aflat când Finn i-ar fi 
dat un pumn în faţă. 

— Dar acelea sunt doamnele pe care vei vrea să le 
inviţi. Cel puţin la început. Ridicând privirea, oftă uimită. Ai 
pus să fie pictaţi nori pe tavan. Ce frumos! Cred că te-a 
costat o avere. 

l-am oferit soţiei pictorului calitatea de membru pe 
viaţă al clubului. Va aprecia câteva nopţi de pace sau să 
iasă cu prietenii lui la clubul lor. 

— O metodă inteligentă de a ţine fondurile la 
dispoziţia ta. 

— Am avut mult timp să-mi dau seama cum ar fi mai 
bine să fac locul ăsta aşa cum mi l-am imaginat. Începuse 
planurile cât fusese în închisoare şi fusese obligat să ţină 
totul în cap, pentru că nu-i dădeau hârtie să le aştearnă. 


Am un salon pentru luat masa, un bar, dar încă lipseşte 
ceva. 

— O sală de bal, răspunse ea fără ezitare. 

— Femeilor le place să danseze între ele, nu-i aşa? 

— Aminteşte-ţi că vei începe cu membre care stau pe 
margine la baluri şi rareori sunt invitate la dans, este 
elementul principal al celor care stau pe margine la baluri. 
Dar dacă ai angaja bărbaţi a căror slujbă ar fi să danseze cu 
ele... 

— Asta sună teribil de pervers, domnişoară Kent. 

— Şi femeile au fantezii. Vor să fie dorite. Foarte 
puţine sunt de fapt. Sunt curtate pentru ceea ce aduc în 
căsătorie. 

— Tu ce i-ai fi adus lui Thornley? 

Detesta că întrebase, ca, deşi ştia că omul era 
îndrăgostit până peste cap de Gillie, nu părea să poată 
trece peste ideea că la un moment dat el avea în plan să se 
însoare cu Vivi. 

— Pământ. Răspunsul ei fu tăios şi scurt. Era o 
nebunie, Finn. Când m-am născut, taţii noştri au fost de 
acord să ne căsătorim pentru că era un petic de pământ pe 
care tatăl lui îl dorea. Şi pentru tatăl meu era un deranj mai 
mic să semneze un contract decât să treacă prin procesul 
de a chestiona tineri peţitori şi a se asigura că îmi găsesc 
un soţ bun. 

— Nu l-ai iubit deloc? 

— Ţineam la el. Mi-era prieten. Dar nu l-am iubit 
niciodată cum te-am iubit cândva pe tine. 

Nu-i scăpă faptul că ea specificase că-l iubise în 
trecut, nu acum. 

— Acum ce simţi pentru mine? 

— Tristeţe pentru că aşa de multe ne-au fost furate, 
aşa de multe încât nu le putem recupera niciodată. 
Vinovâăţie. Din cauza mea viaţa ta a fost distrusă. _ 

Abia îşi dădu seama că făcuse paşii până la ea. li 
cuprinse obrazul, nu la fel de rotund cum fusese ultima 
dată când îl cuprinsese. Era mai slabă, nu sfrijită, dar nu 
mai era aşa robustă ca la şaptesprezece ani. Se uită adânc 


în ochii ei verzi care îl bântuiseră aşa de mult. 

— Nu a fost din cauza ta. Niciodată din cauza ta. 

Apoi îşi cobori gura peste a ei şi simţi ca şi cum după 
opt ani lungi ajunsese în sfârşit acasă. 


* 


Era o nebunie să întâmpine sărutul, dar asta făcu. 
Trecuseră ani de zile fără vreun sentiment, fără să simtă cu 
adevărat ceva, până când fugise din biserică şi îmbrăţişase 
cauza salvării copiilor. Pe cât de presărată cu riscuri se 
dovedea a fi treaba, simţea o doză de entuziasm şi 
anticipare explodându-i în piept de fiecare dată când 
primea câte o scrisoare de la o femeie care declara că era 
dispusă să se întâlnească cu ea. Exaltarea creştea pe 
măsură ce hoinărea pe străzi spre locul desemnat pentru 
întâlnire; satisfacția era imensă când avea în sfârşit copiii. 
Dar tot ce simţea în acele momente pălea în comparaţie cu 
euforia care o străbătea acum, făcându-i inima să bată într- 
un abandon sălbatic, pielea să o gâdile, degetele de la 
picioare să se curbeze. 

Nu voia să-i pese de acest bărbat, voia să lase 
trecutul în urmă, voia să-l lase pe el în urmă pentru că 
vinovăția pe care o simţea în ceea ce-l privea era 
copleşitoare. Cu toate astea, după ce-l gustă din nou după 
un lung post, în vreme ce el îşi petrecea braţele în jurul ei şi 
o trăgea aproape de pieptul lui până ajunse lipită de el, se 
simţi aproape întreagă, după ce se simţise frântă şi distrusă 
aşa de mult timp. 

Îi venea să plângă de bucurie... şi de groază. Riscul de 
a vedea dezgust pe chipul lui când va afla tot adevărul... 

Nu va mai trece cu limba peste a ei, nu va mai geme, 
nu o va mai ţine strâns. O va da la o parte, o va condamna 
la viaţa de izolare pe care o merita. Va descoperi că în 
adâncul ei era o laşă. Când contase mai mult, ea se 
retrăsese fricoasă şi ruşinată. Când în sfârşit curajul 
începuse să se adune din nou în ea, fusese pedepsită fără 
milă până când laşitatea revenise. Spre deosebire de el, ea 


încă lupta să fie puternică, să nu bată în retragere. Cu el se 
afla pe un teren nesigur, cochetând cu ideea că poate 
păcatele pot fi iertate, că merita fericirea. 

O parte din ea, o parte slabă, se gândea că din toate 
locurile din Anglia în care ar fi putut să se ducă, venise aici 
pentru că exista şansa să-l poată revedea - în trecere, 
nimic mai mult. Tânjise să-l zărească doar, să ştie că era 
bine. Acum asta nu mai părea suficient. Dintr-odată, voia 
mai mult, voia ce nu putea avea, ce nu merita. 

Retrăgându-se, el îşi plimbă degetele pe marginea 
obrazului ei. 

— Ai acelaşi gust. 

— Tu ai un gust mai profund, mai bogat. 

Mai masculin, mai matur, mai bărbat. Pur şi simplu 
mai mult. Cum putea să explice asta fără să pară o 
adevărată neroadă? În urmă cu ani crezuse că amândoi 
erau maturi. Abia acum îşi dădea seama că fuseseră doar 
copii. Nu ştia dacă ar fi putut supravieţui tuturor 
provocărilor ce i-ar fi aşteptat. Ea dădu înapoi, având 
nevoie de distanţa dintre ei şi privi cu regret cum el îşi 
coboară lent mâna, cum tristeţea se lasă adânc peste ochii 
lui. 

— Da, bine. Având nevoie să revină pe un teren 
emoţional mai ferm, ea privi în jur. Chiar este remarcabil. 
Cred că îţi va merge foarte bine aici. 

— Vreau să fim parteneri. 


* 


Ea se holbă la el de parcă era nebun. Poate era. Ea 
avea cunoştinţe de care el avea nevoie, dar era mai mult 
de atât. Voia şansa de a o cunoaşte din nou şi a o urmări în 
incursiunile ei nocturne nu contribuia la asta. Şi nu avea 
încredere că o putea convinge să iasă cu el de câteva ori. 

Ea clipi într-un final, clătină din cap şi izbucni în râs. 

— Cred că glumeşti. 

— Niciodată nu am fost mai serios. Tu ştii pe cine ar 
trebui să invit. Ştii cum să ajungă informaţia la ele. Ştii ce 


le-ar face plăcere, ce le-ar face să revină. Vreau să-ţi mai 
arăt ceva. O luă de mână, recunoscător că ea nu o dăduse 
pe a lui la o parte, dar era probabil prea şocată să facă 
asta. O însoţi înapoi, în foaier şi spre un mic alcov. In 
interior era un rând de scări. O conduse sus şi pe un coridor 
lung. Pe o parte erau câteva uşi. De cealaltă parte era o 
balustradă care dădea spre etajul cu sălile de joc. Birourile, 
explică el, înainte de a o conduce spre cel din mijloc şi de a 
deschide uşa. Al meu. 

Păşi înăuntru, fără a fi surprins că ea îl urmă. 
Încăperea era imensă cu un birou mare în faţa ferestrelor. 
De când fusese eliberat din închisoare, nu mai suporta 
deloc camerele mici, înghesuite. 

— Mai este loc pentru un birou, aşa ai avea propriul 
loc unde să munceşti. 

Se îndreptă spre biblioteca aflată pe un perete. Avea 
tot felul de cărţi. Unele despre management, probabil ca 
să-i servească drept evadare. În curând, spera să 
găzduiască acolo registrele din piele. In acest moment, 
primul din ce spera el să fie multe, se afla pe biroul lui. 

— Voi trimite invitaţii oamenilor pe care tu îi cunoşti. 
Dacă ai reţineri şi nu vrei să ştie că eşti implicată în 
afacere, se poate intra prin spatele clădirii, de pe alee. 
Nimeni nu te-ar vedea sau nu ar şti că eşti aici. Nu trebuie 
să ieşi niciodată în sala de jocuri dacă nu vrei. 

Clătinând din cap, ea îl înfruntă. 

— Îţi pot da o listă de nume... 

— Vreau mai mult de atât. Vreau experienţa ta. Dacă 
ceva nu merge, o să am nevoie să-mi spui de ce, ce li se 
pare doamnelor inacceptabil. Te voi face partener egal. 
Cincizeci la sută din profit. 

— Finn, nu. Nu merit asta. 

— Mi-ai spus că ai nevoie de un loc de muncă. [i-l 
ofer. Şi mai este ceva. Îi indică faptul că reveneau pe hol. 
Ea ieşi din încăpere şi el o urmă. La fiecare capăt al holului 
există camere în care se poate locui. 

Ea veni în urma lui, în vreme ce el se îndrepta spre 
ultima uşă, o deschise şi o lăsă să intre prima. Uşa se 


deschise într-un salon mare, mobilat cu o singură canapea 
şi o masă mică. 

— Încă are nevoie să fie mobilată. 

Se sprijini de perete şi o privi cum merge la ferestre şi 
se uită spre stradă. Celelalte camere dădeau spre grajduri. 

Se duse în dormitor, dar el rămase pe loc. In acea 
cameră era un pat mare, şi el şi-o imagină întinsă pe el, 
invitându-l cu ochii şi trupul să i se alăture. Mădularul lui 
reacţiona răzbunător şi el se apucă să facă calcule, 
anticipând profiturile. 

Ea reveni într-un final şi se apropie de el. Capul îi era 
înclinat ca şi cum s-ar fi gândit serios la ceva. 

— Astea sunt camerele tale. Miros ca tine. Piele, cai, 
pământ. Bogat şi misterios. 

— Acum sunt ale mele, dar vor deveni ale tale. Au o 
privelişte mai plăcută, cu siguranţă, mai bună decât cea pe 
care o ai în prezent şi nu ai mai împărţi camerele cu un 
motor cu aburi. Nu ştiu cum reuşeşti să dormi cu sforăiturile 
ei. Ai putea să continui să le predai copiilor dimineaţa, dacă 
vrei, dar nu ar mai trebui să freci podele pentru cazare şi 
masă. Aici ai libertatea după care tânjeşti. Ai putea face 
orice ai vrea. 

— Eşti foarte generos, Finn. De ce? 

— Sophie a ta a avut un rol foarte important în 
achiziţionarea acestui loc. Îi povesti despre lordul care îi 
făcuse o ofertă. Nu s-ar fi întâmplat dacă tu nu m-ai fi 
implorat să o salvez. Deci, vezi tu, Vivi, ai dreptul la o parte 
din acest loc. 

— Mă bucur că a ieşit ceva bun din grija ta faţă de 
Sophie, dar mă tem că-mi acorzi prea mult credit. 

Voia şi o şansă să o cunoască din nou. 

— Patru dintre fraţii mei au afaceri de succes. Eu sunt 
un pic în urmă. Vreau să recuperez terenul repede. Cred că 
tu mă poţi ajuta să fac asta. Faptul că lucrezi aici nu va 
interveni în dorinţa ta personală de a ajuta copii. Ca 
parteneră, te-ai ocupa de afacere când ai vrea tu să o faci. 
Deşi, din moment ce venitul tău se va baza pe profit, îmi 
imaginez că nu vei lenevi. 


Ea încuviinţă din cap, se uită în jur, reveni cu privirea 
la el. 

— Treizeci la sută. 

El se uită la ea. 

— Poftim? 

— Partea mea. Treizeci la sută. 

El râse. 

— N-am cunoscut niciodată pe cineva care să se 
târguiască pentru termeni mai puţin favorabili. 

— Nu merit cincizeci la sută. A fost ideea ta şi tu ai 
investit deja destul de mult în ea. Vom stabili un program 
de plăţi până când îţi voi returna jumătate din cât ai băgat 
deja în locul ăsta. Şi voi lua celelalte camere. 

Se gândi să o contrazică, dar îşi dădu seama că ea se 
hotărâse deja. Erau condiţiile ei sau nimic. 

— Te tocmeşti greu, zise el pe un ton mucalit. Dar îţi 
accept condiţiile. O să-i cer avocatului meu să întocmească 
un acord. 

— Chiar este necesar? 

— Ca să te protejeze de mine, în caz că aş profita de 
situaţie, da. 

— Bine atunci. În seara asta am o întâlnire. Aş putea 
să încep să lucrez de mâine. 

— Nu lucrezi pentru mine, Vivi. Muncim împreună. 
Suntem parteneri. 

Puse accent pe ultimul cuvânt pentru că avea nevoie 
ca ea să înţeleagă că nu-i datora nimic. Intrau în acest 
aranjament ca egali. Nu ca fiica unui conte şi fiul bastard al 
unui conte, ci ca doi oameni care munceau pentru a avea 
succes cu acest local. 

— Parteneri, repetă ea şi întinse mâna. 

Ar fi vrut să-i sărute degetele, să-i întoarcă mâna şi 
să-i sărute centrul palmei. In schimb, îi strânse uşor mâna. 

— Parteneri. 


Capitolul 16 


Mai târziu în acea noapte, când ieşi pe poarta 
orfelinatului, nu fu deloc surprinsă să-l găsească pe Finn 
aşteptând-o. In acea dimineaţă, pe drumul înapoi, el o 
întrebase ca din întâmplare la ce oră avea întâlnirea, şi ea îi 
spusese fără să se gândească. Se părea că aveau să devină 
parteneri în toate afacerile lor. 

Dar în noaptea asta, nu doar el o aştepta, ci şi trăsura 
fratelui lui. 

— Am zis că aşa ne scuteşte să avem de-a face cu 
tâlharii, îi zise el. 

Dădu adresa vizitiului, care stătea lângă cei doi cai, 
apoi îi permise lui Finn să o ajute să urce în trăsură. Se 
aşeză pe banchetă cu faţa îndreptată spre direcţia de mers, 
în vreme ce vehiculul se balansa când Finn se sui şi se 
aşeză în partea cealaltă. 

— Am participat la nunta fratelui tău. Te-am văzut 
acolo. Privea pe fereastră. Deşi atunci când îl văzuse fusese 
furioasă şi rănită, nu vedea ce sens avea să-i spună asta 
acum când ştia cum se petrecuseră lucrurile. Poate că, 
dacă nu te-aş fi văzut, m-aş fi măritat cu Thornley. Dar 
pentru că te-am văzut, amintirile s-au năpustit asupra mea 
şi dintr-odată m-am simţit ca şi cum aş fi luat-o pe un drum 
greşit. 

Se temuse că va fi nefericită cu Thornley, indiferent 
de cât de bun era el ca om. 

— Gillie este destul de bucuroasă că nu ai făcut-o. 

Ea privi spre silueta lui, aflată în marginile întunecate, 
era bucuroasă ca în interior nu ardea nicio lampă care să-i 
lumineze. li era mai uşor să vorbească ascunşi în umbre. 

— Este fericită? 

— Foarte. Va trebui să mergem să bem o halbă 
cândva la cârciuma ei. 

— Mă îndoiesc că mă va primi la fel de bucuroasă cum 
m-a primit înainte. 

— Te va primi, dacă eşti cu mine. 

Nu era sigură că merita să fie bine primită. 

— Cum au primit maicile plecarea ta? întrebă el. 

— Cred că au fost destul de surprinse de graba cu 


care voi pleca. Deşi maica Theresa a remarcat că Domnul 
are grijă. Vor continua să accepte copii până când nu vor 
mai avea paturi. Maica Bernadette va prelua îndatoririle 
mele de profesoară. 

Spera ca în scurt timp să poată cumpăra o casă cu 
multe camere, ca să poată să ofere adăpost chiar ea. Va 
angaja oameni care să aibă grijă de copii, să se ocupe de 
nevoile lor. Se va asigura că vor fi cu toţii educați, că vor 
avea vieţi mai bune decât ar fi putut avea altfel. Dintr- 
odată posibilităţile păreau nelimitate, era plină de speranţă 
ştiind câte moduri avea la dispoziţie pentru a schimba ceva. 
Era o speranţă pe care nu o mai simţise din noaptea în care 
ea şi Finn căzuseră de acord să fugă împreună. 

— Va fi greu să-mi iau rămas-bun de la copii, se 
confesă ea. Dar o să-i vizitez deseori. Nu este ca şi cum m- 
ai închide undeva. 

— N-aş face-o niciodată, Vivi. Eşti liberă să pleci şi să 
vii cum doreşti. Caii sunt într-un mic grajd în apropierea 
clubului. Poţi cere să fie pusă şaua pe Sophie oricând 
doreşti să ieşi la plimbare. 

— Eşti teribil de bun cu mine, Finn. Nu merit asta. 

— Ţi-am spus. Nu este vina ta pentru ceea ce a făcut 
tatăl tău. 

— Sărutul din dimineaţa asta... înainte de a semna 
orice înţelegere cu tine, trebuie să cădem de acord că vom 
fi doar parteneri de afaceri. Nu putem să avem din nou ce 
am avut. 

— Ştiu asta, Vivi. 

Trăi un amestec de uşurare şi de dezamăgire. Nu mai 
era băiatul pe care ea îl iubise. Era un bărbat pe care puteai 
conta şi dacă agitația pe care o simţea în inima ei pentru el 
era un indiciu, exista posibilitatea ca tot ce ar putea să 
simtă pentru el să fie de-a dreptul terifiant. 

— Dar asta nu înseamnă, zise el încet, că nu putem 
găsi ceva mai bun decât am avut. 


* 


El auzi în întuneric micul ei suspin. Ah, da, ea era din 
nou nebunia lui Finn pentru că el chiar credea că exista o 
şansă să fie ceva mai mult decât să discute despre cui să 
trimită o invitaţie la clubul lor şi ce să facă cu diferitele 
încăperi care momentan erau goale. Se gândea că lucrând 
împreună ar putea trezi nevoia de alte sărutări, de atingeri, 
de şoapte. 

Avantajul era la el pentru că acum vor locui în camere 
apropiate, şi ea avea să fie în viaţa lui în fiecare zi şi în 
fiecare noapte. În tinereţea lor, timpul petrecut împreună 
fusese rar, o plăcere, ceva special pentru care merita să 
aştepţi. Poate că raritatea timpului petrecut împreună îi 
influenţase să creadă că ceea ce simțeau unul pentru 
celălalt nu se va diminua niciodată. Dar el se hotărâse să 
testeze apele, nu să recupereze, ci să construiască ceva 
nou. Îl intriga în moduri în care nu o făcuse niciodată. Voia 
să afle la ce ţinea ea, cum gândea. Când o privise cum se 
gândise la caracteristicile doamnelor care vor frecventa 
clubul lor îi crease o senzaţie incitantă. Dar totul la ea îl 
incita şi-l excita. Mereu fusese aşa. Chiar şi când fusese 
tânără şi o cunoscuse şi orice fantezie despre a o săruta era 
ceva necuviincios. Doamne, crezuse că nu va fi niciodată 
suficient de mare ca să poată dobori zidurile pe care şi le 
ridicase pentru a o proteja de el şi de ce voia să-i facă. 

Apoi fusese suficient de mare - nu, el o considerase 
suficient de mare, dar, privind în urmă, recunoscu că 
amândoi fuseseră prea tineri şi prea lipsiţi de experienţă. 
Cu toate astea, dorinţa fusese atât de puternică încât 
blocase orice urmă de bună-cuviinţă. Tânjea după nopţile în 
care nu putuse să doarmă pentru că o dorea. 

— Dacă ai de gând să profiţi de acest parteneriat... 

— Eram dispus să-ţi dau cincizeci la sută, interveni el. 
Cu greu aş zice că asta înseamnă a profita. 

— Nu mă refer la aspectele financiare. Mă refer la 
partea fizică. 

Fu surprins că ea pusese problema direct, dar 
descoperea că ea era mai curajoasă când venea vorba de 
confruntări. Înainte, unde ar fi făcut pe supărata, acum 


păstra tonul egal, dar cumva mai intransigent, era mai 
eficientă în a-şi expune argumentele. 

— Am observat câteva uşi, zise ea. Poate în spatele 
uneia dintre acele încăperi este una pe care aş putea săo 
folosesc ca birou personal. 

— Deci, ar trebui să mă ridic de la biroul meu şi să te 
caut de fiecare dată când am o întrebare? Ar fi mai 
convenabil dacă am fi în aceeaşi încăpere, ca să putem 
discuta problemele care apar. 

— Finn, nu am în mine puterea de a iubi din nou. 

— Asta nu-i adevărat, Vivi. Îi iubeşti pe toţi acei copii. 

— Asta-i diferit. Ei sunt diferiţi. Eu mă refer la 
pasiune... 

— Nu m-ai oprit când te-am sărutat mai devreme. De 
ce îţi este teamă? Că ai să descoperi ceva mai bun decât ce 
am avut? Sau poate ţi-e teamă că am plătit un preţ prea 
mare pentru ce nu merita nimic. 

Ea oftă din toţi rărunchii. 

— Poate. Nu ştiu. Vreau doar să mă asigur că suntem 
realişti când intrăm în această înţelegere. Nu sunt sigură că 
înainte eram şi cred că este imperativ să fim acum ca să 
evităm să mai suferim. 

— Dacă nu ai trăit niciodată suferinţa, Vivi, cum poţi 
aprecia în adevărat bucuria care există atunci când nu 
suferi? 


Cuvintele lui păreau simple, dar adevărul era că ei i se 
părea profund sentimentul lui. Cândva trăise fără să ştie ce 
sunt lipsurile, şi în ultimele trei luni se chinuise cu finanţele 
care se micşorau, iar ce simţea acum, conştientă că chinul 
era în urmă, era cu adevărat plăcut. Mereu luase de-a gata 
ceea ce avusese. Dar nu şi acum. 

Dar era mai mult de atât. Înainte, totul îi fusese dat, 
iar acum, cu ajutorul lui Finn, îşi va câştiga propriii bani, îşi 
va câştiga independenţa într-un fel cum nu o făcuse 
înainte. De când îşi părăsise familia, toate deciziile fuseseră 


ale ei, dar îşi temperase multe dintre acţiuni din lipsa 
fondurilor. Oferta lui îi deschidea o cu totul altă lume. Se va 
putea ocupa de propriile nevoi, va putea să aibă grijă de ea 
însăşi. Când nu te bazai pe nimeni descopereai că ai putere 
- deşi trebuia să admită că se baza pe generozitatea lui. 
Dar odată semnate hârtiile, odată ce deveneau parteneri, 
îşi va câştiga traiul, va face şi fie de nepreţuit. li oferise 
ocazia să facă ceva cu viaţa ei şi nu avea de gând să o dea 
în bară. 

Mereu urmase drumul trasat de alţii pentru ea, dar 
acum avea mijloacele să-şi croiască propriul drum, să-şi 
hotărască destinaţia. Voia să se bucure de asta. 

El nu ştia cât de distrusă fusese ea şi dacă lucrurile 
ieşeau cum voia ea, el nu va afla niciodată întregul adevăr. 
În sfârşit era pe drumul cel bun, mai puternică decât 
fusese. O ceaşcă de ceai făcută cioburi, lipită la loc, poate 
că nu era la fel de drăguță ca una care nu căzuse niciodată, 
dar dacă ambele cădeau din nou, cea spartă avea mai 
puţine şanse să se spargă din nou pentru că era dublată de 
lipici. Asta o alina. 

Nu-i răspunse. Scopul întrebării lui era să o facă să se 
gândească, nu să obţină un răspuns. Şi el nu făcu presiuni. 
Stătea acolo, fără să se vadă vreun pic de tensiune venind 
din partea lui. O uimea calmul lui. Îl observase în acea 
primă noapte pe alee când femeile o ameninţaseră. Nu se 
temea de întuneric sau de ticăloşii care se târau prin el. Era 
capabil să aibă grijă de el însuşi, învățase să aibă încredere 
în abilităţile proprii. 

lar ea abia începea să înţeleagă ceva în legătură cu 
ea însăşi: avea puterea să stea pe propriile picioare. Orice 
victorie sau înfrângere venea din cauza acţiunilor ei, a 
deciziilor ei, a hotărârii ei. 

Trăsura se opri. El deschise imediat portiera şi sări 
afară, apoi se întinse spre ea. 

— Continuă să mergi pe străzile astea, strigă el spre 
vizitiu. Revino periodic aici. Aici ne vom întâlni când ne 
terminăm treaba. 

Trăsura o luă din loc, iar el se întoarse spre ea. 


— la-o înainte! 

Nu era foarte departe şi ei ajunseseră mai devreme. 
Era recunoscătoare ca el avusese precauţia de a aduce 
trăsura. Un vânt iute bătea, făcând-o să tremure de frig. Işi 
strânse mai bine pelerina pe ea în timp ce păşea peste 
gunoi şi îşi amintea drumul ce trebuia să-l urmeze de aici 
înainte. Păreau să meargă printr-un labirint de străzi 
înguste înainte de a ajunge la clădirea întunecată cu o 
eşarfă lungă legată de mâner. Nu trebuia să intre. 
Intâlnirea nu urma să aibă loc acolo. Eşarfa doar marca 
locul. 

— Câţi? întrebă el. 

Mărind ochii, privind în direcţia din care se auzise 
vocea, îşi dădu seama că el era pierdut în umbre. 

— Poftim? 

— Câţi copii sunt în noaptea asta? 

— Trei. 

Abia atunci îşi făcu în sfârşit apariţia o femeie, abia 
luminată de o lampă stradală îndepărtată, cu trei copii 
agăţaţi de fustele ei, împiedicându-se în propriile picioare în 
efortul de a ţine pasul cu ea, şi cu un bebeluş cuibărit în 
braţele ei. 

— Tu eşti cea care vrea să mă plătească pentru copiii 
ăştia? 

Lavinia păşi în faţă, întinzând deja braţele după cel 
mai mic. 

— Te costă zece lire. 

Se opri de parcă trăsura revenise şi acum o separa de 
ei. 

— Ai zis cinci. 

Femeia săltă bebeluşul. 

— Asta a fost înainte să-l primesc pe ăsta azi-noapte. 
Abia ieşit din pântec, zic eu. Dacă-i vrei, te costă zece lire 
pentru toţi. 

Ceilalţi trei clipeau la ea cu ochii lor mari şi rotunzi, 
prea mari pentru chipurile lor sfrijite. Ea privi înapoi în 
umbre. 

— Ai bani la tine? 


— Am. El păşi în lumină. Dar nu o să ai nevoie de ei. 
Îngrijitoarea ţipă ca un şobolan pe care sărise o pisică. 

— Tu eşti? 

— Trewlove. Poate ai auzit de familia mea. 

Femeia făcu un pas în spate. 

— Am auzit de voi. 

— Atunci ştii că avem tendinţa să nu-i tolerăm pe cei 
ce vor să profite de alţii, zise Finn. Abia ai primit bebeluşul. 
Mă îndoiesc că ai cheltuit vreun penny îngrijindu-l, deci ce ţi 
s-a dat azi-noapte este profit. Mulţumeşte-te cu asta. Altfel, 
s-ar putea să te trezeşti că-ţi intru în casă într-o noapte. 

Îi zâmbi femeii nesuferite în aşa fel încât Lavinia simţi 
un fior pe spinare. 

— Bine. 

Aruncă bebeluşul în braţele Laviniei, apoi se chinui să- 
şi elibereze fustele de mâinile strânse pumn care se agăţau 
de ea, transferând copiii pe pelerina Laviniei. 

Tocmai legăna bebeluşul cu un braţ când observă că 
Finn întindea o bancnotă femeii, care o smulse şi o luă la 
goană. Copiii, care mai devreme fuseseră tăcuţi, începură 
să plângă. 

— Gata, zise Finn. Cine vrea să meargă în cârcă? 

— Eu, declară băiatul cel mai înalt. 

Ceilalţi tăcură când Finn îl apucă şi-l balansă de parcă 
era o mică maimuţă. Poate că era pentru că se cocoţă în 
spinarea bărbatului şi îşi petrecu braţele în jurul gâtului lui 
şi picioarele în jurul abdomenului. Finn îngenunche şi se 
bătu peste coapse. 

— În regulă, voi doi. Sus aici! În braţele mele. Fac 
pariu că nu aţi văzut niciodată lumea de aici de sus. 

Şi ea ar fi pariat asta după cum se grăbiră în braţele 
lui şi el se întinse cât era de lung. Inima îi tresăltă uşor 
când îl văzu aşteptând răbdător în vreme ce copiii se 
căţărară pe el. Nu voia să se gândească ce tată minunat ar 
fi fost dacă ei s-ar fi căsătorit, cum s-ar fi jucat cu propriii 
copii. 

Tatăl ei nu se jucase niciodată cu ea. Fusese mereu 
genul de om pe care trebuia să-l asculţi fără să pui 


întrebări. Nu-şi amintea să fi râs cu el vreodată. Credea că 
Finn şi-ar fi gâdilat copiii până i-ar fi auzit râzând, iar el ar fi 
râs alături de ei. 

— Să mergem, zise Finn. Să vă ţineţi bine cu toţii. 

Şi avu impulsul ăsta ridicol de a se agăța şi ea de el. 
Porniră înapoi pe drumul de mai devreme. Străzile erau 
tăcute, întunecate, abandonate. Bănuia că îngrijitoarea de 
copii nu dorea martori la ceea ce făcea. Ajunseră într-un 
final la locul unde trebuiau să se întâlnească cu trăsura. 
Ajunse la mai puţin de un minut după ei. Se aşezară în 
trăsură, cu fetele stând de o parte şi de alta a ei, băiatul 
lângă Finn. După cum arătau, niciunul dintre ei nu ar fi 
putut să fie mai mare de patru ani, deşi era posibil să pară 
mai mici din cauza lipsei de mâncare şi grijă. 

— Aveai de gând să te ocupi singură de toţi? întrebă 
Finn. 

— Ar fi fost o provocare, dar m-aş fi descurcat. 

— Şi când ţi-a cerut mai mulţi bani? 

— AŞ fi aranjat să ne întâlnim mâine sau poate aş fi 
încercat să joc la cacealma. 

Fetele erau cuibărite fiecare de-o parte şi de alta a ei. 
Le simţea trupurile relaxate şi presupuse că legănatul 
trăsurii le adormise. 

— De acum înainte, Vivi, te însoțesc în deplasările 
astea nocturne. 

Nu avea sens să protesteze, pentru că ştia că o va 
urmări chiar dacă ea se opunea. Şi apoi, îi plăcea să ştie că 
el se afla în apropiere dacă apărea ceva neaşteptat. Deşi 
avea anumite reţineri, spuse: 

— Mi se pare că munca pentru fratele tău ţi-a 
construit o adevărată reputaţie. 

— Nu sunt doar eu, este vorba despre noi toţi. Despre 
fraţii mei, despre Gillie. Deseori i-am ajutat pe oameni când 
au avut nevoie. 

— Păi, cu siguranţă m-ai ajutat pe mine, nu doar cu 
copiii, ci şi cu oferta ta generoasă. Şi eu care credeam că 
sunt specială, îl tachină ea. 

— Eşti. 


Tonul lui nu era deloc provocator, şi sinceritatea lui o 
făcu să se simtă un pic ruşinată. Se simţea de parcă 
aştepta un soi de liniştire, chiar dacă tot ceea ce făcuse 
pentru ea dovedea deja că afirmaţia lui era adevărată. 

Trăsura se opri în faţa orfelinatului. Drumul era scurt, 
copiii intrară pe poartă, Finn urmându-i în vreme ce ea Îi 
conducea spre spatele locuinţei. După ce băgă copiii 
înăuntru, se întoarse spre Finn. 

— O s-o trezesc pe una din maici să mă ajute. Nu se 
simt bine cu un bărbat înăuntru. 

— Mâine ai nevoie de ajutor ca să te muţi? 

Ea clătină din cap. 

— Am foarte puţine lucruri. 

— la o birjă. Dacă nu ai bani, o plătesc eu când ajungi 
acolo. 

— Îmi doresc să nu fii aşa de generos, Finn. 

El rânji. 

— Te plângi de cele mai ciudate lucruri. 

Apoi sări peste treaptă şi dispăru în întuneric. 

Ea se întoarse şi dădu nas în nas cu maica Theresa 
care stătea acolo, întrebându-se dacă Finn o văzuse şi dacă 
ăsta era motivul pentru care nu zăbovise. 

— Domnul tău pare foarte insistent, zise maica în 
vreme ce se retrăgea înăuntru unde copiii aşteptau 
răbdători. 

Strângând bebeluşul la piept, Lavinia o urmă. 

— Nu este bărbatul meu. 

Nu era mulţumită de faptul că vorbele ei păreau să fie 
lipsite de convingere. 

Maica Theresa doar îi zâmbi cu indulgență, apoi 
întrebă: 

— Ce facem întâi? Îi spălăm sau îi hrănim? 

— AŞ zice să-i hrănim. 


Capitolul 17 


În dimineaţa următoare, cu toate lucrurile ei modeste 
îndesate într-un sac de pânză, se urcă într-o birjă şi se 
îndreptă spre club. li fusese foarte greu să-şi ia rămas-bun 
de la copii, dar promisese că se va întoarce a doua zi 
pentru o scurtă vizită. Cei pe care îi adusese în noaptea 
precedentă se instalaseră bine. Ştia că maicile vor avea 
bine grijă de ei. 

Când avea să vină data viitoare le va aduce tuturor 
copiilor dulciuri. După aceea încălțări. Când îi vor permite 
finanţele, le va procura haine, ceva nou şi special de purtat 
duminica la biserică. 

La un moment dat, va cumpăra o casă cu multe 
camere ca să se poată ocupa de mai mulţi copii. Va locui 
acolo cu ei şi va merge la club în fiecare zi. Parteneriatul ei 
cu Finn îi va oferi mijloacele să facă lucrurile pe care voia 
să le facă, dar nu avea să fie principalul ei obiectiv. Nu, 
acela va fi mereu copiii care aveau nevoie de iubire şi grijă. 

Entuziasmul ei era cu mult mai mare decât cel trăit 
când reuşise să fugă din biserică în căutarea unei vieţi cu 
mai mult sens. Potenţialul viitor de împlinire era 
extraordinar. Imaginaţia ei nu era suficient de ageră să 
vadă toate posibilităţile, dar va fi o femeie independentă, 
liberă să facă ce va dori. În ultimele trei luni trăise o 
libertate parţială, dar nu fusese una completă, pentru că 
circumstanţele ei fuseseră limitate, dar acum, datorită 
bunătăţii lui Finn, în curând va beneficia de libertate 
financiară, şi ideea i se părea entuziasmantă. Avea să-l 
răsplătească muncind sârguincios pentru a-l ajuta să aibă o 
afacere de succes aşa cum şi-o imaginase el. Visul lui îi 
permitea ei să-şi realizeze visele ei. 

Se întreba - dacă părinţii ei nu ar fi intervenit în acea 
noapte fatidică, ea şi Finn ar fi muncit împreună să-şi 
realizeze visurile... sau s-ar fi mulţumit cu o viaţă în care ea 
ar fi învăţat să-i cârpească şosetele, în vreme ce el ar fi 
continuat să lucreze la un abator de cai? Dorinţele ei 
păreau aşa de mici acum. Mulțumită că era cu el, chiar nu 
se gândise ce s-ar fi întâmplat după căsătorie, cum ar fi 
supravieţuit, cum ar fi mers mai departe. Adevărul era că 


fusese destul de naivă. Realizase asta după ce petrecuse 
trei luni departe de aristocrație. Chiar nu ştiuse la ce să se 
aştepte. Fata de atunci ar fi fost dezamăgită de realitate? 
Prefera să creadă că nu, prefera să creadă că şi-ar fi 
îmbrăţişat viaţa şi ar fi făcut ce putea să facă, dar o mică 
parte din ea nu era convinsă că ar fi avut maturitatea să 
facă faţă provocărilor vieţii. 

Când birja se opri în faţa clubului, fu surprinsă să-l 
vadă pe Finn stând pe trepte, îmbrăcat ca orice gentleman, 
mai ales ca unul de succes. Purta o haină neagră şi o vestă 
gri, o lavalieră albă perfect înnodată la gât. Frica o copleşi 
preţ de un minut nebun şi aproape că-i spuse birjarului să 
continue să meargă. Finn fusese suficient de chipeş când 
era tânăr, dar ca bărbat matur era devastator. Se temea că 
se va îndrăgosti din nou de el, şi asta nu ar fi făcut decât să 
trezească ceva oribil din trecutul ei pe care nu dorea să-l 
retrăiască. 

Dacă era înţeleaptă, ar fi căutat alte mijloace să-şi 
câştige existenţa. Acum, că fratele ei nu o mai căuta, ar 
putea să găsească o poziţie de profesoară, guvernantă sau 
însoţitoare a unei femei cu bani, dar trebuia să recunoască 
faptul că fusese captivată de entuziasmul lui în legătură cu 
ce ar putea deveni acest loc - şi ce ar însemna pentru 
doamnele cunoscute ei să aibă un loc care să le ofere 
distracţie, chiar dacă nu aveau un iubit să le însoţească. 

Aşa că aşteptă cât el se apropie, aruncă banii 
birjarului, deschise portiera şi îi oferi mâna. 

— Începusem să cred că te-ai răzgândit, zise el în 
timp ce o ajută să coboare. 

— Mi-a luat mai mult decât mă aşteptam să-mi iau 
rămas-bun de la copii. 

— Îi poţi vizita oricând. 

— Ştiu, dar timp de câteva luni au jucat un rol foarte 
important în viaţa mea şi eu în a lor. Nu mă îndoiesc însă că 
se vor obişnui. 

Îi luă sacul sărăcăcios. Se gândi la o replică 
inteligentă în caz că el ar fi comentat, dar el doar o conduse 
pe treptele clubului şi în interior. Clubul lui. Clubul ei. Clubul 


lor. 

— Avocatul meu este aici, în biroul nostru, cu hârtiile 
pe care le ai de semnat. 

Biroul nostru. Al nostru. Contract de afaceri. Nu avea 
să fie nimic mai mult de atât. 

Avocatul arăta ca un domn amabil. Stătea în spatele 
biroului lui Finn - sau cel puţin ea bănuia că era biroul lui 
Finn; în încăpere se afla un al doilea birou, aşezat în faţa 
celeilalte oglinzi, probabil al ei. Când ea intră, el se ridică. 

— Domnul Charles Beckwith, zise Finn, prezentându-i. 
Domnişoara Lavinia Kent. 

Spera că în ochii ei se vede recunoştinţa că nu o 
prezentase ca Lady Lavinia. Nu discutaseră cum urma să i 
se adreseze, dar descoperea că Finn era un observator fin 
şi nu avea nevoie să îi explice totul. Se întrebă ce mai 
observase schimbat la ea. 

— Domnişoară Kent, zise domnul Beckwith înclinând 
politicos din cap. Ochii lui albaştri o priveau din spatele 
ochelarilor şi-l făceau să pară incredibil de bine informat, 
apoi îşi flutură mâna peste hârtiile împrăştiate pe birou. 
Trecem la treabă? 

Nu lăsă de înţeles că i-ar fi ştiut adevărata identitate, 
cine era familia ei, începu pur şi simplu să-i explice 
condiţiile contractului. 

— Treizeci la sută din toate profiturile merg la 
dumneavoastră. La moartea dumneavoastră, orice viitor 
câştig care v-ar fi revenit, în loc să meargă la domnul 
Trewlove, va merge într-un fond care va fi folosit pentru 
orfelinatul Surorilor Milei, cu adresa... 

Ea încetă să mai fie atentă la cuvintele lui şi se uită la 
Finn. 

— Doar nu vrei să continue acest contract şi dincolo 
de moartea mea, să le dai bani. 

El se sprijinea cu şoldul de biroul lui, cu un picior în 
faţa celuilalt, cu braţele încrucişate peste piept. Ridică din 
umeri. 

— Am presupus. Dar poţi numi un alt beneficiar 
oricând. 


— Şi dacă mori tu? 

Uitându-se la Beckwith, el arcui o sprânceană. 

— Douăzeci şi unu la sută din afacere va fi transferat 
pe numele dumneavoastră, ceea ce v-ar aduce la cincizeci 
şi unu la sută ca proprietar, explică domnul Beckwith. 
Patruzeci şi nouă la sută din tot profitul viitor ar merge în 
fondul pentru orfelinatul Trewlove. 

Orfelinatul Trewlove? Avea întrebări despre asta, dar 
puteau aştepta. Era impresionată de ceva ce părea mai 
important. 

— De ce-mi dai mie o parte din afacere? 

— Pentru că până când am să mor eu, ceea ce am de 
gând să se întâmple peste mulţi ani de acum încolo, vei 
investi mult din tine în afacere. Vreau să o poţi gestiona 
fără vreo intervenţie din partea fraţilor mei. Ar fi ei bine 
intenţionaţi, dar pot fi foarte insistenţi. Clubul Elysium va 
deveni ceea ce noi doi credem că va fi, vom munci din greu 
la asta. Vreau ca tu să poţi continua. Mai este o prevedere, 
în caz că te vei mărita, partea ta va merge într-un fond, ca 
soţul tău să nu pună mâna pe bani. 

— Eu nu am de gând să mă mărit. 

— Mai bine să aveţi şi să nu fie nevoie, domnişoară 
Kent, zise domnul Beckwith, decât să aveţi nevoie şi să nu 
aveţi. 

— Nu mă simt confortabil că mie îmi revine aşa de 
mult, zise ea. 

— lar eu nu mă simt confortabil ca banii să meargă 
într-un fond supervizat de cineva care nu va da doi bani pe 
locul ăsta, zise Finn. Semnează hârtiile. Putem discuta orice 
detalii mai târziu şi le modificăm. Pentru moment, vreau să 
ştii că intru în asta cu încredere totală în tine. 

— S-ar putea să regreţi când vei descoperi că eşti 
nebun, Finn Trewlove. 

— Am multe regrete, Vivi, dar niciunul nu are legătură 
cu ceva ce ai făcut tu. 

Oh, dar ar fi trebuit. Era o nebunie că el revenise în 
viaţa ei, dar nu voia să întoarcă spatele posibilităţilor, 
indiferent de cât de mult o speriau. Fugise de prea multe 


ori. De data asta avea de gând să stea pe loc şi să ducă 
lucrurile la bun sfârşit. 

Băgă tocul în călimară şi îşi scrise numele acolo unde- 
i indică domnul Beckwith şi-l privi pe Finn făcând acelaşi 
lucru. Avocatul semnă apoi documentul ca martor. Puse 
contractul în geanta lui. 

— ÎI voi păstra în birourile mele, zise el. 

Încuviinţând din cap către fiecare, ieşi. 

Şi se făcuse. Era partenera unui salon de jocuri. 


* 


Entuziasmul ei când coborâse din birjă fusese 
palpabil, molipsitor. Pe cât anticipase el că-şi va conduce 
clubul, poate chiar că se va întrece cu al lui Aiden pentru un 
pic mai mult succes, dintr-odată apăruse un aspect 
îmbucurător care  lipsise înainte. Familia lui mereu îi 
sprijinise eforturile, dar acum şi ea era parte din ceea ce 
spera el să realizeze, iar posibilităţile nu păreau doar 
infinite, ci şi realizabile. Dacă ar fi fost spre seară, ar fi 
turnat ceva de băut pentru amândoi. Ah, la naiba, era spre 
seară undeva în lume. 

— Hai să sărbătorim, zise el, luând două pahare şi o 
sticlă de whisky de pe bufet. 

— Nu-i nici măcar miezul zilei, zise ea, şocată clar de 
sugestia lui. 

— Ceea ce va face să fie şi mai special. Puse câte un 
pic în fiecare pahar, îi înmână ei unul şi-l ridică pe al lui. 
Pentru succesul nostru! 

Ridicând un şold, se sprijini de marginea biroului lui, 
luă o înghiţitură şi o privi făcând la fel. Ea clipi; ochii i se 
măriră. 

— Uitasem cât de aspru e la gust. 

— Nu ai mai băut deloc din acea noapte? 

Noaptea în care el făcuse pentru prima dată dragoste 
cu ea. Ea clătină din cap, apoi privi spre celălalt birou. 

— Acela este al meu? 

— Da. 


După ce se duse la el, îşi plimbă degetul de-a lungul 
marginii lui. 

— Cu siguranţă, ai reuşit să-l obţii tare repede. Cum ai 
reuşit asta? 

— Am metodele mele. 

Fusese în biroul alăturat, aşteptând ziua în care el ar 
fi angajat pe cineva să-l ajute, aşa că târziu în noaptea 
precedentă, cu ajutorul unuia dintre dealeri, îl mutase aici. 

— Vei continua să fii misterios acum că suntem 
parteneri? întrebă ea. 

— Când este nevoie. 

Nu voia ca ea să decidă că ar trebui să aibă propriul ei 
birou. li plăcea acesta mai mult de când era şi ea în el. 

Ea se rezemă de biroul ei şi el bănuia că regretă că nu 
era suficient de înaltă să stea pe marginea acestuia cum 
stătea el. 

— Povesteşte-mi despre orfelinatul Trewlove. 

— Nu sunt multe de zis. Este ceea ce zice şi numele... 

Un ciocănit la uşă îl întrerupse, şi el văzu o tânără 
stând acolo, una pe care o aşteptase. 

— Mă scuzaţi că vă întrerup, domnule Trewlove. Omul 
dumneavoastră de jos mi-a zis să urc. 

Punându-şi paharul deoparte, se dădu jos de pe birou, 
observând că Vivi îşi îndreptase ţinuta. 

— Ai sosit la timp. Domnişoară Kent, fă cunoştinţă cu 
Beth. Croitoreasa lui Gillie. Este aici ca să-ţi ia măsurile 
pentru câteva rochii. 

— Nu am nevoie de rochii. 

— Normal că ai. 

— Ce am îmi este de ajuns. Nu trebuie să-mi cumperi 
haine. 

— O să le pun în contul tău. Ceea ce era o minciună. 
Aveau să fie cadouri din partea lui pentru că nu suporta să 
o vadă în zdrenţe. Avu nevoie doar de trei paşi ca să ajungă 
lângă ea, trei secunde ca degetele lui să-i atingă bărbia. 
Acum eşti parteneră. Şi în vreme ce poate nu vei cobori în 
salonul de jocuri, vei avea de-a face cu angajaţii aici şi în 
camerele din spate. Nu se poate să arăţi altfel decât ca 


scoasă din cutie. Mick a avut o amantă cândva care i-a spus 
că, dacă nu se îmbracă la fel ca un om de afaceri de succes 
înainte să fie unul, nu va fi niciodată. Mâna îi cobori pe 
gulerul ei, atingând cu degetul mare marginea tocită. Nu 
merge să fi îmbrăcată în haine uzate. 

Vedea că nu-i convenea, dar nici nu avea un 
contraargument. 

— Bine, în regulă. Dar două, doar două pentru 
moment. 

Urmau să fie trei. Se gândise la ceva special pentru a 
treia, dar voia să fie o surpriză. La fel ca surpriza care se 
dovedea a fi ea pentru el. Se aşteptase ca ea să sară în sus 
de bucurie la şansa de a avea o rochie nouă. Lady Lavinia 
ar fi fost ruşinată să poarte ceva care ar fi avut şi un singur 
fir tras. Dar femeia asta era un mister pe care dorea să-l 
descopere. 

— Hai să te instalezi în camerele tale ca Beth să se 
poată apuca de lucru. Sunt sigură că are clienţi şi are 
treabă la magazinul ei. 

Ridică sacul de pânză, care la cât cântărea conţinea 
aproape nimic. Îşi aminti de toate rochiile pe care ea le 
purtase la întâlnirile lor. Nu credea că o văzuse de două ori 
cu aceeaşi rochie. Apoi fusese acea rochie de bal 
extraordinară, care bănuia că lăsase China fără mătase. 
Sub fiecare strat de îmbrăcăminte elegantă existaseră 
straturi de jupoane. Ar fi fost nevoie de cufere pentru a-i 
înghesui hainele oriunde, cufere şi încă una sau două 
trăsuri să le transporte. Cu toate astea, iat-o acum cu acest 
săculeţ. Cât de mult decăzuse. 

Nu. Nu decăzuse. Ci de bunăvoie, cu un anumit scop, 
ea alesese să lase în urmă cealaltă viaţă, se ţinuse de 
jurământul pe care îl făcuse, de a fugi cu el - doar că fusese 
nevoită să o facă fără el. Avea de gând să-i dovedească 
faptul că jurământul făcut în tinereţe merita încă să fie 
onorat. 


Nu-i venea să creadă câtă plăcere simţea pentru că 
ştia că va primi o rochie nouă, chiar dacă simţea că nu era 
nevoie. Deşi Finn avea dreptate: trebuia să păstreze o 
anumită imagine. Fusese crescută pentru a înţelege 
importanţa imaginii pe care o arătai lumii. Puteai să mori pe 
dinăuntru, dar tot să dai impresia că nimic nu este în 
neregulă, că nu mai puteai de fericire. 

Dar ar fi fost recunoscătoare să-şi înlocuiască hainele 
cu ceva nou, ceva ce nu fusese infestat. Tinuta curentă o 
făcea deseori să se scarpine de parcă în materialul de lână 
erau purici. Chiar dacă ştia că nu erau, credea că exista 
posibilitatea ca aceştia să fi fost cândva în rochie. 

Îi urmă pe Finn şi pe Beth pe hol şi se opri brusc când 
Finn o luă spre stânga. 

— Camerele mele sunt în cealaltă direcţie, anunţă ea. 

El se uită la ea. 

— Acele camere nu au fost încă mobilate. 

— Atunci o să mă descurc aşa. 

— Te punem temporar în camerele ce dau spre 
stradă. 

— Tu unde vei dormi? 

El oftă nerăbdător. 

— O să mă descurc. 

— Finn, nu vreau ca prezenţa mea aici să fie un 
inconvenient pentru tine. Mă pot întoarce la maici până 
când este gata cealaltă cameră. 

— Asta s-ar dovedi un inconvenient pentru amândoi. 

— Dar... 

— Vivi, dacă vei continua să te cerţi cu mine pe orice 
chestie, parteneriatul nostru va deveni neplăcut pentru 
amândoi. 

Avea dreptate. 

— Prea bine. Dar doar până este mobilată cealaltă 
cameră. 

Era o cameră chiar drăguță, dar când intrară, ea 
observă pe o masă lângă canapea o vază cu petunii care nu 
fusese acolo înainte şi fu impresionată de atenţia lui. 

El se duse în dormitor, ca să-i lase sacul acolo şi 


reveni cu mâinile goale. 

— O să fiu în birou dacă ai nevoie de mine. 

Şi cu asta plecă, iar camera păru dintr-odată 
singuratică. 

Beth îşi puse sacul pe o mică masă pătrată unde 
Lavinia îşi închipuia că va mânca, deşi nu avea cu ce să-şi 
prepare mâncarea. Deşi probabil jos exista o bucătărie din 
moment ce el avea de gând să aibă o sală de mese. 
Croitoreasa îşi scoase centimetrul şi zâmbi larg. 

— Să luăm nişte măsuri, da? 

In vreme ce tânăra femeie muncea - măsurând-o şi 
notându-şi într-un carneţel - Lavinia studia masculinitatea 
camerei, cu materialele ei întunecate şi cu lemnul şi mai 
întunecat. Totul dintre aceşti pereţi i se potrivea lui Finn, 
totul mai puţin ea. 

— Este drăguţ din partea ta că te-ai deranjat să vii la 
mine, îi zise ea lui Beth. Bănuiesc că aş fi putut să vin eu la 
magazinul tău. 

— Nu mă deranjează să vin aici. Fata îngenunche, 
întinzând centimetrul de la talia Laviniei până la podea. Aş 
face orice m-ar ruga un Trewlove. Nu aş avea magazinul 
meu fără ei. 

Deveni curioasă. 

— De ce? 

— Proprietarul meu era un om brutal. Când venea 
lunea neagră... 

— Lunea neagră? 

— Da. Chiria pentru magazinul meu trebuia plătită în 
fiecare zi de luni. Nu aveam mereu cât îi datoram şi, când 
nu aveam, voia să-l plătesc altfel. 

— Cum altfel? întrebă ea ezitând, sperând că nu avea 
dreptate cu ce-şi imagina. 

Fata nu se uită la ea. Continuă să lucreze. 

— Se aştepta să-mi ridic fustele, să ia ce vrea. O dată, 
când m-am împotrivit, m-a lovit. Mi-a învineţit obrazul. Gillie 
a venit a doua zi, voia o fustă nouă. A văzut. M-a întrebat 
ce s-a întâmplat. Fata ridică din umeri. l-am povestit. Are 
un fel al ei care îţi ia povara de pe umeri fără să-ţi dai 


seama. Ridicându-se, începu să-şi bage lucrurile în sacul ei. 
Aparent, câteva nopţi mai târziu, proprietarul meu a dat 
peste fraţii Trewlove pe o alee. Nu a fost prea norocos, dar 
s-a oferit să-mi vândă magazinul. Mick Trewlove m-a ajutat 
să iau un împrumut. Îi zâmbi Laviniei. Aşa că nu-i niciun 
deranj să vin aici. Revin peste câteva zile, ca să puteţi 
proba rochiile şi să fac orice ajustări de ultim moment ca să 
ne asigurăm că vă vin bine. 

— Mulţumesc, Beth. Abia aştept. 

După ce o concluse pe femeie până la uşă, se sprijini 
de aceasta, admirând-o pe tânăra care primise de la viaţă o 
lovitură nedreaptă, dar reuşise, în ciuda zilelor întunecate, 
să răspândească atâta bună dispoziţie. O multitudine de 
împrejurări nefericite, şi ea fusese oarbă la multe dintre ele. 
Dar nu Finn, nu familia lui. Le păsa de mulţi dintre ai lor. 
Poate că nu se va ocupa de cârpit ciorapi, ci de a asigura 
drepturile altora. 

În timp ce hoinărea prin camerele ce miroseau a Finn, 
şi-l imagină având grijă de o micuță croitoreasă, având grijă 
de ea. Având grijă de Sophie. Avea un fel protector de a fi. 
Dacă tatăl ei nu l-ar fi trimis la închisoare, totul ar fi fost 
atât de diferit. Dar nu era convinsă că l-ar fi apreciat cum ar 
fi trebuit. Cu siguranţă, nu ar fi apreciat cumpărarea unei 
rochii noi. | s-ar fi părut ceva ce i se cuvenea. Ce egoistă 
fusese, gândindu-se numai la ea, în vreme ce el şi familia 
lui aveau tendinţa de a se gândi la ceilalţi. Avea să-i fie 
incredibil de dificil să-i reziste. 

Dar avea să-i reziste pentru că avea lucruri mai 
importante de făcut decât să se îndrăgostească din nou. Nu 
exista un moment mai bun să-şi testeze tăria decât 
prezentul. Cu o privire rapidă în oglinda ce atârna deasupra 
lavoarului unde probabil că el se bărbierise în fiecare 
dimineaţă - nu avea să se gândească la această treabă 
intimă sau la cât de satisfăcător ar fi fost să o facă ea 
pentru el -, se asigură că fiecare fir de păr pe care îl 
prinsese în ace mai devreme era la locul lui. Îşi bătu uşor 
obrajii pentru a le aduce ceva culoare, apoi ieşi din cameră 
şi se îndreptă pe hol spre biroul lui... al lor. 


Stând la biroul lui, el studia nişte hârtii. Păreau aşa de 
fragile în mâinile lui mari; încăperea părea mult mai mică în 
prezenţa lui. Chiar şi relaxat, avea o vigilenţă, o 
conştientizare care emana din el într-o manieră foarte 
masculină. Şi-l imagină plimbându-se prin salonul de joc şi 
îşi dădu seamă că voia mai mult decât să-şi imagineze. 
Voia să vadă asta. Se gândi la el valsând cu una dintre 
fetele care stăteau pe margine la baluri şi se simţi geloasă. 
Poate că va lăsa sarcina aceasta celorlalţi angajaţi, deşi ştia 
că va veni o vreme când îl va vedea cu o amantă sau cu o 
soţie. Un bărbat ca el nu era lipsit de nevoi. 

El îşi ridică privirea şi o ţintui pe loc la fel de eficient 
cum Neville, când era mult mai mic, ţintuia fluturii morţi pe 
care îi găsea pe un panou mic pentru colecţia lui. Mereu i 
se păruse o activitate morbidă şi de fiecare dată când el 
pleca la şcoală timp de câteva luni, ea elibera creaturile 
colorate şi le îngropa cum se cuvine. 

În acest moment însă, se temea că era într-un pericol 
iminent pentru că era o provocare să inspire aer în plămâni 
când ochii lui ne ori şi penetranţi erau aşa de concentrați 
asupra ei. El se ridică lent şi ei îi trecu prin minte 
neliniştitorul gând că făcuse o greşeală teribilă că venise 
aici, că fusese de acord să fie partenera lui. Sigur ar fi găsit 
metode mai sigure de a câştiga bani - cum ar fi fost să se 
caţăre pe acoperişuri şi să curețe coşurile. 

— Eşti gata să trecem la treabă? întrebă el. 

Cu acele câteva cuvinte el rupse vraja şi ea putu să 
respire din nou. Işi pusese semnătura pe un contract, pe 
care îl va onora cât de bine va putea. Avea nevoie de 
cunoştinţele ei, de mintea ei, nu de corpul ei. Dacă nu ar fi 
sărutat-o cu o zi în urmă, dacă nu i-ar fi reamintit de ce era 
în stare să o facă să simtă. Inghiţi cu dificultate, inspiră 
adânc. 

— Da, chiar da. 

Era destul de mulţumită că reuşise să se îndrepte 
spre biroul ei fără să-i lase impresia că apropierea de el îi 
cam înmuiase picioarele. Se aşeză pe scaunul de piele 
confortabil şi începu să observe obiectele de pe biroul ei: 


hârtie, toc, călimară, spatele lui. 

El venise la ea şi ocupase o poziţie de parcă habar n- 
avea de cât de necuviincios era să-şi pună acea parte din 
anatomia lui aşa de aproape de ea, de parcă habar n-avea 
de felul cum pânza pantalonilor lui se întindea pe partea din 
spate, subliniindu-i coapsa puternică. Îşi dăduse jos haina, 
aşa că nimic nu-i mai proteja ochii de priveliştea 
scandaloasă şi ea îşi aminti cât de minunat se simţise când 
îşi înfipsese degetele în carnea şi muşchii ăia fermi. 

Aplecându-se, el îşi puse antebraţul pe acea coapsă 
apetisantă. 

— Avem o bucătăreasă. 

Se temea că el văzuse foamea din ochii ei şi o 
interpretase greşit. 

— Deci avem bucătării? 

O întrebare stupidă. Dacă nu ar fi avut, la ce le-ar fi 
trebuit un bucătar? 

— Jos. Dacă ai chef de o ceaşcă de ceai sau de nişte 
limonadă sau de orice altceva, ea îţi poate pregăti. Avem - 
se încruntă - nu sunt exact servitori, dar se ocupă de loc, 
fac curat, fac comisioane, aduc lucruri, îţi vom da un 
clopoțel ca să-i poţi chema când ai nevoie de ceva. 

— Nu am nevoie să mă servească. 

— Va veni un moment când vei avea. 

— Da, bine, timpul ăla a trecut. Serios, Finn, am lăsat 
asta în urma. Îmi place să mă ocup singură de propriile 
nevoi. 

— De toate? 

Vocea lui era joasă, senzuală, plină de subiînţeles. 

Ştia la ce se referă, puşlamaua obraznică. Provocarea 
propriei plăceri. Înclinându-şi bărbia arogant, ea făcu un 
efort să se uite de sus la el, chiar dacă el era mai înalt 
decât ea. 

— Cele de care trebuie să mă ocup. 

— Sunt mereu disponibil dacă ai nevoie de ajutor. 

Ea oftă. 

— Finn, dacă vei continua să insişti în acest mod 
inacceptabil, parteneriatul nostru va deveni neplăcut 


pentru amândoi. 

El rânji. 

—  Foloseşti argumentul meu de mai devreme 
împotriva mea. 

— Suntem parteneri de afaceri. Nu putem fi nimic mai 
mult de atât. 

— În ciuda felului cum s-a terminat, a fost frumos ce 
am avut, Vivi. 

— Eram tineri şi proşti. 

— Şi acum suntem mai în vârstă şi mai înţelepţi. Ar 
trebui să fie şi mai bine. 

Era pregătită să continue discuţia, dar el îşi ridică 
minunatul posterior de pe birou. 

— Haide, zise el, luându-şi haina de pe spătarul 
scaunului lui şi îmbrăcându-se. Să te prezint angajaţilor pe 
care-i avem acum. 

Acolo erau bucătăreasa, care era prea slabă să fi 
gustat din propriile preparate, un bărbat căruia i se spunea 
Şefu', care se ocupa să păstreze ordinea în sala de joc, 
dealerii şi crupierii, un barman, băieţi tineri care se ocupau 
de nevoile invitaţilor aducându-le băuturile comandate, doi 
lachei care serveau în salonul de mese, două fete care 
măturau, spălau podelele şi făceau focul. 

— De ce femeile nu pot fi dealeri? întrebă ea, după ce 
fu din nou în spatele biroului ei şi el la al lui. 

El îşi împinse scaunul înapoi, şi ea se temu că se va 
apropia de ea. El însă doar se răsuci, puse un cot pe biroul 
lui îşi sprijini bărbia în palmă şi o studie. 

— Pentru că este o muncă de bărbat. 

— De ce? 

EI clipi, iar fruntea i se încruntă. 

— O femeie poate să împartă cărţile. Eu le împărţeam 
deseori când jucam whist. 

— Dar astea nu sunt distracţii de după-amiază. 
Jocurile sunt făcute să ne aducă bani. 

— De ce nu dau bărbaţii cu mătura? 

— Bărbaţii nu dau cu mătura. 

— Nici eu nu dau. 


— Nu vom întoarce lucrurile cu susul în jos. 

— Nu-ţi cer să faci asta, dar, Finn, dacă vrei să vină 
femei aici, să se alăture clubului, să joace jocurile tale, ai 
nevoie ca ele să vadă că le percepi ca pe egale ale 
bărbaţilor care fac acelaşi lucru. 

— Tu ai sugerat să angajăm bărbaţi care să danseze 
cu ele. Nu ar prefera să aibă un tip chipeş care să flirteze 
cu ele în timp ce le împarte cărţile sau le dă zarurile? 

Aici ar fi putut să aibă dreptate. 

— Doar ia în considerare posibilitatea de a angaja 
femei şi pentru alte poziţii decât pentru curăţenie. 

El ridică din umeri. 

— Pe viitor vei lua parte la procesul de selecţie. Poţi 
să decizi pe cine să angajăm. 

Se înfioră la acest gând. Mama ei o învățase cum să 
aleagă un servitor, mai ales un lacheu, din moment ce ei 
erau aşa de vizibili în casă. Bănuia că angajaţii de aici 
aveau nevoie de ceva mai mult decât de înălţimi 
asemănătoare şi gambe atrăgătoare. Cu toate astea, nu 
avea de gând să trădeze nicio emoție. 

— Prea bine. Câte doamne ar trebui să invit? 

— Pe toate pe care le cunoşti. 

Gândindu-se mai bine, era o întrebare prostească. 

— Majoritatea familiilor sunt în provincie acum. 
Câteva se vor întoarce pentru micul sezon. Poate ar trebui 
să organizăm... nu chiar un bal, din moment ce locul este 
doar pentru femei, ci un fel de eveniment. O seară 
mondenă unde să vadă ce oferim. Poate să joace la mese 
pe gratis în acea noapte. 

— Nu facem acte de caritate. 

— Nu, desigur că nu. Dar o noapte în care să le 
arătăm cum se pot distra - ca momeala când pescuieşti. 
Apoi, odată în cârlig, sunt ale noastre. 

— Când ai fost tu la pescuit? 

— Tata m-a dus o dată sau de două ori pe 
proprietatea de la ţară. 

Una dintre amintirile plăcute despre el, când o iubise 
şi fusese bun cu ea. Acum când se gândea la el nu vedea 


decât rolul jucat în arestarea lui Finn. 

— Ţi-e dor? De viaţa pe care ai avut-o? 

In vocea lui se auzi un interes real şi compasiune. Nu 
i-ar fi găsit vreo vină dacă îi era dor. Dar ea nu dorea să o ia 
pe acel drum acum. Luă hotărâtă tocul pe care el i-l pusese 
pe birou şi-l băgă în călimară 

— Le voi invita la o seară la club de azi în trei 
săptămâni. Aşa, dacă nu sunt în oraş, vor avea timp să 
ajungă în oraş dacă decid să vină. Se uită întrebătoare la el. 
Eşti de acord? 

— Tu eşti responsabilă să le aduci aici. Te las pe tine 
să hotărăşti cea mai bună cale să faci asta. 

Fu surprinsă de plăcerea pe care i-o făceau cuvintele 
lui. De trei luni de când era pe cont propriu se obişnuise să- 
şi ia propriile decizii, dar nimeni nu-şi exprimase încrederea 
că lua decizii corecte, că opiniile ei erau valoroase. Până şi 
maicile se  îndoiseră de înţelepciunea acţiunilor ei, 
exprimându-şi îngrijorarea. Deşi apreciase că le păsa 
suficient să-şi facă griji pentru ea, era oarecum încurajator 
faptul că avea parte de sprijinul lui. 

Incă era incredibil de periculos să se întrebe cum ar fi 
fost să aibă mai mult de atât - să aibă din nou inima lui. 


Capitolul 18 


Finn stătea răşchirat pe un scaun mare tapiţat în 
apartamentul lui - o minţise că acele camere nu ar fi 
mobilate, pentru că voia ca ea să aibă camera care avea 
mirosul lui. După ce cu o zi în urmă ea menţionase asta, se 
gândise că, dacă ea dormea în acea cameră, era posibil să-l 
viseze - şi încercă să nu se gândească deloc cât de aproape 
se afla ea, la îndemână, la celălalt capăt al unui hol lung. 
Era o greşeală să o aibă aici, pentru că muncise foarte 
puţin şi îşi petrecuse timpul mai mult uitându-se pe furiş la 
ea. Felul cum fruntea ei se încreţea când se concentra, felul 
cum atingea partea cealaltă a tocului de buza de jos, felul 


cum gura ei se curba în sus de fiecare dată când era 
mulţumită de ce decizie lua şi începea să scrie. 

Aparent îi plăcea să facă liste. Făcuse o listă cu 
doamnele pe care urma să le invite la club, cu melodiile pe 
care orchestra va fi rugată să le cânte, cu tipurile de 
băuturi care le vor avea la îndemână, cu gustările ce 
puteau fi mâncate în timp ce te plimbai prin salon. Din câte 
îşi dădea el seama, clubul lor ar fi semănat foarte mult cu 
atmosfera festivă de la un bal, nu ar fi fost locul întunecat şi 
pervers pe care şi-l imaginase el, dar putea să vadă că era 
înţelept să nu meargă pe acel drum iniţial. 

Deci, în vreme ce era o greşeală să o aibă aşa de 
aproape pentru că-l distrăgea, faptul că o avusese la 
îndemână să contribuie cu experienţa ei referitoare la ce ar 
dori femeile de calibrul ei se dovedise o mişcare înţeleaptă 
din partea lui, asigurând astfel că clubul lui - al lor - avea 
să aibă succes. 

Ridicându-se în picioare, începu să se plimbe prin 
încăpere ca un leu în cuşcă, disperat să fie liber. Făcuse 
asta timp de cinci ani în mica lui celulă, gândindu-se cum 
să se răzbune pe ea şi pe familia ei. Tatăl ei în mod special. 
Dar când în sfârşit fusese eliberat, îşi dorise doar să 
termine cu totul. Mai ales că tatăl ei murise cât fusese el 
închis. 

Dar de când auzise ultima dată zgomotul cheii băgate 
în broasca de la celulă, nu fusese în stare să stea prea mult 
într-o cameră. Nu avea să rămână în camerele lui doar 
pentru că ea se afla în ale ei. Avea nevoie să iasă un pic. 
Avea nevoie să bea ceva. 

leşi din apartament şi apoi pe palierul care încercuia 
etajul superior şi dădea spre zona de jocuri. Cam o duzină 
de doamne - soțiile, fiicele sau surorile negustorilor bogaţi 
pe care îi cunoscuse prin asocierea cu Mick - îşi încercau 
norocul la câteva mese de joc. Aveau cu disperare nevoie 
de mai mulţi clienţi, nu doar ca să dea ceva de făcut 
angajaţilor lor, dar şi ca să-şi umple cuferele. Timpul de trei 
săptămâni al lui Vivi i se părea prea lung. Avea nevoie de 
doamnele din înalta societate pe care ea le putea aduce, ca 


ele să facă o diferenţă cât mai curând posibil. 

îndreptându-se spre scările din faţă, observă lumină 
în birou. Se opri şi se uită înăuntru. Ea muncea, chiar dacă 
hotărâseră amândoi cam cu o oră în urmă, când ceasul 
bătuse ora opt, că terminaseră treaba pe acea zi. 
Sprijinindu-se de tocul uşii, o privi, remarcând că părea... în 
largul ei, mulţumită. Cu ani în urmă păruse mulţumită să fie 
cu el, dar el mereu avusese impresia că pentru ea bucuria 
era ceva efemer, ceva ce avea doar când era în compania 
lui. Se întrebă acum dacă ea acceptase să se mărite cu el 
pentru că crezuse că el o va face fericită, plasând povara 
acelei responsabilităţi asupra lui. Fusese dispus să o preia, 
să facă orice pentru a-i aduce zâmbetul. li plăcea să se 
simtă că este nevoie de el, că este util, că este dorit. Dar 
era ceva mult mai puternic în dorinţa faţă de această 
femele care îşi găsise singură propria fericire - nu în haine 
frumoase sau într-o locuinţă confortabilă sau într-o 
multitudine de obiecte, ci în ea însăşi. 

— Nu crezi că... 

Scoţând un mic țipăt, ea se lăsă pe spate în scaun, 
aproape răsturnându-se cu el. Respirând greu, uitându-se 
la el cu ochii mari, îşi duse o mână la piept. 

— Dumnezeule, Finn, m-ai speriat! 

Făcu un efort să-şi înăbuşe râsul pe care era sigur că 
ea nu l-ar fi apreciat. 

— Mai degrabă te-am îngrozit. 

— Eram cufundată în munca mea de aici. 

— Am crezut că hotărâserăm să terminăm pe ziua de 
azi. 

— Este ceva personal. 

Adună câteva bucăţi de hârtie, deschise un sertar şi 
puse totul înăuntru. 

El miji ochii. 

— Speram să nu mai avem secrete unul față de 
celălalt. 

Ea strânse ambele mâini şi le aşeză pe birou. Văzu 
cum degetele i se albesc în timp ce ea şi le studie. Fu 
dezamăgit că, după tot ce descoperiseră, după ce 


deveniseră parteneri la club, ea tot nu avea încredere în el, 
nu împărtăşea problemele ei cu el. 

— Mă duc la Gillie să beau o bere. 

Se răsuci pe călcâie... 

— Finn? 

Se opri, aşteptă timp de trei bătăi de inimă ca să-şi 
pună pe chip o expresie indescifrabilă. Se întoarse, dorindu- 
şi ca ea să nu arate aşa de al naibii de vulnerabilă. 

— Scriu un articol despre experienţele mele pe străzi. 
Sper să-mi fie publicat într-un ziar, să atrag atenţia asupra 
reformelor de care este nevoie când vine vorba despre cum 
tratăm persoanele cele mai vulnerabile. 

Chiar şi de la acea distanţă observă cum obrajii ei se 
îmbujorau de parcă se jena să recunoască. 

— Bănuiesc că încă nu este suficient de bun pentru a 
fi publicat... 

— Dacă pui jumătate din pasiunea ta în el, Vivi, va fi 
suficient de bun. 

— Eşti amabil că spui asta, dar tu mereu ai fost un 
cititor vorace, deci ştii că este nevoie de mai mult decât 
dorinţa de a formula o frază bine scrisă. Este nevoie de o 
anumită abilitate, pe care mă tem că eu nu o am. Incerc să 
fiu incredibil de onestă cu cuvintele folosite, despre ce am 
văzut, despre femeile pe care le-am întâlnit. Este îngrozitor 
de greu. Este ca şi cum ţi-ai expune sufletul. Uneori ceea ce 
scriu mă face să mă simt ca şi cum sunt pe cale să mă 
dezbrac pentru a merge goală pe străzi. 

El intră în tăcere în cameră şi se opri în faţa ei. 

— AŞ zice că de asta este nevoie ca să scrii onest. 

Ea părea incredibil de nervoasă, muşcându-şi buza, cu 
o cută între sprâncene. 

— Îl vei citi? 

Bucuria care îl cuprinse - că ea avea încredere în el în 
privinţa scrisului - era diferită de orice altceva mai trăise. Il 
făcea să se simtă totodată umil, foarte umil. 

— AŞ fi onorat. 

Încuviinţând repede din cap, ea deschise sertarul, 
scoase hârtiile pe care mai devreme le băgase acolo şi i le 


întinse. 

— Acum? întrebă el. 

— Dacă ai timp. 

Pentru ea mereu avea timp, dar dacă ar fi rostit 
cuvintele cu voce tare, ea nu le-ar fi băgat în seamă şi l-ar 
fi acuzat că doar flirtează. Luă foile de hârtie, se duse la 
biroul lui şi se aşeză. După ce mări flacăra de la lampă se 
apucă de citit. 

— Vreau părerea ta onestă dacă ţi se pare ridicol ce 
am scris. 

— Nici nu m-aş gândi la altceva. 

— Nu mă voi ofensa dacă nu-ţi place. 

El îi zâmbi ironic. 

— Viv, lasă-mă să-l citesc! 

— Da, bine. Continuă! 

O văzu cu coada ochiului cum se apleacă în faţă şi îşi 
prinde mâinile în poală, cum îl priveşte ca o pisică gata să 
sară. Tensiunea ei era palpabilă, radiind, făcând să i se 
ridice perişorul de pe ceafă. 

Se concentră la ceea ce scrisese ea... 

Şi dintr-odată nu mai fu conştient de ea, de încăpere, 
de lumina care pâlpâia. Mergea pe alei, alina copii speriaţi, 
ţinea un bebeluş prea slăbit să supravieţuiască indiferent 
de cât de mult lapte sau încurajare îi oferea. Simti durerea 
femeilor obligate să-şi dea bebeluşii altora pentru că 
cenzura societăţii le împiedica să aibă grijă de ei. Citi 
despre inimi frânte, suferinţă, durere, urâciune. Când 
termină, nu putu decât să se chinuie să-şi vină în fire. 

— Este foarte brut, zise el într-un final. 

— Ştiu. Ea sări din scaun şi începu să se preumble 
prin încăpere. Nu ştiu să aranjez cuvintele. Mi-e teamă că 
mă fac de râs dacă trimit asta unui ziar. Se opri. Ar trebui 
să-l rup. 

— Nu, Vivi. Cuvintele sunt perfecte. Scrisul este brut 
în sensul că este foarte onest. Nu ai ascuns nimic. M-ai 
trimis pe alei şi în locuinţe. Mi-ai oferit o fereastră prin care 
să văd ceea ce nici eu nu văzusem în casele unde cresc în 
plasament copii. Doar cei mai insensibili ar putea citi asta şi 


nu ar fi impresionați. Trebuie să fie publicat. 
— Chiar crezi asta? Serios? 
— Serios. Trebuie să fie citit. 
Ea îl luă de la | cu un zâmbet tandru. 
— ÎI voi trimite mâine. 
— Între timp, hai cu mine la Gillie! 


* 


Când birja se opri în faţa localului Sirena şi Unicornul, 
Lavinia refuză să se lase dusă de amintiri în urmă cu opt ani 
când văzu clădirea - atunci se crezuse aşa de curajoasă şi 
de vitează că se strecurase afară din casă să vină aici cu el. 
Atunci nu ştiuse că avea să vină un moment în care va 
trebui să fie mai curajoasă şi mai vitează sau cum va eşua 
în această privinţă. 

El cobori din birjă, apoi o ajută să coboare. Mâna lui 
ajunse pe spatele ei, ghidând-o înainte, iar ea regretă că nu 
îşi luase pelerina ca să o protejeze de frigul nopţii. Câţiva 
oameni se grăbeau pe stradă, unii intrau în cârciumă, alţii 
plecau. Aşa multă activitate, aşa multă viaţă. 

Deschise uşa, împingând-o peste prag de parcă-şi 
dăduse seama că ea avea regrete şi o urmă. Fumul scos de 
clienţii care îşi fumau pipele sau trabucurile îi ardea ochii. 
Amestecul de mirosuri îi asaltă amintirile. Tatăl ei fumase 
pipă, şi ei îi plăcuse mirosul. Fratele ei fuma din când în 
când câte un trabuc. Se luptă din răsputeri să nu se 
gândească la familia ei, să nu-şi amintească momentele 
mai plăcute când se crezuse fericită. 

Dar nu ştia dacă fusese vreodată la fel de fericită ca 
oamenii de aici, care vorbeau şi râdeau, făcând un vacarm 
incredibil. Era dificil să-i distingi pe toţi, nu că ar fi contat. 
Singura voce pe care voia cu adevărat să o audă era a 
bărbatului care stătea lângă ea. 

El o ghidă printre mese, spre tejgheaua de lemn, în 
spatele căreia erau aliniate butoiaşele pe rafturi. O 
identifică uşor pe Gillie, care era cât Finn de înaltă. Părul ei 
roşu era tuns scurt. Prima dată când o cunoscuse Lavinia 


fusese îngrozită de cât de rebel arăta, dar acum îi dădu în 
treacăt prin minte că era un stil care nu avea nevoie de aşa 
multă muncă pentru a-l întreţine. Poate îşi va tunde şi ea 
părul. 

Apoi îl văzu pe ducele de Thornley şi se opri. Era în 
spatele tejghelei, fără haină, cu mânecile suflecate şi 
umplea un pahar cu bere. Zâmbind frumos, dădu paharul 
unui client, se întoarse şi o sărută repede pe Gillie pe obraz, 
apoi reveni cu atenţia spre un alt client. Lucra la bar, şi ea 
nu-l văzuse niciodată mai fericit sau mai atrăgător. 
Dispărură ultimele rămăşiţe de vinovăţie pe care le mai 
avea că-l părăsise la altar. Desigur, nu putea să nege că 
tratase problema groaznic de prost, dar el nu s-ar fi simţit 
niciodată atât de în largul lui dacă s-ar fi însurat cu ea. 

Braţul lui Finn îi cuprinse spatele, mâna lui se aşeză 
de cealaltă parte a taliei ei. 

— Haide, o îndemnă el. Te vor primi bine. 

Nu era la fel de încrezătoare ca şi el, dar voia să-i 
spună lui Thornley că se bucura să-l vadă aşa vesel. Finn îşi 
croi drum cu abilitate printre clienţi până când ajunseră 
amândoi la tejghea. Deşi, pentru prima dată de când 
începuse noua ei viaţă, era conştientă de hainele ei uzate, 
îşi dorea să fi aşteptat până când croitoreasa şi-ar fi 
terminat treaba - apoi se pedepsi pentru că-i păsa de 
aparente. 

Gillie îi zâmbi lui Finn, zâmbetul ei şovăi pentru un 
moment când văzu că fratele ei nu era singur. Atinse braţul 
lui Thorne şi arătă cu capul spre ei. El se întoarse. Ochii i se 
umplură de căldură şi zâmbi. Având-o pe de ducesa lui 
alături, zise: 

— Lady Lavinia. 

— Lavinia este suficient. Am dat la o parte acest 
aspect din viaţa mea. Mi se pare că şi tu faci la fel. 

El chicoti. 

— Nu, mie doar îmi place să ajut din când în când. 
Gillie, ai cunoscut-o pe... 

— Da, cu ani în urmă. Ce surpriză, Finn! 

— Vivi este noua mea parteneră, zise el fără 


preambul. 

Ochii căprui ai lui Gillie se măriră. 

— Poftim? La clubul tău? 

— Da. Azi am semnat documentele. M-am gândit să 
venim să sărbătorim. 

— Ce răsturnare interesantă de situaţie! 

— Ce club? întrebă Thornley. 

— Fratele meu e de părere că femeile au nevoie de o 
sală de jocuri. 

— Este mai mult decât o părere, zise Lavinia, simțind 
nevoia să-l apere pe Finn de oricine nu credea că el va avea 
succes. Fraţii lui aveau succes cu afacerile lor, dar ei nu 
fuseseră întârziaţi în scopurile lor de tatăl ei. Îl face şi cred 
că doamnele îl vor adora. 

El o strânse cu blândeţe de talie, şi trupul ei se mută 
instinctiv mai aproape de al lui, de parcă s-ar fi transformat 
dintr-odată în aşchii de metal şi el era un magnet. Mereu îi 
oferise protecţie; abia acum şi ea voia să-i ofere lui. 

Ochii surorii lui păreau să sclipească aprobator, ceea 
ce era de preferat în locul suspiciunii care pândise acolo 
când o văzuse prima data pe Lavinia. 

— De ce nu vă găsiţi o masă şi vă aducem noi 
băuturile. Inclină din cap spre Lavinia. Vin roşu, dacă-mi 
amintesc bine. 

Era impresionată de memoria ei, dar avea chef de 
ceva puţin mai tare. 

— Aş prefera coniac dacă ai. 

— Ce proprietar de cârciumă respectabilă nu are 
coniac? întrebă Gillie cu un zâmbet. 

Finn o conduse spre o masă pătrată aflată aproape de 
capătul încăperii, unde zgomotul conversaţiei celorlalţi era 
mai puţin sonor, mai puţin intruziv. Trase un scaun pentru 
ea, apoi se aşeză pe cel de alături. Ea vru să-şi scoată 
mănuşile, dar apoi îşi aminti că nu purta. Puse o mână pe 
masă. El i-o acoperi repede cu a lui. 

— Mă apărai, Vivi? întrebă el pe un ton jos şi 
seducător. 

— Apăram visul tău şi dreptul de a-l avea. De a-l 


atinge. Chiar dacă ar fi să cazi, este mai bine să-l fi atins. 
Nu că aş crede că vei eşua. Serios, Finn, doamnele se vor 
bucura să aibă propriul loc unde pot fi un pic obraznice. 

El se aplecă mai aproape. 

— Tu ce vis ai? 

să nu aibă sentimente de vinovăţie, să stea în pace, 
să ştie... 

Ea ridică privirea tresărind la sosirea lui Gillie şi a lui 
Thornley. Ducele puse un pahar în faţa ei şi unul care părea 
să conţină whisky lângă ea, în vreme ce ducesa puse un 
pahar similar în dreptul scaunului gol de lângă fratele ei şi o 
halbă în faţa lui. Thornley trase un scaun pentru soţia lui. 
Privind-o mai atent, Laviniei i se păru că deja era 
însărcinată cu moștenitorul acestuia. 

După ce se aşeză, Thornley îşi ridică paharul. 

— Pentru succesul afacerii voastre! 

Toată lumea ridică paharele şi luă o înghiţitură, deşi ei 
nu-i scăpă că Gillie abia îşi umezi buzele în băutura ei. 
Aparent adusese paharul ca să nu facă notă discordantă, să 
nu-i facă să se simtă inconfortabil. 

—  Collinsworth ştie de afacerea asta a voastră? 
întrebă Thornley. 

Ea clătină din cap. 

— Nu, şi aş prefera să nu-i spui. 

— Să ştii că este îngrijorat. 

— Bănuiesc că este mai mult vorba de mândrie de 
familie decât iubire. Îi scriu în fiecare săptămână cât de 
bine îmi merge. 

— Trebuie să recunosc că sunt curios cum s-au 
întâmplat toate astea, voi doi să formaţi o echipă pentru o 
afacere. 

— Este o poveste destul de lungă şi îngrozitor de 
plictisitoare, recunoscu ea. 

— Cât îi povesteşti tu despre asta, eu trebuie să 
discut între patru ochi cu fratele meu, zise Gillie. Finn? 

El scoase un oftat. 

— Orice ai de spus, Gillie, o poţi spune aici. 

— Nu, asta chiar este ceva personal. Hai afară un 


moment, pentru mine. Te rog! 

Lavinia îl văzu ezitând când se uită la ea, crezu că 
grija pentru ea îl făcea să-şi refuze sora. 

— Voi fi bine, îl asigură ea. 

Împingându-şi scaunul în spate, se ridică şi arătă cu 
degetul spre Thornley. 

— Să nu o superi! 

Nu-şi imagina ca altcineva să-i fi dat vreodată ordine 
ducelui. Dar părea că celor din familia Trewlove le păsa 
prea puţin de ranguri. Îl privi pe Finn cum îşi urmează sora 
afară în noapte, încercând să nu-şi amintească un alt 
moment când ea îl privise plecând, şi el nu se mai 
întorsese. 

Mâna lui Thornley acoperind-o pe a ei o aduse repede 
în prezent. 

— Vreau să îi spun fratelui tău că te-am văzut şi că 
eşti bine. 

— Dar nu-i spune unde m-ai găsit. Nu sunt pregătită 
să-l înfrunt nici pe el, nici pe mama. Sunt multe lucruri 
despre familia mea pe care tu nu le ştii. Bucură-te ca 
lucrurile au ieşit cum au ieşit. Pari fericit, mult mai fericit 
decât ai fi fost cu mine. 

— Mi-aş dori să-mi spui totul, zise el. 

Dar asta ar fi distrus-o. 


— Ce a fost în capul tău, Finn? 

Întrebarea lui Gillie veni de cum intrară pe aleea 
dintre clădirea de cărămidă care găzduia cârciuma ei şi una 
în care se afla o spiţerie. Incrucişându-şi braţele peste 
piept, el se sprijini de zid, recunoscător că ea nu-şi 
începuse inchizitoriul pe stradă. 

Am nevoie de informaţiile pe care le are ea. 

— Atunci plăteşte-o pentru ele. Nu o face partener. 

— Prea târziu. 

Ea clătină din cap cu putere şi începu să se plimbe. 

— Nu ar fi trebuit să-ţi spun că e aici. 


— S-a schimbat, Gillie. Este diferită. Nu mai este fata 
pe care am iubit-o. 

Ea se opri dintr-odată. 

— Deci nu mai simţi nimic pentru ea? 

— N-am zis asta. Coborându-şi privirea, lovi pământul 
cu cizma, apoi îşi ridică repede capul ca să-i întâlnească 
privirea. Nu m-a trădat, Gillie. Şi, deşi îmi dau seama că 
există multă suferinţă în trecutul nostru, nu sunt dispus să 
renunţ la ea fără măcar să explorez posibilitatea unui viitor 
alături de ea. Zâmbi autoironic. Ea nu-i chiar aşa de 
receptivă la idee, dar cred că pot să o cuceresc. 

Văzu încăpăţânarea în felul în care îşi strângea 
buzele. 

— Dacă te răneşte, o să-i smulg fiecare fir de păr din 
cap. 

El râse zgomotos, un sunet plin de iubire. 

— Eşti aşa aprigă. Se îndreptă. Şi ea este. Mai mult 
decât era cândva. Nu am fost singurul care a suferit cât 
timp am fost despărțiți. Şi pe ea au frânt-o şi acum se 
adună la loc. 

— Lucrurile frânte se pot frânge din nou. 

— Sau pot deveni mai puternice, de nepătruns. 


* 


Ducele de Thornley clătină din cap. 

— Nu m-aş fi gândit niciodată să te caut la Surorile 
Milei. A fost genial să te adăposteşti la ele. 

Mai degrabă disperare. Se temuse că fratele ei s-ar fi 
gândit să o caute în vreun adăpost şi nu voise să doarmă 
pe străzi. 

— Chiar îmi pare foarte rău, Thorne, pentru ruşinea pe 
care ţi-am provocat-o. 

— Ţi-ai mai cerut scuze şi ţi-am spus atunci că nu-ți 
port pică. Rânji. Şi apoi, totul s-a terminat în favoarea mea. 

— Cred că mama ta e şocată de ideea că te-ai 
căsătorit cu o proprietară de cârciumă. 

— Gillie a câştigat-o şi, cu timpul, toţi membrii 


aristocrației o vor adora cum o ador eu. 

— Eu nu... 

— Sunteţi o zână? 

O voce dulce o întrerupse. 

Uitându-se, văzu un băiat de şapte sau opt ani, şi 
inima îi tresări. Hainele lui păreau destul de noi, părul lui 
întunecat era drept, ochii erau şi mai închişi la culoare. 

— Robin, nu întrerupi pe cineva când vorbeşte, zise 
Thornley. Dacă trebuie să întrerupi, apoi îţi ceri scuze. 

Băiatul se încruntă la duce, apoi îşi îndreptă din nou 
atenţia la ea. 

— Mă scuzaţi, domnişoară! Sunteţi o zână? 

Ea râse uşor. 

— Nu. De ce-ai crede aşa ceva? 

— Pentru că sunteţi aşa de drăguță şi... Se încruntă. 
Nu pot să explic. Dar ieşiţi în evidenţă, ca şi cum aţi străluci 
sau ceva. Şi sunteţi aşa de drăguță. 

Părea să fie concentrat la cât era ea de drăguță, deşi 
trecuse destul timp de când se simţise drăguță - pe afară 
sau pe dinăuntru. 

— Deci te cheamă Robin? 

El încuviinţă din cap cu aşa o forţă încât şuviţele lui 
negre îi căzură pe frunte. 

— Locuiesc aici. Eu protejez locul ăsta. Până vine 
mama mea. Ea este o zână. 

— Da? 

Băiatul încuviinţă iute din cap, iar ea se întrebă dacă 
el se aştepta ca ea să-i cunoască mama. 

— Şi cine este ea? 

El ridică din umeri. 

— Nu ştiu. Ducele mi-a dat o carte despre animale. 
Îmi plac animalele. Dumneavoastră vă plac? 

— Da. Cândva am avut o pisică. Dormea în patul meu. 

— Eu hrănesc pisicile cu lapte, dar nu prea mult. Nu 
vrem să fie aşa sătule să nu mai mănânce şobolani. 

Stomacul ei bolborosi la această imagine. 

— Este tare frumos din partea ta că îţi pasă de ele aşa 
mult. 


— Bună, tinere Robin, zise Finn, trăgându-şi scaunul şi 
aşezându-se Se uită la Thorne. Gillie s-a întors la bar să 
muncească. 

— Ar fi bine să mă duc şi eu, să mă asigur că nu se 
oboseşte prea mult, zise Thornley ridicându-se. Mi-a făcut 
plăcere să te văd, Lavinia. 

— Şi mie. 

In timp ce se îndepărta, Robin se aşeză lângă Finn. 

— Ai vreo treabă pentru mine, şefu'? 

— Cred că peste două zile o să am nişte comisioane 
pentru tine. Ciufuli părul băiatului. Acum du-te la culcare! 

Robin privi timid spre ea, apoi la Finn. 

— Ai sărutat-o? 

— Ce curios eşti! 

— Este drăguță. Ar trebui să o săruţi. 

Finn rânji larg. 

— O să ţin cont de asta. Acum, du-te! 

Robin o salută. 

— Noapte bună, domnişoară. 

— Noapte bună, Robin. 

Şi fugi. 

— Vorbeşte destul de bine. Pare să fi deprins 
consoanele „h” şi „s”. Ştia că o parte din cei din clasele de 
jos tindeau să renunţe la ele când vorbeau. 

— Este meritul lui Gillie. Ea crede că este important ca 
oamenii să vorbească corect. Bănuiesc că următorul pas va 
fi să lucreze la cum pronunţă „tu”. 

— Locuieşte aici? îl întrebă pe Finn. 

— In bucătărie. 

Se îngrozi. 

— Asta-i cumplit. 

El ridică din umeri. 

— Acolo vrea să stea. Este convins că mama lui îl va 
găsi acolo. L-am dus la orfelinatul nostru, dar a revenit aici, 
aşa că Gillie îl supraveghează şi el face comisioane pentru 
noi. 

— Povesteşte-mi despre orfelinatul vostru. Ar exista 
loc pentru alţi copii pe care i-aş putea găsi? 


— Mai este ceva loc. 

— Crezi că vom câştiga destul şi că partea mea va fi 
suficient de mare ca într-o zi să pot cumpăra o casă? 

— Dacă lucrurile merg cum sper eu că vor merge, vei 
putea cumpăra câteva. 

Zâmbind, ea ridică paharul. 

— Atunci pentru excepţionalul nostru succes. 


* 


Thorne le împrumută trăsura. Aparent, o ținea la 
îndemână pentru a-l duce pe el şi pe ducesă la reşedinţa lor 
din Londra când închideau cârciuma pe timpul nopţii, ceea 
ce mai dura vreo câteva ore. 

Acasă. Cuvântul îi răsuna prin minte, aducând cu el 
un gol. Nu era exact destinaţia spre care călătorea. Se 
ducea la o afacere unde avea camere, cu toate astea nu 
putea să nege că se simţea mai confortabil între acei pereţi 
care miroseau a Finn decât se simţise vreodată în vreuna 
din marile reşedinţe ale familiei ei - fie că erau la ţară, fie în 
Londra. Mobila era cu siguranţă mai confortabilă decât cea 
de la maici, dar ele erau mai interesate de confortul 
sufletului. În ciuda tuturor eforturilor lor, sufletul ei 
rămăsese zdrenţuit şi frânt. Dar poate aşa fusese mereu; 
poate că nu existau suficienţi copii în toată Anglia ca să 
facă o diferenţă, ca să o absolve de vinovăţie. 

— Te gândeşti vreodată la mama ta? întrebă ea încet. 

Deşi Finn stătea vizavi de ea, nemişcat, îl simţi cum 
înlemneşte şi mai mult. 

— Uneori. 

— Tot nu ştii cine este? 

— Nu. 

— Sunt sigură că ea se gândeşte la tine. Privi afară pe 
fereastră. Când vestea despre clubul tău... 

— Clubul nostru. 

Era la fel de încăpățânat ca în tinereţe, dar ea nu putu 
împiedica căldura ce se răspândi prin ea la insistenţele lui 
că era al lor. 


— Clubul nostru va deveni faimos - şi va deveni 
faimos pentru că nimic nu le place doamnelor mai mult 
decât să spună poveşti care le vor consolida reputaţia, iar 
să primească invitaţie la un club exclusivist şi secret cu 
siguranţă va fi ceva cu care să se laude... 

Râse uşor. 

— Desigur, va părea ceva inocent. O şoaptă: „Nu te- 
am văzut la clubul Elysium” sau „Ce vei purta la club?” 
Urmat de: „Oh, nu ai primit o invitaţie? Poate îţi pun o 
vorbă bună”. Şi tot aşa se va răspândi zvonul. Până vor fi 
mai multe şoapte despre acest club greu de găsit. Chiar şi 
bărbaţii vor auzi de el. S-ar putea să-şi întrebe amantele 
dacă ştiu despre clubul la care merg soțiile lor. Reveni cu 
atenţia la el. 

— Mama ta ar putea să audă de el, indiferent de 
statutul ei. Ar putea chiar să şi apară, să ceară să fie 
membră. 

— Mă îndoiesc că ştie cine sunt sau ceva despre ce s- 
a întâmplat cu mine. Pentru că, dacă ar fi ştiut, în toţi aceşti 
ani, aş fi primit o veste de la ea. 

— Doar dacă n-a murit la naştere. Sau după. Poate a 
înnebunit pentru că i s-a luat copilul de lângă ea. 

— Tot nu vrei să-mi spui cine este tatăl tău? 

— Nu este important. 

— Mă întreb dacă-l cunoştea pe tatăl meu. 

— Bănuiesc că da. 

— Mă întreb dacă erau prieteni. 

— Posibil. 

— Am mii de întrebări pentru tatăl meu dacă ar mai fi 
în viaţă. 

— Asta ar însemna să-l înfrunţi. 

— Da. Privi afară pe fereastră. Mi-a plăcut ieşirea din 
seara asta. Mi-ar plăcea să mai ieşim. 

— Atunci vom mai ieşi. 

Făcea să pară aşa uşor, de parcă nu ar fi existat nicio 
consecinţă. Se întrebă cum se simţise mama ei când fratele 
ei o anunţase că îşi retrăsese oamenii. Nu avea încredere 
că mama ei nu angajase alţii. 


— O să mă înveţi cum să descui o broască? 

— Dacă îţi este teamă că te vor încuia din nou, Vivi, 
să ştii un lucru. Dacă o vor face, voi veni după tine. 

In vocea lui exista un jurământ, o promisiune, o 
hotărâre care ar fi trebuit să-i aducă confort, alinare, linişte. 

— Dar dacă te încuie şi pe tine? Au mai făcut asta. 

— Acum aliaţii mei sunt mai puternici. Fraţii mei au 
mai multă avere şi influenţă. Mick are sprijinul ducelui de 
Hedley şi este însurat cu fiica unui conte. Sora mea este o 
ducesă, căsătorită cu un duce puternic. Şi câţiva lorzi îmi 
sunt datori că nu le-am rupt oasele când am venit să adun 
banii datoraţi. Nu-mi este teamă de familia ta. 

Ea zâmbi moale. 

— Ar trebui să am şi eu încrederea ta. 

— Eu cred că o ai. Doar că nu-ți dai seama. 
Dumnezeule, Vivi, ţi-ai riscat viaţa mai mult de o dată, 
cutreierând în toiul nopţii. 

— Scopul meu îmi depăşea teama. 

Trăsura se opri, şi lacheul deschise portiera. Finn 
cobori, apoi o ajută să coboare. 

— Ar trebui să mai fie nişte cliente să se distreze, zise 
el. Hai să intrăm prin spate! Nu am chef să ne strice 
noaptea cu eventualele probleme care ar fi putut apărea 
cât am fost plecaţi. 

In vreme ce intrau şi urcau scările din spate ale 
clădirii, ea adora felul cum el îşi ţinea mâna întinsă ferm pe 
spatele ei. Felul cum rămânea cu jumătate de pas în urmă, 
oferindu-i protecţie. Modul în care părea să nu se 
grăbească să o însoţească în camerele ei. 

— Tu unde dormi? 

— Unde ai vrea să dorm? întrebă el pe o voce joasă şi 
seducătoare, respiraţia lui caldă suflând peste urechea ei 
când ajunseră la etaj. 

Nu ştia dacă să râdă sau să-i dea una că stricase vraja 
sub care el o pusese. 

— Ai zis că încăperile din capătul ăsta nu sunt 
mobilate. 

— Am minţit. 


Oprindu-se brusc, se întoarse spre el. 

— De ce? 

— Pentru că a existat o vreme în care visam să dormi 
în patul meu. Acum dormi - chiar dacă eu nu sunt acolo. 

— Dar vrei să fii. 

El rânji. 

— Da. Luându-i mâna, o conduse la marginea 
palierului, de unde putea privi în jos la sala de jocuri. In jur 
de o duzină de femei erau împrăştiate la diferite mese. Vivi, 
imaginează-ţi! O sută de femei râzând, distrându-se. Există 
vreo şansă să mutăm data mai aproape? Să se întâmple 
săptămâna viitoare? 

— Există o anumită perioadă care trebuie să treacă 
între momentul când a fost trimisă o invitaţie şi când are 
loc evenimentul. 

— Dar locul acesta nu este cuviincios. Este un loc 
unde poţi fi obraznic. N-ar trebui ca acţiunile noastre să 
reflecte acest standard, ca şi vorbele noastre? 

— Bănuiesc că ai dreptate. 

— Ne vom plimba prin salonul de jocuri... 

— Nu, eu nu voi face asta. Eu sunt partener secret în 
afacerea asta. 

— Te ruşinează? Sau îţi este ruşine să fii văzută cu 
mine? 

Era oripilată de concluzia lui. 

— Niciuna. Dar în vreme ce nimeni din cârciumă nu 
ştie cine eram, doamnele pe care le voi invita, cu siguranţă 
vor şti. Nu mai vreau să fac parte din acea viaţă. Nu sunt 
pregătită pentru aşa ceva. Oftă. Sunt obosită. Cred că mă 
voi retrage. 

Porni serios spre camerele ei, nefiind surprinsă că el o 
urmă. 

— Promite mi că nu vei ieşi să te întâlneşti cu nimeni! 

— Ţi-am spus deja că nu am nicio întâlnire. 

— Asta nu înseamnă că nu vei ieşi. 

Oprindu-se la uşă, se uită la el. 

— Nu am de gând să fac mai mult decât să mă 
cuibăresc în pat şi să dorm dusă. 


Probabil mai bine decât în ultimele trei luni de când 
fugise. 

El îi mângâie lent obrazul cu degetele. 

— M-am gândit la ceva ce a zis Robin. Eşti foarte 
drăguță. 

Se îndoia, pentru că era destul de sigură că pielea ei 
se păta de la roşeaţa care o cuprinsese - dacă era să se ia 
după căldura pe care o simţi brusc. 

— Şi ar trebui să te sărut, zise el încet, încetând să o 
mai mângâie şi petrecându-şi degetele în părul ei, în vreme 
ce palma lui îi cuprindea bărbia, obrazul. 

— Finn. 

Intenţia ei era să articuleze o obiecţie, dar numele lui 
pe buzele ei fu o respiraţie oftată, o invitaţie, o 
întâmpinare. 

Când gura lui o atinse pe a ei, ea cedă la toate 
dorinţele şi jindul pe care le reprimase şi îi răspunse la 
sărut cu un entuziasm ce-l egala pe al lui. Limba lui o atinse 
pe a ei, apoi se învârti, atingând fiecare colţ, fiecare gol. Se 
pricepea să-i facă corpul să reacționeze, să devină letargic 
şi cald, să se gâdile şi să se onduleze singur. li făcu nervii 
să se revolte şi plăcerea să vină în valuri. Cu aşa de puţin 
efort. 

Aşa fusese mereu între ei, surcele aşteptând un 
chibrit să le aprindă. Dar acum, cumva totul părea să ardă 
mai puternic şi mai strălucitor, ameninţa să consume până 
nu mai rămânea nimic decât cenuşă. Şi poate că din 
cenuşă va renaşte pentru a iubi din nou, poate inima ei se 
va vindeca, poate rănile nu vor mai supura, poate va găsi 
curajul să mărturisească totul. 

Retrăgându-se, el îşi apăsă buzele de locul din partea 
laterală a bărbiei ei, acel loc minunat aproape de urechea 
ei, pe care când limba lui fierbinte îl atingea mereu îi 
transforma genunchii în gem. Părea incapabilă să-şi 
oprească oftatul de renunțare. 

— Te doresc, Vivi, şopti el. 

— O doreşti pe fata care eram, şi ea nu mai este în 
mine. 


Ridicându-şi capul, el îi întâlni privirea. 

— Greşeşti. Femeia o doresc, femeia care eşti acum. 

Făcu un efort să-şi lipească mâinile de pieptul lui şi 
să-l împingă până când aerul pe care îl respira nu mai avea 
parfumul lui. 

— Dacă toate astea, parteneriatul, au fost cu speranţa 
să mă aduci în patul tău, ar trebui anulăm totul înainte să 
mergem mai departe. 

— Ţi-am oferit o parte din acest loc pentru ceea ce 
poţi oferi afacerii, nu mie - dar asta nu înseamnă că între 
noi nu poate fi mai mult. 

Întinzându-se, ea îi dădu părul la o parte de pe frunte. 

— Nu m-ai găsi deloc atrăgătoare dacă ai şti ce s-a 
întâmplat după noaptea în care trebuia să fugim împreună. 

— Atunci, povesteşte-mi! 

Ridicându-se pe vârfuri, ea îl sărută pe colţul gurii lui 
minunate. 

— Noapte bună, Finn. 

Se întoarse, deschise uşa, trecu pragul şi închise uşa 
în urma ei. Făcu trei paşi înainte şi aşteptă, aşteptă să vadă 
dacă el o va urma. Nu ştia dacă ar mai fi găsit forţa să-i 
reziste dacă o făcea. 

După câteva minute lungi, tot singură, se îndreptă 
spre fereastră şi privi afară spre stradă, hotărâtă să rămână 
puternică în faţa atracției fată de Finn Trewlove. 


Capitolul 19 


Două zile mai târziu, aproape terminase de scris 
invitaţiile când sosi croitoreasa. In urma ei, două servitoare 
cărau câteva cutii. Nu se deranjă să-şi tempereze 
entuziasmul când se ridică şi - cu coada ochiului - văzu 
expresia infatuată a lui Finn. Se părea că în ceea ce privea 
hainele, o înţelegea mai bine decât se înţelegea ea însăşi. 
Crezuse că se resemnase cu rochii uzate, dar acum 
perspectiva de a purta ceva al ei aducea o încântare 


neaşteptată. Poate că nu lăsase în urmă fosta ei viaţă aşa 
de mult cum sperase. 

O conduse pe Beth şi pe fetele ei în camerele ei, 
sărind aproape în sus de bucurie, aşteptându-le să desfacă 
cutiile, aruncând deoparte hârtia subţire şi etalând cu grijă 
noua ei garderobă pe câteva piese de mobilier. 

O rochie bleumarin, cu nasturi până la gât şi la 
manşete. Inteligentă. Precisă. Ceva perfect pentru o 
patroană de afacere. O rochie gri, cu dungi albastre şi 
broderie pe ici, pe colo, altceva ce ar purta o femeie de 
afaceri sau mai hotărâtă. Lenjerie, corset, mătase, dantelă, 
panglici şi funde... 

Şi în sfârşit o rochie de seară, un ocean de satin de un 
roz închis cu un corset cu decolteu adânc şi barele care iar 
cădea de pe umeri, lăsându-i goi ca buzele să hoinărească 
şi să-i savureze. Era cea mai frumoasă rochie pe care o 
văzuse de câţiva ani. Işi prinse degetele de talie ca să nu le 
întindă spre ea. 

— Nu am nevoie de o rochie de bal. 

— Ai putea să ai, zise o voce groasă cu autoritate şi 
convingere. 

Întorcându-se, nu fu surprinsă să-l găsească pe Finn 
rezemat nonşalant de cadrul uşii. Nu-şi amintea dacă 
închisese uşa în entuziasmul ei, nu că ar fi contat. Avea un 
fel de a se mişca silențios. 

— Te-ai putea răzgândi în legătură cu participarea la 
serata noastră în noaptea în care doamnele vor sosi să 
vadă ce avem de oferit, zise el, nedându-i şansa să 
găsească nicio scuză pentru care nu i-ar fi fost necesară 
rochia. Şi apoi, este deja făcută. Mă îndoiesc că Beth va 
găsi o altă clientă care să o vrea sau să aibă nevoie de ea. 
Nu ar fi drept faţă de ea să i-o refuzi. 

— Dar costul... 

— Este un cadou. 

— Mi-ai dat deja aşa de multe. 

O salvase de femeile care i-ar fi făcut rău, de bărbaţii 
care i-ar fi făcut mai rău. Cazare, o ocupaţie, returnarea 
unei părţi a demnităţii. 


El ridică din umeri. 

— Atunci ce mai contează încă un pic? 

Nu ştia cum să-l răsplătească pentru toată 
amabilitatea lui. 

— Bine, fie. 

El avu cel puţin decenţa să nu se bucure, dar ea văzu 
că răspunsul ei îl mulţumi. Şi asta părea să o mulţumească 
şi pe ea. Flutură mâna. 

— Hai, du-te! Trebuie să probez totul, să văd cât de 
bine se potrivesc. 

— AŞ putea rămâne şi să ofer o a doua opinie despre 
cât de bine se potriveşte totul. 

Ea aproape izbucni în râs la expresia lui inocentă. 

— Nu, şopti ea în schimb. 

„Nu mă face să mă îndrăgostesc din nou de tine”. 

Se schimbaseră o dată şi se vor mai schimba, iar ea 
nu ştia cum rămâneau oamenii îndrăgostiţi când se 
schimbau în mod constant. Succesul îi va schimba, eşecul i- 
ar schimba şi mai mult. Toate încercările, necazurile şi 
provocările pe care viaţa le va scoate în calea lor - chiar şi 
fără familia ei să strice lucrurile - îi vor schimba într-un 
final. 

Părea că el ştia ce-i cerea ea - la ce se referea, pentru 
că îşi înclină uşor capul, ieşi pe hol şi trase uşa după el. 


* 


— Va trebui să angajezi o cameristă să te ajute să te 
îmbraci, îi spuse el o oră mai târziu, după ce croitoreasa 
plecase şi Vivi reveni în biroul lui purtând rochia de un gri- 
deschis. 

Îşi petrecuse acel timp închipuindu-şi-o îmbrăcând şi 
dezbrăcând fiecare piesă din dantelă şi mătase, 
imaginându-şi cum ar ajuta-o în acest proces. Mădularul i 
se întărise aşa de tare, încât se temea că trebuia să rezolve 
singur problema ca să ţină lucrurile sub control - ticălos 
nepăsător. Nu că ea ar fi văzut în ce stare inadmisibilă se 
afla din moment ce faţa biroului lui oferea o barieră ochilor 


curioşi sau oricăror ochi de fapt. 

— Bănuiesc că aşa voi face, zise ea, aşezându-se la 
biroul de lângă al lui. În acest moment era locul lui preferat 
în care ea să fie, dacă nu putea fi în braţele lui. Beth şi 
fetele ei m-au ajutat să mă îmbrac cu asta. A fost nevoie de 
foarte puţin cusut în plus la oricare dintre haine, doar pe ici, 
pe colo. Este foarte pricepută. Se întoarse cu faţa spre el, 
punându-şi un cot pe birou, cu bărbia în palmă, semănând 
foarte mult cu poziţia lui, îşi dădu el seama. Mi-a spus ce aţi 
făcut tu şi familia ta pentru ea. 

— Nu tolerăm deloc bărbaţii care profită de poziţiile 
lor. 

— Eu mereu m-am simţit în siguranţă cu tine. Nu mă 
presezi să fac ceva ce nu doresc sau nu mă simt pregătită 
să fac. 

— Nu există nici o plăcere în a lua ceva ce nu este 
oferit de bunăvoie. Zâmbi ca un lup. Asta nu înseamnă că 
nu te voi testa, să văd care-s limitele tale. 

— Eşti un derbedeu încăpățânat. Ea îl studie un minut, 
şi el crezu că ea se va ridica, va veni să se aşeze în poala 
lui şi îi va arăta că este dispusă să împingă acele limite, 
poate chiar să le îndepărteze definitiv. Deci îl vei angaja pe 
Robin să livreze aceste invitaţii? 

Bătu peste teancul de pe biroul ei. 

— Da. Poate să înceapă mâine. 

— Este un pic cam mic să cutreiere toată Londra. 

— Voi împrumuta trăsura lui Mick din nou. Vizitiul se 
poate asigura că Robin găseşte corect toate adresele. li 
place să se simtă important şi le va livra cu multă 
seriozitate. 

— Cum a ajuns să locuiască în cârciumă? 

— Gillie l-a găsit dormind pe prag într-o dimineaţă şi l- 
a luat înăuntru. Este un golan independent însă, convins că 
mama lui va veni după el la cârciumă. 

— Tu crezi vreodată că mama ta - femeia care te-a 
născut - va veni după tine? 

El clătină din cap. 

— Am avut o mamă. Ettie Trewlove. Femeia care m-a 


luat. M-a iubit. Nu mi-am dorit nimic mai mult. 

— AŞ vrea să ştiu dacă majoritatea copiilor sunt 
curioşi cu privire la mamele lor. 

— Bănuiesc că depinde dacă sunt sau nu mulţumiţi 
unde se află. Este ciudat. Eu şi Gillie nu ne-am gândit 
niciodată prea mult la cei care ne-au lăsat la uşa lui Ettie 
Trewlove. Lui Mick şi Aiden însă le pasă un pic cam prea 
mult. Pentru Mick lucrurile au ieşit bine. Nu ştiu dacă Aiden 
va fi la fel de norocos. Şi asta-l deranja, ştiind că fratele lui 
dorea să construiască o relaţie cu... tatăl lor nu era 
cuvântul corect. Bărbatul care îşi vărsase sămânţa în 
mamele lor. 

— Mai ai un frate - Beast. El ce simte despre asta? 

— Nu sunt chiar sigur. În mare parte îşi ţine gândurile 
doar pentru el. 

— Bănuiesc că ştie despre afacerea ta. Bănuiesc că 
ştiu cu toţii. 

— Nu avem secrete unul fată de celălalt. 

— Eşti norocos în acest sens, Finn. Eşti acceptat 
pentru cine eşti. Familia mea s-a luptat mereu să mă 
transforme în ceva ce nu sunt. Întorcându-se la el, aşeză în 
faţa ei o foaie de pergament şi băgă tocul în călimară. 
Poate după serata noastră grandioasă mă voi duce să stau 
de vorbă cu ei. N-aş vrea să nu ştiu dacă lucrurile nu merg 
bine. 

Voia să o liniştească, dar soarta le fusese potrivnică în 
trecut pentru a le dovedi că nu erau meniţi să fie împreună. 
Chiar şi ştiind că nu era vina nici unuia dintre ei, ea părea 
să ezite în a accepta că puteau avea un viitor. Trebuia să-i 
arate că puteau. 

— la cina cu mine în seara asta, zise el. În sufragerie. 
O închidem. Vom fi doar noi doi. Vom testa mâncarea pe 
care o vom oferi, să ne asigurăm că este aprobată de tine. 

Ea se uită la el. 

— Asta-i o idee minunată, să ne asigurăm că această 
parte a afacerii este potrivită doamnelor din înalta 
societate. 

— Poartă rochia roz. 


Griul era practic şi, cum cina era despre afaceri mai 
mult decât despre plăcere, va fi de ajuns. Asta îşi spuse ea 
după-amiaza în timp ce termina de scris ultimele invitaţii şi 
le împărțea în cele pe care Robin le putea livra în Londra şi 
cele care vor trebui trimise prin ţară. În ciuda faptului că 
lăsase societatea în urmă, se ţinuse la curent cu ziarele de 
scandal şi ştia cine era în oraş şi cine nu. Cantitatea de 
cerneală folosită pentru a acoperi ce făcea aristocrația era 
impresionantă. Ar fi fost mai bine folosită dacă s-ar fi scris 
despre copii săraci, orfani care cutreierau străzile, despre 
practica de a da copiii în plasament. 

Cu acest gând în minte scoase articolul pe care îl 
scrisese. Ca să aibă greutate, ar fi trebuit ca ea să-şi 
recunoască identitatea, să-l semneze Lady Lavinia Kent, să 
folosească numele familiei pentru a face bine în lume. 
Incepea să simtă că nu mai avea nevoie să ascundă cine 
era. Faptul că fusese despărțită de familia ei atâtea luni îi 
permisese să devină o femeie independentă. Poate că în 
curând îi va înfrunta, le va permite să vadă că nu mai 
aveau nicio influenţă asupra ei. 

La începutul serii, pe când ieşea din birou, se simţea 
destul de curajoasă în legătură cu perspectivele de viitor şi, 
când intră în camerele ei, oceanul de mătase roz o ispitea 
ca un iubit rătăcitor care se întorsese, după ce fusese 
plecat prea mulţi ani. Era o prostie să se îmbrace pentru 
Finn, dar, cu toate astea, el îi ceruse asta, când în general îi 
cerea prea puţin. Şi îi oferise aşa de multe. 

Solicită ajutorul a două femei pe care le zărise 
umblând cu ştergătoarele de praf cu pene. Îi pregătiră o 
baie. Ar fi zăbovit mai mult în apa caldă, dacă n-ar fi 
devenit dintr-odată neliniştită să vadă plăcerea de pe chipul 
lui Finn când o va vedea în roz. Una din fete, Meg, se 
dovedi a fi chiar pricepută la aranjatul părului, 
îndepărtându-i Laviniei şuviţele de pe chip, dar prinzându-le 
în aşa fel încât să atârne în valuri pe spate. Era un stil 


simplu, avea nevoie de puţine ace, dar ea se trezi dorindu- 
şi să nu-şi fi vândut pieptenii, cei pe care îi purtase în păr în 
ziua în care ar fi trebuit să se mărite. Dar nu păstrase 
nimic, hotărâtă să-şi lase vechea viaţă şi orice amintea de 
ea în urmă. 

— Meg, mă întrebam dacă ai vrea să fii camerista 
mea personală? o întrebă Lavinia pe tânăra femeie. 

— Dacă asta doriţi, domnişoară Kent. 

Ochii ei erau mari în timp ce făcu o reverență rapidă. 

— Da, aş vrea, mulţumesc. O să-l informez pe domnul 
Trewlove că îndatoririle tale se vor schimba. 

— Mulţumesc, domnişoară. 

După ce servitoarele plecară, ea îşi studie reflexia în 
oglindă timp de câteva minute lungi. Trecuse destul de 
mult de când se uitase bine la ea. Trecuse de douăzeci şi 
cinci de ani, dar nu putea nega că arăta cu mult mai în 
vârstă. Grija, suferinţa şi tristeţea o marcaseră. Cu toate 
astea, Finn o sărutase, o dorea. 

Cu o ultimă privire stăruitoare la reflexia ei, ieşi din 
camerele ei, minunându-se de bucuria care o străbătu când 
îl văzu pe Finn, aplecat parţial, cu antebraţele sprijinite pe 
balustradă, privindu-şi proprietatea. Se schimbase şi el în 
ţinută de seară, haina lui era bleumarin, pantalonii, negri, 
cizmele, lustruite. Deşi îl vedea doar din profil, ea remarcă 
lavaliera perfect înnodată de la gât. 

El întoarse capul, o zări şi zâmbi. Plăcerea îi făcu ochii 
mai întunecaţi şi fiecare aspect femeiesc din ea reacţionă 
de parcă tocmai trecuse cu mâinile peste tot corpul ei. Il 
văzuse cu mai puţin de două ore în urmă. Cum se putea să 
fie străbătută de bucurie de parcă nu-l văzuse de ani în şir? 

— Ştiam eu că ţi se potriveşte culoarea, zise el, 
îndreptându-se şi privind direct spre ea. 

Se bărbierise, ceea ce-l făcea să pară mai civilizat, 
mai elegant. Dar nu putea să nege că-l plăcea mai mult cu 
aspectul lui dur şi periculos creat de firele de barbă 
crescute. Era mai chipeş decât în tinereţe, într-un fel mai 
crud. În trăsăturile lui se vedeau forţa şi caracterul. 

— Te-ai deranjat destul ca să te îmbraci pentru seară, 


zise ea. 

— Mă gândeam să sărbătorim. 

— Am sărbătorit noaptea trecută la Sirenă. 

Zâmbetul lui se lărgi, şi ea îşi dădu seama că el era 
foarte conştient de faptul că ea încerca să păstreze cina din 
această seară ca pe ceva normal, nu special. 

— Putem sărbători de mai multe ori. 

El îi oferi braţul şi, împotriva bunei ei judecăţi, ea îşi 
puse mâna în scobitura cotului lui. O conduse spre scările 
din spate şi jos într-un mic labirint de holuri care îi 
conduseră într-un final în sufragerie. Care era cufundată în 
întuneric. 

Ştia că în încăpere erau candelabre, dar nu 
străluceau. Singura lumină provenea de la trei lumânări 
conice care ardeau pe una din mesele acoperite. 

— Finn. 

— Este doar un pic de atmosferă, să ne dăm seama 
dacă vrem ambianța lumânărilor sau lumina cu gaz. 

— Ambianţă? Mereu m-ai impresionat cu vocabularul 
tău. 

El trase un scaun. 

— Este uimitor ce poţi învăţa dacă citeşti. Deşi uneori 
trebuie să-l întreb pe tipul de la bibliotecă cum se pronunţă 
un cuvânt sau ce anume înseamnă. Se aşeză lângă ea. 
Obişnuiam să mă întrec cu fraţii mei, aruncându-ne cuvinte 
unul altuia pentru a identifica ce însemna fiecare. Gillie era 
mereu cea mai bună la a ne încuia, dar eu ieşeam deseori 
pe locul doi, din când în când o scoteam din joc. 

Ea auzi mândria şi iubirea din vocea lui în timp ce 
vorbea despre acea perioadă. Fusese o întrecere 
prietenească. Ea nu-şi amintea să fi jucat vreodată vreun 
joc cu fratele ei. Dar nu dădea vina pe Neville; pur şi simplu 
aşa fuseseră lucrurile. 

Un lacheu veni şi le turnă un vin de Burgundia în 
pahare. Finn îl ridica pe al lui. 

— Pentru o seară în care să descoperim ce merge mai 
bine. 

Ea avea senzaţia că el nu se referea la ce mergea mai 


bine pentru club, ci la ce mergea mai bine când venea 
vorba despre seducţie. 


Era frumoasă, dar mereu o considerase frumoasă. Fie 
că fusese furioasă pe el pentru că-i luase preaiubitul cal, 
suferind din acelaşi motiv, foarte bucuroasă când o văzuse 
pe Sophie, stând faţă în faţă cu femei care voiau să-i facă 
rău, adunând copii în jurul ei ca o cloşcă puii, apărându-i 
visurile faţă de sora lui... 

Frumuseţea nu stătea neapărat în forma gurii ei, în 
curbura bărbiei, în panta nasului ei, în verdele ochilor ei. 
Venea din ceva ce se revărsa din adâncul ei, ceva ce uneori 
aducea o strălucire pielii ei sau alteori o îmbujorare. Ceva 
aprig, puternic şi neclintit de orice obstacole care i-ar fi 
putut fi scoase în cale. 

— Rochia aia are nevoie de un colier pentru a o pune 
în evidenţă, îi zise el acum. 

Mâna ei aşa de mică, aşa de delicată, când era 
comparată cu a lui se ridică, degetele ajungând la golul de 
la gâtul ei. 

— Cândva şi eu credeam asta, dar nu mă mai 
interesează bijuteriile. În ziua în care trebuia să mă mărit, 
purtam un colier de perle. L-am vândut, ca să am bani să 
cumpăr nişte copii. Clatină din cap. Asta-i un lucru 
îngrozitor de zis, un mod teribil de exprimare. 

— Nu cumpărai realmente copii, nu-i făceai sclavi. 

— Bănuiesc că nu. Este foarte trist că trăim într-o 
lume în care lucruri de genul ăsta se întâmplă. 

— Credeam că lucrurile precum bijuteriile sunt lăsate 
moştenire din generaţie în generaţie. Ce ai purtat tu în ziua 
nunţii nu avea valoare sentimentală? 

Ea bău lent din vinul ei, îşi linse buzele. 

— Tatăl meu mi-a dat acel colier în ziua în care am 
fost prezentată reginei, nu atât din iubire, cât din obligaţie. 
Era de aşteptat. Nu mi le-a dat direct. Din câte îmi 
amintesc, camerista mi le-a adus în locul lui. Dacă m-aş fi 


măritat cu Thornley, le-aş fi dat poate fiicei mele, deşi 
bănuiesc că el ar fi cumpărat alte perle pentru ea. Nu vreau 
să-mi bag nasul, dar mi s-a părut că Gillie este însărcinată. 

— Este. 

— Ei sunt căsătoriţi doar de câteva săptămâni, deci... 
Mă bucur că a făcut lucrul corect faţă de ea. 

— Nu s-a însurat cu ea pentru că era însărcinată. Nici 
nu ştia când a cerut-o. 

— L-ar fi păstrat, crezi? Dacă nu se căsătoreau? 

— Fără niciun dubiu. 

— Sora ta este o femeie puternică. 

— Mai degrabă încăpăţânată. Ştie ce vrea şi n-ai 
noroc încercând să o convingi de altceva. Şi, spre deosebire 
de multe femei care se găsesc în situaţia ei, ea are 
mijloacele să-şi câştige existenţa. Are o afacere de mare 
succes şi a pus bani deoparte. In scurt timp şi tu vei avea 
acelaşi succes. 

Ea râse uşor, un sunet ce-şi găsi locul în pieptul lui, 
făcându-l să se strângă. 

— Nu-mi pot imagina. Femeile cu statutul meu nu 
muncesc. Primesc bani de buzunar, dar nu sunt suficienţi să 
conteze. Ne căsătorim. Trecem din grija taţilor noştri în cea 
a soţilor. Eram îngrozită când am fugit din biserică. Nu mă 
gândisem la tot. Ca să fiu sinceră, nici la a fi partenera ta 
nu m-am gândit bine. 

— Poţi oricând să pleci. 

— Nu sunt aşa de proastă. 

El se aplecă spre ea, dorindu-şi ca dialogul să 
continue. 

— Deci spune-mi. Preferi lumânările sau 
candelabrele? 

Ea privi în jur ca şi cum s-ar fi gândit serios, înainte de 
a-şi întoarce atenţia la Finn şi a se apleca spre el până când 
el văzu reflexia flăcărilor pâlpâind în centrul negru al ochilor 
ei. 

— Din moment ce doar doamnele vor cina aici, aş zice 
că doar candelabrele vor fi de ajuns. Bănuiesc că ai putea 
deschide sufrageria pentru bărbaţi. 


— Eu suspectez că majoritatea nici nu vor ajunge aşa 
de departe când vor zări mesele de joc. 

— Poate că doamnele pot folosi sala de jocuri ca un 
test pentru devotamentul iubiţilor lor. 

Lăsându-se pe spate în scaunul lui, el o studie pentru 
un lung moment. 

— Să-i punem tentaţia în cale şi să vedem dacă o va 
putea ignora pentru a fi cu doamna căreia îi recită sonete? 

Buzele ei se arcuiră într-un zâmbet răutăcios, dar 
fermecător. 

— Ceva de genul ăsta. 

— Poate va trece prin această provocare fără să facă 
un singur pariu pentru că îi este foame, lihnit chiar. Ea cum 
ar şti? 

Râsul ei era precum clinchetul clopoţeilor, precum 
zânele dansând pe petale, real şi magic în acelaşi timp. 

— Şi tu cum eşti? Devotat sau înfometat? 

— Dacă tot întrebi, nu prea mă chinuiesc. 


* 


Ea intenționase să facă o glumă, ceva de care să 
râdă, cu care să se tachineze reciproc mai târziu - dar 
privirea lui chiar era cea a unui bărbat înfometat, hămesit 
de fapt, dar nu mâncare căuta sau o burtă care avea nevoie 
să fie hrănită. Privirea lui intensă era cea a unui vânător 
care îşi văzuse prada, un prădător care era obişnuit să 
prindă ceea ce căuta, să o ţină bine, să o facă alui. 

Avu un impuls nebunesc să o ia la fugă - dar ăsta 
fusese mereu răspunsul ei. Plănuise să fugă cu el pentru 
că-şi ura viaţa alături de familie, viitorul pe care i-l 
trasaseră. Să fugă de Thornley din aceleaşi motive. Frică, 
mereu frică să se menţină pe poziţii. Dar iată acest bărbat 
care pierduse cinci ani din viaţa lui din cauza ei, privind-o 
ca şi cum timpul nu trecuse deloc. Nu, asta nu era 
adevărat. Niciodată nu se uitase la ea aşa, de parcă ar fi 
devorat-o şi să o facă să-i fie recunoscătoare că o făcuse, 
de parcă tot ceea ce-şi dorise el vreodată îi era la 


îndemână, dacă ea doar şi-ar menţine poziţia. 

Speriindu-se când un lacheu îi aşeză în faţă o farfurie 
cu supă, fu recunoscătoare că intervenţia acestuia o forţase 
să întrerupă contactul vizual cu Finn. Puterea pe care o 
avea asupra ei era atât de mare, încât nu era sigură că ar fi 
putut să se uite în altă parte. 

— Mmm, arată delicios! 

întinse mâna după pahar şi observă uimită că-i 
tremura. 

ElI chicoti încet, misterios, de parcă-i urmărise 
gândurile pe drumul rătăcitor pe care îl urmaseră, de parcă 
ar fi ştiut că nu voia să fie atrasă de el. 

— Bucătăreasa se va bucura să audă asta. 

— Ar trebui să-i spunem probabil chef, să pornim nişte 
zvonuri că poate este din Franţa. 

— Acel zvon ar muri în momentul în care oricine ar 
auzi-o vorbind. 

— Aş putea să o învăţ câteva cuvinte. 

— Poate că suntem o casă de vicii, Vivi, dar vreau să 
fim una cinstită. 

Expresia lui era serioasă, nu provocatoare, nu 
seducătoare. Când discuta afaceri era serios. 

— Ai dreptate, desigur. Gustă din supă, mulţumită de 
aromă. Este chiar bună. 

Conversaţia se îndreptă spre alte lucruri frumoase. 
Momente amuzante din tinereţea lui, tachinându-şi fraţii şi 
surorile, fiind şi el tachinat. Momente mai fericite din a ei, 
când o primise pe Sophie şi învățase să călărească. Evitară 
să vorbească despre trecutul lor, trecutul împreună. lar ea 
se gândi că, dacă nu s-ar fi cunoscut înainte, dacă ar fi 
început să se cunoască în noaptea asta, ar fi fost fermecată 
de el. Dacă nu ar fi existat trecutul, poate că s-ar fi simţit 
confortabil fermecându-l. 

Deşi îi era dificil să ignore vechile obiceiuri, întipărite 
de la naştere, ea descoperi că flirta un pic mai mult decât 
ar fi trebuit, zâmbind secretos, coborându-şi provocator 
genele. Mai ales când vinul - la fel de bun ca vinul servit la 
masa unui lord - o îndemna să-şi diminueze rezistenţa, să- 


şi dezvăluie interesul faţă de fiecare cuvânt rostit de el, şi 
ea chiar era interesată. Mereu fusese. Era primul om care 
nu era din clasa ei socială care să vorbească cu ea ca şi 
cum ar fi fost egali, să-i arate o lume reală. Fusese solid şi 
musculos, puternic şi tandru, iar anii doar adăugaseră ceva 
siluetei lui. O umplea de speranţa unei lumi mai bune, mai 
plină de sens. Era motivul pentru care nu-i mai păsa de 
perle sau de diamante. Deşi îi plăcea foarte mult să poarte 
rochia de mătase pentru el, mai ales când privirea lui 
cobora spre umflăturile abia acoperite de material. Îşi dorea 
să înceteze să-şi mai imagineze buzele lui acoperindu-i 
pielea cu sărutări. 

Işi spuse că de vină era vinul, dar două pahare chiar 
nu erau suficiente să o facă să-şi piardă capul. Era din 
cauza lui, a lumânărilor şi a cinei elegante. Îşi terminară 
masa cu un pahar de coniac cald, căldură ce făcea totul să 
aibă un gust mai fin. 

— Doamnelor o să le placă să mănânce aici. 
Bucătăreasa s-a depăşit. 

Nu era surprinsă. Gustase şi alte feluri când la prânz 
le fusese adusă mâncarea în birou, iar la începutul serii, în 
apartamentul ei. Dar masa din seara asta fusese specială, 
făcută anume pentru a seduce papilele gustative. Totul în 
seara asta fusese gândit pentru a seduce, de la mângâierea 
mătăsii pe pielea ei la alcoolul provocator pe limba ei, 
umbrele, flăcările pâlpâind, vocea joasă a bărbatului care 
stătea cu ea. 

— Am studiat sufrageria din hotelul lui Mick, zise el. Îşi 
ridică paharul. Şi, bineînţeles, Gillie mi-a împărtăşit 
cunoştinţele ei în materie de alcool. Thornley a dus-o la 
nişte podgorii din Franţa după ce s-au căsătorit, nu că ar fi 
gustat prea mult din câte am înţeles. Dar mereu şi-a dorit 
să le vadă. Entuziasmul ei - după întoarcerea lor - când ne 
povestea despre tot ce a trăit - scoase un sunet care ar fi 
putut fi un râset sau un luat în râs, dar oricum exista 
afecţiune în sunet - ai fi zis că i-a aşternut aur la picioare. 

— Aş zice că pentru o proprietară de cârciumă, cadoul 
lui a fost mai bun decât aurul. 


— Regreţi că nu te-ai măritat cu el? 

— Nu, nu eram deloc potriviţi. Nu vorbeam niciodată. 
Pur şi simplu ne jucam rolurile. Întreaga mea viaţă a fost 
aşa. Cred că am trăit mai mult în lunile de după august 
decât am trăit întreaga mea viaţă dinainte. Clătină din cap. 
Asta nu-i adevărat. Mereu eram vie când eram cu tine. 
Mereu m-am simţit eu însămi. Poate zânele m-au schimbat 
la naştere şi nu-mi curge sânge nobil prin vene până la 
urmă. 

— Ai sânge nobil, Vivi. Exista o vreme când te-aş fi 
considerat vinovată pentru asta. 

— Se pare că toţi judecăm prea repede, bazându-ne 
pe ceea ce vedem la om, în loc de ceea ce ştim sau suntem 
dispuşi să aflăm despre acel om. 

— Poate vom schimba părerile unora când clienţii 
noştri vor începe să socializeze aici. 

— Sper asta. Ar fi o contribuţie minunată a localului 
nostru. 

El puse deoparte paharul gol. 

— Ai terminat? 

Ea savură ultima picătură de coniac, dorindu-şi ca 
timpul lor împreună să poată continua, dar se făcea târziu 
şi mai aveau mult de lucru a doua zi. 

— Da, cred că am terminat. 

Împingându-şi scaunul, el se ridică şi îi oferi braţul. Cu 
siguranţă, ar fi putut să se ducă şi singură în camerele ei, 
dar se bucura de ocazia de a-l atinge din nou. Cu toate 
astea, în loc să se îndrepte spre uşa pe care intraseră, el o 
conduse în direcţia opusă. 

— Mergi în direcţia greşită, îi zise ea. 

— Nu, nu merg. Mai am ceva să-ţi arăt. 

Finn deschise uşa, şi ea păşi într-un salon în care 
candelabrele cu gaz străluceau, umplând încăperea cu o 
lumină caldă care abia acoperea umbrele, oferind zonei pe 
care ea o desemnase drept sală de bal un sentiment de 
intimitate. Apoi sunetele melodioase scoase de o orchestră 
începură să acopere tăcerea, şi plăcerea îi traversă corpul 
de parcă îi atinsese corzile sensibile. 


Fără cuvinte, fără să o îndemne, cu nimic mai mult 
decât mâinile lui care să o ghideze, el o învârti pe podeaua 
din parchet lustruit. Işi dădu seama că, din acest motiv, nu 
pentru cină, dorise Finn să poarte ea rochia. Masa era doar 
preludiul seducţiei. Aici, cu ea în braţele lui, el o va urmări 
în mod serios. 

Unde ea îl va primi ca el să facă asta. 

Obosise să se lupte cu atracţia, să ignore ce simţea 
pentru el. Se mişcară în tandem, completându-se reciproc. 
Aşa fusese mereu între ei, o înţelegere care nu avea nevoie 
de voce. Susţinându-i privirea, ea îşi dădu seama că alături 
de el se îndrăgostea mereu, mereu se va îndrăgosti tot mai 
mult. Din cauza asta nu se putuse mărita cu Thornley. 
Pentru că nu-şi dorise o viaţă fără asta, fără o legătură care 
spunea totul fără a rosti un cuvânt. 

Finn nu încercase niciodată să o modeleze în ceea ce 
credea el că ar trebui să fie ea. De la bun început doar o 
acceptase cum era, cu slăbiciuni şi totul. O făcuse fericită 
de la început. 

Nimeni nu o privise ca el de parcă ar muri dacă nu ar 
putea să o aibă, de parcă ar muri dacă ar avea-o. Faptul că 
el nu venise atunci o rănise atât de tare tocmai pentru ca el 
însemnase aşa de mult pentru ea. Şi ea îngăduise acelei 
suferinţe să formeze o ceaţă care abia acum începea să se 
ridice. Nu o abandonase, îi fusese luat. 

Şi acum se întorsese. Diferit, schimbat. Dar, deşi 
imposibil, la fel, dar deloc la fel. Emana senzualitate. O 
simţea cum curge în valuri din el ochii lui căprui deveniseră 
mai întunecaţi, mocnind de dorinţa adunată. 

Muzicienii din orchestră interpretară cu abilitate o 
melodie după, alta, iar Finn nu greşi nici un pas. Şi înainte 
dansase bine, dar acum exista o încredere în mişcările sale. 

— Ai exersat, zise ea, surprinsă de cât de apropiat 
păruse, de parcă tocmai se dezlipise de el în patul ei. 

— Nu. Doar am privit. În ultima vreme au fost prea 
multe nunţi cu dans. 

Ea ştia că fratele lui Mick se căsătorise în acea vară, 
Gillie, în toamnă. 


— Vei dansa cu doamnele care vor veni la club? 

Nu prea mulţumită de scânteia de gelozie adusă de 
acel gând, imaginându-şi-l ca fiind unul dintre bărbaţii care 
făceau femeile să se simtă speciale, preţuite. Să atingă o 
doamnă, să o ţină aşa de aproape cum o ţinuse el pe 
Lavinia. Nu voia să fie al ei, dar nu voia nici să fie al alteia. 

— Depinde, zise el. 

— De ce anume? 

— Dacă există vreo şansă să simt pentru vreuna 
dintre ele măcar un gram din cât simt pentru tine. 

Aerul păru să fi fugit din cameră, lăsând-o să se 
chinuie să respire. Oprindu-se, el îi cuprinse chipul cu 
mâinile. 

— Ştiu că îţi e frică să simţi din nou ceva pentru mine 
pentru cât ai suferit când ai crezut că te-am dat la o parte 
ca pe un gunoi. Tu crezi că n-am trăit şi eu agonia gândului 
că m-ai trădat? Am fost o epavă, Vivi. Mi-am zidit inima, am 
construit un şanţ în jurul ei, am făcut-o impenetrabilă sau 
aşa am crezut. Până te-am văzut din nou, până te-am văzut 
ghidând copii - agăţaţi de fustele tale ponosite - 
îndepărtându-i de o femeie care nu avea suflet să-i 
îngrijească aşa cum trebuie. Eşti o vrăjitoare, cu o magie în 
jurul tău care a făcut inutile toate barierele pe care le-am 
ridicat. Dacă îmi este teamă că voi suferi din nou? Ştiu că 
voi suferi - dacă pleci sau soarta mi te ia. Dar sunt dispus 
să risc fie şi numai pentru încă o noapte cu tine. 

Nu era corect că el putea să spună cuvinte aşa de 
frumoase care îi slăbeau hotărârea. Se apucase de citit 
poezii şi romane de dragoste în ultima vreme? Işi deschidea 
inima către ea, şi ea nu mai putea permite să fie rănit din 
nou, aşa cum nu se mai putea întoarce la vechea ei viaţă. 
Pesemne văzu răspunsul în ochii ei sau îl auzi în oftatul ei, 
sau îl simţi în trupul ei care se topea lângă al lui, pentru că 
atunci când îşi petrecu braţele în jurul gâtului lui şi îşi ridică 
gura, el era deja acolo, aşteptând pregătit, luând ceea ce 
ea îi oferea ca şi rum ar fi fost nectarul zeilor. 

Nu-i scăpă faptul că se purtau necuviincios în faţa 
muzicienilor care nu greşiră o singură notă în vreme ce 


continuau să cânte, lucru ce ar fi îngrozit-o pe Lady Lavinia, 
însă doar o amuza pe Vivi. Alături de el era diferită, vedea 
nuanţe din ea de care nu ştiuse că existau. Era potrivit 
pentru ea, determinând-o să se desfacă precum un boboc 
bine strâns care se temea să se deschidă şi să se arate 
soarelui. 

Lui îi plăcea cum se transformase ea, ce era acum, ce 
făcea. Nu folosise cuvântul în mod special, dar ea îl simţi în 
felul cum îşi plimba mâinile pe spatele ei şi o aducea tot 
mai aproape. Apoi nu se mai plimbau, ci o ridicau, o ridicau 
în braţe, legănând-o de parcă ar fi putut să ţină răul la 
distanţă, cum ar fi putut să o ţină în noaptea după ce s-ar fi 
căsătorit, ca şi cum nimeni nu i-ar fi rănit sau sfâşiat în 
bucăţi. 

În vreme ce muzica continua să cânte, notele fiind în 
crescendo, prevestind parcă deznodământul unui poveşti, 
Finn o porni spre uşă, cu paşi apăsaţi, el, care se putea 
mişca aşa de silențios, nu se mai sinchisea acum de asta. 
Ea îşi lipi zâmbetul cunoscător sub maxilarul lui, unde 
pielea era moale şi caldă, aromată de la căldura de acolo, 
eliberând mirosul lemnului de santal. Şi el se spălase 
pentru seară. Firele scurte din barba lui o gâdilau pe frunte, 
încântând-o cu masculinitatea pură a perilor. 

Abia se opri când ajunseră la scările din spate, 
urcându-le ca un bărbat căruia nicio greutate nu i se părea 
prea greu de dus. Respirația lui rămase egală şi calmă, în 
vreme ce a ei se tăia ocazional în timp ce se apropia de 
camerele ei. 

Trecu pe coridorul care i-ar fi dus la camerele lui, 
continuând pe holul ce dădea spre sala de joc, rămânând 
pe lângă peretele care găzduia birourile pentru a nu fi 
vizibili de dedesubt, chinuindu-se să protejeze o reputaţie 
ireproşabilă pe care ea nu o mai avea. Dar nu s-ar fi cuvenit 
ca servitorii şi angajaţii să ştie ce puneau ei la cale. 

Când se apropiară de uşă, zise: 

— Te las aici sau mergem mai departe? 

Îi dădea de ales în caz că interpretase greşit 
consimţământul ei, felul cum ea se lipise de el, şi pentru 


asta 1 iubea şi mai mult. Pentru că nu presupusese că 
dorinţele lor erau aceleaşi, că nevoile lor erau identice. Ea îi 
prinse cu dinţii lobul urechii. El gemu. 

— Mergem mai departe, şopti ea cât putu de 
seducător. 

Umbla prin clădirea asta fără încuietori, cu nimic care 
să merite să fie şterpelit, dar când el închise uşa în urma 
lor, o lăsă şi întinse mâna în spate ca să încuie uşa. Apoi se 
uită la ea şi aşteptă, nimic mai mult. 

— Păcat că orchestra nu ne-a urmat, zise ea, fără să 
se îndoiască spre ce se îndreptau, dar nefiind sigură ce să 
spună. Chiar îmi plăcea muzica. 

— Ne facem propria muzică. 

Ridicând lampa aprinsă de pe masa unde o lăsase, ca 
să nu se întoarcă în întuneric, el îi luă mâna. 

— Nu. El se opri. Lasă lampa aici, micşorează flacăra. 
Ne descurcăm în penumbră, zise ea. 

— Vreau să te văd. 

Pe cât de mult îşi dorea şi ea să-l vadă, tot clătină din 
cap. 

— Eu vreau doar lumina lunii. 

El îi zâmbi tandru. 

— Te-am mai văzut, Vivi. De ce acum eşti timidă? 

— Sunt mai bătrână. S-ar putea să nu ţi se mai pară 
corpul meu la fel de... atrăgător. 

— Douăzeci şi cinci de ani nu înseamnă că eşti 
bătrână. 

— Finn, te rog! Nu vreau să mă cert cu tine pe tema 
asta sau să stric ce am început. Te vreau în patul meu, dar 
trebuie să fie în termenii mei, cu romantismul umbrelor şi al 
razelor lunii. 

El puse lampa la loc pe masă şi micşoră flacăra, şi ea 
îl iubi pentru asta. O luă din nou de mână. O conduse spre 
dormitor. Ea auzi o bufnitură, carne şi os lovindu-se de 
lemn. 

— La dracu’, mormăi el. 

— Ce s-a întâmplat? 

— Am intrat într-o măsuţă. Mi-ai mutat mobila. 


— Doar un pic. Îi strânse mâna şi-l ocoli. Conduc eu. 

O urmă îndeaproape, punându-şi cealaltă mână pe 
talia ei. 

— Va trebui să-mi săruţi piciorul, ca să-mi treacă, îi 
zise el aproape de ureche, respiraţia lui mişcându-i firele de 
păr. 

— Oh, am de gând să sărut multe lucruri. 


Capitolul 20 


Nu avu cum să nu i se taie respiraţia auzind cuvintele 
ei provocatoare, cuvinte care oglindeau şi intenţiile lui. 
Înainte, când fuseseră împreună fusese un băiat fără 
experienţă. Acum avea un pic mai multă experienţă, 
învățase câteva lucruri, lucruri pe care avea de gând să le 
împărtăşească cu ea. 

Ea se opri lângă pat şi se întoarse spre el. Fu nevoit să 
admită că era ceva seducător să o vadă doar în umbre şi la 
lumina razelor lunii. Avea o siluetă senzuală, mişcându-se 
grațios prin strălucirea slabă, pâlpâitoare, întinzând mâna 
spre lavaliera lui şi trăgând de nod pentru a i-o desface. 
Devenise mai încrezătoare de-a lungul anilor. 

— Ai fost cu cineva după mine? 

Ştiind că Thornley o lăsase gravidă pe sora lui înainte 
să se căsătorească, nu putea să nu se întrebe dacă 
bărbatul nu o cunoscuse şi pe Vivi. Ar fi detestat să-şi lase 
sora văduvă aşa de repede, dar dacă bărbatul fusese intim 
cu Vivi... 

— Nu. Vocea ei era joasă, moale, un pic peste şoaptă. 
Lavaliera alunecă de sub bărbia lui şi ea o aruncă într-o 
parte. Îşi vâri mâinile sub reverele hainei lui, ridicându-i-o 
până când i-o dădu jos de pe umeri. Tu da. Măcar ai 
recunoscut. 

— Da. 

Mâinile ei se opriră doar pentru o fracțiune de 
secundă înainte să-i dea jos haina. 


— Dar niciuna dintre ele nu a însemnat nimic, Vivi. A 
fost nevoia. 

— De mine nu ai nevoie? 

Simti cum îi descheie nasturii de la vestă. 

— Cu tot ceea ce este în mine. Cu celelalte a fost doar 
fizic. Cu tine este mai mult, mereu a fost mai mult. 

După ce scăpă de vestă, îi cuprinse chipul între palme 
şi luă ceea ce ea îi îngăduise să ia, să guste, să exploreze. 
Nimic nu fusese pe placul gurii lui mai mult decât savoarea 
ei. Era ceva dulce la ea, domolit de coniac. O savură, ştiind 
că l-ar putea îmbăta la fel de bine ca orice alcool. 

Cu un oftat, fără să-şi mişte gura de pe a lui, se lipi de 
el, înfigându-şi degetele în scalpul lui. El adânci sărutul, 
făcând-o să suspine, primind entuziasmul ei crescând în 
timp ce limba ei o para pe a lui. Era ca şi cum pentru cel 
mai scurt dintre momente, ea s-ar fi retras, i-ar fi fost frică 
să-şi elibereze dorinţele. Dar momentul trecu şi acum era 
descătuşată, dezlănţuită. 

Era a lui şi el avea să o posede. 


* 


Sfinte Dumnezeule, fusese nevoie de un pic mai mult 
decât un sărut ca s-o înnebunească. Fără excitare lentă de 
data asta. Era ca şi cum tensiunea crescuse dincolo de 
limita suportabilității, precum coarda prea întinsă a unui arc 
eliberat subit. Îl dorea cu disperare. 

O rănise să afle că avusese alte femei, dar era un 
bărbat viril. Nu se putea aştepta ca el să rămână celibatar. 
Oricât ar fi durut-o însă, asigurările lui o alinaseră aşa de 
repede, de ferm. În tonul lui nu simţise că se lăuda, ci doar 
că dorea să fie sincer cu ea. 

Întotdeauna fusese direct şi corect cu ea. Nu 
existaseră jocuri provocatoare din partea lui. Era unul 
dintre motivele pentru care îl iubea. După tot acest timp, 
fusese nevoie de atât de puţin ca să cadă din nou sub vraja 
lui, dar cum putea ea să nu-l adore când era un bărbat atât 
de bun? 


Întorcând-o, începu să-i desfacă rochia. Nu-l preveni 
să aibă grijă, să nu o rupă, fiindcă dacă o rupea în 
nerăbdarea lui, ea ar fi reparat-o. Şi de fiecare dată când 
degetele ei ar fi atins cusătura în plus şi-ar fi amintit 
noaptea asta, momentul febril. 

După ce rochia se adună la picioarele ei, ea începu să- 
| ajute cu lenjeria până când rămase goală în lumina lunii, 
uitându-se la patul cufundat în umbre care urma să-i 
primească foarte curând. 

Era încă cu spatele la el, şi el îşi puse gura între 
umerii ei. 

— Ai pielea la fel de mătăsoasă ca întotdeauna, zise el 
în vreme ce limba îi aluneca de-a lungul coloanei ei. 

Lăsându-şi capul pe spate, ea se concentră asupra 
traseului urmat de el, în jos spre posteriorul ei, unde el o 
ciupi de una din fese, apoi de cealaltă. Mâinile lui îi 
încercuiră genunchii şi apoi şi le trecu în sus pe coapse, pe 
şolduri, pe părţile ei laterale pentru a-i cuprinde sânii. 
Geamătul ei era de pură încântare în timp ce el masa 
sferele moi, degetele lui mari şi arătătoare răsucindu-i 
sfârcurile până se făcură ca nişte muguri tari. 

— Ador felul cum te simt, gemu el încet, aproape de 
urechea ei. 

— Pe întuneric toate senzațiile sunt mai clare, mai 
pronunţate. 

— Urcă-te în pat! 

— Hainele tale. 

— Mă ocup eu de ele. 

Ea se urcă în pat şi abia se rostogolise pe spate că el i 
se şi alătură. Se întrebă dacă el îşi smulsese hainele de pe 
el. Trupul lui îl acoperea pe jumătate pe al ei în timp ce el îi 
adulmeca gâtul, ciugulindu-i pielea fragedă de acolo. 

— Miroşi aşa de bine, zise el. 

— Şi tu. 

Îi mângâie umerii, spatele. 

— Ai stat opt ani fără asta? 

— Ţi-am zis că da. 

— Nu Ai zis că nu ai fost cu niciun bărbat. Asta nu 


înseamnă că nu ai cunoscut plăcerea. Gura lui se mişcă de- 
a lungul claviculei ei până când ajunse de cealaltă parte a 
gâtului. Te-ai satisfăcut singură? 

— Finn... 

— Ai făcut-o? 

Lingându-şi buzele, simţi un freamăt între coapse. 
Rostogolindu-se un pic, îşi lipi zona sensibilă de mădularul 
lui tare. 

— Uneori, mărturisi ea, cu vocea aspră de parcă 
tocmai îşi petrecuse ore în şir urlându-i numele în extaz. 

— Te gândeai la mine când o făceai? 

Chiar dacă el era un pic mai mult decât o umbră, ea 
închise ochii şi clătină din cap, negând adevărul, 
neintenţionând să răspundă, dar cuvântul îi ieşi oricum, 
dovedind ca false acţiunile ei. 

— Da. 

În ciuda a tot, el fusese mereu cel pe care îl lua cu ea 
în visele ei. 

Gura lui alunecă în jos şi îi asaltă sânii cu sărutări. 

— Când venea extazul, strigai? Îmi strigai numele? 

— ÎI şopteam. 

— Eu mă gândeam la tine. Mă gândeam că-ţi fac asta. 
Închise gura peste sfârcul ei, îl încercui cu limba, până când 
ea scoase cel mai mic dintre ţipete. Numele tău era un 
blestem pe buzele mele de fiecare dată când îmi vărsăm 
sămânţa în mână. Am încercat să mă gândesc la alte femei, 
cele pe care le văzusem în spectacole de varieteu, 
arătându-şi picioarele, sau la fetele care serveau la 
cârciuma lui Gillie, cu sânii lor aproape revărsându-se din 
corsete, dar gândurile despre ele nu-mi aduceau nici 
uşurare, nici eliberare. Se foi până ajunse între coapsele ei. 
Doar tu, Vivi. Mă gândeam la canalul tău strâmt şi fierbinte 
şi cum m-am simţit în tine. 

— Eu mă gândeam cât de plină m-am simţit când erai 
în mine, cât de completă. 

— S-ar putea să doară din nou în noaptea asta. 

— Nu-mi pasă. 

El cobori, sărutând-o pe abdomen, băgându-şi limba 


în buricul ei. 

— Dar mă voi asigura că eşti udă şi excitată şi 
pregătită pentru mine. 

Coborând şi mai mult, îşi puse mâna sub şoldurile ei şi 
le înclină în sus. 

— Spune-mi dacă ai avut fantezii cu mine făcând asta. 

Îşi cobori capul şi ea simţi atingerea limbii lui aspre pe 
miezul ei mătăsos. 

— Oh, Dumnezeule, Finn! 

Încercă să se ridice, căzu la loc, în rai sau în iad, nu 
mai ştia unde. Ştia doar că limba lui se învârtea cu o 
precizie înnebunitoare, gura sugea, degetele lui o întinseră 
ca să se poată înfruptă. Niciodată nu simţise ceva aşa de 
sublim, aşa de erotic, aşa de ameţitor. Işi trecu degetele 
prin părul lui, îşi alunecă tălpile de-a lungul coapselor, 
apăsându-şi-le pe fesele lui - încurajându-l să rămână unde 
se afla, să se sature de ea. Respirația ei venea în icnete 
scurte. Nu se putea abţine să nu scoată mici ţipete 
suspinate. 

Dacă între ei nu putea să fie niciodată mai mult de 
atât, atunci atât era suficient. Doar că nu-şi putea imagina 
să-l aibă aici în patul ei dacă nu-l iubea. Şi-l iubea. lubea 
fiecare centimetru superb din el. Fiecare parte aventuroasă 
din el. 

Corpul ei începu să se încolăcească de parcă ar fi fost 
un arc într-un ceas, răsucit tot mai strâns. Işi dădu capul 
dintr-o parte în alta, blestemând întunericul asupra căruia 
insistase şi care acum o împiedica să-l vadă, să se uite în 
ochii lui, să descopere dacă el îşi dădea seama exact ce o 
făcea să simtă. Oh, înainte fusese bine, dar nu aşa. 

În acel moment o umplea de plăcere, ducând-o spre 
noi înălţimi... 

Şi dintr-odată nu mai putu merge mai sus. Pur şi 
simplu se aruncă peste margine într-un cataclism de 
senzaţii care o zgudui până în măduvă oaselor. li strigă 
numele, o binecuvântare şi un blestem. Cu recunoştinţă şi 
uimire că el o putea face să simtă aşa de mult. 

Trăgându-se în sus, o sărută, şi ea simţi gustul ei şi al 


lui pe buzele lui îşi ridică şoldurile. El îşi mută greutatea, şi 
ea îl simţi împingând la intrarea în ea. 

— la-mă, zise ea. 

Şi el asta făcu. Alunecând în ea, întinzând-o, umplând- 
o cu lungimea lui magnifică şi greutatea lui frumoasă. La 
început mişcările lui erau superficiale, testând-o dacă era 
pregătită şi apoi se lungiră, aproape ieşind din ea şi apoi 
revenind. Din nou şi din nou, presărând în acelaşi timp 
sărutări pe pleoapele ei, pe obraji, pe gură. În timp ce-i 
şoptea numele ca pe o litanie care îi va aduce salvarea. 

Senzaţiile începură să crească din nou în ea până 
când ajunseră la apogeu, şi când el căzu peste margine, ea 
îl urmă. 


Finn se trezi somnoros şi satisfăcut, lumina soarelui 
lovindu-i pleoapele închise, avertizându-l că dormiseră şi 
noaptea trecuse. Ea era încă în braţele lui, cuibărită lângă 
el, cu cuverturile adunate sub şolduri. Aerul era răcoros şi 
ea avea să simtă asta când el se va ridica de lângă ea ca 
să-şi înceapă ziua. Intinzându-se, prinse cu o mână capătul 
cearşafului, trăgându-l în sus, şi privirea îi căzu pe 
abdomenul ei, un abdomen nu la fel de plat cum fusese 
când făcuse prima dată dragoste cu ea. Se opri şi studie 
semnele ciudate. In tinereţea ei, pielea fusese fără defecte. 
Acum era umbrit pe ici, pe colo de o uşoară decolorare 
albăstruie, linii subţiri neregulate. Dând drumul cearşafului, 
atinse cu degetele adâncitura subţire, observă că ea deveni 
rigidă şi îşi dădu seama că se trezise. 

Era aşa de superficial semnul, încât nici nu-l putea 
simţi bine şi, cu siguranţă, nu-l simţise noaptea trecută. 
Asta era motivul pentru care dorise întunericul? 

— Ce s-a întâmplat aici? 

— Nimic. 

Ea dădu să se ridice, dar el o opri apăsând-o cu palma 
cu degetele desfăcute. 

— Nu poate să fie nimic, Vivi. Sunt câteva cicatrice... 


— Nu sunt cicatrice, nu chiar, nu cred. 

Se încruntă, urmărind cu degetul câteva din celelalte 
semne. 

— Cum le-ai căpătat? 

— N-are importanţă. 

El ridică privirea spre ea şi în adâncul ochilor ei verzi 
văzu o teamă, o ruşine. Ar trebui să renunţe, să o lase să-şi 
ţină secretele, dar gândul că cineva o rănise îl făcea să-şi 
dorească să-l omoare pe acel cineva. 

— Vivi, cum le-ai căpătat? 

Lacrimile i se adunară în ochi, şi el se temu să audă 
răspunsul, pe cât se temea să nu ştie ce ar fi putut fi. Privi 
muşchii delicaţi ai gâtului ei când ea înghiţi, tremurul subit 
al buzelor pe care le devorase noaptea trecută. ŞI 
îngrijorarea lui crescu de parcă dintr-odată înfrunta o sută 
de bărbaţi ce mânuiau cuțite, pentru că începea să-şi dea 
seama cum le căpătase. 

— Spune-mi, Vivi! 

— Au apărut când mi-a crescut burta... să facă loc 
copilului tău care creştea în mine 

Lacrimile îi înţepau ochii şi se chinui să le reţină, ştiind 
că, dacă ceda, s-ar revărsa până ar îneca-o. Se luptă să-l 
împingă, să se ridice din pat. Dar el îşi puse braţul puternic 
pe talia ei, trăgând-o înapoi şi îi acoperi trupul pe jumătate 
cu al lui. 

— Ai avut copilul meu? 

Uimirea din vocea lui fu ca un pumn în pieptul ei care 
eliberă lacrimile, care o împiedică să le mai ţină sub 
control. Nu mai avea cuvinte, putu doar să încuviinţeze din 
cap. 

El îi cuprinse cu blândeţe maxilarul cu o mână, 
mângâindu-i obrazul cu degetul mare, ştergând umezeala 
ce o dovedea a fi slabă. 


— Unde este? 

— Nu ştiu. Mi l-au luat. Lacrimile îi ţâşniră din ochi. 
Oh, Finn! Nici nu am apucat să-l ţin în braţe. Nici nu ştiu 
dacă era băiat sau fată. 

Anii de întrebări, de griji şi suferinţă se prăbuşiră 
peste ea, provocând-o să-şi dorească să se chircească, să 
se ascundă de el, să-şi ascundă ruşinea. Dar el nu accepta 
asta. Işi trecu degetele prin părul ei, din nou şi din nou, în 
vreme ce ea hohotea, cu lacrimile alunecându-i pe obraji şi 
pe pieptul lui. Apoi el plecă, iar ea nu protestă, nici nu-l 
chemă înapoi. Merita respingerea lui. Nu luptase suficient 
pentru copil, nu-l protejase, nu putuse să-i împiedice să i-l 
ia. 

Era vag conştientă că un cearşaf şi o pătură erau 
înfăşurate în jurul ei, abia dându-şi seama că era ridicată, 
dusă pe sus, cuprinsă de braţele lui, cu obrazul lipit de 
pieptul lui gol, în timp ce el se lăsa pe un scaun, iar ea se 
trezi ghemuită în poala lui. Acum purta pantaloni şi ea îşi 
dădu seama că el se îmbrăcase parţial. Se întrebă dacă se 
simţea şi el la fel de vulnerabil ca şi ea fără haine. 

— Spune-mi totul, o îndemnă el, cu vocea aspră şi 
răguşită de parcă urlase la fel de mult ca ea când moaşa 
înfăşase copilul şi i-l dăduse mamei ei. 

— L-am vrut. Chiar crezând că m-ai abandonat, l-am 
vrut. Ea se îndepărtă până când îi văzu privirea. Trebuie să 
mă crezi. Am fost fericită când mi-am dat seama că eram 
însărcinată. Şi speriată. Ingrozită, cu siguranţă, dar fericită. 

O mângâie pe obraz cu dosul palmei. 

— Ce fată de şaptesprezece ani nu ar fi fost îngrozită 
de perspectiva da a înfrunta aşa ceva singură? Ah, Vivi. 
Inchise ochii. Ce idiot am fost să nu mă gândesc nici măcar 
o dată că te-aş fi putut împovăra cu un copil. Nici măcar o 
dată cât am fost despărțiți nu mi-a trecut prin minte că s-ar 
putea să-ţi fi făcut un bastard. Nu-mi scapă ironia. Ai fi fost 
obligată să-l dai... 

F — Voiam să-l păstrez. Eu nu-l vedeam ca pe o povară. 
Işi lipi buzele de fruntea lui până când simţi cum genele lui 
flutură pe pielea ei când el îşi deschise ochii şi ea putu din 


nou să se uite în ei, să-şi tragă forţa din ei. Părinţii mei au 
fost, desigur, furioşi. Mama voia să mă ducă în Europa, ca 
să nu observe nimeni cum mă măresc, să nasc copilul 
acolo. Dar eu am refuzat să merg. A fost singura dată când 
am câştigat împotriva lor - şi am fost aşa de mândră de 
victoria mea. Dar ştiam că nu pot pleca din Londra. M-am 
agăţat de speranţa, în ciuda tuturor piedicilor, că te vei 
întoarce. Nu ştiam că erai în închisoare. 

Îi îndepărtă părul de pe frunte. Şuviţele lui blonde- 
închis erau ciufulite după somn, turtite pe o parte a capului, 
firele lipite în un ghiuri ciudate unele de altele, dar chiar şi 
aşa şifonat era un balsam pentru inima ei. 

— AŞ fi rupt uşa de fier a închisorii, aş fi spart 
peretele, dacă aş fi ştiut că erai însărcinată, zise el. 

Era o fantezie frumoasă, dar ea ştia adevărul. Nu s-ar 
fi putut elibera, ci doar ar fi fost pur şi simplu şi mai chinuit 
de faptul că era închis. 

— Am venit în Whitechapel, am încercat să te găsesc, 
să-ţi spun ce părere am că m-ai părăsit. Doar că nu ştiam 
unde să te caut. M-am dus la cârciuma surorii tale, dar nu 
am avut curaj să intru. M-am temut că ea mă va judeca sau 
că-mi va spune că ai fugit cu cineva sau că nu-i treaba mea 
pe unde umbli tu, aşa că m-am dus şi m-am întors şi am 
hotărât că eram pe cont propriu. 

— Nu ai fi fost singură, Vivi. Familia mea ti-ar fi fost 
alături. 

— Am văzut cum m-au privit, Finn, în noaptea aceea 
la Sirenă. Nu m-au plăcut sau n-au avut încredere în mine. 
Şi nu-i învinovăţesc acum că le cunosc trecutul. Dar ştiam 
că nu mă pot baza pe ei. Când am început să mă măresc 
am rămas în casă. 

— Şi Thornley? El ce făcea în tot acest timp? 

— Ducele este mult mai mare decât mine, vezi tu. Nu 
era pregătit să se însoare şi nu mă curta propriu-zis. Mama 
i-a spus că m-am întors la ţară pentru că mi s-a părut prea 
copleşitor sezonul, nu eram pregătită pentru el. Nu există o 
anumită vârstă la care o fată trebuie să debuteze. Se 
întâmplă când cred părinţii ei că este gata, aşa că ea i-a zis 


că nu sunt. L-a îndemnat să-mi acorde timp. Eu sunt sigură 
că el a văzut asta doar ca o întârziere de înţeles şi a fost 
dispus să-mi ofere cât timp aveam nevoie. Nu m-a căutat. 
În schimb, şi-a văzut de viaţă ca toţi tinerii de vârsta lui, 
făcându-şi de cap - doar că el putea să o facă fără să se 
simtă vinovat, crezând că eu nu sunt încă pregătită să port 
mantia de ducesă. 

Se luptă să nu-şi aducă aminte cât de singură se 
simţise, fără prieteni, neîndrăznind să viziteze pe nimeni 
care şi-ar fi putut da seama de adevărata ei stare. Singura 
ei însoţitoare era Miriam, care avea grijă de ea. Din când în 
când o vizita mama ei, care doar se uita urât la ea şi ofta 
dezamăgită. Zilele şi serile şi le petrecea murmurându-i 
cântece de leagăn copilului, citindu-i şi bucurându-se când 
se mişca în ea. 

— A venit iarna, şi toată lumea s-a retras la ţară, cu 
excepţia mea şi a mamei. Până şi tata a plecat. Era aşa de 
furios pe mine, nu suporta să mă vadă, mereu îşi întorcea 
capul când ne întâlneam. M-am luptat aşa de mult să nu las 
să mă doară, să nu ştie cât sufeream că eram tratată aşa 
de nedrept. 

Pătura alunecă de pe umărul ei, şi el o ridică la loc de 
parcă avea nevoie de fiecare mică acţiune pentru a-i 
demonstra că o va proteja. 

— Când ai născut copilul? întrebă el. _ 

— La începutul primăverii. Aerul încă mai era rece. Imi 
amintesc că ploua. Era ziua mea de naştere, deşi nu s-a 
sărbătorit deloc, normal. Nu mi-am mai sărbătorit ziua de 
naştere de atunci. Era o zi plină de tristeţe. Lacrimile îi 
curgeau iarăşi, arzându-i ochii. Mama l-a luat. Am încercat 
să o opresc, dar eram prea slăbită. Ştiam de la tine ce 
soartă îi aşteaptă pe copiii născuţi de mame necăsătorite. 
Ştiam că familia noastră va scăpa de ruşinea mea. 


* 


Era ca şi cum ea i-ar fi înfipt floreta direct în inimă. 
Finn avea nevoie să pocnească ceva, pe cineva. Tare. 


lar şi iar, până îi sângerau degetele şi i se sfărâmau oasele 
şi suferinţa fizică ar fi secătuit suferinţa care îi zdrobea 
inima, suferinţa pe care o auzea în vocea ei, o simţea în 
tremuratul ei uşor. Nici măcar nu era sigur că ea îşi dădea 
seama că tremura ca o frunză ce se chinuie să rămână 
atârnată de o ramură când vântul e hotărât să vadă alt 
rezultat. 

Se strădui din răsputeri să-şi împiedice corpul să 
cedeze în faţa nevoii de a lovi, ca ea să nu-şi dea seama de 
lupta din el. Dacă tatăl ei nu ar fi fost mort, s-ar fi trezit cu 
un vizitator în camerele sale în acea noapte. 

Ţinându-şi mana pe obrazul ei, el îi trase faţa în 
scobitura umărului său, şi gâtul i se încordă când simţi 
umezeala răcoroasă lăsată de lacrimile ei. 

— Nu a fost ruşinea ta, Vivi. Scrâşni din dinţi ca să nu 
urle de nedreptatea a tot ce se petrecuse. De ce nu mi-ai 
spus? În noaptea aceea când ni s-au încrucişat prima dată 
drumurile sau când am vorbit în bucătăria maicilor? 

— Mi-a fost ruşine. Nu am vrut să ştii cât de slabă am 
fost. Deşi în acea primă noapte, eram încă furioasă pe tine, 
crezând că mă părăsiseşi. Mai târziu, când nu te-ai mai 
uitat cu ură la mine, nu am putut suporta gândul că m-ai 
putea uri din nou. 

Ura acum, se ura pe el că nu fusese acolo pentru ea, 
chiar dacă alţii erau de vină că el nu fusese acolo. 

— Nu am putut s-o împiedic să mi-l ia, iar după aceea 
m-a copleşit disperarea. După naştere am avut dureri mari. 
O moaşă era la îndemână, dar a trebuit să trimită după 
doctor. Mi-a dat laudanum. Nu mi-a diminuat doar durerile 
din corp, ci mi-a uşurat şi inima, şi sufletul. Aşa că am 
continuat să-l iau şi după ce m-am făcut bine fizic. Mai bine 
de un an am trăit într-o ceaţă. Apoi, într-o zi, mama a intrat 
în dormitorul meu şi mi-a zis că ea s-a săturat. Că venise 
momentul să termin cu plânsul şi să-mi văd de viaţă. Am 
întrebat-o unde mi-e copilul. A zis că, dacă Dumnezeu a 
fost milostiv, era mort. Şi eu am înnebunit şi am pălmuit-o. 
Aşa de tare, Finn, dar nu a fost de ajuns pentru a pune 
capăt teribilei suferinţe şi furiei. Atunci am început să 


împachetez ca să plec, dar am fost târâtă la ospiciu. 

— Dumnezeule, Vivi! 

O tinu mai strâns, dorindu-şi să poată schimba ce se 
întâmplase din cauza lui. Crezuse că o putea avea fără vreo 
consecinţă. Fusese un tânăr aşa de plin de sine, care nu 
dorea să accepte diferenţele dintre locul ei şi al lui în lume. 

— Am crezut că o să înnebunesc cu adevărat acolo. 
Ţi-am povestit cum a fost. Apoi a murit tata, şi ea a venit 
după mine, pentru că lumea s-ar fi întrebat de ce nu eram 
acolo să jelesc. Mama a dat vina pe mine pentru moartea 
lui, a zis că din cauza păcatelor mele a murit. lar eu am 
lăsat-o. Aşa că, atunci când aş fi putut să plec, am rămas, 
străduindu-mă să plătesc pentru ticăloşia mea, hotărâtă să 
recâştig onoarea mea şi a familiei mele. Să respect 
contractul pe care l-a făcut tata, să mă mărit cu Thornley. 
Dar, după cum ştii, nu am fost suficient de puternică să fac 
nici asta. 

— A fost nevoie de mai mult curaj să pleci decât să 
rămâi. li întoarse faţa până când se putu uita în ochii ei. 
Curajoasa mea fată! 

O sărută pe tâmplă, pe coada ochiului, pe vârful 
nasului. 

Lacrimile i se adunară din nou. 

— Nu trece o zi în care să nu mă gândesc la el... sau 
la ea. La nuanţa ochilor lui. La culoarea părului ei. Clătină 
uşor din cap. Nu mi-a trecut niciodată prin minte că vor fi 
atât de cruzi încât să mi-l ia şi apoi să păstreze tăcerea 
asupra subiectului ca şi cum nimic nu s-ar fi întâmplat. 
Trecuse aşa de mult timp între laudanum şi ospiciu, încât 
ştiam că nu-l voi găsi niciodată, aşa că tot ce puteam să fac 
era să continui. 

Nu ştia cum supravieţuise ea, pentru că durerea din 
pieptul lui era atât de mare, încât abia putea respira. 

Un ciocănit la uşă îi făcu pe amândoi să tresară. 

— Domnişoară Kent? 

Vivi izbucni într-un râs nervos. 

— Meg. Cu siguranţă a venit să mă ajute să mă 
pregătesc pentru ziua de azi. 


— Spune-i să revină. Nu am terminat. 

Incuviinţând scurt din cap, ea se dădu jos din poala 
lui, aranjă cuverturile în jurul ei şi plecă din cameră. EI 
aproape o urmă. Nu voia să o mai piardă vreodată din ochi. 
Dar se ridică din scaun şi se duse la fereastră, surprins să 
descopere că nu doar ea tremurase. Aşa de multe emoţii - 
furie, suferinţă, ură pentru ceea ce îi făcuseră ei, lor, pentru 
ce-ar fi putut să-i facă copilului lor. Copilul lor. 

Privind afară pe strada plină de căruţe care treceau, 
de cărucioare împinse, de oameni plimbându-se, de copii 
alergând, păru să nu se poată concentra decât asupra 
faptului că avea un copil. Un fiu sau o fiică pe undeva. Ar 
avea şapte ani acum, dacă mai trăia. Cum putea să-i pese 
aşa de mult de cineva pe care nu-l cunoscuse niciodată? Și 
totuşi, îi păsa. 

Auzi zgomotul paşilor, era conştient ca ea venise să 
stea chiar în spatele lui, simţi căldură pielii ei radiind spre a 
lui. 

— lei copii de la îngrijitoarele de copii pentru că-l cauţi 
pe al nostru? întrebă el încet. 

— Într-un fel, deşi îmi dau seama că este nerealist să- 
mi închipui că l-aş recunoaşte ca fiind al nostru. Aşa că 
dacă l-am salvat sau am salvat-o de o viaţă nefericită, 
probabil că nici nu aş şti, deşi mă alină gândul că aş fi putut 
să fac asta. Da, toţi copiii pe care am reuşit să-i salvez până 
acum au fost mai mici. De trei sau patru ani. Dar chiar şi 
atunci, dacă este blond ca noi, mă gândesc... poate este al 
nostru. 

El îl zări pe Robin mergând pe trotuar cu bastonul pe 
care i-l dăduse ducele de Thornley, îmbrăcat în hainele 
frumoase pe care acelaşi bărbat i le cumpărase, cu părul lui 
închis la culoare ieşindu-i de sub căciuliţă din blană de 
castor. 

— Părul meu era mai închis la culoare când eram mai 
mic. 

Se întoarse cu fața spre ea. 

— Ştii că îţi voi înfrunta familia. 

Ea încuviinţă din cap. 


— Vei fi şi mai frustrat. Tatăl meu, persoana care ştia 
cel mai mult, este mort. Fratele meu cred că nici nu ştie că 
am născut. Era un tânăr care hoinărea, urmărindu-şi 
plăcerile şi-l trimiseseră la una dintre proprietăţile 
îndepărtate să o administreze o vreme. Mama îşi ţine gura 
bine închisă, ştiind că tăcerea ei este o pedeapsă pentru 
mine. Deci ce vei face? Îi vei lovi? Îi vei ameninţa? Cu ce? 
Că le faci rău fizic? Mâna ei cobori pe lungimea braţului lui. 
Nu este stilul tău. 

— Trebuie să fac ceva, Vivi. 

— Atunci, ajută-mă să găsesc mai mulţi copii care au 
nevoie de un cămin mai bun. 


Nu voia să găsească mai mulţi copii. Voia să-l 
găsească pe al lui. 

Plecase de lângă ea atunci pentru că nu ştiuse ce să 
facă cu toate dezvăluirile ei, cum să le categorisească, cum 
să le trateze. Plus că mai erau multe de făcut pentru 
planificarea serii în care îşi vor prezenta clubul doamnelor 
din aristocrație. Cu toate că în acel moment nu părea să fie 
în stare să adune vreun pic de entuziasm în legătură cu 
viitorul stabilimentului. Abia dacă era în stare să se 
îmbrace. 

Cum reuşise Vivi în toţi aceşti ani? 

Asta durea cel mai mult, când şi-o imagina trecând 
prin toate astea de una singură. Fusese aşa de tânără, abia 
devenise femeie şi fusese nevoită să înfrunte atât de multe 
responsabilităţi, atât de multe griji, atât de multă cruzime 
din partea familiei ei. Şi ce ar fi îndurat din partea societăţii 
ar fi fost mult mai rău dacă cineva ar fi descoperit situaţia 
în care se afla. Fusese nevoită să lase deoparte tot ceea ce 
ştia, prietenele, cunoştinţele... 

Şi apoi să fie închisă într-un ospiciu. Chiar dacă-i 
spusese o parte din povestea ei în noaptea în care fuseseră 
la festival, acum că aflase întreaga agonie îndurată de ea... 
era prea mult! 


Nici nu-şi dădu seama că-şi înfipsese mâna în dulapul 
de stejar până când nu simţi şocul durerii străbătându-i 
braţul. Închise ochii şi se strădui să-şi păstreze stăpânirea 
de sine. 

Poate că tatăl ei era mort, că mama ei tăcea, că 
fratele ei nu ştia, dar, pentru Dumnezeu, asta nu însemna 
că nu-i va înfrunta pe cei rămaşi, că nu va găsi o cale să-i 
aducă pacea, să aducă pacea amândurora. 


* 


După ce Meg o ajută să se îmbrace, Lavinia fu 
surprinsă să nu-l găsească pe Finn aşteptând-o în birou. Il 
găsi însă pe Robin, arătând chiar dichisit, o mică replică a 
unui lord dacă ea ar vedea unul. 

— Bună dimineaţa, domnişoară. Sunt aici ca să fac 
comisioanele. 

Privirea ei se mută la invitaţiile stivuite pe birou. Nu 
prea găsea energia să i le dea, să-i explice unde trebuiau 
livrate. 

— L-ai văzut pe domnul Trewlove? 

El clătină destul de puternic din cap, şi ea rămase cu 
impresia că Finn era în camera lui încercând să înţeleagă 
tot ce-i mărturisise ea în acea dimineaţă. Nu dorise ca el să 
afle adevărul vreodată, să ştie că ea dăduse greş faţă de el 
şi de copilul lor. Nu dorise ca el să trăiască suferinţa 
devastatoare. Ea avusese şapte ani să se împace cu 
tristeţea şi încă o mai simţea. Pentru el, totul era proaspăt 
şi brut. Şi nu ştia cum să-i aline suferinţa. 

Se uită la băiatul care aştepta cu nerăbdare să-i dea 
ceva de făcut şi dintr-odată toată fuga, toată evitarea 
familiei ei i se păru nedemnă şi laşă. Nu mai era o fată de 
optsprezece ani tânără şi naivă. Era perfect capabilă să se 
apere. Nu o învăţaseră deplasările ei nocturne asta? Nu o 
învățase timpul petrecut cu Finn că era diferită de cum 
fusese cândva? 

Vivi îi spusese totul şi se simţea mai puternică. Ştia ce 
avea de făcut, ce trebuia să facă. 


— Spune-mi, tinere Robin, ai vrea să câştigi cinci sute 
de lire? 

Ochii lui căprui se măriră, gura i se deschise. 

— Cinci sute de lire? Aş deveni al naibii de bogat, cel 
mai bogat din toată Londra! 

— Nu chiar aşa de bogat. Ar trebui să-i pui la bancă. 
Nu-i poţi cheltui pe toţi o dată. 

El se strâmbă. 

— l-aş putea ascunde sub salteaua mea. 

— Nu, trebuie să meargă la bancă. Sunt tot ai tăi, dar 
te vor proteja. 

Nu părea să-i placă ideea, dar într-un final încuviinţă 
din cap. 

— Bun băiat! 

Scrise un bilet pentru Finn şi-l lăsă pe biroul lui. Apoi 
plecă să facă ceea ce ar fi trebuit să facă în urmă cu mult 
timp. 


Capitolul 22 


— Lavinia, tu chiar insişti că băiatul ăsta te-a găsit, te- 
a adus aici şi merită recompensa? întrebă fratele ei 
neîncrezător, după ce ea intrase în biblioteca lui şi îi 
explicase că-i datora lui Robin cinci sute de lire pentru că o 
adusese la el aşa cum era indicat în fluturaşi. 

— Nu tocmai asta am spus? 

Era o minciună. Băiatul nu o adusese realmente, ci 
doar o însoţise în birjă. 

Neville stătea la biroul lui, arătând oarecum 
nedumerit. 

— Nu poate avea mai mult de opt sau nouă ani. 

— Sunt suficient de mare să fac o păsărică să vină cu 
mine pentru nişte distracţie, interveni Robin. 

Fratele ei se încruntă. 

— Ce înseamnă asta? E ridicol. 

— Plăteşte-l, Neville, ca să terminăm cu asta. 


Dacă se întorcea în reşedinţă, voia ca măcar cineva 
să beneficieze de asta. Purta rochia bleumarin. O făcea să 
se simtă puternică, stăpână pe sine, chiar dacă stomacul ei 
era plin de noduri. 

— Dar am retras oamenii. Ţi-am scris o scrisoare în 
care ţi-am spus asta. Trewlove trebuia să ţi-o dea. 

— Mi-a dat-o. Ai retras oamenii. Nu ai anulat 
recompensa. 

— E acelaşi lucru. 

— Nu, Neville, nu este. Idioţii pe care i-ai angajat au 
împărţit fluturaşi, deci nu am fost complet liberă pentru că 
oricine m-ar fi putut târî aici pentru bani. Şi tânărul Robin a 
făcut asta. 

Oftând, Neville se aşeză, deschise un sertar, scoase 
un caiet legat în piele, îl deschise şi începu să scrie. 

— N-ar trebui să scrieţi în cărţi, îl anunţă Robin. Aşa 
zice ducele. 

Fratele ei se opri, cu tocul deasupra hârtiei. 

— Deci îţi faci veacul pe lângă duci? 

— Da, chiar aşa este, zise ea. Mai precis, cu Thornley. 

Neville miji ochii. Acum era contele de Collinsworth şi 
toată lumea i se adresa folosind titlul, dar ea pur şi simplu 
nu putea. Îi amintea prea mult de tatăl ei. 

— Te ascundeai în Whitechapel, deci? Acolo a crezut 
Thorne că eşti. Eu am fost înclinat să cred că i-ai cerut 
vizitiului meu să te ducă acolo doar că să ne induci în 
eroare. 

— Nu contează unde am fost. Contează că acum sunt 
aici. Să-şi rezolve problema şi, dacă se va trezi captivă, 
Robin ştia să se întoarcă rapid la clubul Elysium şi să-l 
anunţe pe Finn unde se află ea. Ştia că de data asta nimic 
nu l-ar putea opri să vină după ea. Smuci bărbia în direcţia 
fratelui ei. 

— Scrie odată. 

El termină de scris, rupse fila din caiet... 

Robin stătea cu gura căscată de parcă tocmai fusese 
martor la o crimă. 

— Este în regulă, îl asigură ea. Este un caiet special 


pentru a scrie în el şi a rupe hârtia din el. 

Neville împinse scaunul nu prea amabil, veni la Robin 
şi îi întinse hârtia. 

Robin, care îşi ţinea pălăria şi bastonul într-o mână 
cum ar fi făcut orice domn, doar ridică privirea la el şi clipi. 

— Drept cine mă luaţi? Un tâmpit? Astea nu sunt cinci 
sute de lire, şefu'. 

— Este un cec, zise Neville nerăbdător. Valorează 
cinci sute de lire. Smulgându-l din degetele lui Neville, ea i-l 
arătă lui Robin. 

— Te duci cu asta la bancă şi îţi vor da banii. O s-o 
facem când termin aici. Acum, du-te la bucătărie şi spune-i 
bucătăresei că Lady Lavinia a zis să-ţi dea nişte biscuiţi şi 
lapte. 

Nu se îndoia că îl ducea capul cât să se descurce prin 
casă şi, din moment ce majordomul îl văzuse sosind cu ea, 
ştia că nu-l vor arunca afară. Încuviinţând din cap, Robin 
lua hârtia de la ea, îşi puse pălăria pe cap şi atinse borul cu 
capătul bastonului un cap de leu. 

— Mulţumesc, şefule. Dacă vreodată aveţi nevoie de 
ceva, orice fel de comision, să-mi spuneţi. 

Apoi ieşi. 

— Thorne are un baston ca acesta, cu un cap de leu, 
zise Neville ca şi cum ar fi fost uimit de idee. 

— Da. Robin mi-a spus că Thorne i l-a dat pe acesta în 
miniatură drept cadou. Băiatul îi spusese multe cât 
călătoriseră prin Londra. Turuia ca o gaiţă odată ce se 
pornea. Am nevoie să discut cu contesa văduvă. Ştii unde 
aş putea-o găsi? 

— Aşa, pur şi simplu? Vii aici, ceri să plătesc băiatul şi 
nu-mi dai nicio explicaţie despre unde ai fost şi de ce? Am 
fost foarte îngrijoraţi. 

Tonul lui reflecta această grijă. 

— Ţi-am scris în fiecare săptămână să-ţi spun că sunt 
bine. 

— La fel de bine putea să te oblige cineva să scrii 
acele scrisori. Ea îi zâmbi puţin. 

— Trebuie să încetezi să mai citeşti poveştile alea 


îngrozitoare despre crime, serios. 

Fratelui ei îi plăceau poveştile mai macabre. 

— Nu vom discuta despre ce citesc eu. Am petrecut 
mai bine de trei luni spunându-le oamenilor că eşti bolnavă. 
Nu mă îndoiesc că cea mai mare parte din Londra te crede 
pe patul de moarte. Dacă te consolează cu ceva, am primit 
o grămadă de păreri de rău pentru sănătatea ta şubredă. 
Vreau o explicaţie despre ce dracu' se întâmplă. 

— Îmi pare rău, Neville, dar ţi-am spus că aveam 
îndoieli legate de căsătoria cu Thornley. Nu ai ascultat. 
Mama m-a încuiat în camera mea în noaptea de dinaintea 
căsătoriei. 

Uitându-se în jos la pantofii lui lustruiţi, el păru 
contrariat. 

— Da, am aflat mai târziu despre asta. Îşi ridică 
privirea. Ce i-ai spus băiatului ăla despre bancă - doar nu 
pleci cu el. 

— Nu pot rămâne. Sunt aşa de multe pe care nu le 
ştii, Neville, dar nu eram fericită aici. Asta nu este viaţa pe 
care o vreau. 

— Este viaţa în care te-ai născut. 

— Dar asta nu înseamnă că este viaţa pe care trebuie 
să o trăiesc. 

— Nu înţeleg, Lavinia. Ce naiba vrei? 

Oftând prelung, că îi susţinu privirea. 

— Să mă împac cu trecutul. Acum, unde o pot găsi pe 
mama? 

— În salonul de dimineaţa. 

Răsucindu-se pe călcâie, ieşi din biblioteca 
împrejmuită de rafturi, conştientă că fratele ei venea în 
urma ei, bolborositul lui slab ajungând la urechile ei. Erau 
prea multe de explicat, prea multe pe care el nu le-ar fi 
putut înţelege. Semăna foarte mult cu tatăl lor şi cu fiecare 
conte care fusese înaintea lui şi trăise potrivit crezului lor. 
Contau onoarea, datoria şi respectabilitatea. Nu exista loc 
în lumea lor pentru sentimentele tandre ale unei fete sau 
pentru planurile hotărâte ale unei femei, dacă aceste 
planuri nu implicau căsătoria cu un lord. 


Uşile mari franceze ale salonului de dimineaţă erau 
larg deschise şi ea intră pe ele în acelaşi mod în care mama 
ei ieşise cândva din dormitorul ei, cu o mică legătură în 
braţe - cu răzbunarea şi dreptatea radiind din ea. Mama ei 
stătea pe canapeaua de brocart galben aprins, bându-şi 
ceaiul. Nu făcu decât să arcuiască o sprânceană spre 
Lavinia. 

— Unde e copilul meu? întrebă ea, oprindu-se în faţa 
mesei joase care era ca o barieră între ea şi femeia care o 
născuse. 

Neville, care trecuse pe lângă ea ca să fie mai 
aproape de mama lor de parcă s-ar fi temut că va avea 
nevoie de el ca protector, se opri şi se holbă la Lavinia. 

— Poftim? 

Mama ei doar o privi, cu o expresie pasivă şi 
neclintită. Lavinia ar fi putut să vadă o reacţie mai 
puternică din partea ei dacă o întreba dacă se aşteaptă să 
plouă. 

— La ce îngrijitoare de copii l-ai dat? întrebă ea 
hotărâtă. Care erau inițialele ei? M.K., sau D.B., sau X.X., 
sau altă combinaţie? 

— Despre ce naiba vorbeşti? întrebă Neville, care o 
studia din cap până în picioare de parcă era în căutarea 
vreunei dovezi că un bebeluş crescuse cândva în ea. Ce 
copil? 

Mama ei aşeză lent şi cu grijă ceaşca de ceai pe 
farfurie, porţelanul de calitate scoțând doar un clinchet 
discret şi puse farfuria pe masă. 

— Baţi câmpii, draga mea, dar mă bucur să văd că în 
sfârşit ai avut bunul-simţ să revii acasă. 

Ea făcu un pas în faţă, fusta atingându-i marginea 
mesei. 

— Vreau să ştiu cui i l-ai dat. 

— Trebuie să mai petreci nişte timp la ospiciu ca să-ți 
treacă halucinaţiile? 

— Nu mă mai poţi controla, mamă. 

— Nu fi absurdă! Ai douăzeci şi cinci de ani, nu eşti 
căsătorită, nu ai cu ce să te întreţii. Normal că te pot 


controla. 

— Am cu ce să mă întreţin. Cuvintele îi dădeau 
putere, o făceau să se simtă mai puternică. Nu ai observat 
rochia nouă? Cu siguranţă, nu tu mi-ai cumpărat-o. 

— Aş zice că este evident că nu a venit de la Paris. 

— Stai, stai, zise Neville, apropiindu-se de mama ei 
pentru a întâlni mai direct privirea Laviniei. Lavinia, vrei să 
zici că ai născut... 

— Da, Neville. Când aveam optsprezece ani. 

— Eu cum de nu am ştiut nimic? 

— Pentru că tatăl tău te-a ţinut ocupat, zise contesa 
cu nasul pe sus. Nu aveam nevoie să te apuci să-i zici lui 
Thornley că sora ta s-a băgat într-o situaţie de neconceput 
Şi, pe deasupra, cu un om simplu. 

Fratele ei se lăsă pe marginea canapelei aproape de 
mama lor, cu gura deschisă, iar ea îşi aminti cum maica 
Theresa îi spusese că semăna cu un peşte. Găsi forţă şi în 
asta, amintindu-şi că avea un alt loc în care se putea duce 
dacă era nevoie. Neville clipi, privi în jur de parcă se chinuia 
să-şi aducă aminte cum ajunsese acolo. 

— Ai avut un copil? repetă el. Urma să te măriţi cu 
Thornley, dar nu erai... 

Părea că rămăsese fără cuvinte. Dar ea, nu. 

— O virgină? Neatinsă? Nu, nu eram. 

— Şi Thornley, care a avut nechibzuinţa să se însoare 
cu cineva cu origini îndoielnice, va trebui să-ţi găsim pe 
altcineva cu care să te măriţi. Poate ducele de... 

Ea o întrerupse pe contesă. 

— Nu sunt aici pentru căsătorie. Vreau să ştiu despre 
copilul meu. Era băiat sau fată? 

— Nu-mi amintesc. 

— Cum poţi uita aşa ceva, mamă? întrebă Neville, 
dându-i o fărâmă de speranţă Laviniei că poate fratele ei va 
fi de partea ei de data asta. 

— Un băiat sau o fată? repetă ea. 

Mama ei doar o săgetă cu privirea. 

— Cui i l-ai dat? 

— Unui servitor. Dar nu mai este angajat aici. 


— Cum îl cheamă? 

— Nu-mi amintesc. 

— El a dus bebeluşul la îngrijitoarea de copii? 

— Da. Ca să-l pună deoparte. 

Ea închise ochii când realitatea şi durerea pe care le 
ţinuse sub control o spintecară. Aflase că „a pune 
deoparte” era codul pentru a omori. Deschizând ochii, se 
uită la oribila femeie care stătea pe canapea de parcă nu 
era vinovată de fapte aşa abominabile. 

— Era nepotul tău. 

— Nu era. Era un bastard. Născut din ruşine, din 
păcat. Nu era o persoană. 

— Cum ai putut să-l omori? 

— Să-l omoare? Neville se ridică de pe canapea de 
parcă ar fi luat foc subit şi se retrase. Ai pus să fie omorât? 

— Era necesar pentru a vă proteja pe amândoi, 
poziţia ta, pentru ne asigura că nu se va întoarce să ne 
bântuie. Uită-te la ducele de Hedley. Bastardul lui a trăit şi 
acum este căsătorit cu pupila lui, dintre toate femeile. Ce 
scandal! Dacă oamenii aflau ce a făcut Lavinia, necazul în 
care a intrat, ar fi putut să distrugă şi perspectivele tale la o 
căsătorie bună. Am făcut ceea ce trebuia făcut pentru 
moştenirea şi patrimoniul tău. Tatăl tău nu doar că a fost 
de acord, ci a şi aprobat din toată inima. 

Clătinând din cap, Neville se uită spre Lavinia. 

— Mă simt ca un prost. Nu am ştiut că ai trecut prin 
toate astea. Ce frate jalnic am fost! 

Şi ea fusese o proastă că sperase ca mama ei să nu 
fie monstrul care bănuise că era. 

— Mă bucur, zise mama ei. Mă bucur că am scăpat de 
el. 

Lavinia abia îşi dădu seama că se lansase spre 
cotoroanţă. Palma pe care i-o dăduse cu ani de zile în urmă 
era nimic în comparaţie cu cea pe care i-o dădu acum cu 
atâta forţă, încât femeia zbură de pe canapea. 


* 


Pentru că-şi petrecuse primii ani pe străzi, Robin 
simţea când se apropiau problemele, aşa că pe măsură ce 
se apropia de bucătărie nerăbdător să se bucure de un 
biscuit cald, era foarte conştient de tăcerea grea de pe 
holurile care duceau spre destinaţia lui. Incetinind pasul, 
ridicându-se pe vârfuri, se strecură spre uşa de unde ieşeau 
aromele de carne de vită şi portocale. 

Uitându-se înăuntru, zări cu greu o sală de mese - 
pentru servitori, bănui el - cei dinăuntru stăteau la masă 
sau lipiţi de perete, niciunul nu se mişca, nici nu păreau să 
respire, aveau ochii mari şi nu clipeau, gurile le erau uşor 
deschise. Nu că i-ar fi găsit vinovaţi. Cunoştea cum arăta 
răzbunarea abia controlată, aşteptând să izbucnească, iar 
Finn Trewlove o purta la fel de firesc cum purta pantaloni 
orice bărbat. 

— Îmi este greu să cred că niciunul dintre voi nu ştie 
nimic despre un copil născut în casa asta şi scos afară în 
noapte în urmă cu şapte ani. Ştiu prea bine că nu contesa a 
dat copilul unei îngrijitoare, deci cui i l-a dat ca să se ocupe 
de treabă fără să-şi murdărească ea mâinile? 

Tăcerea crescu, dacă era posibil aşa ceva. Robin îşi 
zise că, dacă vreunul dintre ei ar fi şoptit, ar fi părut ca un 
urlet în liniştea asurzitoare. 

— Domnule, dacă-mi permiteţi, începu un bărbat pe 
care el îl recunoscu a fi majordomul care îi întâmpinase la 
sosire pe el şi pe domnişoara Kent, doamnele din această 
reşedinţă sunt dincolo de orice reproş. Cred că aţi greşit 
casa, domnule. 

— Servitorii ştiu tot ce se petrece la etaj, chiar dacă 
se prefac că nu e aşa. Care dintre voi este Miriam? întrebă 
Finn, fără măcar să-l bage în seamă pe bărbatul mai în 
vârstă. 

O tânără cu părul roşu ridică ezitant mâna, mişcându- 
şi degetele tremurătoare. 

— Eu sunt, domnule. 

— Camerista? Cea care a trădat-o? 

— Nu, domnule. Eu niciodată nu... 

— Dar ai trădat-o. Ce s-a întâmplat cu copilul? 


Femeia se uită în jur. 

— Domnule, vă rog, nu aici, nu în faţa tuturor. 

— Restul ieşiţi afară! urlă el. 

Restul servitorilor se înghesuiră în grabă să iasă pe 
uşă de parcă ar fi fugit de un foc, făcându-l pe Robin să se 
lipească de perete ca să nu fie călcat în picioare. Deşi se 
gândea să se ducă după ei ca să fie în siguranţă şi să pună 
mâna pe un biscuit, curiozitatea fu prea mare, aşa că 
rămase. 


Finn intrase pe uşa servitorilor şi preluase imediat 
controlul situaţiei, al personalului şi al zonei de sub scări. 
După ce adună servitorii în sala în care mâncau, le ceru să 
spună ce ştiau ei despre copilul lui Lady Lavinia. Poate că ar 
fi trebuit să facă mai multe pentru a-i proteja reputaţia, dar 
deja nu-i mai păsa de asta şi bănuia că nici ei. Ceva mult 
mai important era în joc. 

Dar servitorii rămăseseră muţi, şi el nu ştia dacă era 
pentru că nu aveau habar sau din loialitate faţă de familie, 
faţă de fata care locuise cândva aici. 

Camerista care stătea acum în faţa lui părea să fie de 
vârsta lui Vivi. 

— Tu i-ai spus contelui că fiica lui plănuia să fugă. 

Ea încuviinţă repede din cap. 

— Merita mai mult decât un om de rând. 

Deşi el se întreba dacă nu cumva ea fusese mai 
îngrijorată de propria poziţie. Cu siguranţă, Vivi şi-ar fi luat 
camerista cu ea la reşedinţa ducelui, ridicându-i statutul 
printre servitori. Camerista unei ducese era un titlu mult 
mai înalt decât servitoarea soţiei unui om de rând. Nu că el 
şi-ar fi putut permite o servitoare în acea vreme. 

— Ce ştii despre soarta copilului? 

— Nimic. Mama Excelenței Sale l-a luat din dormitor, 
şi atunci l-am văzut ultima dată. 

— Nu ştii cui i l-a dat? 

Femeia clătină din cap. 


— Dar aveţi dreptate. L-a dat cuiva, cel mai probabil 
unui lacheu. Dar nu ştiu cui anume. Lady Lavinia este bine? 
Milady e bine? 

— Aoleo, e aici, se auzi o voce tânără. 

Finn se întoarse şi-l văzu pe Robin stând în uşă. 

— Tu ce naiba faci aici pândind? 

— Doamna m-a adus. Vă pot arăta unde este. 

Gândul că Vivi era în casa asta fără el, că ei ar putea 
să o rănească sau să încerce să o închidă din nou îl făcu să 
tremure. 

— Du-mă la ea! 

Doar că atunci când ajunseră în bibliotecă, aceasta 
era goală. 

— Erau aici, zise Robin. Ea şi fratele ei. Mi-a plătit 
cinci sute de lire. 

închise ochii. Normal că Vivi s-ar fi asigurat să 
beneficieze cineva de acea recompensă scandaloasă. 

— Ajută-mă să o găsesc, ordonă el, şi Robin nu ezită 
să iasă în grabă din încăpere împreună cu el şi să înceapă 
să se uite prin celelalte. 

Într-un final o găsiră într-o cameră galbenă, stând în 
picioare lângă o femeie întinsă pe podea, cu mâna apăsată 
peste maxilarul ei, uitându-se cu frică în sus. Bănui că era 
mama ei. Fratele ei stătea aproape, uitându-se la scenă 
pierdut, încercând să-şi dea seama ce să facă. Finn puse o 
mână pe umărul lui Robin. 

— Aşteaptă-ne pe treptele de la intrare! 

Încuviinţând din cap, băiatul o zbughi, şi Lavinia se 
întoarse, fie pentru că auzise cuvintele, fie pentru că auzise 
paşii băiatului. El nu ştia, nu-i păsa. Tristeţea din trăsăturile 
ei aproape că-l puse în genunchi. 

— A pus să fie omorât. 

Dacă prima lui grija nu ar fi fost Vivi, furia şi mânia |- 
ar fi purtat dincolo de ea. La scorpia ipocrita care stătea 
acolo, săgetând cu privirea. O luă în braţe, lipindu-i faţa de 
pieptul lui. 

— Haide, zise Finn cu o voce joasă, surprins că putea 
să o facă să sune tandru când vorbea cu Vivi, în vreme ce 


suferinţa şi durerea clocoteau în el. Pentru pierderea unui 
copil pe care nu-l cunoscuse niciodată, pentru suferinţa 
provocată femeii iubite. Să mergem! 

Indreptându-se, ştergându-şi lacrimile de pe obraji, ea 
îi zâmbi sfios şi încuviinţă din cap. 

În acel moment contesa se ridică în picioare cu ochii 
scăpărând de mânie. 

— Nu-mi vei lua fiica nicăieri. 

— Să o iau? repetă el. De parcă ar fi un bun să fie dus 
în buzunarul meu? Nu, nu o voi lua, dar dacă ea alege să 
vină cu mine, nici dumneavoastră, nici o hoardă de 
servitori, sau poliţişti, sau câini din infern nu vor fi de ajuns 
să mă oprească din a-i permite să plece cu mine. 

— Lavinia, gândeşte-te bine la asta, pentru că, dacă 
pleci cu derbedeul ăsta, nu te voi mai primi niciodată în 
casa asta. 

— Căţea fără inimă, nu vreau să fiu primită înapoi în 
casa ta. Mi-ai luat copilul. M-ai băgat într-un ospiciu. M-ai 
făcut să mă simt ruşinată când tot ce-am făcut a fost să mă 
îndrăgostesc. Apoi, când eram încă vulnerabilă, mi-ai pus în 
cârcă moartea tatii, într-o încercare de a-mi frânge voinţa. 
Şi m-ai frânt. Dar gata! Tata nu a murit din cauza păcatelor 
mele. Dar copilul meu a murit din cauza alor tale. Ai avut 
grijă să fie omorât. Un bebeluş inocent care nu-ţi făcuse 
niciun rău. Eşti o femeie oribilă, plină de ură. Am terminat 
cu tine. 

Se desprinse de Finn şi cu spatele drept, cu umerii 
drepţi, ieşi din încăpere cu graţie şi demnitate. Niciodată nu 
o iubise mai mult. 

El privi în urmă la creatura hidoasă. 

— Sper să putreziţi în iad. 

— Fiica mea mi se va alătura pentru păcatele ei. 

— Nu este un păcat să iubeşti. Şi cu asta, ieşi din 
încăpere, iuţind pasul când ajunse pe hol până când o 
ajunse din urmă pe Vivi, îşi petrecu braţul în jurul taliei ei şi 
o luă protector lângă el. Imi pare aşa de rău, iubirea mea! 

Nu vreau să o mai văd niciodată. 

— Nu va mai trebui să o vezi. 


— N-am crezut niciodată că va fi aşa de crudă. 

— Averea, puterea şi prestigiul nu sunt indicatori ai 
bunătăţii. 

Înclinându-şi capul pentru a-i susţine privirea, se 
încruntă. 

— De unde ai ştiut că sunt aici? În bilet nu am scris 
unde mă duc. 

— Nu am ştiut că eşti aici. Nici nu am văzut biletul 
tău. Am venit să vorbesc cu servitorii, să văd dacă pot afla 
ceva de la ei înainte să-i înfrunt pe mama şi pe fratele tău. 

— Bietul Neville! Mă tem că dimineaţa asta a fost o 
revelaţie cam nefericită pentru el. Au reuşit cumva să 
ascundă totul de el. 

Tocmai ajunseseră în foaier când el auzi: 

— Lavinia? 

Oprindu-se, se întoarseră şi dădură cu ochii de fratele 
ei care venea dinspre hol. 

— Lavinia, nici nu ştiu ce să zic, spuse el oprindu-se în 
faţa lor. 

— Cred că totul a fost spus de contesă. 

El se uită la Finn, care încuviinţă scurt din cap. 

— Trewlove. Se pare că nu ne întâlnim în cele mai 
bune circumstanţe. Reveni cu atenţia spre Vivi. Ştiam că în 
tinereţea ta a existat un băiat. Bănuiesc că el a fost. 

— Da. Este o poveste lungă. 

— Poate cândva mi-o vei împărtăşi. Între timp, vreau 
să ştii că nu pot aproba ce a făcut mama. O voi muta 
degrabă în casa văduvei, pentru că nu pot să o ţin alături 
de soţia mea, de moştenitorul meu sau orice alţi copii. 

— Relaţia ta cu ea este treaba ta, nu a mea. 

El încuviinţă din cap, mutându-şi privirea între Finn şi 
Vivi. 

— Trebuie să ştii care este starea zestrei tale. 

— Neville, zestrea aia va trece la fiica ta, pentru că eu 
nu am de gând să mă mărit cu vreun duce... 

— Ascultă-mă! 

Ea încuviinţă din cap. 

— După cum ştii, proprietatea de la Wood's End a fost 


plasată sub un fond pentru a fi folosită ca zestre a primei 
fiice a contelui de Collinsworth, când se căsătorea. Am 
petrecut destul de mult timp revizuind termenii fondului şi 
discutând cu avocatul meu pentru că speram să găsesc o 
metodă pentru a i-o vinde lui Thornley. Este lipită de 
proprietatea lui strămoşească şi ştii cu câtă disperare o 
doreşte. 

— Suficient cât să se însoare cu o femeie pe carenuo 
iubea. 

— Cred că într-un final ar fi ajuns să te iubească. 
Flutură din mână. Dar nu despre asta discutam acum. Ce 
este important este ca zestrea rămâne în fond aşa cum a 
fost prevăzut. În ciuda tuturor, şi nu te învinovăţesc deloc 
dacă ne urăşti pe toţi în acest moment... 

Ea întinse mâna şi îi atinse braţul. 

— Pe tine nu te urăsc. 

— Eu încă sunt supărat pe mine că nu am ştiut. Dacă 
aş fi fost mai atent... 

— Nu ar fi contat. 

— Eşti amabilă că spui asta, dar va trece o vreme 
până voi putea să accept asta. Dar deviez. Dacă te 
căsătoreşti, fondul se dizolvă şi pământul trece la soţul tău. 
Moment în care îl puteţi vinde. Ştiu sigur că Thornley ar 
plăti bine pentru el. S-ar putea să fie suficient să vă ajute 
să vă construiți bine orice viaţă doriţi. Mi-aş dori să-ţi pot 
oferi mai mult, dar am să ajut cum am să pot. 

— l-am spus adevărul contesei. Mă pot descurca 
singură. 

— Eu înţeleg că nu mai vrei să o vezi niciodată, dar 
sper că nu te vei face nevăzută în ce mă priveşte pe mine 
şi familia mea. 

Finn o privi cum îşi îmbrăţişează fratele. 

— Mulţumesc, Neville. 

Când ea se desprinse din îmbrăţişarea lui, contele se 
uită la Finn. 

— Să ai grijă de ea! 

— Va fi plăcerea mea să fac asta. 

— Îmi pare rău că nu au fost veşti mai bune. 


— La revedere, zise ea încet, şi el îşi dădu seama că 
nu era încă pregătită pentru toate veştile neplăcute. 

Se întoarseră spre uşă. 

— Oh, staţi, strigă Collinsworth. Cum aţi ajuns aici? 

Vivi se uită la Finn, apoi la conte. 

— Cu birja. 

— Eu călare, îi zise Finn. 

— Staţi să cer să vă fie adusă o trăsură. Măcar atât să 
pot face. 

— Mulţumesc, zise Finn, gândindu-se că fratele ei nu 
era un tip chiar aşa de rău, în timp ce o însoțea pe Vivi 
afară din conac. 

Robin se ridică de unde stătuse pe trepte şi îşi scutură 
câteva firimituri de pe haină. 

— Bucătăreasa ţi-a dat biscuitul, nu-i aşa? întrebă 
Vivi, iar Finn simţi din vocea ei o uşoară schimbare a stării 
de spirit. Îşi dădu seama şi de ce era Robin în bucătării 
când el vorbea cu servitorii. 

— A fost tare bun, domnişoară. Să chem o birjă? 

— Nu, contele ne trimite trăsura sa. 

Aşteptară în tăcere sub portic, braţul lui Finn ţinând-o 
protector pe după umeri. Se părea că erau atât de multe de 
zis şi totuşi niciun singur cuvânt nu era potrivit pentru ce 
simțeau ei doi. Era convins că suferinţa ei era mai profundă 
decât a lui. Nouă luni împreună cu copilul, îl simţise 
crescând în ea, şapte ani de speranţă că era în viaţă, pe 
când el abia aflase de existenţa lui. 

Şi apoi fusese răpită şi speranţa. 

Abia în trăsură, cu calul lui legat la spate, urmându-i, 
cu Robin pe bancheta de vizavi de ei, şi cu Finn lângă ea 
ţinând-o de umeri cu un braţ, Lavinia se lipi de pieptul lui, 
strângându-i reverul cu o mână, şi lăsă suferinţa să pună 
stăpânire pe ea. 

— lmi pare rău, zise ea răguşit. 

Nu ştia dacă ea îşi cerea scuze pentru tot ce se 
întâmplase sau pentru că nu mai avea puterea să ţină sub 
control suferinţa. 

— Şşşt! Nu-i nimic. 


Îi mângâie părul moale, ştiind că în interior ea era şi 
mai moale, chiar dacă se lupta să pară puternică. Dar 
exista putere în slăbiciune, tandreţe. 

— De ce sunteţi aşa de tristă, domnişoară? întrebă 
Robin. 

— Am primit o veste nefericită, îi spuse Finn băiatului, 
încercând să nu dea importanţă veștii devastatoare, pentru 
că nu voia să o supere şi mai mult sau să-l îngrijoreze pe 
băiat. 

— Ar fi trebuit să împart jumătate din biscuit cu ea. 

Râsetul ei era un sunet strangulat. 

— Da, asta ar fi putut să ajute, zise ea. 

Dar nu era adevărat. Doar timpul şi distanţa aveau să 
domolească durerea. 

Cu un pufnet, ea se îndreptă de spate. El îşi căută 
batista în buzunar când Robin scoase o bucată de cârpă şi i- 
o întinse. 

— Mulţumesc, zise ea, ştergându-şi lacrimile de pe 
obraji. 

Se uită la Finn. 

— Neville i-a dat lui Robin un cec, deci trebuie să 
mergem cu el la bancă. 

— Mergem mâine. 

— Sunt bogat, şefu', se lăudă băiatul. 

— Cinci sute de lire sunt o grămadă de bani. Nu te 
apuca să te lauzi. Nu vrei să încerce cineva să te fure. 

— Corect. Nu zic o vorbă nimănui. 

Cu toate astea, Finn întinse mâna. 

— De ce nu mi-l dai mie să ţi-l păstrez? 

Văzu cum băiatul cumpăneşte, dar scoate cecul până 
la urmă din buzunarul hainei, un pic botit, şi i-l dă. El îi făcu 
cu ochiul băiatului. 

— Vino mâine să mă vezi şi rezolvăm problema! 

Încuviinţând din cap, Robin îşi întoarse atenţia la 
peisajul pe lângă care treceau, şi Finn se întrebă dacă se 
gândea la toate lucrurile pe care le putea face cu noua lui 
avere. Sau, poate, pur şi simplu nu se simţea în largul lui să 
se holbeze la o Vivi tristă. 


Îi cerură vizitiului să oprească prima dată la Sirena şi 
Unicornul, unde îl lăsară pe tânărul Robin. Apoi îşi 
continuară drumul. Vivi se prăbuşi peste el. 

— Incă un pic, o asigură el. 

Ea încuviinţă din cap. 

— E greu. 

— Ştiu, iubire. 


Ea reuşi cumva să se controleze până când intrară în 
camerele ei, apoi cedă şi se prăbuşi la podea, fără pic de 
putere rămasă în ea. 

— N-am crezut că-l voi vedea sau că-l voi găsi 
vreodată, dar mereu am crezut că măcar e în viaţă. 

Vivi izbucni în hohote mari de plâns, suferind atât de 
mult, că nici nu mai ştia cum avea să supravieţuiască. 

Îl simţi când o luă în braţe şi o duse în dormitor. O 
aşeză blând pe pat, iar ea se chirci într-un ghem de 
suferinţă. 

— O urăsc. Urăsc ce a făcut. Cum poate să fie atât de 
nepăsătoare? 

El nu-i răspunse. Nici nu se aştepta să-i răspundă, 
pentru că nu exista un răspuns care să fie de ajuns. li 
scoase în schimb pantofii, îi frecă picioarele, apoi se mută 
la tăblia patului şi începu să-i scoată acele din păr. Când 
şuviţele fură răsfirate pe perna ei, el se întinse pe pat şi o 
cuprinse în căldura îmbrăţişării lui, ţinând-o strâns în timp 
ce plângea, în tot acest timp ştiind că şi el suferea. 

— Oribilă femeie, izbucni ea. Nu ştiu un cuvânt destul 
de potrivit ca să descrie urâţenia ei. 

— „Căţea” îmi vine în minte. 

Rostogolindu-se, se întoarse cu faţa spre el şi privi în 
ochii lui căprui. 

— Ar fi trebuit să o opresc. Ar fi trebuit să lupt mai 
mult. 

— Vivi, erai tânără, aproape un copil şi tu. Tocmai 
născuseşi. Îi pieptănă cu tandreţe părul cu degetele. Nu-ţi 


asuma responsabilitatea pentru ce a făcut ea. Nu este vina 
ta. Dacă mi-aş fi ţinut mădularul în pantaloni... 

— Nu. Ea îşi apăsă degetele pe buzele lui. Nici tu nu-ţi 
poţi asuma vina. Mă întreb doar dacă va durea mereu aşa. 

— Nu ştiu. Niciodată nu am suferit ca acum. 

Hohotele începură iarăşi, şi ea plânse după visurile 
pierdute şi o viaţă netrăită. Plânse după un copil pe care 
nu-l ţinuse niciodată în braţe, nu-l legănase să adoarmă. Un 
copil căruia nu-i şoptise niciodată „te iubesc”. 

Plânse până când nu mai avu lacrimi, nici putere. 
Apoi, contrar tuturor aşteptărilor, adormi. 


* 


Când se trezi, el încă o ţinea în braţe, privindu-i 
chipul, mângâindu-i părul cu mâna. Camera nu mai era la 
fel de luminată. Soarele de după-amiază lăsa umbrele să se 
strecoare pe la colţuri. 

— Trebuie să mănânci ceva, zise Finn. 

— Nu-mi e foame. 

— Încearcă pentru mine, ca să nu-mi fac şi mai multe 
griji. 

Se auzi un ciocănit în uşă, iar ea dădu ochii peste cap. 

— Pare că ai trimis deja după cină. 

— Nu, aşteaptă aici. Mă duc să văd cine este. 

El se ridică în capul oaselor. Ea îşi lipi palma de 
spatele lui lat. 

— Nu, mă duc eu. Ce vor crede oamenii dacă te 
găsesc aici? 

In timp ce ea se dădea jos din pat, aproape râse la 
gândul că-şi făcea griji pentru reputaţia ei acum. Ce mai 
conta dacă oricum nu se va mai întoarce niciodată în înalta 
societate? O terminase cu ea pentru totdeauna. 

El nu obiectă, dar o urmă ca şi cum se aştepta ca ea 
să se prăbuşească din nou pe podea. Gata cu grija despre 
ce-ar crede personalul dacă l-ar găsi în dormitorul ei. 

Deschise uşa şi o găsi pe Meg stând acolo. Ea făcu 
repede o reverență. 


— Îmi cer scuze că vă deranjez, domnişoară, dar este 
un domn care o caută pe Lady Lavinia. Nu ştiu cine ar 
putea fi şi nu-l găsesc pe domnul Trewlove să-l întreb, dar e 
destul de insistent că aici locuieşte. Poate-i nebun. 

Finn apăru din spatele ei. 

— Trimite-l în biroul nostru! 

Meg făcu ochii mari, dar avu bunul simţ să nu 
comenteze asupra faptului că el era acolo, în vreme ce 
Lavinia avea părul desfăcut şi era desculţă. 

— Da, domnule. 

Mai făcu repede o reverență şi plecă grăbită pe hol. 

Închizând uşa, Lavinia oftă şi se întoarse spre Finn. 

— Poate este cineva care a văzut fluturaşii. 

El se încruntă. 

— Poate, deşi mă gândesc că te-ar fi înşfăcat de cum 
ieşeai. Oricine ar fi, voi scăpa repede de el. 

Neavând chef de vizitatori, ea doar încuviinţă din cap. 
Îşi puse degetele sub bărbia ei, îi ridică gura şi o sărută 
Uşor. 

— Gândeşte-te la ce ai vrea să mănânci cât sunt 
plecat. Poate o să gătesc chiar eu. 

— Va fi comestibil? 

— Nu promit. 

Nu-i venea să creadă că buzele ei voiau să se 
arcuiască într-un zâmbet. În timp ce închise uşa în urma lui, 
îşi puse o mână pe lemn. Poate că el avea dreptate şi se va 
simţi mai bine după ce va mânca. Poate că amândoi se vor 
simţi mai bine. 

Revenind în dormitor, înşfăcă o perie şi începu să şi-o 
treacă prin păr. În seara aceea îl va purta desfăcut. Voia să 
se simtă tânără şi liberă. Voia... 

Auzi uşa deschizându-se şi pe Finn strigând: 

— Vivi! 

Se duse în fugă în camera din faţă şi-l găsi stând 
lângă un bărbat având în jur de treizeci şi cinci de ani. 

— Zice că a lucrat ca lacheu în reşedinţa familiei tale 
şi că trebuie să-ţi spună ceva. 

Ea se apropie precaută, încercând să-şi amintească. 


Ah, da, aşezându-i farfurii în faţă la cină, cărându-i 
pachetele, făcând focul. Un lacheu. Înalt şi brunet, la fel ca 
toţi cei care serveau în casa Collinsworth. Nu s-ar fi cuvenit 
să nu fie perfect. 

— James, nu-i aşa? 

El îi oferi un zâmbet trist. 

— Da, milady. 

— Cum te pot ajuta? 

— Eu sunt cel căruia mama dumneavoastră i-a dat 
copilul. 

Ea se împletici doi paşi în spate de parcă tocmai ar fi 
primit un pumn, s-ar fi putut prăbuşi pe podea dacă Finn nu 
ar fi reacţionat imediat, luând-o în braţe şi echilibrând-o. 
Inima îi bătea atât de tare, încât se temea că lacheul ar fi 
putut să o audă. Dar ce-i mai păsa ce auzea el sau ce 
credea despre ea? 

— Cel care a primit sarcina să-l ducă unei îngrijitoare 
de copii? întrebă ea. 

El încuviinţă repede din cap şi îşi strânse pălăria în 
mâini. 

— Da, milady. 

Îi venea să ţipe la el, să-l facă în toate felurile, dar el 
era un servitor care doar urmaşe nişte ordine. 

— Ştii dacă era băiat sau fată? se auzi ea întrebând 
prin vacarmul din urechile ei. 

— Fată. Cea mai frumoasă pe care o veţi vedea 
vreodată. 

Doar că ea nu o va vedea - vreodată. Şi voia să urle 
realitatea acestui fapt. 

— Îţi aduci aminte unde ai dus-o exact? întrebă Finn. 

Pentru o clipă, ei îi fu milă de acea femeie, pentru că 
era sigură că el avea de gând să o înfrunte. Ingrijitoarea de 
copii care omorâse un prunc inocent. 


— Da, domnule. De asta am venit. Se uită în podea, 
oftă, ridică privirea spre ei. Vedeţi, sora mea încerca de 
aproape zece ani să facă un copil, îşi dorea mult unul. Când 
contesa mi-a pus micuța în braţe, mi-a dat cinci lire, mi-a 
zis unde trebuia să livrez copilul şi ce să zic... Eu m-am 
gândit la sora mea şi la toate dăţile când am văzut-o 
plângând... şi mi-am zis: „Unde-i răul? Cine va şti 
vreodată?” 

Ea simţi cum braţele lui Finn o strâng mai puternic. 

— Vrei să zici că i-ai dat copilul surorii tale? întrebă 
ea, încercând să nu se lase copleşită de bucurie până când 
nu înţelegea complet implicaţiile confesiunii lui. 

El încuviinţă din cap. 

— Da. El îşi mută privirea la Finn, apoi înapoi la ea. 
Am tăcut în bucătărie pentru că mi-am zis că nu iese nimic 
bun dacă vorbesc şi că, dacă află contesa ce-am făcut, o 
să-mi pierd slujba. Apoi v-am văzut aşteptând pe trepte - 
am văzut femei la priveghiuri care nu arătau atât de triste 
ca dumneavoastră, milady. 

Ea inspiră tremurând când speranţa se aprinse. 

— Este în viaţă. 

— Da. Înainte să vin aici, m-am dus în Watford să-mi 
vizitez sora, să discut cu ea. Să-i spun că probabil veţi veni 
când veţi afla adevărul. 

Fiica unui conte nu-şi arăta slăbiciunea, sau lacrimile, 
sau orice altă emoție în faţa personalului niciodată. Dar un 
hohot îngrozitor de zgomotos şi urât îi scăpă, şi ea îşi 
îngropă faţa la pieptul lui Finn. 

— Vă pot duce la ea, zise James. Mă gândeam că 
mâine. Să-i dăm surorii mele şi soţului ei noaptea asta, 
pentru a se obişnui cu ideea că veniţi după fiica ei. 

Fiica ei. Cuvintele o tulburară pe Lavinia. Femeia o 
legănase timp de şapte ani, îi cântase, o ţinuse în braţe, o 
iubise. Posibil. Probabil. Cu siguranţă. Incuviinţă din cap, 
pentru că nu putea vorbi, din cauza tuturor emoţiilor 
imaginabile care se dezlănţuiseră în ea. 

— Ne poţi lăsa un moment singuri? întrebă Finn. 

— Da, domnule. Voi aştepta pe hol. 


— Du-te jos! Cere cuiva să-ţi aducă un whisky din 
partea casei. 

Ea îl văzu cu coada ochiului cum încuviinţează din 
cap, face un pas în spate spre uşă, se opreşte, răsuceşte 
pălăria în mâini. 

— Îmi pare rău, milady, că nu v-am zis nimic cu mult 
timp în urmă, când încă locuiaţi în casă. Dar eu chiar am 
crezut că nu o vreţi. Că era născută în afara căsătoriei şi 
toate celelalte. 

— Nu dau vina pe tine, James, zise ea. 

Incuviinţând din nou din cap, el ieşi din cameră, iar ea 
se prăbuşi pe canapea. Ingenunchind în faţa ei, Finn îi luă 
mâinile. 

— Este în viaţă, Finn. O vom recupera. Va fi a noastră. 

— Nu ne cunoaşte, Vivi. 

— Acum nu, normal, dar mâine da, mâine ne va 
cunoaşte. 

— A fost cu oamenii ăia şapte ani. 

— Dar este a mea. A noastră. Nu ar fi trebuit niciodată 
să fie luată de lângă mine. 

— Nu te mai gândi la asta, Vivi. Este fiica lor. Lor le 
spune mama şi tata. Ei o iubesc, şi ea îi iubeşte. 

— Nu o iubesc la fel de mult cum o voi iubi eu! Şi nu-i 
iubeşte la fel de mult cum mă va iubi pe mine, pe noi. 

El îi strânse mâinile. 

— Nu putem recâştiga ce am pierdut. 

— Nu înţelegi, Finn, Nu poţi înţelege pentru că nu ai 
fost acolo. Dându-l la o parte, ea se ridică şi începu să se 
plimbe. Nu ai purtat-o nouă luni în pântec. Nu ai simţit o 
mişcându-se în tine. Nu i-ai vorbit ei, pentru că nu exista 
nimeni altcineva cu care să vorbeşti. Nu i-ai împărtăşit 
speranţele şi visurile tale. 

Amintirile veneau peste ea ca o cascadă umflată după 
ploi grele. 

— Eram pregătită să o ţin cu mine, asta plănuiam să 
fac. Eram dispusă să accept că voi fi ostracizată, bârfită. 
Ştiam că niciun bărbat nu m-ar fi luat cu un copil nelegitim 
agăţat de fustele mele, dar nu-mi păsa. Ea se întoarse spre 


el, respirând greu, cu pumnii strânşi, în vreme ce el stătea 
acolo, uitându-se la ea de parcă nu o cunoştea. Nu poţi 
simţi iubirea pe care o simt eu pentru ea. Nu o poţi dori 
cum o doresc eu. Pentru tine nu înseamnă ce înseamnă 
pentru mine. Am avut şapte ani în care m-am gândit mereu 
la ea, m-am întrebat... 

— Şi ei au avut şapte ani să o iubească, repetă el. 

Îi venea să-l lovească cu pumnii în piept, voia ca el să 
ştie cât îl dispreţuia în acel moment. Clătină aprig din cap. 

— Tu pur şi simplu nu înţelegi. 

— Aici greşeşti, Vivi. Eu am fost cândva exact ca fetiţa 
aceasta. 


Dacă săgețile cu care îl săgetase ar fi fost reale, el ar 
fi fost mort. Dar ultimele lui cuvinte părură să o mai 
potolească. 

— Mă îndoiesc că i-au spus că nu este a lor, zise el. 

— Îi vom explica cu blândeţe şi bunătate. 

— Indiferent de ce cuvinte vei folosi, nu vor fi nici 
blânde, nici bune. Noi aveam opt ani, Gillie şapte, când am 
aflat că Ettie Trewlove nu ne născuse, că-i fuseserăm aduşi 
la uşă de către cineva care nu ne voia. 

Ea făcu un pas în faţă, întinzând mâna şi implorând. 

— Dar eu o vreau. Asta-i diferenţa, nu vezi? Mereu am 
vrut-o. 

— Poate mama mea m-a vrut. Nu ştiu. Tatăl meu a 
fost cel care m-a lăsat. Dar ce vreau să spun este că timp 
de opt ani Ettie Trewlove a fost mama mea. Am iubit-o ca 
pe mama mea. Când am aflat că nu ea în a născut, primul 
meu gând nu a fost că voiam să fiu cu femeia care m-a 
născut. Primul meu gând a fost că nu conta. Ettie Trewlove 
era tot mama mea. Nu aş fi putut să o iubesc mai mult dacă 
ea m-ar fi adus pe lumea asta. Şi stau aici, încercând să-mi 
imaginez cum m-aş fi simţit dacă cineva ar fi bătut la uşă şi 
m-ar fi luat de lângă ea. 

— Nu ai de unde să ştii, Finn. Poţi presupune, specula 


sau îţi poţi imagina, dar nu poţi şti. 

— Dar pot să ştiu, Vivi, pentru că am fost luat de 
lângă ea. Aveam douăzeci şi trei de ani, suficient de mare 
să înţeleg că eram luat şi de ce eram luat, dar tot nu mi-a 
uşurat suferinţa. Nu a făcut să-mi fie mai puţin dor. Eram 
un tânăr, capabil să trec peste pierdere, să înţeleg, dar tot 
dificil a fost şi trist, şi devastator. Nu eram un copil care 
trebuia să înveţe cum să înfrunte greutăţile vieţii. Robin nu 
poate fi mai mare decât ea şi tot crede în zâne. 

— Şi tot vrea ca mama lui să vină să-l ia. 

— Fiica noastră nu ştie că mama ei nu este acolo. 

Femeia asta frumoasă, curajoasă se uita la el de 
parcă i-ar fi scos ochii. 

— Bine. Pe subiectul ăsta nu suntem de acord. Mâine 
îmi voi lua fiica. O voi duce la Surorile Milei şi vom locui 
acolo până când voi putea aranja o altă locuinţă. Acest 
parteneriat dintre noi s-a terminat. Mă voi întâlni cu 
Beckwith şi voi avea grijă să fie reziliate contractele. 

— Nu asta vreau. 

— Nu obţinem mereu ceea ce vrem. Acum, scuză-mă, 
trebuie să-i spun lui James când să vină mâine ca să putem 
pleca. 

Cu picioarele goale şi părul încâlcit, ieşi, iar el o lăsă 
să plece pentru că iubirea lui nu putea concura cu un vis de 
care el se temea că ea în curând avea să descopere că e 
irealizabil. 


Finn stătea la o masă din spate, într-un colţ umbrit din 
cârciuma lui Gillie, bându-şi berea. Nu avusese chef să 
rămână la club, să rişte să dea peste Vivi. Era prost dispus, 
mai prost dispus decât fusese vreodată. Dezamăgirea lui 
era mai mare. 

Crezuse că ea se schimbase, dar în noaptea asta se 
purtase ca fiica răsfăţată a unui conte care întotdeauna 
obţine ce vrea - indiferent pe cine răneşte pentru asta. 
Descoperi că se bucura că nu se căsătoriseră în urmă cu 


atâţia ani, pentru că nu era sigur că ar fi reuşit să fie fericiţi 
mult timp. 

Aiden avea dreptate. Era o nebunie să o iubească, dar 
chiar ştiind asta, părea incapabil să şi-o scoată complet din 
inimă. 

— Arăţi de parcă ţi s-au scufundat corăbiile. 

Ridicând ochii, nu găsi forţa să schiţeze un zâmbet 
pentru fratele lui, Beast. Era cel mai înalt şi mai solid dintre 
ei, genul de bărbat pe care îl vrei de partea ta într-o 
încăierare. Nu că în noaptea asta s-ar fi bătut. Sau poate 
da. Câţiva pumni l-ar putea ajuta să se simtă mai bine. 

— Nu am corăbii. 

Beast făcu semn din cap spre scaunul de vizavi de al 
lui Finn. Spre deosebire de Aiden, el nu presupunea că i se 
dorea compania. Finn se gândi să clatine din cap, ştiind că 
fratele lui nu s-ar fi supărat. Dar flutură mâna, cu palma în 
sus, invitându-l la masă. 

Beast se aşeză pe scaun. 

— Vrei să vorbim despre asta? 

Finn clătină din cap, apoi se auzi vorbind. 

— Tocmai am aflat astăzi că am o fiică. 

— Doamne! Eşti tată, zise Beast lent de parcă 
cuvintele nu aveau sens. Mama ştie? 

— Tu afli primul. Ţine-o pentru tine momentan. 

— Nu eu sunt cel care vorbeşte. Apoi rânji. Sunt unchi. 
Ca să vezi! N-am crezut niciodată că tu vei fi primul. Nu erai 
genul să umbli prin flori. 

El oftă. 

— Nu-mi scapă ironia. 

— Cine-i mama? 

— Vivi. 

Beast încuviinţă ca şi cum totul avea noimă, apoi 
clătină din cap ca şi cum nu avea. 

— Aiden mi-a zis că a revenit în viaţa ta. Dar că e 
recent. Mări ochii. Vrei să-mi spui că cea mică este 
dinainte? 

Finn luă o înghiţitură mare din berea sa, golind halba. 
Nu obiectă când Beast făcu semn să le mai aducă două. 


— Da. Are şapte ani, este crescută de o familie în 
Watford. O voi cunoaşte mâine. 

Va merge cu Vivi, pentru că voia să cunoască fetiţa. 

— Asta trebuie să fie dificil. 

Punându-şi coatele pe masă, se aplecă spre fratele 
lui. 

— Am toate sentimentele astea, Beast, şi nu ştiu ce 
să fac cu ele. Cum ai zis tu, sunt tată. Am o fetiţă. Nici 
măcar nu am cunoscut-o, dar inima mi-a crescut cât să-mi 
umple tot pieptul. Aşa de mult o iubesc deja. Şi sunt 
îngrozit. Nu ştiu cum să mă asigur că fac ce-i bine pentru 
ea. Cum să fiu tatăl de care ea are nevoie. Dumnezeu ştie 
că niciunul dintre noi nu a avut un bun exemplu. 

— Eşti un om bun, Finn. Vei şti ce să faci. 

— Dar tocmai asta este. Nu ştiu. Vivi vrea să o ia. Ne- 
am certat pe tema asta. Este convinsă că este cel mai bine 
pentru fată. Nici măcar nu ştim cum o cheamă, şi ea vrea 
să o ia. 

— Nu crezi că ar trebui? 

— Oamenii ăştia o iubesc de şapte ani, Beast. Doar pe 
ei îi cunoaşte. Tu cum te-ai fi simţit dacă cineva te-ar fi luat 
de la mama când aveai şapte ani? 

— Aş fi fugit înapoi la ea. 

El încuviinţă lent din cap, recunoscând că şi el ar fi 
făcut la fel. 

— Vivi nu vrea să mă asculte. Nu vrea să mai aibă de- 
a face cu mine, de fapt. Începusem să cred că exista o 
şansă pentru noi, dar, de fiecare dată când fac asta, ceva o 
răpeşte de lângă mine. 

— Te-ai îndrăgostit iar de ea, nu-i aşa? 

— Nu mi-a trecut niciodată, dar ce simţeam acum era 
mai puternic, mai statornic. Nu pot să explic. Profunzimea 
ar fi trebuit să mă sperie, în schimb, mi-a adus pace. Nu 
pare să aibă sens. Ştiu. Prea multă bere. 

— Cândva ai iubit-o cum iubeşte un băiat - când 
găseai bucurie în momentele efemere, când alergai după 
altceva, când alergatul era mai amuzant şi prinsul 
dezamăgitor. Acum o iubeşti ca un bărbat - când bucuria se 


găseşte în îmbrăţişare, în stabilitate, în faptul că nu mai 
alergi după fericire pentru că, în sfârşit, ai pus mâna pe cea 
mai bună dintre toate şi ştii că nu va fi niciodată mai bine. 

Beast ştiuse mereu să citească oamenii, ce simțeau, 
adevărul din spatele minciunilor lor. Deşi de obicei nu-şi 
exprima gândurile în aşa de multe cuvinte. 

— Da, păi, aparent eu nu pusesem mâna pe ce 
crezusem, de aia stau aici şi mă îmbăt, gândindu-mă să fac 
ceva realmente stupid. 

Beast se încruntă. 

— Cât de stupid? Ce vrei exact să faci? 

— Să-l vizitez pe idiotul care i-a tras-o mamei. 


* 


— Tu care eşti? întrebă contele de Elverton, tolănit 
într-un scaun tapiţat cu catifea mov din biroul lui, ţinând un 
pahar înclinat în aer, mai atent la felul cum lumina de la 
flăcările ce dansau în şemineu era reflectată în lichidul 
chihlimbariu decât la Finn, care stătea în faţa lui. 

Nu se deranja să-i ofere ceva de băut bastardului său, 
nu că Finn ar fi acceptat dacă ar fi făcut-o. Nu era aici ca să 
socializeze. Era aici pentru răspunsuri. 

Da, uitându-se în jur, se întrebă dacă nu cumva 
veşmintele elegante ale lordului nu fuseseră cumpărate cu 
banii lui Aiden, la fel şi inelele groase din aur care îi 
împodobeau trei dintre degetele de la mâna stângă, 
deschizătorul de scrisori din aur de pe biroul lui, statuetele 
din aur masiv, prostituata care fusese la braţul lui când 
intrase în casă. Finn se afla în foaier, stând în umbre, 
aşteptându-l să se întoarcă. 

— Eu sunt Finn Trewlove, bastardul tău, şi vreau să 
vorbim, anunţă el când ieşi în lumină, făcând-o pe uşuratică 
să ţipe şi pe bărbatul răspunzător de existenţa sa doar să 
se încrunte. 

Contele o instruise pe fată să-l aştepte în dormitorul 
lui şi să nu o deranjeze pe contesă în drumul ei. Cuvintele 
lui îl îngreţoşaseră pe Finn. Dacă era atât de lipsit de 


respect faţă de soţia sa - să-şi aducă porumbiţa aici cât de 
rău îşi trata amantele? Suficient de rău să le ia copiii de 
lângă ele. 

— Al doilea băiat pe care l-ai lăsat la uşa lui Ettie 
Trewlove, zise Finn. 

Bărbatul mai în vârstă clătină din cap. 

— Nu-mi amintesc. 

Aproape se recomandă ca fiind fratele lui Aiden, dar 
toţi copiii din flori ai contelui ar fi fost. 

— Cel care urma să fie deportat în Australia. Ai făcut o 
înţelegere cu Aiden Trewlove. În schimbul influenţei tale ca 
să rămân aici, urma să primeşti o parte din profiturile lui de 
la clubul Cerberus. 

— Ah, da. În sfârşit îşi mută privirea de la whisky şi se 
uită la Finn. Din câte îmi amintesc ai intrat în nişte necazuri 
cu fiica unui conte. El nu a fost la fel de mulţumit de 
intervenţia mea. Din fericire pentru tine, era cineva care 
nu-mi era prea simpatic, aşa că mi-a făcut plăcere să-i 
demonstrez că puterea mea era mai mare decât a lui. lar ai 
intrat în belele? Va costa mai mult. Intreaga idee de a 
scăpa de bastarzii mei era să evit deranjul de-a avea de-a 
face cu ei. 

Nu-l cunoscuse pe bărbat înainte şi nici nu vorbise cu 
el, dar începea să-l deteste mai mult decât până atunci. 
Faptul că Aiden se umilise în faţa acestui vierme ca să-i 
ceară o favoare pentru Finn îi întorcea stomacul pe dos. 

— Cine este mama mea? 

Elverton râse, un sunet urât, hidos, genul pe care Finn 
îl auzise cândva de la băieţii care smulgeau aripi muştelor. 

— De unde dracu' să ştiu eu? Băiete, ai idee câţi 
bastarzi au venit pe lumea asta pentru că mădularul meu 
impresionant a intrat într-o femeie? 

Finn fu cuprins de o furie rapidă şi puternică şi se 
abţinu cu greu să nu atace creatura care stătea îngâmfată 
acolo. 

— Am un sertar plin cu anunţuri de la îngrijitoarele de 
copii care îşi fac publicitate serviciile lor. Când vreo târfă 
vine la mine plângând, bolborosind că e gravidă cu copilul 


meu, îi dau un anunţ şi o pungă de monede şi îi zic să se 
descurce singură. 

li era greață să ştie că acest bărbat îl zămislise, că era 
aşa de crud cu femeile promiscue care dăduseră de necaz. 
Clătină însă din cap. 

— Nu. Tu m-ai lăsat la uşa lui Ettie Trewlove. 

Ridicând din umeri, luă o înghiţitură de whisky, îşi 
linse buzele. Finn nu vedea nicio asemănare cu acest 
broscoi. 

— Atunci poate a murit, deci a trebuit să mă ocup eu. 
Sau poate mi-a păsat un pic de ea şi am vrut să o scutesc 
de umilinţă. Au fost câţiva de care m-am ocupat, mai ales 
dacă credeam că femeia nu va scăpa de copil. 

— Deci este posibil ca tu să mă fi dus la ea. 

— Era singura cale să mă asigur că nu voi fi deranjat 
de odraslă. 

Finn abia dacă îşi dădu seama când se năpusti prin 
spaţiul care îl separa de infama insectă. Paharul de whisky 
zbură.  Apăsându-şi genunchiul pe pieptul bărbatului, 
fluierul piciorului peste stomac şi ţintuindu-l în loc, îşi puse 
ambele mâini în jurul gâtului lui până când Elverton gâfâi 
după aer şi ochii îi ieşiră din orbite. Aveau aceeaşi înălţime, 
dar contele trăia o viaţă plină de huzur. Nu avea muşchii 
sau forţa lui Finn. 

— Uită-te bine la mine, porcule! Nu vezi nicio femeie 
din trecutul tău în trăsăturile mele? 

Dezgustătorul porc clătină agitat din cap, şi Finn 
acceptă că nu va afla niciodată ceva despre mama lui. Ce 
conta? Ettie Trewlove era mama lui. Poate că doar încerca 
să înţeleagă ce ar fi putut să simtă fiica lui când va afla cine 
sunt adevărații ei părinţi. 

Il scutură pe conte şi privi cum faţa i se colorează într- 
o nuanţă de mov. 

— Ascultă bine! Ai terminat cu luatul de bani de la 
Aiden. Dacă aud altceva, o să-ţi iau inelele alea de pe 
degete după ce-ţi voi separa chestiile alea durdulii de 
mână. 

Se auzi un bolborosit din partea individului care îl 


zămislise când se chinuia să zică ceva. Finn slăbi 
strânsoarea şi îşi aplecă urechea către conte. 

— Poftim? 

— Voi avea grijă să... fii spânzurat. 

Finn rânji ca un lup. 

— Crezi că influenţa sau puterea ta sunt mai mari 
decât ale ducilor de Hedley, sau Thornley, sau decât a lui 
Mick Trewlove, sau a întregului clan Trewlove? Dacă îi 
înfrunţi pe toţi, te vei trezi ca o insectă împotriva unor lei. 

Trăgând puternic de bărbat, Finn îi dădu drumul, se 
ridică şi făcu un pas în spate. 

— Bastarzii tăi nu mai sunt tineri de pe străzi fără 
mijloace. Stăm pe propriile picioare, iar când familia este 
lângă noi suntem de neoprit. 

Făcând stânga împrejur, Finn porni să plece din 
cameră, dar se opri şi privi înapoi. 

— Ce mână preferi? 


Finn îşi opri calul în faţa unei case cam dărăpănate şi 
îl legă de un stâlp, ştiind că nimeni din zona asta săracă a 
Londrei nu ar îndrăzni să fure de la un Trewlove. 

Merse până la uşă, nu se deranjă să ciocăne, ci intră 
pur şi simplu în casa care fusese dărâmată şi reconstruită 
pentru femeia care locuia acolo. 

— Finn, iubire, zise Ettie Trewlove, ridicându-se din 
scaunul comod din faţa focului şi apropiindu-se de el. 

El îşi plecă puţin capul ca ei să-i fie mai uşor să-l 
sărute pe obraz, aşa cum făcea de fiecare dată. După ce 
vizitase reşedinţa celui care îl zămislise, avea nevoie de 
alinare, de o vizită acasă. 

— Mamă. 

Vocea lui era hârâită şi răguşită, o cuprinse în 
îmbrăţişarea lui, strângând-o puternic, bucurându-se de 
confortul pe care îl simţea în braţele ei ce-l învăluiau în 
iubire. 

O tinu bine câteva momente înainte de a se retrage. 


Ea îl bătu afectuos pe obraz. 

— AŞ pune ceainicul, dar arăţi de parcă ai avea nevoie 
de ceva mai tare. Gillie mi-a adus nişte coniac bun. Torn 
pentru amândoi. 

Stând acolo, o urmări cum se duce iute la un bufet şi 
toarnă mai mult de o picătură în două pahare, trezind la 
viaţă amintirile calde ale momentelor în care ea făcuse asta 
pentru el, fără să aştepte ceva la schimb. 

Luă paharul pe care i-l oferi şi se aşeză pe scaunul din 
faţa ei. Femeia ridică paharul. 

— Noroc! 

Băură amândoi, studiind apoi lichidul chihlimbariu, 
aşteptând. 

— Ce te necăjeşte? întrebă ea într-un final. 

Aplecându-se în faţă, îşi înfipse coatele în coapse, 
ţinând paharul între mâini. 

— Dacă femeia care m-a născut ar fi venit după mine 
când aveam şapte ani şi m-ar fi luat de lângă tine, cum te- 
ai fi simţit? 

— Mi-ar fi frânt inima, iubire. Aşa cum s-a întâmplat 
când aveai douăzeci şi trei de ani şi ai fost luat de lângă 
mine. 

— Dar aveai alţi copii. 

Copii pe care sora lacheului nu-i avea. 

— Dragă Finn! Niciun copil nu înlocuieşte alt copil. 
Vezi tu, cu toţii sunteţi diferiţi. De la bun început fiecare a 
fost unic. Mick era încăpățânat, hotărât ca lucrurile să se 
facă aşa cum vrea el, fie că era vorba despre cum îl ţineam 
în braţe sau de cum îl hrăneam - îmi dădea de înţeles dacă 
nu-i plăcea. Şi Aiden, în el mereu a fost ceva drăcos. Dar tu, 
prima dată când te-am ţinut în braţe, te-ai lipit de mine şi 
am ştiut că ai o inimă tandră, o fire protectoare. Aşa că, 
dacă mi te-ar fi luat, chiar şi când erai un ţânc, mi-ar fi frânt 
inima. 

— Ai fi luptat să mă păstrezi? 

— Asta-i o întrebare, nu-i aşa? Am născut şi eu copii şi 
pe trei mi i-au răpit bolile - ei bine, cunosc şi partea asta a 
lucrurilor, nu? Aş înţelege nevoia unei mame de a veni să-şi 


ia copilul. Atât timp cât te-ar fi iubit cum trebuie, nu ştiu 
dacă aş fi avut dreptul să nu o las să te ia. 

— Am o fiică, mamă. 

— Ah, băiatul meu minunat! 

Abia avu timp să se ridice, că braţele ei erau în jurul 
lui, strângându-l la piept, în timp ce lui lacrimile îi ardeau 
ochii. 

— S-a născut cât am fost la închisoare. Nu am ştiut, 
mamă. Nu am ştiut că i-am făcut un copil lui Vivi. Credeam 
că ştiu preţul pe care îl aveam de plătit pentru că am iubit- 
o şi acum aflu că a fost mult mai mare. 

Mama lui îl lăsă să se aşeze înapoi în scaun, îşi trase 
taburetul mai aproape şi îi luă mâna în palma ei fragilă. Dar 
el simţi puterea şi iubirea în atingerea ei. Trase aer în piept. 

— Vivi a revenit în viaţa mea. Fata noastră trăieşte cu 
o altă familie. Vivi vrea să o ia înapoi de la ei. Incerc să 
înţeleg ce simte, pentru că mi se pare o cruzime să vrei să 
o iei din mediul pe care îl cunoaşte. Mă tem că va întina 
iubirea mea pentru ea. 

Ea îl mângâie pe braţ. 

— Nu ştiu răspunsul corect, dragul meu. Uneori nu 
există unul. Dar să ştii un lucru. Dacă mi-ai fi fost luat, nu 
aş fi încetat niciodată să te iubesc, nu aş fi încetat niciodată 
să mă întreb ce faci, nu aş fi încetat niciodată să-mi fac griji 
pentru tine. 


Capitolul 24 


Lavinia nu reuşise să doarmă, prea multe emoţii care 
se jucaseră cu ea pe durata nopţii ţinând-o trează. 
Entuziasmul de a putea în sfârşit să-şi ţină fiica în braţe era 
dincolo de limita suportabilităţii. Petrecuse ore întregi 
gândindu-se la toate rochiile pe care le-ar fi cusut pentru 
ea, la bonetele pe care le-ar fi purtat, la jucăriile cu care s- 
ar fi jucat, la cărţile pe care i le-ar fi citit în timp ce o legăna 
în poală. Apoi, ca un caleidoscop îndreptat spre soare, sticla 


se întoarse şi o altă imagine îi veni în minte: tristeţea şi 
dezamăgirea aşternându-se pe chipul prea iubit al lui Finn 
la fel cum umbrele acoperă pământul când se lasă noaptea. 

îmbrăcată în gri, ieşi din camerele ei, încercând să nu 
se agite că s-ar putea întâlni cu Finn. Se izolase în camerele 
ei după ce se certaseră. Nu-şi împachetase cealaltă fustă şi 
rochie pentru că le va lăsa aici, fără să ia nimic cu ea, cu 
excepţia hainelor de pe ea, hotărâtă încă o dată să o ia de 
la capăt - doar că de data asta având-o pe fiica ei alături. 

Ar fi coborât pur şi simplu scările, dar îl văzu pe Robin 
stând cu picioarele încrucişate sub el pe podeaua din faţa 
uşii biroului. Trebuia să-l ducă la bancă şi apoi mai erau 
comisioanele pe care le avea de făcut pentru ei, să livreze 
invitaţiile, la care ea nu voia să se gândească acum. Nu va 
fi aici când doamnele vor sosi, nu va vedea succesul 
clubului. Poate va citi despre el. 

— Bună, Robin, zise ea îndreptându-se spre birou. 

Chipul lui se lumină şi sări vioi în picioare. 

— Bună dimineaţă, domnişoară Kent. 

Ciufulindu-i părul, trecu pe lângă el şi intră în birou, 
surprinsă că Finn nu era încă acolo. 

— Va trebui să căutăm prin biroul domnului Trewlove 
să vedem dacă găsim cecul tău acolo. 

— Nu de asta sunt aici. 

Întorcându-se observă că în haina lui se mişca ceva. 
El bagă mâna înăuntru şi scoase un pisoiaş. 

— Eraţi aşa de tristă ieri, m-am gândit că asta vă va 
ajuta. Întinse ghemul de blană albă spre ea. Este aşa de 
mic, că nu cred că va fi bun la prins şoareci, dar cred că va 
fi bun să se cuibărească lângă dumneavoastră. Am dormit 
cu el azi-noapte, ca să-l testez, şi s-a cuibărit chiar bine. 

— Oh. Lacrimile îi usturau ochii văzând preocuparea 
lui. Luă cadoul, zâmbind când pisoiul mieună. De unde-l ai? 

— Una dintre pisicile de care am grijă ca să ţină 
şoarecii departe a făcut o grămadă de pisoi. A mieunat tare 
când am luat pisoiul, dar Gillie zice că o să uite că l-am luat 
după o vreme, pentru că animalele nu-şi ţin puii cu ele. 

— Da, bănuiesc că aşa este. Spre deosebire de 


oameni, spre deosebire de ea care nu putuse uita niciodată 
copilul pe care îl adusese pe lume. Cred că s-ar putea să te 
înşeli despre capacitatea lui de a prinde şoareci. Are nevoie 
să crească un pic. 

— Vă place, atunci? 

— Da, chiar foarte mult. 

Băiatul oftă uşurat, bălăngănindu-se pe călcâie, 
încântat că-i făcuse o plăcere. Avea să-i fie dor de el când 
va pleca de aici, deşi poate că, după ce se aranja, putea să 
găsească nişte comisioane pentru el. 

— Ce avem aici? întrebă Finn, stând în uşă şi arătând 
groaznic. 

— Nu te simţi bine? întrebă ea. 

— Mă doare capul. M-am îmbătat azi-noapte, am făcut 
o tâmpenie, ceea ce m-a făcut să mă îmbăt şi mai tare. Un 
pisoi? 

Ea arătă spre băiat. 

— Robin a crezut că am nevoie să fiu înveselită. 
Trebuie să-l ducem la banca şi apoi - flutură mâna spre 
teancul de invitaţii de pe biroul ei - avem comisioane 
pentru el. 

— Vom rezolva mâine comisioanele. Ce avem stabilit 
pentru astăzi? Ştia că se referea la faptul că mergea după 
fiica lor. 

— leri seară i-am trimis un bilet lui Neville prin James, 
ca să-l rog pe fratele meu să-mi împrumute o trăsură 
astăzi. Va sosi la ora unsprezece. 

— Bine. Voi merge cu tânărul Robin la bancă, apoi îl 
duc până la Gillie ca să ajungă în siguranţă. Să nu pleci 
până nu mă întorc. 

Cuvintele lui o surprinseră. 

— Mergi cu mine? 

— Dacă nu ai nimic împotrivă. 

Ea clătină din cap. 

— Ai la fel de multe drepturi să fii cu ea cum am şi eu. 

— Bine atunci. Haide, Robin, să mergem să te facem 
un băiat bogat! 

— Voi găsi o cutie pentru pisoi cât sunteţi plecaţi, zise 


ea, simțind nevoia să spună ceva, să transmită că era 
bucuroasă că el venea cu ea fără să-i zică de fapt cât de 
uşurată era. 

El încuviinţă scurt din cap şi-l îmboldi pe Robin spre 
uşă. Când dispăru din vedere, inima ei tresăltă un pic. Cum 
se face că recuperând ceva după care tânjea de şapte ani 
simţea că pierde mult mai mult? 


* 


Pe drumul spre Watford în trăsura fratelui ei nu se 
rosti niciun cuvânt, ceea ce nu făcu decât să-i încordeze 
nervii. Finn şi James stăteau în faţa ei, amândoi arătând de 
parcă mergeau la o înmormântare. Ar trebui să fie o zi 
minunată, o călătorie spre fericire, cu toate astea, începea 
să-şi facă griji. Voia să-i pună sute de întrebări lui James. 

Cum se numea fiica ei? Cum arăta? Ce-i plăcea să 
facă? Ce o făcea să râdă? Îşi mânca legumele? 

Aproape că luase pisoiul cu ea, pentru a-i oferi 
alinare, pentru a-i aminti că în vreme ce Finn o tolera, 
Robin încă o plăcea foarte mult. Regreta puţin că nu-i 
însoţise la bancă. ŞI-I imagină purtându-se chiar ca un tânăr 
domn, deschizându-şi contul. Pentru că Robin era atât de 
tânăr, urma să fie în grija lui Finn, dar ştia că era în 
siguranţă cu el şi că îi va arăta băiatului cum să-şi 
folosească fondurile. 

Trăsura se opri în faţa unei căsuțe pitoreşti aflate la 
marginea oraşului. 

— Cu ce se ocupă cumnatul tău, James? întrebă 


Lavinia. 

— Este tâmplar. Câştigă bine. Lui Fanny nu i-a lipsit 
nimic. 

— Fanny? 

— Sora mea. 

— Desigur. 


Nu se gândise să întrebe numele vreunuia dintre ei, 
poate pentru că ezita să-i facă reali. 
James cobori, apoi o ajută şi pe ea. Finn îi urmă. 


Ea îşi împreună mâinile în faţă, când James deschise 
poarta din gărduleţul alb, dintr-odată nu mai era sigură că 
voia să fie aici. 

Finn îşi puse mâna pe spatele ei. 

— Sunt aici. 

Ea ridică ochii spre el, susţinându-i privirea ochilor 
căprui, recunoscătoare că venise. 

— Nu mă aşteptam să fiu aşa nervoasă. 

— Te va adora. 

Pai el o mai adora? Ştia că făcea ceea ce el nu dorea, 
dar nu se îndoia că, atunci când îşi va vedea fiica, o va 
cunoaşte, va înţelege înţelepciunea planurilor ei. 

Înghiontind-o uşor, el o conduse pe poartă şi în sus pe 
alee. O femeie ni<i înaltă, nici scundă ieşi pe verandă, 
frângându-şi mâinile. Părul ei negru era strâns într-un coc la 
spate. Rochia bleumarin nu părea uzată. Ochii căprui îi erau 
trişti, dar zâmbetul îi era cald. Făcu repede o reverență. 

— Rine aţi venit, milady! 

— Domnişoara Kent este suficient. 

— Aceasta este sora mea, Fanny Baker, zise James, 
făcând prezentările. Fanny, acest domn este domnul 
Trewlove. 

Ea îl salută pe Finn. 

— Domnule Trewlove. 

— Sunteţi amabilă că ne primiţi, doamnă Baker. 

Femeia doar încuviință din cap. 

— Intraţi, vă rog! Angela se joacă în spate cu ta... cu 
domnul Baker. 

Camera din faţă era la fel de caldă şi de primitoare 
precum femeia, cu un foc arzând în vatră şi cu mobilă care 
părea confortabilă. Lavinia nu voia să şi-o închipuie pe 
femeie ţinându-i fiica în poală, cu o pătură înfăşurată în 
jurul ei, în timp ce-i citea sau îi cânta într-o seară rece. 

— Doriţi o ceaşcă de ceai? întrebă doamna Baker. 

— Nu, mulţumesc. 

Stomacul ei era aşa de agitat, încât se temea că nu va 
putea reţine nici cea mai simplă dintre băuturi. 

— Normal că nu, zise femeia, părând să pară jenată 


că întrebase. Doriţi să o cunoaşteţi. 

— Eu voi aştepta aici, zise James, lăsându-se pe un 
scaun, aplecându-se în faţă, cu antebraţele pe coapse, cu 
mâinile încleştate şi capul plecat. Un bărbat nu prea 
încântat de rolul lui în toată această chestiune. 

Fanny Baker îi conduse printr-o încăpere cu o masă la 
care ar fi avut loc şase oameni şi printr-o bucătărie care 
mirosea a mirodenii parfumate. Trecură pe o uşă şi 
ajunseră într-o grădină în care panseluţele încă înfloreau în 
ciuda vremii mai reci. 

Şi acolo, la capătul îndepărtat, lângă un bărbat care 
stătea lângă o masă, era o fetiţă. Buclele ei blonde se 
agitau în vânt. Căutând orbeşte. Lavinia găsi mâna lui Finn 
şi i-o strânse. Bucuria şi iubirea care o traversară aproape o 
făcură să cadă în genunchi. 

Fetiţa se întoarse, ochii i se luminară şi începu să 
alerge spre ei, ţinând ceva în mână. 

— Mamă! Mamă! 

Lavinia aproape că se lăsă pe vine şi întinse braţele 
larg, dar văzu cu coada ochiului că Fanny Baker făcea 
acelaşi lucru şi îşi dădu seama că fata nu fugea spre ea, nu 
pe ea o striga. Dar în curând o va face. In curând vor avea 
momente ca acesta. 

Fata era mai înaltă decât se aşteptase ea, mai slabă, 
dar, când se aruncă în braţele femeii care o întâmpina, 
aproape o făcu să cadă. 

— Uite, mamă! Tata m-a învăţat să folosesc ciocanul. 
Îi arătă mamei ei o bucată de lemn cu un cui mic bătut. Nu 
mi-am lovit degetul când l-am folosit. M-a învăţat un cuvânt 
nou. „A mânui”. Asta faci cu un ciocan. 

Zâmbetul ei era strălucitor, cu o gaură în faţă unde ar 
fi trebuit să fie un dinte. Chipul îi era atât de plin de veselie, 
încât Lavinia simţi o durere plăcută în piept 

— Foarte bine, zise Fanny Baker. Dar avem musafiri. 
Aceştia sunt domnişoara Kent şi domnul Trewlove. 

Fata ridică privirea la ei. Avea nişte ochi verzi imenşi. 

— Bună. 

Dându-i drumul lui Finn, Lavinia îngenunche. 


— Şi tu eşti Angela. Ce nume frumos! 

— Mi-au pus numele pentru îngerii care m-au adus. 

Dându-şi seama că doamna Baker dă înapoi, Lavinia 
întinse mâna şi atinse cu degetele părul fetei. 

— Îmi plac buclele tale. 

— Mama mi le-a aranjat în mod special în dimineaţa 
asta. Se strâmbă. Dar îmi place mai mult părul împletit. 

Câte alte lucruri prefera - preferinţe pe care Lavinia le 
va afla în timp. 

Finn îngenunche lângă ea, punându-şi antebraţul pe 
coapsa ridicată, cu mâinile împreunate, iar ea se întrebă 
dacă el făcuse asta ca să nu se întindă după copilă s-o 
îmbrăţişeze. 

— Ai făcut o treabă foarte bună cu cuiul. 

— Exersez. Ochii ei sclipeau. Vom construi o căsuţă în 
copac. 

Arătă spre un stejar imens aflat în spatele grădinii. 
Lavinia se întrebă când fuseseră făcute planurile, câte alte 
planuri vor întrerupe acţiunile ei. Fiica ei îl apucă pe tatăl ei 
de braţ - fără să-şi dea seama, desigur, că ţinea braţul 
tatălui ei. 

— Vino să-ţi arăt, exclamă ea entuziasmată, de parcă 
nu puteau să vadă copacul suficient de bine de acolo. 

Finn se uită la Lavinia, şi ea încuviinţă scurt din cap. 
El se ridică, întinse mâna şi o ridică şi pe ea în picioare. 
Apoi o luă pe Angela în braţe şi ţipătul ei de încântare 
răsună în jurul lor. Merse spre copac, unde îl întâmpină 
domnul Baker şi îi strânse mâna, în timp ce fiica sa începu 
să arate spre diferite crengi. 

— Plănuiau să construiască ascunzătoarea din copac 
de ceva timp deja. Joe i-a promis că o vor face în 
primăvară, pentru ziua ei de naştere. li place să se caţăre, 
nu-i e teamă de înălţimi. De asta a ţipat când a ridicat-o 
bărbatul dumneavoastră. Cea mai fericită este când e 
undeva sus. El e tatăl ei? 

— Da. Eram foarte tineri, necăsătoriți. Voiam să o 
păstrez, dar mama a luat-o de lângă mine când eram prea 
slăbită să o pot împiedica. 


— A fost o binecuvântare pentru noi. Isteaţă din cale- 
afară. Ştie deja literele. Îi plac florile. M-a ajutat să plantez 
panseluţele. Din când în când ţine câte o slujbă de 
înmormântare pentru bobocii care mor. Nu ştiu de unde i-a 
venit ideea asta. 

Lavinia se gândi la slujbele de înmormântare pe care 
le ţinuse ea pentru fluturii din colecţia fratelui ei. Aşa de 
mult semănau? Ce alte lucruri mai aveau oare în comun? 

— Încerc să-mi dau seama ce aş mai putea să vă 
spun, dar cred că veţi descoperi singură, zise Fanny cu 
vocea tremurându-i uşor. Mă duc să împachetez... 

Avea un nod în gât. Se întoarse cu spatele la Lavinia 
şi, folosindu-se de marginea şorţului, îşi şterse ochii. Când 
se întoarse, zâmbi timid. 

— lertaţi-mă! Vântul îmi face ochii să lăcrimeze. 

Femeia asta era aşa de curajoasă, încercând să nu-i 
arate Laviniei că murea pe dinăuntru şi dintr-odată îşi dădu 
seama că femeii fix asta i se întâmpla - pentru că ea 
murise când îşi implorase mama să nu-i ia bebeluşul de 
lângă ea. Toată tristeţea şi suferinţa - cât pentru o viaţă - 
înghesuite în acele câteva minute când privise cum îi este 
luat copilul. 

— Mă duc să-i împachetez lucrurile, da? continuă 
Fanny Baker. Nu am vrut să o fac înainte să fiţi aici. Este 
curioasă, ar fi pus întrebări şi nu cred că aş fi avut cuvintele 
potrivite. Sper să le aveţi dumneavoastră. 

Se întoarse... 

— Nu. Lavinia scoase cuvântul din adâncul sufletului. 
Întâlni privirea femeii care se holba la ea. Nu o vom lua. 

Fanny Baker izbucni în lacrimi, părea că încerca să 
suprime următorul hohot de plâns, duse tremurând mâna la 
gură când lacrimile i se adunară în ochi şi i se revărsară pe 
obraji. 

— Îmi pare rău. Îmi pare rău. lertaţi-mă că plâng. 

Clătinând din cap, Lavinia o luă în braţe pe mama 
fiicei ei. 

— Nu-i nimic. Timp de şapte ani am trăit simţindu-mă 
vinovată că nu am protejat-o. Tot ce voiam pentru ea era 


să fie iubită şi fericită. Acum văd că este, mai mult decât 
am sperat eu vreodată. 

Fanny se retrase, ştergându-şi obrajii umezi. 

— Mulţumesc, milady. Mulţumesc că nu mi-o luaţi. 

— Vivi, te rog! Poate nu te-ar deranja dacă aş fi 
mătuşa ei şi aş veni să o vizitez din când în când. 

— Ai fi bine-venită. 

— Mulţumesc. Privi spre locul unde copilul pălăvrăgea, 
şi Finn zâmbea. Spera ca el să fie de acord cu decizia ei. 
Ţinând cont de poziţia lui din seara trecută, era sigură ca 
da. Cred că trebuie să mă uit mai de aproape la copacul 
acela. 

Se îndreptă spre grup, cu un sentiment de pace pe 
care nu-l avusese timp de opt ani, din noaptea în care 
făcuse planuri să fugă cu un băiat pe care îl iubea cu 
disperare. Pe măsură ce se apropia, Finn îşi mută atenţia de 
la fiica lor la ea, zâmbetul care fusese aşa de luminos către 
fată diminuându-se, privirea devenindu-i serioasă. Ea se 
opri sub ramurile largi ale copacului. 

— A sosit momentul să plecăm. Doar noi doi. 

Ochii lui închişi la culoare erau plini de căldură, un 
colţ al gurii i se ridică în timp ce-şi împleti degetele cu ale 
ei. 

— Mulţumesc, zise Joe Baker cu o vocea răguşită de 
emoţii. 

— Nu, zise ea. Eu vă mulţumesc, domnule Baker. Vă 
mulţumesc că o iubiţi. 

El puse mâna lui mare şi aspră pe umărul delicat şi 
mic al Angelei. 

— Trebuie să o îmbrăţişezi pe doamna drăguță de 
rămas-bun. 

Fără să ezite vreun pic, fiica ei veni în goană spre ea. 
Lavinia se lăsă în genunchi în timp ce braţe subţirele o luau 
de gât cu entuziasm. Cuprinzând cu propriile braţe trupul 
firav, îşi ţinu la piept nepreţuita copilă, inhalându-i mirosul 
de iarbă şi lemn, cu obrazul lipit de obrazul ei micuţ, 
nepăsându-i câtuşi de puţin că ochii i se umpluseră de 
lacrimi ce-i alunecau pe faţă, amintindu-şi cum urlase la 


mama ei să o lase să-ţi ţină copilul în braţe doar o dată... 
doar o dată. 

Acum, în sfârşit, după toţi aceşti ani, avea 
îmbrăţişarea după care tânjise atâta. 

Angela începu să se foiască, şi Lavinia îi dădu drumul, 
nefiind deloc surprinsă să descopere că mâinile lui Finn îi 
cuprinseseră talia, oferindu-i sprijin în timp ce ea se ridica 
în picioare. Ea luă recunoscătoare batista pe care i-o oferi 
el şi îşi şterse lacrimile rămase pe obraji. 

— V-am rănit? întrebă Angela. 

— Nu, draga mea, m-ai făcut să mă simt mai bine. 

Joe Baker îşi ridică fiica în braţe. 

— Spune la revedere acum. 

— La revedere. 

— Ne mai puteţi vizita, îi zise ea Laviniei. 

— Vă puteţi juca în căsuţa mea, zise ea, arătând în 
sus. 

— Mi-ar plăcea tare mult asta. 

Cu mâna în mâna lui Finn, plecă cu inima şi 
bucuroasă, şi frântă. 


Stând în trăsură vizavi de Vivi, Finn o privea cu luare- 
aminte, încercând să-şi dea seama ce simţea ea. li ceruse 
lui james să meargă sus, pe capră cu vizitiul, pentru că era 
destul de sigur că Vivi avea nevoie de puţin timp singură, 
că nu ar vrea ca nimeni să fie martor la cum se va prăbuşi. 
Dar ea privea pe fereastră de parcă peisajul mohorât era 
cel mai fascinant lucru din lume. Ploaia începu să se audă 
pe acoperiş, făcând atmosfera şi mai sumbră. Va trebui să-i 
dea lui James câteva lire pentru inconvenientul de a fi 
plouat. 

— Seamănă cu tine, zise el într-un final. 

Ea scoase un hohot zglobiu. 

— Amuzant. Mie mi s-a părut că seamănă cu tine. 

— Are ochii tăi verzi. 

Zâmbetul ei era ciudat, de parcă nu se putea decide 


să fie fericită sau tristă. 

— Da, aşa este, dar cred că are înălţimea ta. M-a 
surprins cât este de înaltă deja. Mă aşteptam să fie mai 
mică. Îşi privi mâinile înmănuşate, atât de încleştate, încât 
el bănuia că degetele i se albiseră pe sub pielea de ied. Nu 
am putut să o iau, Finn. 

Aplecându-se în faţă, el îşi puse ambele mâini peste 
ale ei. 

— Ştiu. Mă bucur. 

— Poate dacă ar fi fost încă un bebeluş care nu ştia că 
este luat. Lacrimile i se adunară în ochi. Dar nu este. Are 
planuri. Să construiască o căsuţă în copac. Îi iubeşte pe 
Fanny şi Joe Baker, şi ei o iubesc. Asta a fost evident. Are 
rădăcini aici. Dacă aş fi luat-o, s-ar fi putut ofili. 

Clătină din cap, în timp ce lacrimile îi curgeau pe 
obraji. 

— Mi-am făcut aşa de mult timp griji că era cu cineva 
care nu ar fi avut grijă de ea sau nu ar fi iubit-o aşa cum o 
iubesc eu, că era tratată îngrozitor, dar cred că are o viaţă 
bună. Mai multe lacrimi. Îşi acoperi gura. Dar tot mi-a fost 
greu să plec de lângă ea, cred că este cel mai greu lucru pe 
care l-am făcut vreodată. 

Venind lângă ea, o luă în braţe, o strânse puternic, 
detestând faptul că trupul îi tremura. 

— Ştiu. 

— Ţi-a fost greu şi ţie? 

— Aproape m-a ucis, chiar ştiind că ai luat decizia 
corectă, că era lucrul corect de făcut. Nu mă aşteptam să o 
iubesc aşa de mult, aşa de repede. In clipa în care fata se 
întorsese şi îi văzuse zâmbetul, se pierduse. Nu ştiu unde ai 
găsit forţa să pleci, dar te admir pentru asta. 

— Vreau să o mai văd, des, dar nu aşa de des încât să 
intervin. Deşi poate când vom avea succes, am putea crea 
un fond pentru ea, să avem grijă de ea. Asta dacă mai sunt 
partenera ta. 

Retrăgându-se, el îi cuprinse obrazul, umed şi rece de 
la lacrimile ei, şi-l mângâie cu degetul mare. 

— Eşti, în toate privinţele. 


Îmi pare rău pentru tot ce ţi-am zis azi-noapte. 

— Am supravieţuit unor lucruri mai rele decât nişte 
cuvinte urâte, Vivi. Voia să o sărute, dar nu credea că era 
momentul. Ea suferea prea mult, şi emoţiile lui erau 
proaspete. Cinezi cu mine în seara asta? 

— Mi-ar face mare plăcere. 

El o lăsă să stea din nou pe umărul lui şi o ţinu 
aproape de el în vreme ce se îndreptau spre o destinaţie de 
care începea să se îndoiască că era potrivită pentru ei. 


Capitolul 25 


Pentru că nu dormise cu o noapte în urmă şi trecuse 
prin zbuciumul tuturor emoţiilor de dimineaţă, Lavinia se 
retrase extenuată în dormitorul ei după ce ajunseră la club. 
Cu ajutorul lui Meg, îşi dădu jos hainele, se urcă în pat şi îşi 
aşeză capul pe pernă. În câteva minute, sunetul ploii de la 
geamuri o adormi. 

Când se trezi, camera era în umbre, se făcuse noapte, 
şi inima ei nu mai era la fel de grea cum ar fi putut să fie. 
Ajuta enorm faptul că ştia că fata ei era îngrijită. Auzind 
mieunatul, se ridică din pat şi ridică pisoiaşul din cutia lui. 

— Îţi voi da un nume. Mouser, cred. Nu, nu merge. Mă 
voi consulta cu Robin mâine-dimineaţă. Sunt convinsă că 
ştie numele perfect pentru tine. 

Puse pisoiul înapoi în cutia sa şi trase de cordonul ce 
suna clopoţelul de jos. La scurt timp după aceea i se alătură 
Meg şi începu să o ajute să se pregătească pentru cină. 
Când termină, puse servitoarea să ducă pisoiul jos la 
bucătărie ca să fie hrănit, iar ea mai zăbovi câteva minute 
pentru a se aranja. Trebuia să înceteze să se mai uite în 
urmă şi să înceapă să privească înainte. Trebuia să 
înceteze să se mai învinovăţească pentru lucrurile care nu 
se întâmplaseră din vina ei, lucruri care nu puteau fi 
schimbate. Trebuia să se ierte. 

Oftând, se îndreptă spre uşă. Poate iertarea va veni 


mâine. 

leşind din camerele ei, îl văzu din nou pe Finn la etaj, 
cu braţele pe balustradă, privind peste domeniul său. 
Credea că nu se va sătura niciodată de plăcerea de a-l 
vedea. Când el privi spre ea, cu acel zâmbet senzual 
apărându-i pe buze, simţi cum îi creşte inima de atâta 
dragoste pentru el. Îşi va aminti întotdeauna imaginea cu el 
legănându-şi fiica în braţe, momentul dulce-amărui când 
realizase că nu-i putea da copilul pentru totdeauna, că el 
înţelesese şi acceptase cu mult înaintea ei că acest lucru 
era imposibil. 

Se îndreptă. 

— Porţi rochia. 

Luându-şi fusta în mâini, ea o flutură în jur şi îi zâmbi 
cochet. 

— M-am gândit că poate şi valsăm. 

— Nu am orchestra la îndemână în noaptea asta, dar 
pot să fredonez. 

— Va fi de ajuns. 

El îi atinse tandru obrazul cu degetele. 

— Eşti bine? 

— Voi fi. M-a ajutat că am dormit puţin. Tu cum eşti? 

— Mă gândeam că aş putea ajuta la construirea 
căsuţei în copac la primăvară. 

— S-ar putea să ai nevoie să te înveţe Angela cum să 
baţi un cui în lemn. 

— O s-o vedem des, Vivi, promit! 

Desigur, s-ar putea duce să-şi vadă fiica fără el, dar 
va fi mai plăcut să-l aibă lângă ea. Şi era momentul să-şi 
îndrepte atenţia spre alte lucruri. 

— M-am mai gândit la câteva doamne care ar putea fi 
membre ale clubului. Le voi scrie invitaţiile înainte să vină 
mâine Robin să le ducă. 

Zâmbetul lui păli, fruntea i se încreţi. 

— Asta este ceea ce îţi doreşti cu adevărat? Să 
administrezi acest loc? 

— Îmi va oferi un venit, ca să pot avea apoi case 
pentru copiii care altfel ar ajunge în plasament la 


îngrijitoare. Şi vreau să-mi scriu articolele. 

— Dacă ar exista o altă cale să ai un venit? 

Ea clătină din cap. 

— Nu înţeleg. 

— Afacerea asta - flutură mâna prin aer ca şi cum s-ar 
fi referit la tot spaţiul dintre pereţi - acest club pentru 
doamne nu a fost niciodată un vis al meu. Mi-a venit ideea 
pentru că am crezut că te-ar putea aduce în lumea mea, 
unde m-aş putea răzbuna pe tine. 

Ea arcui o sprânceană. 

— Înţeleg. Ai vrut să-mi faci rău. 

— Da. Nu părea să se pocăiască deloc. Deşi bănuiesc 
că nu la fel de mult cum voiai tu să-mi faci mie rău. 

— Blestemam numele tău în fiecare noapte înainte să 
mă culc. 

— Poate îl voi blestema şi eu pe al tău în noaptea 
asta, dar mai mult ca pe o binecuvântare, în semn de 
recunoştinţă, decât de dezamăgire, pentru că-mi place de 
tine. Dar divaghez. După cum spuneam, nu la asta visam 
înainte să ajung la închisoare, nu mă făcea să fiu 
entuziasmat, nu mă îndemna să muncesc din greu. 

— Îmi amintesc că voiai să ai o fermă de cai. Voiai un 
loc să priveşti luminile din Londra. 

El rânji, mulţumit că ea îşi amintise de acea plimbare 
de demult. 

— M-am tot gândit la visul tău de a oferi un cămin 
copiilor. Da, succesul acestui loc, în timp, ar putea face să 
se întâmple asta. Dar există o cale mai rapidă de a ne face 
să ne împlinim visurile. 

— Care ar fi? 

— M-am gândit la ce-a spus fratele tău înainte să 
plecăm de la el. Dacă te căsătoreşti, soţul tău câştigă 
pământ. Îşi încreţi fruntea. Cum se numea? 

— Wood's End. 

— Aşa. Thornley îl va cumpăra de la tine la un preţ 
bun, din câte am înţeles. Ai putea să cumperi nişte pământ 
în afara Londrei, să construieşti o clădire cu o sută de 
dormitoare. Sunt sigur că l-aş putea convinge pe Mick să ne 


facă o reducere. Când va fi plină, vei construi alta. Apoi 
alta. Vei informa femeile că pruncii lor, cei născuţi în afara 
căsătoriei, nu trebuie daţi îngrijitoarelor de copii. Vei avea 
toţi copiii pe care-i poţi iubi şi vei fi acolo pentru ei. 

— Tu unde vei fi? 

— Ei bine, speram că vei fi dispusă să-mi cresc caii 
acolo. Ai primi o parte din profit, desigur, şi astfel vei avea 
fonduri pentru orfelinat. 

— Cum vom reuşi să ne ocupăm de acest club şi de 
un orfelinat şi de crescut cai? 

— Am o altă idee pentru club - şi nu va fi nevoie să 
fim aici. Vom locui la ţară. 

Ea îşi frecă bărbia, reflectând, părând să-i fie greu să 
înţeleagă. 

— Există o singură problemă cu planul ăsta al tău. Ar 
trebui să găsesc un bărbat cu care să mă mărit, unul care 
ar vrea să se însoare cu mine, o femeie decăzută. 

— Închide ochii! 

Ea făcu întocmai. 

— Deschide-i! 

Când îi deschise, tot ce văzu era chipul lui iubit, ochii 
lui căutându-i pe ai ei. 

— Nu trebuie să cauţi mai departe de aici, Vivi. Te-am 
iubit din clipa în care m-ai lovit în braţ la grajduri. Credeam 
că nu te-aş putea iubi mai mult decât te iubeam până 
astăzi când ţi-ai sacrificat inima pentru fetiţa noastră. 
Luându-i mâna, el se lăsă într-un genunchi. Nu ştiu dacă 
soarta va fi bună să-ţi mai dea unul, dar eu, cu siguranţă, 
voi încerca. Fii soţia mea, Vivi! 

Cu mâna ei liberă, îi dădu părul la o parte de pe 
frunte. 

— Am promis că mă căsătoresc cu tine cu mult timp 
în urmă, Finn. Încă mai există acel jurământ. Inima mea îţi 
aparţine de când ai promis să cânţi un cântec de leagăn 
pentru calul meu. Tot ce trebuie să faci este să mă duci la 
biserică. 


Capitolul 26 


Se căsătoriră trei săptămâni mai târziu, într-o zi de 
marţi, într-o biserică micuță cu mult mai puţină pompă şi 
agitaţie decât era ea obişnuită, dar fu o nuntă mult mai 
potrivită pentru noul ei statut în viaţă, participând doar cei 
care îi considerau familie. Mick şi Lady Aslyn, Gillie şi 
Thornley, Aiden, Beast, Fancy şi mama lor, Ettie Trewlove. 
Fratele ei şi soţia lui li se alăturară. Nu-i trimise vorbă 
mamei ei. Avea de gând să nu mai ia niciodată legătura cu 
acea femeie detestabilă. 

Deşi Neville o informă că atunci când îi apăruse 
articolul în London Gazette, cu o săptămână în urmă, mama 
lor aproape că făcuse o criză de apoplexie văzând că 
articolul fusese semnat Lady Lavinia Kent, sora contelui de 
Collinsworth. O făcea să-i fie ruşine că aristocrația ştia 
acum că fiica ei cunoştea cele mai rău famate cartiere din 
Londra. Dar Neville aplaudase eforturile ei şi o asigurase că 
îi va reprezenta cauza în parlament. În plus, urma să fie 
plătită cu o sumă modestă pentru articol, şi editorul îi 
dăduse de înţeles că era dornic să mai primească şi altele 
din partea ei. 

După ceremonia de nuntă, după ce ea şi Finn 
semnară în registrul de căsătorii, călătoriră cu o caravană 
de trăsuri elegante spre casa Coventry - casa din Londra a 
ducelui şi ducesei de Thornley - unde avocatul, domnul 
Beckwith, îi aştepta în biblioteca ducelui, cu un mic teanc 
de hârtii în faţă. 

Hârtiile pentru fondul care stipulează ca Wood's End 
să servească drept zestre, anunţă el, separând hârtiile de 
celelalte şi întorcând la o pagină de la sfârşit. 

— Lord Collinsworth, dacă semnaţi aici că au fost 
întrunite condiţiile... 

Neville semnă cu multe înflorituri. 

— Domnule Trewlove, dacă sunteţi aşa amabil să 


semnaţi ca martor. 

Mick se iscăli la locul corect. 

După ce luă hârtiile, domnul Beckwith le iscăli şi el, le 
puse deoparte şi luă altele. 

— Contractul pentru pământ, domnule Trewlove. 

Finn îl luă şi-l dădu imediat lui Thornley. 

— Thorne lucrează la o lege ca femeile să nu mai 
trebuiască să renunţe la proprietatea lor când se 
căsătoresc, anunţă Gillie. Nu este deloc drept că suntem 
tratate de parcă am fi prea fragile să ne ocupăm de 
asemenea chestiuni. 

Lavinia nu se putu abţine să nu zâmbească. Noua ei 
cumnată era oricum, numai fragilă nu. 

— Mă tem că nu se va întâmpla aşa curând cum îşi 
doreşte soţia mea, zise Thorne. Dar nu voi avea odihnă 
până nu se va întâmpla. 

Gillie îl ciupi repede de obraz. 

— Am nevoie ca dumneavoastră, domnilor, să 
semnaţi aici şi aici pentru a arăta că pământul aparţine 
acum ducelui de Thornley. 

Mai multe semnături, mai mulţi martori. Apoi Thornley 
îi înmână un cec lui Finn. 

— Suma cu care am căzut de acord, zise ducele. 

Zâmbind şi făcând cu ochiul, Finn îi arătă suma, apoi 
băgă cecul în buzunar. 

— Apreciem, Excelenţă. 

Beckwith se ridică şi începu să pună hârtiile în geantă. 

— Cred că asta-i tot, domnilor. Înclină capul spre ea. 
Şi, doamnelor. A fost o plăcere să rezolv această chestiune 
spre satisfacția dumneavoastră. Vă rog să mă vizitaţi dacă 
vă mai pot fi de folos. 

— Rămâneţi la masă, Beckwith, zise Thorne. 

— Mulţumesc, Excelenţă, dar mai am o chestiune la 
care trebuie să particip. 

Strânse mâinile tuturor, apoi plecă. 

— Ştiu că-i devreme, zise Thornley, dar înainte să ne 
întâlnim cu ceilalţi în sufragerie, haideţi să sărbătorim un 
pic aici, da? 


Turnă nişte coniac în şase pahare şi le împărţi. Îl ridică 
pe al său în aer. 

— Pentru familie şi prieteni şi pentru că totul s-a 
terminat superb într-un final. 

— Să bem pentru asta! 

Luând o înghiţitură din coniac, Lavinia se cuibări lângă 
Finn, mai mulţumită şi mai fericită decât fusese toată viaţa 
ei. Ce drum plin de suişuri şi coborâşuri fusese, dar cumva, 
în ciuda tuturor piedicilor, îşi găsiseră calea unul spre 
celălalt. 

— Hai să mergem să mâncăm, anunţă Mick. Sunt 
linnit. În timp ce toată lumea se îndrepta spre uşi, Finn o 
reţinu, uitându-se în ochii ei. 

— Eşti fericită, Vivi? 

— Cum a zis un băiat pe care îl cunosc, „sunt teribil 
de bogată, cea mai bogată din toată Londra.” Şi nu pentru 
cecul pe care îl ai în buzunar. Datorită ţie, Finn. Te iubesc 
aşa de mult. 

Ridicându-se pe vârfuri, îl sărută pe acest bărbat care 
avea să fie pentru totdeauna centrul inimii ei. 


* 


Micul dejun fusese o chestie zgomotoasă, complet 
diferit de mesele tăcute şi potolite organizate în casa în 
care crescuse ea. Fraţii Trewlove se tachinau unii pe alţii, 
vorbeau cu toată lumea, unii peste alţii. Doar o privire sau 
un tuşit din partea lui Ettie Trewlove îi liniştea. Era clar că o 
venerau pe femeia care îi luase. Familia nu însemna 
legături de sânge, era vorba despre inimi şi unde le era 
locul. 

— Finn m-a prezentat unui tâmplar. Un Joe Baker. Şi 
face cele mai frumoase rafturi pentru librăria mea, zise 
Fancy Trewlove. Lavinia abia acum o cunoştea. Era cu mult 
mai mică decât toţi ceilalţi, avea doar şaptesprezece ani, 
dar avea visul de a deţine o librărie, şi Mick îi făcea una. 
Abia aştept să le vedeţi. 

— Tu abia aştepţi să punem noi cărţi pe ele, zise 


Aiden. 

— Da, şi asta, desigur. Este de la sine înţeles. Abia 
aştept să fie totul gata ca să pot deschide. 

Conversaţia continuă, dar Lavinia abia asculta. Sub 
masă îl strângea pe Finn de coapsă. 

— Nu ştiam că ai făcut asta. 

El ridică din umeri. 

M-am gândit că ne-ar prinde bine mai multă muncă. 
Nu va fi ieftin să construim o căsuţă într-un copac. 

— Poate Mick ne va dona lemnul. 

EI îi făcu cu ochiul. 

— Ne asigurăm că o să facă. 

— Şi dacă nu, inevitabil vor rămâne multe lemne de la 
construirea casei. 

Găsiseră un teren în apropiere de Watford. Banii de la 
Thornley erau suficienţi să-l cumpere. 

Apropiindu-se, Finn îşi lipi buzele de ale ei. Dintr- 
odată se auziră râsete şi urale. Ea îşi feri faţa, îmbujorată 
de ruşine. 

— Terminaţi, strigă Finn. Un bărbat ar trebui să-şi 
poată săruta soţia când vrea. 

Sunetul făcut de argintul lovind paharul îi reduse pe 
toţi la tăcere. Thornley stătea în picioare în capul mesei. 

— Cum am cel mai mare titlu de aici, cred că este de 
datoria mea să ţin toastul. Işi ridică paharul de şampanie, şi 
toată lumea făcu la fel. Cândva vedeam căsătoria ca pe o 
datorie. Un mod groaznic de a privi căsătoria. Recent, am 
descoperit că este un privilegiu şi că iubirea o poate 
transforma în cel mai aproape lucru de rai pe care l-am 
putea cunoaşte pe pământ. Îşi privi soţia şi zâmbi, apoi îşi 
îndreptă din nou atenţia la cei adunaţi la masă. Lavinia şi 
Finn, vă doresc o viaţă lungă pentru a vă bucura de ceea ce 
aţi găsit unul la celălalt, necazuri peste care să treceţi cu 
uşurinţă şi o iubire care să crească tot mai mult cu fiecare 
zi. Pentru fericirea voastră! 

— Aşa! Aşa! 

Ea duse cupa la buze... 

— Oh, încă ceva. 


Oprindu-se, se uită la Thorne, şi el ridică paharul un 
pic mai mult. 

— Mulţumesc, draga mea Lavinia, că m-ai părăsit la 
altar. 

Ea râse. 

— Plăcerea a fost de partea mea, Thorne. 


* 


Când micul dejun se termină, şi oamenii se retraseră 
în salon să stea de vorbă, Lavinia se duse în bucătării, 
unde-l găsi pe Robin împărțind nişte lapte şi biscuiţi cu 
Mouser. Voia ca băiatul să fie aici, să ia parte la sărbătoare, 
chiar dacă era prea tânăr să participe complet la ea. 

Şi-ar fi dorit să fie mai cald, ca să poată ieşi în grădini, 
dar iarna sosise şi vânturile reci băteau năprasnic. 
Trăgându-şi un scaun, se aşeză. 

— Vreau să-ţi mulţumesc că ai vrut să îl supraveghezi 
pe Mouser în locul meu astăzi. 

— Acum sunteţi căsătorită? întrebă Robin. 

— Da. Îmi poţi spune doamna Trewlove, în loc de 
domnişoara Kent. 

— Sunteţi fericită? 

— Foarte. Eu şi Finn, cel mai probabil la scurt timp 
după Crăciun, ne vom muta la ţară. Vom avea grajduri şi 
hambare. Cum şoarecilor le plac grajdurile şi hambarele, o 
să avem nevoie de multe pisici. Şi, cum te pricepi foarte 
bine să ai grijă de pisici, mă întrebam dacă nu ai vrea să vii 
să locuieşti cu noi şi să ai grijă de ale noastre. 

El se strâmbă. 

— Adică să plec de la Gillie? 

Vorbise cu Finn şi Gillie despre dorinţa lor ca Robin să 
locuiască cu ei, să fie primul din numeroşii copii pe care îi 
vor primi în casa lor. 

— Da. Ai putea să-l ajuţi şi pe Finn cu caii. 

— Va avea câini? 

— Cred că da. Vom avea mult pământ, deci, îmi 
imaginez că vom avea multe animale. Găini, rațe şi gâşte. 


Ai putea fi şeful animalelor. Ai avea dormitorul tău şi ai cina 
cu noi. 

Muşcându-şi buza de jos, el clătină din cap. 

— Nu pot. Mama mea nu va şti unde să mă găsească. 

— Dar vezi tu, Robin, asta-i chestia cu mamele. Dacă 
pot, mereu vor şti unde să-şi găsească copiii. Şi dacă nu, să 
zicem că s-au dus deja în rai, atunci îi pot privi de acolo şi 
ştiu mereu unde se află. Şi dacă mama ta merge la Gillie, ei 
bine, Gillie îi poate spune unde să te găsească. Şi până te 
va găsi, ei bine, aş fi eu mama ta. 

— Dar nu sunteţi o zână. 

— Uite o chestie. Eu încă am magie. Se numeşte 
iubire. Şi poate schimba lucrurile în viaţă. Te iubesc foarte 
mult. Noi credem că ai fi fericit cu noi, dar nu trebuie să te 
hotărăşti acum. Poţi să te gândeşti. Poţi să aştepţi până 
vezi ferma, te hotărăşti atunci dacă este locul unde ai vrea 
să locuieşti. 

El încuviinţă din cap. 

— Mă voi gândi. 

— Minunat. Îi zâmbi. Acum, hai sus! Vom mânca tort. 


* 


Lui Aiden nu-i plăcuseră niciodată prea mult dulciurile, 
aşa că pe Finn nu-l surprinse să-l găsească stând pe terasă, 
după ce tortul fusese servit tuturor. 

— E al naibii de frig aici afară, zise el venind să stea 
lângă fratele său. 

Aiden ridică paharul. 

— De ce crezi că am adus whisky-ul cu mine? 

— Ajută? 

— Nu. 

Se apropie, sperând la puţină căldură. 

— Apreciez că eşti amabil cu Vivi. 

Amabilitatea se referea la lipsa animozităţii. 

— Este parte din familie acum. Nu-mi vine să cred că 
te-ai însurat cu Nebunia lui Finn. 

— Ea este tot ce mi-am dorit, Aiden. 


— Ei bine, nu pare să fie soi rău. 

— Mare laudă, într-adevăr. 

— Şi, clar, arată bine. 

El rânji. 

— Da, aşa este. Am ceva pentru tine, pentru amândoi. 

Băgă mâna în buzunar şi scoase un pliculeţ învelit în 
piele şi i-l dădu fratelui său. 

— Ce este? 

— Actele pentru clubul Elysium. Ti-am transferat 
proprietatea ţie. Aiden se întoarse. 

— Eşti nebun? Nu pot să accept. 

— Nu mai ai ce face. Actele sunt semnate. 

Aiden împinse plicul spre el. 

— Desfă-le! 

— Dacă nu ai fi fost tu, eu aş fi fost în partea cealaltă 
a lumii. Chiar şi după ce mi-aş fi terminat sentinţa, mă 
îndoiesc că m-aş mai fi întors vreodată aici. De câţi ai auzit 
să se mai întoarcă? Nu aş fi privit cu nerăbdare spre viitor 
la o viaţă alături de Vivi. Ea nu ar fi avut una cu mine. lţi 
suntem datori, ia-l şi fă-l să meargă! 

Oftând, Aiden se lovi peste coapsă. 

— Doar dacă iei douăzeci la sută din profit. 

— Douăzeci? Mă aşteptam să oferi patruzeci. 

Aiden se încruntă. 

— Am vizitat locul. Ai mai puţin de o duzină de cliente. 
Va fi nevoie de multă muncă din partea mea. li dau 
treizeci. 

— Acceptăm zece. 

Fratele lui râse. 

— Nu ştii deloc să negociezi. 

— Am învăţat de la nevastă-mea. 

— Dumnezeu să te ajute! Douăzeci şi este ultima 
ofertă. Inima ta n-a fost oricum implicată în treaba asta. 

— Nu, nu a fost. Nu eşti obligat să-l faci cum mi l-am 
imaginat eu. Fă-l un salon de jocuri pentru bărbaţi dacă vrei 
sau ambele. Arde-l până la temelie. Este al tău, să faci ce 
vrei. 

Aiden încuviinţă din cap. 


— O să fac tot posibilul să aibă succes. Apropo, 
chestie amuzantă! Aşa, din senin, nenorocitul de ne-a 
zămislit a trimis veste, prin avocatul lui, că datoria mea faţă 
de el a fost complet plătită, că termenii înţelegerii dintre 
noi s-au încheiat. 

— Poate l-a mustrat conştiinţa. 

— Mă îndoiesc. L-am văzut umblând cu o atelă la 
mână. N-are vreo legătură cu tine, nu? 

— Osul de la braţ i s-a frânt ca o crenguţă, şi ela 
guiţat ca un porc tras de coadă. 

Aiden ridică din sprâncene. 

— Chiar e rupt? 

Finn zâmbi şi încuviinţă din cap. 

— Mi-a făcut mare plăcere să-l lovesc. E un om josnic. 

— Deci ai vorbit cu el? 

— Da. Nu ştiu cum ai vorbit tu cu el înainte. E o 
jigodie. Nu ştie nimic despre mama mea. 

— Probabil este mai bine aşa. Prefer să cred că s-a 
distrat cu mama mea o dată şi apoi a terminat cu ea. Mai 
bine decât să cred că a trebuit să-l suporte mai mult de o 
dată. 

— Cred că nu vom afla niciodată. De un lucru sunt 
bucuros, că ne-a dat pe amândoi lui Ettie Trewlove. 


* 


Maica Theresa fu surprinsă când o văzu pe 
domnişoara Kent intrând prin grădinile din spate în acea 
după-amiază, îmbrăcată în satin şi mătase albe. Ştiuse că în 
Ziua aceea urma să aibă loc căsătoria; doar că nu se 
aşteptase să vadă mireasa - şi mirele, care era îmbrăcat la 
fel de elegant în negru. 

— Domnişoară Kent, ultima dată când ai venit să ne 
vizitezi purtai o rochie de mireasă care arăta mai puţin 
veselă. Bănuiesc că nu voi duce rochia asta la vânzare. 

— Nu, maică. Şi acum sunt oficial doamna Trewlove. 

— Felicitări amândurora! Vă doresc să fiţi fericiţi! 

— Avem ceva pentru dumneavoastră, maică, zise 


domnul Trewlove şi îi înmână un mic pachet. 

Înăuntru se aflau câteva lire. 

— Vom face donaţii periodice către orfelinat, îi zise el. 

— Sunteţi foarte generos. Apreciem. 

Privi cum doamna Trewlove atinge cu afecţiune braţul 
soţului ei. 

— Mă duc să vizitez copiii câteva minute înainte să 
plecăm. 

— Nu te grăbi! 

Ridicându-şi fustele, proaspăta soţie fugi spre zona 
unde se jucau copiii şi se lăsă în genunchi, fără să-i pese că 
îşi va păta rochia de iarbă, în vreme ce micii năzdrăvani 
săreau şi se adunau în jurul ei. 

Maica Theresa reveni la bărbatul al cărui păr, ca şi al 
ei când era mai tânără, era o combinaţie de nuanţe blonde 
şi bucle nărăvaşe. 

— Sunteţi potrivit pentru ea. 

— Ea este şi mai potrivită pentru mine. 

— Tot am impresia că ne-am cunoscut deja, domnule 
Trewlove. 

— Nu cred, maică. 

— Mă îndoiesc să fie vreo persoană în Whitechapel 
care să nu fi auzit de familia Trewlove, care să nu ştie că 
toţi copiii lui Ettie Trewlove sunt copii din flori. 

El arcui o sprânceană. 

— Eu nu găsesc nimic în neregulă cu copiii născuţi în 
asemenea circumstanţe, se grăbi ea să-l asigure. Dar mă 
întreb dacă ştiţi cine v-a zămislit. 

— Nu am obiceiul să-i rostesc numele. Ca să fiu 
sincer, mi se pare o jigodie. 

— Nu este cumva contele de Elverton, nu? 

El se uită la ea de parcă rostise Belzebut, deşi pentru 
el ar fi putut să fie unul şi acelaşi. 

— Îl cunoaşteţi? întrebă el. 

— Drumurile noastre s-au întâlnit în urmă cu vreo 
treizeci de ani. Poate să fie chiar fermecător când are chef. 

— Eu nu pot vorbi despre farmecul lui. L-am întâlnit o 
singură dată. Nu i-a mers prea bine. l-am rupt braţul. 


O măicuţă nu ar fi trebuit să se bucure să audă asta, 
dar contele îi frânsese cândva inima. 

— Nu aud regrete în vocea dumneavoastră, domnule 
Trewlove. 

— Pentru că nu am în ceea ce-l priveşte. 

Apoi zâmbi, şi acel zâmbet o lovi direct în plex şi îi 
confirmă ceea ce începuse să bănuiască în timp ce se 
vedea tot mai mult reflectată în el pe măsură ce vorbeau. 
Era copilul ce-i fusese luat când căzuse pradă păcatului. 
Poate că, dacă acum nu ar fi fost devotată bisericii, i-ar fi 
spus asta. Dar ştia că o altă femeie îi luase locul ca mamă 
în inima lui. Nu va lupta, nu putea lupta cu Ettie Trewlove. 

Finn se uită spre locul unde se afla soţia lui, care îşi 
lua rămas-bun de la copii. 

— Cred că nu mai are nevoie să fugă. 

— Doar în braţele mele. 

Ea chicoti discret. 

— Nu mă îndoiesc, domnule Trewlove, că mama 
dumneavoastră e foarte mândră de bărbatul care sunteţi. 

Şi pentru prima dată în puţin peste treizeci şi unu de 
ani ea cunoscu cu adevărat ce e împăcarea. 


* 


O duse la hotelul Trewlove. Pentru că avea legături de 
familie, reuşi să obțină un apartament chiar luxos, cu 
draperii albe din dantelă atârnând de baldachin. Trecând 
peste prag, Lavinia se gândi că poate această cameră 
fusese decorată cu gândul la cuplurile de tineri căsătoriți. 
Era chiar romantic, cu un foc mic arzând în vatră şi 
lumânări ce pâlpâiau aşezate strategic pentru a exila 
umbrele în colțuri, în vreme ce patul cu patru stâlpi era 
iluminat. 

Crezuse că ar trebui să fie nervoasă în noaptea nunţii 
ei. Dar era cu Finn, şi cu el întotdeauna se simţise 
confortabil, aşa că doar aştepta nerăbdătoare noaptea - 
aştepta nerăbdătoare restul zilelor şi al nopţilor împreună. 

— Mulțumită de cameră? întrebă Finn venind în 


spatele ei şi cuprinzând-o cu braţele. 

— Foarte mult. Întorcându-se în îmbrăţişarea lui, se 
uită la el, se ridică pe vârfuri şi-l muşcă uşor de bărbie. Dar 
mai mulţumită sunt că sunt soţia ta. 

— În urmă cu opt ani, nu te-aş fi putut aduce aici. Deşi 
regret asta şi deseori detest anii cât am fost despărțiți, am 
fi avut mult mai multe provocări în faţa noastră. Chiar dacă 
şi acum vom avea provocări, nu cred că vor fi atât de greu 
de depăşit. 

— Eu vreau să dau uitării noaptea în care trebuia să 
fugim împreună, Finn. Nu-i voi îngădui tatălui meu să mă 
bântuie. Nu vreau să mai am de-a face cu mama. Mă tem 
că este o femeie toxică şi refuz să fiu otrăvită de ea. Avem 
familia ta. Îl avem pe fratele meu şi familia lui. Ne avem 
unul pe celălalt. Asta este tot ce contează. 

— De prea multe ori m-am gândit la tine ca la soţia 
mea. O sărută pe un colţ al gurii, apoi pe celălalt. Lady 
Lavinia Trewlove. 

— Nu vreau ca lumea să mi se adreseze cu „lady”, 
Finn. Doar ca pseudonim cu care îşi va semna articolele şi 
publicaţiile. Doamna Trewlove este de ajuns. 

— Dar eşti o lady, Vivi. Nu ar trebui să renunţi la ce 
este al tău de drept şi prin naştere. Copiii noştri vor 
beneficia de pe urma locului tău în societate. 

— Locul nostru. Nu voi umbla în cercuri care nu te vor 
include şi pe tine. Voi da un exemplu şi poate va veni o 
vreme când chiar şi cei din familia regală vor avea curaj să 
se căsătorească cu oameni de rând. Când cineva nu va mai 
fi judecat după origini sau legitimitatea naşterii sale. 

— Probabil că mai e mult până să se întâmple asta, 
draga mea. 

— Poate că nu după ce vor vedea ce fericită m-a făcut 
omul meu de rând. 

Ridicându-se din nou pe vârfuri, îl sărută. Avea de 
gând să-l devoreze până la sfârşitul nopţii. Avea să-l atingă, 
să-l marcheze. Niciodată nu avea să îl mai ia cineva de 
lângă ea. 

El îi întoarse pătimaş sărutul şi scoase un geamăt jos, 


de parcă nu ar mai fi gustat-o niciodată, de parcă nu se 
putea niciodată sătura de ea. Ea savură gustul bărbătesc al 
gurii lui, remarcând şampania de care se bucuraseră la 
micul dejun, whisky-ul cu care toastaseră pentru ca toate 
planurile lor să devină realitate în sfârşit. Coniacul pe care 
el îl împărţise cu fraţii săi mai târziu în timp ce-i urau toate 
cele bune înainte ca ea şi Finn să plece. 

Noaptea aceasta însemna un nou început, împlinirea 
unui vis pe care amândoi îl aveau de ani întregi. De 
susţinere şi preţuire, de iubire şi grijă, de construire a unei 
vieţi ce li se potrivea şi le aducea bucurie. 

Cu cea mai mare grijă şi cei mai mici paşi el o împinse 
până când picioarele ei se loviră de pat. In tot acest timp ea 
nu dădu drumul umerilor lui. Umerii largi pe care mereu îi 
admirase. 

Alunecând cu mâinile sub reverele lui, ea îi dădu 
haina jos şi o lăsă să cadă pe podea. Era ca şi cum ar fi tras 
cu pistolul pentru început ui unei curse, pentru că hainele 
lor căzură în grabă până când amândoi rămaseră fără 
veşmintele care le separau trupurile. Când ea se apropie, 
lipindu-se de el, el o încetini cu o mână pe coaste, apoi se 
lasă în genunchi. Îşi lipi buzele de buricul ei, apoi îl încercui 
cu o serie de sărutări trasând, precum o piatră care este 
aruncată într-un heleşteu, cercuri tot mai mari. 

— Unul dintre copiii noştri a crescut aici. Tonul lui era 
melancolic, dar şi fascinat. Să sperăm că va urma un altul şi 
te voi putea vedea crescând. Şi îţi va fi mai uşor, fiindcă nu 
vei fi forţată să te ascunzi ca lumea să nu-ţi vadă ruşinea. 

— Nu mi-a fost niciodată ruşine, Finn. Poate eram un 
pic jenată pentru că fusesem prinsă făcând ceva ce nu ar fi 
trebuit. Dar mi-am dorit copilul, pentru că era al tău. Nu m- 
am gândit niciodată să-l dau. Îmi fac griji că s-ar putea să 
nu-ţi mai pot dărui mai mulţi copii. Naşterea a fost grea. 

— Vivi, dacă vom avea alţi copii, va fi o 
binecuvântare. Şi dacă nu, tot vom avea sute de care să 
avem grijă. Vom avea copii în vieţile noastre. După ce se 
ridică, îi cuprinse chipul între mâini. După cum am învăţat 
în copilărie, nu sângele creează o familie. Iubirea o face. Şi 


eu te iubesc. Te iubesc de ceva vreme de când sunt adult, 
şi asta nu se va schimba niciodată. Tu eşti ceea ce mă face 
să mă simt întreg. 

— Oh, Finn! Te iubesc aşa de mult. 

În timp ce gura lui o lua pe a ei, el o răsturnă pe pat, 
acoperindu-i corpul cu al lui. Nu avea să se plictisească 
niciodată de glorioasa senzaţie care o străbătea când se 
atingeau piele pe piele, din cap până-n picioare. Adora 
orice aspect din corpul lui frumos şi şlefuit. Felul cum 
muşchii lui se încordau şi se unduiau când o mângâia. Cât 
era de lung. Aşa de cald şi îmbietor. Mişcându-se sub 
degetele ei cu o hotărâre incredibilă. Să pretindă, să 
cuprindă, să ofere plăcere şi să preţuiască. 

Aşteptase o viaţă să devină soţia lui, să fie luată 
complet, fără să-i mai şoptească conştiinţa „acesta este un 
păcat”. 

Îl dorise, mereu îl dorise, în patul ei, între coapsele ei. 
Indiferent de cât de bine se simţea, conştiinţa ei nu o 
lăsase niciodată în pace ca să nu se mai simtă vinovată. 
Dar acum era fericire pură. Să fie fericită şi să rămână aşa 
de azi înainte. 

Era important ca el să înţeleagă că ea era în sfârşit 
liberă să-l iubească, să facă dragoste cu el. Că nu o mai 
rodea vinovăția. Toate micile voci care mereu o luau la 
întrebări acum erau reduse la tăcere. 

Pentru că acest bărbat era în sfârşit al ei - cu inima, 
cu trupul şi cu sufletul. 

Mâna îi aluneca peste muşchii lui fermi, peste fesele 
lui încordate, peste umerii lui largi, savurând liniile ce 
defineau întinderile plate, curbele şi văile. 

Cu vorbe de dragoste şi alint şoptite la urechea ei 
Finn îi revendică inima. 

Deschizându-se către el liberă şi entuziastă, Lavinia îi 
revendică sufletul. 

De data asta era diferit de celelalte pentru că marca 
un început, începutul unei noi vieţi împreună, fără nimeni 
care să intervină. Era relaxată şi bucuroasă, acceptându-şi 
rolul în vieţile lor: partener egal. Indiferent de provocările 


pe care li le va aduce viitorul, le vor înfrunta împreună. 

Era mai mult decât pregătită când el o penetră, 
umplând o cu minunea care era. Blândeţea cu care se 
purta, deşi ea îi simţea încorda rea din muşchi, nevoia de a 
cuceri şi de a poseda. 

— Te iubesc, zise ea printr-un suspin. 

El gemu pe un ton jos, braţele pe care se susţinea 
deasupra ei tremurându-i. Îşi îngropă chipul în gâtul ei. 

— Nu o să mă plictisesc niciodată să aud asta, Vivi. 
Sau să ţi-o spun şi eu. Te iubesc mai mult decât viaţa. 

Se retrase, apoi se avântă, umplând-o din nou. Din 
nou şi din nou, se retrase, reveni. Şi de fiecare dată muşchii 
ei îl cuprindeau, având nevoie, dorind să-l ţină aproape, în 
ea, unde-i era locul. 

Împingându-l în umeri, ea îl îndemnă să se dea jos de 
pe ea. Apoi îl încălecă imediat, îi aranjă mădularul şi se lăsă 
în jos, oprindu-se doar când el fu înăuntru complet, 
ducându-l mai adânc decât fusese vreodată. Geamătul lui 
reverberă în jurul lor, făcând-o să simtă o mare bucurie. 

În vreme ce el îi masa sânii, ea începu să se mişte pe 
el, în sus şi în jos, în sus şi în jos, fără să-l lase vreodată 
complet liber. Îi privi chipul, foamea ce creştea în ochii lui, 
de parcă această călătorie era ceea ce voia el, ceea ce îl 
speria. Să nu se mai vadă pe el însuşi. 

Dar nu s-ar fi pierdut niciodată din vedere atâta 
vreme cât se putea vedea prin ochii ei. 

Continuând să alunece în sus şi în jos, ea cobori 
suficient când să-şi lipească gura de a lui, să fie 
întâmpinată aşa de bine, încât o duru inima. O viaţă 
petrecută cu acest bărbat nu va fi niciodată de ajuns. El îşi 
mută mâinile pe şoldurile ei, cuprinzându-le, ghidându-i 
mişcările, pompând în sus cu şoldurile când ale ei coborau. 
Se mişcau în tandem, fiecare sporind plăcerea celuilalt. 

Senzaţiile începură să se învârtejească ducând-o pe 
culmi, respiraţiile lor fiind mai greoaie, mişcările mai 
frenetice. Ea se balansa pe margine şi când sări de acolo 
într-un abis de extaz, el o urmă, tipetele lor amestecându- 
se, numele fiecăruia fiind pe buzele celuilalt ca o 


binecuvântare, o afirmare a iubirii lor. 
Şi o inimă, care cândva fusese frântă, era acum din 
nou întreagă. 


Epilog 


Doi ani mai târziu 


În vreme ce râsetele copiilor răsunau din grădinile din 
spate, Lavinia cobora treptele de la intrare pentru a-i 
întâmpina pe cei mai recenți oaspeţi ai lor când trăsura se 
opri. Un lacheu deschise portiera, şi Angela cobori, urmată 
de mama ei. 

— Mătuşă Vivi, strigă fiica ei, alergând spre ea şi 
cuprinzându-i talia cu mâinile. 

Sau încercând. Lavinia se tot mărea de câteva luni. 

O mângâie pe fetiţă pe creştet, având grijă să nu-i 
deranjeze cele două codițe care îi stăteau de o parte şi de 
cealaltă a capului şi erau fixate laolaltă cu o panglică la 
spate. 

— Bună, draga mea. Eşti pregătită pentru lecţie? 

Finn începuse să o înveţe să călărească. 

Dându-i drumul, ea încuviinţă entuziasmată din cap. 

— Atunci, du-te la padoc! Acuma aveau mai mult de o 
duzină de cai. Unchiul Finn te aşteaptă. 

Pe când fata o lua la goană, Lavinia o salută pe mama 
Angelei, luând-o de braţ şi urmând-o pe fetiţa pe care 
amândouă o iubeau. 

— Fanny. 

— Se pare că cel mic trebuie să vină cât de curând. 

— Mai am două luni. Îşi lipi umărul de cel al dragii ei 
prietene. Dar loveşte puternic, deci s-ar putea să vină mai 
devreme. 

— Ce lucru minunat cred că simţi! 

— Poate va mişca în timp ce eşti aici. 

Fanny se bucurase aşa de mult când aflase că Lavinia 


era însărcinată. Îi împărtăşise cât putuse din experienţă. 

— Aţi progresat bine la noua casă, zise Fanny. 

Lavinia privi spre scheletul structurii ce era construită 
în umbra reşedinţei care fusese ridicată pentru ei în urmă 
cu doi ani. Avea cele o sută de dormitoare promise de Finn, 
la fel ca şi a doua. Angajaseră un personal numeros să aibă 
grijă de copii. 

— Dăm pe dinafară, aşa că vom muta toţi băieţii în ea 
când va fi gata. Vom avea o casă pentru băieţi şi una 
pentru fete. Şi acolo - arătă spre pământul gol unde 
păşteau câţiva cai - vom construi o şcoală. Şi copiii 
localnicilor o vor putea frecventa. 

— Ce bine va fi! Ti-am citit ultimul articol despre 
avantajele de a nu ostraciza femeile care nasc fără a fi 
căsătorite. Ai avut nişte argumente convingătoare. 

— Luna viitoare îmi mai apare un articol care se 
referă la legislaţia nepotrivită când vine vorba despre copii. 

Apoi urma să vorbească în parlament. Începea să 
devină cunoscută pentru munca ei de reformatoare socială. 

Se opriră lângă Angela, care stătea pe un gard din 
lemn şi mângâia fruntea lui Sophie. 

Finn veni spre ele, cu pasul relaxat şi lejer. Niciodată 
nu eşua în a o lăsa pe Lavinia fără aer. Locul lui era afară 
cu caii. Răspundeau la vocea lui, la atingerea lui, aşa cum 
ea nu mai văzuse animalele să răspundă unui om. 

— Ce face fata mea preferată? întrebă el, venind să 
stea lângă Sophie şi ciupind-o pe Angela de nas. 

Ea chicoti. 

— Mereu spui asta. 

— Pentru că este adevărat. Se aplecă şi îi făcu cu 
ochiul. Bine, am două fete preferate. Tu şi mătuşa Vivi. 

Ochii ei verzi se măriră. 

— Şi dacă bebeluşul ei este fată? 

— Atunci o să am trei fete preferate, nu-i aşa? 

— Şi dacă-i băiat? 

— Doi băieţi preferaţi. 

Ea îşi încreţi nasul. 

— Unde-i Robin? 


Ca şi cum faptul că ea îi menţionase numele îl 
invocase, el ieşi din hambar, o văzu şi veni în fugă spre ea. 

— Angela! Haide! Trebuie să vii să vezi ce ne-a adus 
unchiul Thorne. Cea mai mare ţestoasă pe care ai s-o vezi 
vreodată. Poţi să o şi călăreşti. 

Ţipând, o luă la goană, urmându-l pe Robin. Băiatul se 
mutase cu ei, devenind parte a familiei. Dragostea lui 
pentru animale o uimea. 

— De unde a luat Thorne o ţestoasă? întrebă Fanny. 

— Nu ştiu. Or prin Galapagos sau de undeva. Robin îţi 
poate povesti despre ea. Avem o adevărată menajerie în 
spatele hambarului. De când ai fost ultima oară aici, am 
adăugat un struţ. Robin insistă că avem nevoie de o girafă, 
dar nu ştiu ce să zic. Ar trebui să mergi să le vezi, apoi să 
vii în grădină să bem nişte ceai. 

În timp ce Fanny se îndepărta, Finn se căţăra peste 
gard, sări pe pământ şi o luă pe Lavinia în braţe. 

— Miroşi a cai, a fân şi a piele, zise ea. 

— Şi ţie îţi place. 

Întorcându-se în braţele lui, îşi petrecu braţele în jurul 
gâtului lui. 

— Te iubesc. 

— Aşa şi trebuie. Pentru că şi eu te iubesc. 

Coborându-şi capul, el o sărută pasional. Niciodată nu 
s-ar fi plictisit de asta, de felul cum o făcea să se simtă 
apreciată şi iubită. În vreme ce ea îi răspundea la sărut cu o 
fervoare egală, caii nechezau, copiii făceau gălăgie 
încântați în depărtare, şi copilul lor se mişcă în ea. 


Sfârşit 


